
CAPITOLUL 1 


S-ar putea crede că e uşor să te înţelegi cu cineva după 
ce a murit. Dar nu şi cu Paige. Ea şi-a luat foarte în serios 
îndatoririle de soră mai mare. Se împliniseră patru ani de 
când se înecase, şi tot mă mai bătea la cap. 

— Doar n-ai de gând să porţi ăştia la şcoală? mi-a zis 
ea, cocoţată în aer deasupra tăbliei de fier forjat a patului 
meu, cu picioarele încrucişate, înclinată pe-o parte. Aşa 
obişnuia să stea cândva la masa de seară, când... se 
prefăcea atentă la fiecare cuvânt de-al tatei, dar de fapt 
se gândea la ce avea ea chef. Doar că acum stătea în 
poziţia asta şi fără scaun. 

— Şi care-i problema cu ei? am întrebat-o, încheindu- 
mă la fermoarul de la blugi. Şi ea purta blugi. Dar, fireşte, 
ai ei erau strâmţi, trei sferturi, cu talie joasă. Ai mei erau 
largi, lălâi. Călcasem pe tiv de-atâtea ori, încât ajunseseră 
la fel de deşiraţi precum covorul meu violet, dar — staţi 
puţin! — măcar ai mei erau comozi. 

Paige a strâmbat din năsucul ei obraznic şi a clătinat 
din cap. Foarte puţine lucruri o făceau să se-nfierbânte 
atât de tare ca faptul că-mi neglijam potenţialul în 
domeniul modei. In cea mai mare parte a timpului, chipul 
ei arăta precum hârtia de mătase, lipsită de culoare şi 
atât de transparentă, încât chiar puteam să văd prin ea. 
Dar dacă-i stârneai interesul, se lumina ca un lampion 
chinezesc. In astfel de momente, strălucea din creştetul 
blond-alburiu şi până la sandalele prinse-n cureluşe. 

Cu doar câţiva ani în urmă, m-ar fi scos din sărite, însă 
între timp, mă obişnuisem. Era ca un joc: cu cât devenea 
ea mai autoritară, cu atât eram eu mai obraznică. Ne 
jucam de-a surorile normale. 

— Tu nu te uiţi niciodată la tine cum arăţi, Cassie? m-a 
luat ea la rost. Ai lucruri mai frumoase în şifonier. Parcă 
dinadins te-mbraci ca o nătăfleaţă. 

— Există şi lucruri mai importante decât ţoalele, să ştii. 

— Ai putea măcar să te piepteni? Te rog. 

Mi-am suflat bretonul din ochi şi am zâmbit cu gura 
până la urechi. 

— Foarte bine, dacă e atât de important pentru tine. 

Mi-am găsit peria în harababura de pe măsuţa de 
toaletă — printre cărţi cu benzi desenate, vase murdare şi 
şosete desperecheate — şi am început să trag de părul 
meu încâlcit, şaten-deschis. Paige a venit spre mine 
plutind şi m-a mângâiat pe creştet, făcându-mă să mă- 
nfior. Mâna sa mirosea a mere glasate, cu scorţişoară. 

— Ai putea să fii chiar drăguță, Cassie, a murmurat ea. 
Ai un chip simpatic. Dacă te-ai şi îmbrăca, să-l pui în 
valoare... Un pic de fard — pun pariu că ochii tăi ar putea 
să bată spre verde dacă te-ai machia cum trebuie — şi o 
tunsoare nouă... 

— De ce să-mi bat capul? 

Paige a început să mormăie: 

— Vrei să ai prieteni, nu-i aşa? Oamenilor le pasă de 
chestiile astea. Eşti drăguță, sunt şi ei drăguţi cu tine. 
Arăţi anapoda, râd de tine pe la spate. 

Zâmbetul mi-a pierit de pe buze. Mi-am smuls cu peria 
un ghem de păr şi-am tresărit de durere. Din câte 
observasem eu, faptul că erai drăguță nu-i împiedica pe 
ceilalţi să râdă de tine. Când eram la gimnaziu, mă 
îmbrăcam destul de frumos, însă e al naibii de sigur că 
nu-mi folosise la nimic. 

Dar asta era o poveste veche. Acum, copiii de la liceul 
Frazer nu mai râdeau de mine. Şi mă asigurasem că aşa 

vor rămâne lucrurile: aflasem despre ei o grămadă de 
mizerii cu care-i aveam la mână. 

Nu că aş fi putut să-i spun asta lui Paige. Dac-ar fi ştiut 
ce se petrecea la şcoală, ar fi fost de zece ori mai 
înspăimântată decât era de blugii mei. 

— Tu râzi de mine în spatele meu? am întrebat-o, în 
schimb. 

S-a uitat la mine cu cea mai convingătoare mimică de 
soră mai mare: sprâncenele arcuite şi gura pungă. Ţinând 
cont de faptul că ea rămăsese la aceeaşi minunată vârstă 
de şaisprezece ani — atât cât avea când murise —, în 
timp ce eu aveam să împlinesc şaptesprezece peste 
câteva luni, îmi venea din ce în ce mai greu să iau în 
serios o asemenea privire. 

— Sigur că nu, mi-a răspuns. Doar eşti soră-mea. Eu 
trebuie să am grijă de tine. 

— Ei bravo, mersi. Oricum, nimeni nu râde de mine. 

— Dar... 

Am privit-o şi eu arcuindu-mi sprâncenele. 

— Crede-mă că aşa e. 

— OK, OK! Apoi, s-a bosumflat: Doar că sunt neliniştită. 
Ar trebui să ai mai multă grijă de tine. Altădată obişnuiai 
să... Am impresia că totuşi te machiai şi te-mbrăcai mai 
drăguţ, nu-i aşa? 

l-am evitat privirea. De obicei, Paige nu prea vorbea 
despre ceea ce fusese înainte. Totuşi, avea dreptate: dac- 
aş fi fost acum la începutul clasei a şaptea, aş fi încercat 
deja vreo şase toalete diferite, mi-aş fi dat cu ruj — dar 
nu mult, ca să nu observe maică-mea —, şi astfel aş fi 
fost pregătită pentru încă o zi în care să chicotesc cu 
prietenele mele şi să roşesc în preajma băieţilor. 

Dar de-atunci, se schimbaseră o mulţime de lucruri. 
Lucruri pe care Paige n-avea chef să le vadă pe când 
trăia, iar acum probabil că nu le-ar fi înţeles nici în ruptul 
capului. 

— Mi-e cât se poate de bine şi-aşa, i-am zis, prinzându- 
mi părul cu un elastic. Nu vrei să vorbim despre altceva? 
în plus, ar trebui să te bucuri. Dac-aş fi avut un miliard de 
prieteni şi aş fi ieşit în fiecare seară, tu ai fi înnebunit de 
plictiseală. 

În timp ce-mi îndesam în ghiozdan tema pe care mi-o 
făcusem cu o seară-nainte, Paige s-a îndreptat — plutind 
— spre mine. N-a mai scos nici o vorbă, ci doar se uita la 
mine cu îngrijorare, cu fruntea încreţită. Mi s-a strâns 
stomacul. Chiar şi după patru ani, uneori mi se părea 
ciudat că-mi acorda atât de multă atenţie. 

Înainte să moară, relaţia noastră era destul de proastă. 
În general, eu încercam mereu să-i stau în cale, iar ea se 
străduia din răsputeri să mă evite. La liceu, se 
transformase într-o prinţesă adolescentă, în timp ce eu 
eram o copiliţă stângace, care distona cu distincţia ei. Nu 
înţelegeam de ce nu mai voia să se afişeze cu mine. lar 
ea nu înţelegea de ce n-o lăsam în pace. 

Presupun că eram o norocoasă că relaţia noastră nu 
rămăsese în acel stadiu. După moarte, Paige îşi păstrase 
intact simţul estetic, însă memoria îi era complet răvăşită. 
Pe ici, pe colo, timpul înţepenise în loc. Vorbea despre 
unele lucruri ca şi cum patru ani ar fi trecut într-o zi. Când 
tata transformase fosta ei cameră în atelier, fusese 
nevoie de o lună ca să-i intre-n cap această informaţie. 
Dădea buzna în camera mea, o dată sau de două ori pe 
zi, văicărindu-se că îi furase cineva toate lucrurile. Eu îi 
explicam ce se-ntâmplase, ea se calma, însă după câteva 
ore uita totul şi-o apucau iarăşi pandaliile. 

Dar, până la urmă, Paige pricepuse că situaţia se 
schimbase — cum era cazul şi cu dormitorul ei —, că eu 
creşteam şi că noul înlocuia vechiul. In mintea ei, eram 
dintotdeauna cele mai bune prietene cu putinţă. ŞI, 
sinceră să fiu, cu toată cicăleala ei, mărturisesc că 
avusesem prietene mult mai afurisite. Măcar ea îşi rostea 
gândurile cu voce tare, în loc să le ascundă sub paravanul 

zâmbetelor şi al vorbelor dulci. Morţii, poate fiindcă nu 
mai au nimic de pierdut, sunt întotdeauna sinceri. 

Am răsucit butonul aparatului de radio. 

— Pe ce post vrei să-l las? 

— Habar n-am, mi-a răspuns Paige, privind posomorâtă 
pe fereastră, în timp ce strălucirea i se mai estompa. Ce 
zici de ăla cu hip-hop? 

— Sigur, am zis, căutând frecvenţa şi potrivind volumul 
suficient de încet, încât să nu se prindă tata că am lăsat 
aparatul pornit. Paige nu s-a clintit. Când mi-am ridicat 
privirea spre ea, devenise atât de străvezie, încât puteam 
să văd prin ea vopseaua scorojită a cercevelei. 

— Mă-ntorc devreme, i-am amintit. Tata ar trebui să fie 
pe-aici. lar mama... 

Atunci mi-am dat seama că nu ştiam unde era mama. 
Mi s-a pus un nod în gât. Ei bine, cam aşa stăteau 
treburile cu mama. Numai că Paige nu avea să-şi 
recapete cu adevărat strălucirea până nu se întorcea ea. 

— Ştiu, mi-a răspuns Paige, zâmbind. Mulţumesc. 

S-a auzit cum scârţâie podeaua de pe hol. Am amuţit 
amândouă. A urmat un ciocănit în uşă — semnalul tatei: 
unu, doi, unu-doi-trei. 

— Mda? i-am răspuns. Paige a dat să se îndepărteze. 
Tata şi mama nu trebuiau s-o vadă sau s-o audă. Mai 
stătea câteodată şi cu ei — cel mai mult cu mama, în 
scurtele ei perioade de popas pe-acasă, între două 
delegaţii pentru revistă —, însă nu părea să se simtă bine 
în compania lor. 

Tata a deschis încetişor uşa. 

— Salutare, mi-a zis, studiindu-mă prin lentilele ovale 
ale ochelarilor. S-a scărpinat apoi cu degetele murdare de 
cerneală pe începutul de chelie din creştet. 

— Ai început să tragi în tuş? l-am întrebat. Tata lucra la 
o grămadă de proiecte diferite, însă ilustrațiile lui 
preferate erau cele simple, în tuş negru. În ultimele 
câteva zile, lucrase la un studiu comandat de biserica 

Sfântul Mihail, fiind atât de absorbit de el, încât mai ieşea 
doar când mâneam sau pentru obişnuita noastră perioadă 
de stat la televizor după cină, când ne consacram 
slăbiciunii noastre comune pentru vechile sitcomuri. 

A confirmat, dând din cap. 

— Piesele de mozaic sunt o adevărată provocare. 

— Să-mi arăţi şi mie când termini. 

— Sigur, a zis el. Arăți bine. 

M-am făcut mică. 

— Mersi. 

Partea amuzantă era că tata chiar vorbea serios. Cred 
c-aş fi putut să am şi un cuib de viespi în păr, şi lui tot i s- 
ar fi părut încântător. Pentru un artist, avea o concepţie 
cam ciudată în privinţa frumuseţii. 

— Mă gândeam..., a început el, tuşind ca să-şi dreagă 
vocea. Trebuie să ies în oraş, să mai cumpăr câte ceva. 
N-ai vrea să te duc cu maşina la şcoală? 

Am aruncat o privire pe fereastră. Burniţa. Mărunt, 
neîntrerupt. Pe de altă parte, faptul că-şi dresese glasul 
îmi dădea de-nţeles că se pregătea de o conversaţie 
stânjenitoare. 

Am şovăit, şi instantaneu m-am simţit ca o nemernică. 
Tata era ultima persoană din lumea asta care ar fi meritat 
o umilinţă. 

— Sigur, i-am răspuns. Ar fi grozav. Când pleci? 

— Imediat, aşa sper, mi-a zis. Dar pot să mai aştept 
dacă e prea devreme. 

— Nuuu, e perfect. Aşteaptă-mă un pic, să-mi iau 
lucrurile. 

Mi-am înşfăcat ghiozdanul şi m-am grăbit spre holul de 
la intrare. Tata şi-a pus pălăria de fetru, în timp ce eu mi- 
am legat şireturile de la bocanci. A început să-şi 
zdrăngăne cheile în palmă, în acelaşi ritm în care obişnuia 
să bată la uşă: cling, cling, cling-cling-cling. 

— Aşadar, maică-ta o să fie acasă în weekend, a zis 
apoi. O mai vedem şi noi un pic. Dar luni cred că pleacă 
iar în delegaţie. 

Am ridicat din umeri. 

— Treaba ei. 

Ca şi cum două zile în care se juca de-a gospodina ar fi 
putut să le compenseze pe cele zece cât era plecată. Abia 
dacă se mai putea spune că locuia cu noi. 

Tata a tăcut până am ajuns la maşină, însă era o tăcere 
din aceea... zgomotoasă, prevestind ce urma să-mi 
spună. Ploaia îmi picura de pe breton, iar tricoul începuse 
să mi se lipească de piele. M-am gândit cum ar fi fost să 
merg pe jos. După care mi-am închipuit cum ar fi fost să 
stau la patru ore de şcoală cu hainele lipite pe mine. Tata 
mi-a deschis de dinăuntru portiera din dreapta lui şi m-am 
urcat. 

— Îi e dor de tine, ştii? mi-a zis în timp ce apăsa pe 
ambreiaj. Bătrânul Ford a pornit să se târască pe alee. Și- 
ar dori să poată să stea mai mult pe-acasă. 

Mda, sigur. Mama lucra ca freelancer. Putea să 
hotărască singură ce misiuni acceptă şi ce nu. După 
moartea lui Paige, începuse să scrie din ce în ce mai mult 
pentru revista ei de călătorii, ceea ce însemna că trebuia 
să plece la fiecare două săptămâni. Voia să stea mai mult 
pe-acasă, dar nu făcea nici un efort în această privinţă. 

— li vine greu să lucreze acasă, să stea mereu în casă, 
a continuat tata, văzând că nu ziceam nimic. li aminteşte 
de... Se gândeşte tot timpul la sora ta. Plecările astea o 
ajută foarte mult. 

— Nu-i nimic, i-am zis. M-am obişnuit. Oricum, eşti tu 
acasă. 

În timp ce ne îndreptam spre Frazer, clădirile alunecau 
una după alta pe lângă geamurile maşinii. Tata a călcat 
brusc frâna la semafor, şi automobilul s-a oprit cu o 
smucitură. S-a uitat la mine. Buzele-i erau crispate, parcă- 
şi ţinea în frâu nemulţumirea. 

— Îmi pare rău, a zis, ca şi cum era el vinovat cu ceva, 
nu ea. Se străduieşte să obţină mai multe reportaje la noi 
în oraş. La vară, cred c-o s-o vedem mult mai des. 

Se făcuseră doi ani de când tot auzeam povestea asta. 
Mereu intervenea câte ceva, vreo pistă palpitantă pe care 
trebuia s-o urmeze, aşa că pleca iar. Aşa era mama. 

— Sigur, am zis. Frazer se profila în depărtare — o 
clădire ghemuită pe gazonul şcolii ca un gigantic mijlocaş 
de fotbal american. Umerii dreptunghiulari, adică aripile 
de vest şi de est, se cocârjau în spatele capului rotund ca 
o cască reprezentat de sala de festivități de deasupra şi 
de autoservirea de dedesubt. 

Când am ajuns pe aleea principală, eram deja cu mâna 
pe portieră. A urmat o zdruncinătură — din cauza unei 
gropi —, după care automobilul s-a oprit. Am sărit imediat 
pe trotuar, trăgându-mi ghiozdanul după mine. 

— Mersi pentru că m-ai adus! Şi... baftă cu tuşul. 

Am închis portiera fără să mai aştept să-mi răspundă. 
Mi-a făcut semn cu mâna, după care a demarat. 

Îngrijitorul din tura de dimineaţă aduna pungile de 
chipsuri şi cutiile de sucuri de pe gazon. Am trecut grăbită 
pe lângă el, am intrat şi-am luat-o pe scară. 

Ca de obicei, pe holuri era mare aglomeraţie — unii se 
înghionteau şi nechezau, alţii se giugiuleau prin colţuri. 
Erau  grupuri-grupuri,  care-mpiedicau circulația. Nu 
puteam să fac doi paşi fără să primesc câte-un cot în 
coaste, sau să-mi măture chipul pletele cine ştie cui, 
mirosind a şampon cu căpşuni şi kiwi. lar atmosfera 
umedă nu făcea decât să înrăutăţească situaţia. 

Dincolo de toate astea, am receptat o adiere accesibilă 
numai simțului meu olfactiv: de briantină de pe vremuri. 
Se simţea tot mai tare pe măsură ce se subţia gloata, 
spre capătul coridorului, imediat după catedra de mate, 
unde îmi aveam dulăpiorul. Am zâmbit. 

De-a lungul anilor, Norris probabil că-şi petrecuse o 
grămadă de timp perfecţionându-şi mersul. Se rezema de 

dulăpioare, gata-gata să dispară cu totul în ele. Aproape 
că-ţi venea să crezi că era un băiat de paisprezece ani 
adevărat, viu, sprijinit de perete. Şi-a ridicat spre mine 
mâna transparentă, în timp ce mă strecuram pe lângă cel 
din urmă grup de boboci ce se hlizeau, după care şi-a 
îndreptat spinarea, înălțându-se cu câţiva centimetri 
deasupra podelei. Îi plăcea să-şi închipuie că e mai înalt 
decât mine. 

— Salut, Cass, cum îţi merge? m-a întâmpinat, cu 

o voce care-ar fi putut să pară suavă dacă, din când 
în când, după câteva cuvinte, nu ar fi devenit spartă. Şi-a 
netezit cu o mână părul negru şi şi-a tras mai sus gulerul 
vestonului militar. Norris nu prea vorbea despre întâlniri 
amoroase, însă văzusem destule filme vechi, astfel încât, 
încă din clipa în care-l cunoscusem, să-l cataloghez drept 
un fante din anii şaptezeci, în schimb, el prefera termenul 
de „rebel”. 

— Mi-ar fi mult mai bine dacă n-aş fi obligată să apar 
pe-aici, i-am răspuns. Învârtind încuietoarea, am deschis 
brusc uşa dulăpiorului şi m-am ascuns de toţi ceilalţi de 
pe coridor când am vorbit. Dar tu? 

— Aceleaşi chestii. Dar, stai aşa, a zis el, zâmbind cu 
superioritate. Copiii au cam avut treabă. Stai să auzi ce 
am pentru tine pe ziua de azi. 

CAPITOLUL 2 


Era logic ca morţii să ajungă să ştie îngrozitor de multe 
despre toată lumea. Işi petreceau cea mai mare parte a 
timpului plutind prin zonă şi urmărind lumea; pentru că, 
zău aşa, ce altceva ar fi avut de făcut? Nu puteau fi văzuţi 
şi auziţi de nimeni dintre cei vii. Lucruri pe care oamenii 
le făceau numai atunci când credeau că sunt singuri, 
secretele şoptite între prieteni, toată murdăria pe care 
nimeni n-ar fi vrut s-o vadă ieşind la suprafaţă: cei morţi 
vedeau şi auzeau tot. Şi, dacă dădeau de vreo fiinţă vie 
dispusă să-i asculte, erau mai mult decât bucuroşi să 
spună tot ce ştiau. 

Multă vreme, nu încercasem să-i ascult. Însă după ce o 
făcusem de câteva ori, reacţionând la întâlnirile cu 
fantomele de pe coridoare, căpătasem eticheta de 
„nebună”, pe lângă toate celelalte. Apoi, într-o zi, parcă 
un lucru anume, pe care până atunci îl ţinusem ferecat în 
mine, mi-ar fi alunecat printre degete, trosnind. Mama 
tocmai plecase într-o călătorie de opt zile. Străbăteam 
coridorul, sub obişnuitele priviri holbate şi printre chicote 
înfundate, mult prea conştientă de faptul că vecina mea 
de dulăpior din vestiar bolborosise nu ştiu ce scuză şi 
plecase în mare grabă când o salutasem. Copiii care 
veniseră împreună cu mine la Frazer — foşti colegi de 
gimnaziu — lşi făcuseră bine treaba. Toată lumea de pe- 
aici mă ştia de psihopată, aia care fură iubiţi, ahtiată 
după prieteni, şi cine mai ştie ce alte zvonuri apărute 
între timp. Nu că s-ar fi sinchisit cineva să afle dacă erau 
sau nu adevărate. 

Norris şi Bitzy pierdeau vremea în capătul coridorului, 
pe lângă dulăpiorul meu. Stăteau acolo o grămadă de 
timp de când îşi dăduseră seama, în urmă cu doar câteva 
luni, că eram capabilă să-i văd. l-am ignorat şi de data 
asta, în timp ce-mi luam cele necesare pentru orele din 
acea dimineaţă. Însă nu m-am putut împiedica să nu-i 
aud. 

— Chiar mă calcă pe nervi! spunea Bitzy, tropăind de 
zor. De faţă cu Mary, se prefac că încă sunt prietene: dar 
sunt nişte făţarnice, iar Mary nu-şi dă seama. Cine crede 
ea că a pârât-o tipului că-i place de el, pentru ca el să 
facă acum băşcălie de ea? Cine-şi închipuie că i-a aruncat 
lenjeria la gunoi? 

Am simţit cum mi se strânge stomacul. Am îndesat în 
ghiozdan cartea pe care-o ţineam în mână şi m-am lăsat 
pe vine, să ascult. 

— Cum i-or fi luat lenjeria? s-a mirat Norris, 
concentrându-se, fireşte, asupra celui mai important 
aspect al întâmplării. 

— l-au făcut-o în timpul orei de înot. 

— Poate c-ar trebui să ţin un pic sub supraveghere 
vestiarul... 

— Of, scârbos mai eşti! s-a răstit Bitzy. Nu ştiu de ce 
mai stau de vorbă cu tine. 

— OK, am înţeles: e naşpa. Ai vreo idee mai bună decât 
asta? 

Bitzy a oftat. 

— AŞ fi vrut să-i zic vreo două. Cum de nu funcţionează 
trucul ăsta, ca-n filme? Nu pot să scriu pe oglinzi, oricât ar 
fi de aburite. 

— Las-o baltă! Oamenii sunt nişte nemernici. Asta-i 
viaţa. 

„Oamenii sunt nişte nemernici.” Pe toată durata 
gimnaziului: chicotelile, murmurele, batjocurile scrijelite 
pe dulăpiorul meu, îmbrâncelile de pe coridor. Telefonul 
pe care-l lăsam să sune fără să răspund, de teamă să nu 

fie încă un apel de păcăleală. Manualele pe care mi le 
tineam strâns în poală, astfel încât nimeni să nu mi le 
poată dărâma de pe bancă. Totul din cauză că presupusa 
mea prietenă ajunsese la concluzia că nu meritam 
amiciţia ei, şi nici pe a oricui altcuiva — şi luaseră cu toţii 
de bună afirmaţia ei, bucurându-se că nu ei erau ţinta. 
Asta-i viaţa. 

Exista ceva mai rău decât să rămân aşa cum eram, 
preşul pe care se ştergea toată şcoala pe picioare, iar şi 
iar? 

M-am ridicat şi mi-am întors privirea spre Bitzy şi 
Norris. De-abia mi-am recunoscut vocea: 

— O să-i zic eu. Spuneţi-mi doar cine e. 

De-atunci, lucrurile se schimbaseră mult. 

De data asta, indiferent ce ştia Norris, sigur era ceva 
important. Stătea cocârjat, cu degetele mari atârnate de 
găicile de la betelia blugilor, străduindu-se să pară 
nonşalant, dar strălucea ca un felinar. 

— Aşa că, haide, spune-mi odată, i-am cerut. M-am 
aplecat spre dulăpiorul meu, mutând tot felul de caiete cu 
şină şi alte hârtii în căutarea cărţii de geografie. 

— Bun, a zis Norris, rezemându-se cu spinarea de 
perete şi lungindu-şi gâtul. Ştii clasa aia nouă, de vizavi 
de catedra de matematică? E o gaşcă de fete — Brenda, 
Carady şi altele — care hohotesc atât de tare, încât se 
aude-n toată şcoala. Destul de drăguţele totuşi, mai ales 
aia... Doreen. 

Până primăvara, Norris învăţa numele tuturor copiilor, 
chiar dacă erau vreo trei sute. Şi le amintea în mod 
special pe-ale fetelor mai drăguţe. 

Mi-am răsfoit fişierele mentale. Brenda, şi Carady, şi 
Doreen. Da. Cele care se tot jucau cu tivul fustei pe lângă 
domnul Travers, ca şi cum o coapsă zărită în treacăt le-ar 
fi putut aduce note mai bune la următorul extemporal la 
mate. Nu că şi-ar fi făcut singure lucrările. Când venea 
vremea să-şi prezinte temele săptămânale, o tot 

linguşeau pe Lisa tocilara, până când le lăsa să copieze 
după ea. Şi pun pariu că nu mai hohoteau aşa tare dacă 
era prin preajmă domnul Travers. 

Norris privea în gol, fără-ndoială pierdut în gânduri 
despre obrăjori cu gropiţe şi curburi ale coapsei. 

— Bun, i-am zis, revenind la subiect. Ce-au mai făcut 
acum? lar şi-au bătut joc de Lisa? 

După ce se foloseau de ea — fată bună la-nvăţătură, 
dar naivă —, fetele considerau distractiv să-i imite 
mersul, cu vârfurile picioarelor spre interior, şi vocea 
guturală, pentru oricine se afla pe-aproape şi era dispus 
să râdă. Ce drăguţ din partea lor să se poarte aşa cu 
persoana datorită căreia luau note mari! 

— Mai rău, mi-a răspuns Norris, încruntându-se. Au 
fost... 

A rămas cu privirea fixată-n podea, târşâindu-şi 
picioarele pe linoleum de parcă ar fi încercat să-şi aducă 
aminte. Când era vorba de noutăţi, avea momentele lui 
de nesiguranţă, dar oricum se descurca mai bine decât 
Paige. Uneori, ţinea minte câte ceva chiar şi câteva zile. 
Din câte constatasem, cu cât trecea mai mult timp, o 
persoană care murise îşi amintea mai bine întâmplările 
din Viaţa de Apoi. Nu mă întrebaţi de ce. Poate că 
practica o făcea să se perfecţioneze. 

— leri după-amiază, a rostit el, tărăgănat, mda, eram în 
laboratorul de informatică, tocmai mă abătusem pe-acolo, 
fi'n'că le-auzisem chicotind, şi erau toate roată în jurul 
computerului, şuşotind şi tot privind peste umăr, de parcă 
s-ar fi temut să nu le prindă cineva. Domnul Richmond nu 
era acolo. Aşa că m-am dus să văd ce făceau. Aveau 
deschisă o pagină de-aia, ştii, unde-şi pun oamenii poze 
cu ei şi vorbesc despre lucrurile care le plac şi scriu 
comentarii pentru prietenii lor... 

— Un blog? l-am ajutat eu. 

Norris a ridicat din umeri. 

— Sigur. În orice caz, cred că ăsta era al fetei ăleia... al 
Lisei. Erau o grămadă de desene acolo, destul de mişto, 
Zău, şi poeme, şi chestii de-astea. lar Brenda scria 
comentarii despre ele. Faze de-a dreptul îngrozitoare. 
Zicea că un pipi de câine arată mai frumos şi că Lisa era 
total imbecilă dacă-şi închipuia c-o să ajungă artistă, şi 
scria poeme noi, folosind unele dintre cuvintele ei, dar 
amestecându-le cu ocări şi mizerii... Şi râdeau copios. 
Apoi s-a întors domnul Richmond, iar ele au închis imediat 
pagina. 

M-a străbătut un fior rece. Gândurile mi-au zburat la 
comentariile pe care le văzusem pe ecranul propriului 
meu computer, cu ani în urmă: „Ce ipocrită! Cum ai 
reuşit? Ai născocit vreo poveste, sau poate ai rămas după 
ore...” „Pfui, şi pe urmă te-ai dat la tipul prietenei tale! 
Puteai să fii mai penibilă de-atât?” Toate, anonime, 
evident. Dar ştiam cine le pusese în circulaţie. 

— Pare să merite o cercetare mai îndeaproape, am zis, 
cu glas netulburat. 

Lisa sigur nu avea habar cine i-o copsese, la fel cum nu 
ştia de băşcălia pe care o făceau pe seama ei când nu era 
prezentă. Oricum, avea destule griji şi fără să mai fie 
hărţuită de aşa-zisele ei prietene. Norris o prinsese odată 
scâncind în banca ei, ţinând strâns în mână un 
extemporal la care puţin îi lipsise ca să aibă un rezultat 
perfect, de sută la sută. 

— Să văd ce pot face. 

— Şi-ncă ceva, m-a anunţat Norris. Am mai prins câţiva 
ţicniţi care încercau să se apere de puterile tale 
parapsihice. 

— O, da? Ce-au mai pus la cale, de data asta? 

— Magneti, m-a informat el. Ar trebui să se amestece 
cu energia ta mentală, sau cam aşa ceva. După mine, 
sunt bolnavi mintal. Toată gaşca — Theodore şi Sandy şi 
toţi ceilalţi — a încercat să-şi lipească pătrăţele 
magnetice în pălării. Şi apoi, a venit adjunctul şi le-a zis 

că nu-i cazul să stea cu pălăriile pe cap înăuntru. Aşa că 
planul lor genial s-a dus pe apa sâmbetei. 

Am izbucnit în râs. 

— Hei, dar măcar şi-au stors un pic creierii. Ceva nou 
cu brigada tehnologică? 

Nişte elevi din clasele mari ajunseseră la concluzia că 
foloseam microfoane ascunse şi-şi petrecuseră tot anul 
şcolar scotocind sălile de clasă în căutarea „gândăceilor”. 
Dar nu descoperiseră decât câteva miriapode. 

— Noo, nu i-am mai văzut la faţă de ceva vreme. Poate 
că şi-au dat seama de frumuseţea a ceea ce faci tu. 
Adică, zău, îi faci şcolii un serviciu, iar cât priveşte 
distracţia... e foarte tare, de la un cap la altul. 

— Stai puţin, e şi meritul tău, în egală măsură. 

Norris a scuturat din cap. 

— Tu eşti generalul, Cass. lar eu sunt onorat să fiu 
umilul tău locotenent. 

— Bine că mi-ai amintit, i-am zis. Sâmbătă o să ruleze 
un film de război din anii şaptezeci, la cinematograful cu 
preţ redus. Vrei să mergi? 

Filmele de război nu erau tocmai slăbiciunea mea, dar 
merita să dau banii pe bilet doar ca să-l văd pe Norris 
ambalându-se şi să-i aud entuziasmul din voce după film. 

— Ar fi super, a replicat Norris, pe un ton nepăsător, 
însă lăsându-mă să-i observ licărul din ochi. Apoi, s-a uitat 
în altă parte. la uite, a continuat, tocmai vine cârdul de 
gâsculiţe. 

— Ura! am exclamat, întorcându-mă să le văd şi eu. 

Brenda, Carady, Doreen şi vreo două alte fete care tot 
umblau cu ele veneau ţanţoşe pe coridor, trecându-şi din 
mână în mână un gloss. Cu buzele foarte sclipitoare, s-au 
adunat în semicerc, în faţa dulăpioarelor personale. După 
cum se-auzeau chicotelile din grupul lor, ai fi zis că şcoala 
reprezenta pentru ele un episod dintr-o extraordinară 
comedie. M-am sprijinit de peretele de vizavi de catedra 

de matematică şi m-am prefăcut fascinată de ceea ce 
citeam în manualul de geografie. 

După ce s-au mai potolit din râs, s-au adâncit într-o 
controversă cu privire la care dintre actorii din show-urile 
lor de televiziune preferate ar fi cel mai sexy. Privindu-le 
pe furiş pe deasupra cărţii, am simţit deodată un junghi 
ascuţit în piept. Aşa eram şi noi, în anii de gimnaziu — eu 
cu Danielle şi cu celelalte —, bârfeam despre despărţirea 
cine ştie căror staruri de cinema, sau despre vreun nou 
stil vestimentar. Râdeam şi ne înghionteam, ţipând. 

Din pricina acestor gânduri nostalgice, mi s-a pus un 
nod în gât şi ochii mi s-au umezit, gata să dau apă la 
şoareci. Am clipit repede, am scrâşnit din dinţi şi am 
alungat amintirile. 

Doamne, tare proastă mai fusesem! Să-mi închipui că 
vorbeam despre lucruri importante. Să-mi închipui că 
faptul că stăteam amândouă la taclale avea vreo 
însemnătate cât de mică. 

Şi iată-mă acum, încă tânjind după vremurile de- 
odinioară. Şi mai proastă. 

Câteva cuvinte din pălăvrăgeala lor au ajuns până la 
mine şi m-au trezit brusc la realitate. 

— Îţi vine să crezi... o lucrare ca aia... 

— Ştiu, e o demenţă. 

M-am mai apropiat un pic, tiptil. Perioada lucrărilor 
însemna perioada jocului de-a prietenia cu Lisa. Oare 
chiar erau capabile să-i zâmbească în faţă, după ce-o 
forfecaseră doar cu o zi în urmă? 

După toate aparențele, eram pe cale să aflu. O fată 
înaltă, într-o fustă lungă şi lălâie, îşi târşâia paşii pe 
coridor spre şirurile de dulăpioare. Bluza îi era închisă 
aiurea la nasturi, iar şuviţele bretonului îi fluturau în toate 
direcţiile. M-am pomenit întrebându-mă dacă n-avea şi ea 
vreo oglindă-n care să se vadă, dar apoi mi-am amintit de 
conversaţia mea cu Paige, din acea dimineaţă. Poate că 

pur şi simplu Lisa avea probleme mai importante la care 
să se gândească. 

Totuşi, azi arăta altfel. Mergea mai încet, cu umerii 
lăsaţi şi, când a trecut pe lângă celelalte fete, spre 
dulăpiorul ei, am observat că avea ochii umflaţi. 

Apoi, a strigat-o Carady: 

— Bună, Lisa! 

lar Lisa s-a luminat la faţă într-atât, încât ai fi zis că 
tocmai fusese declarată şefă de promoţie. A zâmbit timid, 
îndreptându-şi umerii, în timp ce Brenda şi celelalte se 
apropiau agale de ea; atunci, stomacul mi s-a strâns 
ghem de îndoială. Oare ar ajuta-o cu adevărat dac-ar şti 
că fetele pe care, în mod evident, le admira erau cele 
care o atacaseră? Sau adevărul ar face-o şi mai 
nefericită? 

„Totuşi, merită să ştie”, mi-am zis. „lar ele merită să 
afle că nu pot să scape chiar aşa, nepedepsite.” 

Fetele s-au strâns în jurul Lisei, Doreen a început să se 
joace cu părul ei sârmos, Carady s-o mângâie pe braţ, iar 
Brenda a mers până-ntr-acolo, încât să-i ofere sacrul ei 
ruj. Lisa s-a înroşit în timp ce-şi dădea cu el pe buze. 
Zâmbeau toate, zâmbeau cu gura până la urechi. 

— la zi, Lisa, i s-a adresat Brenda, rânjind prosteşte, 
vrei să mergi cu noi azi, după şcoală? Am putea să ne 
verificăm temele şi să mâncăm cartofi prăjiţi. Ar fi foarte 
distractiv! 

În traducere: celelalte fete ar sta să copieze tema de la 
Lisa, strecurând suficiente greşeli mărunte, încât să pară 
că-şi scriseseră acasă, singure, după care să-şi aducă 
brusc aminte că aveau nişte probleme importante de 
rezolvat şi să-şi ia tălpăşiţa cu toatele. 

Dar iat-o pe Lisa strălucind de fericire, deschizând deja 
gura să răspundă că i-ar face o nespusă plăcere. 

Mi-am lăsat cartea pe podea şi m-am apropiat de 
cercul lor. 

— Ce nostim! am zis. leri nu vorbeai deloc aşa. 

Fetele au amuţit. Brenda şi-a încrucişat braţele la piept; 
am observat că strângea din dinţi. In prezent, reputaţia 
îmi aducea şi unele beneficii. Mă ştiau. Nebuna aia de 
Cass McKenna era la curent cu toate secretele lor 
murdare. 

— A vorbit cineva cu tine? m-a apostrofat Brenda, 
dându-şi ochii peste cap; cu toate astea, vocea-i tremura, 
iar prietenele ei şopocăiau neliniştite. 

— Vorbesc eu cu tine, i-am întors-o. Mi se pare destul 
de ciudat că eşti atât de prietenoasă cu Lisa după tot ce 
s-a-ntâmplat ieri. Sau aştepţi întotdeauna favoruri de la 
persoanele în care loveşti? 

Lisa şi-a plimbat rapid privirea dinspre fete către mine 
şi înapoi. Pe chipul ei nu se putea citi decât că era 
dezorientată. 

— Nu ştiu ce vrei să spui, mi-a replicat Brenda. Suntem 
prietene. Ne ajutăm una pe alta. Nu, Lisa? 

— Mda, sigur, a bălmăjit Lisa. 

Am ridicat din sprâncene. 

— Cred că e nevoie să-ţi stimulez memoria. „Unde face 
pipi câinele meu arată mai bine decât asta.” „Eşti o 
imbecilă, nu o artistă.” lţi sună cumva cunoscut? 

Lisa a scăpat un mic țipăt. 

— N-ai nici o dovadă, s-a răstit Brenda la mine. lar 
prietenele ei au constatat dintr-odată că podeaua era 
inexplicabil de fascinantă. 

— Am putea să facem o plimbare până la laboratorul 
de informatică şi să vedem dacă nu cumva aceea dintre 
voi care s-a conectat ieri la internet are în istoricul 
navigării un anumit blog. 

În acel moment, Doreen a cedat nervos. 

— Nu! a scâncit ea. Ne pare rău, pe bune, n-o să mai 
facem! Te rog să nu le spui profesorilor. Mama... 

— Taci! a repezit-o Brenda, însă era prea târziu. Lisa a 
trântit uşa dulăpiorului şi s-a îndepărtat în grabă — umerii 
i se zguduiau de plâns. lisa! a strigat Brenda după ea. 

— Lasă-mă-n pace! a urlat Lisa peste umăr. 

A smucit uşa de la toaletă şi a intrat hotărâtă. 

Brenda s-a răsucit pe călcâie. 

— Ai grijă ce faci, m-a ameninţat ea. Ca şi cum aş fi 
fost eu de vină că ea era o snoabă mincinoasă şi 
trădătoare. 

— Tu să ai grijă, i-am răspuns, scrâşnind din dinţi. 

Furia de pe faţa ei s-a mai domolit. Nu avea habar dacă 
mai ştiam şi altceva. 

Şi nu era nici una dintre ele dispusă să rişte. 

— O, Doamne! a exclamat una dintre fete, în timp ce 
mă îndepărtam. Cum o să ne mai facem noi tema acum? 

Norris tocmai făcea o piruetă, acolo unde-l lăsasem, 
zâmbind cu gura până la urechi. 

— Ţi-a plăcut? l-am întrebat, ridicându-mi cartea de 
geografie. 

— O, da! Pac! Pac! a exclamat, împungând aerul cu 
două directe de boxer. Dacă n-ai fi fost fată, aş fi fost 
nevoit să zic: „Asta, da bărbat!” 

— Mersi, i-am răspuns, privind fix uşiţa dulăpiorului din 
aluminiu, pătată de gumă de mestecat uscată şi 
mâzgălită cu markerul. Oare avea să fie mai bine acum 
pentru Lisa? Sau fetele vor găsi o altă metodă prin care 
să fie drăguţe cu ea şi s-o atragă iarăşi în mrejele 
prefăcătoriei lor? Câteodată, oamenii se dădeau bătuţi. 
Câteodată, chiar funcţiona. Dar erau şi cazuri în care nu 
făceau altceva decât să-şi perfecţioneze minciunile. 

Am aruncat o privire spre uşa toaletei. Lisa probabil că 
bocea de-i ieşeau ochii din cap. Atunci, s-a auzit soneria, 
atrăgându-le atenţia tuturor că mai erau doar cinci 
minute până la începerea orei, aşa că am lăsat 
stânjeneala la o parte. 

— Ar fi cazul s-o iau din loc, am zis. 

— Sigur. Treci pe-aici mai târziu? 

M-am uitat la Norris, dar el şi-a lăsat privirea în jos. 

— Nu c-ar fi mare nenorocire dacă n-ai trece, a adăugat 
el. 

— Norris, i-am zis, stau cu tine oricând vrei. Practic, tu 
eşti singura persoană cu scaun la cap din toată şcoala. 
Dar care-i treaba? Nu mai vorbeşti cu Bitzy? 

— Ea nu mai vorbeşte cu mine, mi-a răspuns el. 

— Nu? De ce, iar ai făcut-o fălcoasă? 

Şi-a lăsat capul în jos. A oftat de necaz. 

— Norris, doar ştii ce părere are ea despre cuvântul ăla 
cu „f”. Ce, vrei să nu mai vorbească niciodată cu tine? 
Aşa o să fie, dacă nu încetezi să scoţi porcării de-astea pe 
gură. 

Norris a făcut o grimasă. 

— Nu, acum mi-a sărit în cap că trag cu ochiul în 
vestiar. Dar nu e numai vina mea. 

Am clătinat din cap, mustrător. 

— Ei bine, trebuie să găseşti şi tu argumente mai bune 
când o contrazici. Să văd dacă pot eu s-o-mpac. Numai că 
va trebui să-ţi ceri scuze. lar data viitoare, să te descurci 
singur. 

CAPITOLUL 3 


Din cauza incidentului cu Lisa, am fost nevoită să-mi 
amân obişnuita întâlnire cu Bitzy până în pauza de prânz. 
In timp ce mergeam pe coridor, spre sala de sport, am 
auzit-o bombănind chiar înainte s-o văd. 

— Unde-o fi? Unde-o putea să fie? 

Vocea fetei suna un pic cam nerăbdătoare. M-am grăbit 
să trec de colţ şi iat-o acolo, tot ridicându-se pe vârful 
picioarelor şi lăsându-se la loc, lângă uşa sălii de sport, 
revărsând o lumină orbitoare prin costumul ei mulat, de 
balerină. 

Bitzy pretindea că era o balerină înnăscută. Nu putea 
să stea într-un loc fără să-şi întindă picioarele cât erau de 
lungi, sau să facă piruete. Dar, cu tot antrenamentul, n-aş 
putea să spun că ar fi fost chiar cea mai graţioasă 
persoană din câte cunoşteam. 

— Cass! a ţipat ea ascuţit, când m-a văzut. S-a repezit 
pe coridor, spre mine. Unul dintre profesorii de sport a 
dat drept peste ea, însă Bitzy nici măcar n-a clipit. 
Intâlnindu-i privirea, i-am făcut semn din ochi spre firida 
telefonului public de lângă vitrina cu trofee. A venit într- 
acolo după mine. 

— O, Doamne, o, Doamne, o, Doamne! şuşotea ea 
întruna pe drum, iar din când în când chiţăia de 
nerăbdare. Pe ultimii câţiva metri, şi-a ridicat braţele 
deasupra capului şi-a început să meargă în poante, 
adăugând la sfârşit o piruetă instabilă şi făcând să se 
ridice în aer mirosul de lămâie al lacului de parchet. 
Vârful cozii de cal îi scânteia. Ori nimerise peste cea mai 

suculentă bârfa cunoscută în istoria omenirii, ori era pe 
cale să se transforme într-o supernovă. 

Cu toate acestea, primul lucru pe care l-a spus în li mp 
ce ridicam receptorul a fost: 

— Mare pervers mai e Norris! Ştii că iar a început să 
piardă vremea prin vestiarul fetelor? Cineva ar trebui să-i 
tragă o ciomăgeală! 

Mi-am mutat receptorul, astfel încât tonul să bâzâie în 
aer, şi m-am prefăcut că vorbesc cu cineva de la celălalt 
capăt al firului. 

— Ştii ceva, Bitzy, din câte mi-a povestit el despre 
taică-său, am impresia c-a fost deja ciomăgit destul. 

Ce naiba, individul era mort, iar faptul că se zgâia la 
fetele pe jumătate goale îi alimenta hormonii cam tot atât 
cât o ajuta pe Bitzy să slăbească faptul că evita să 
meargă la autoservire. 

— Nu e decât o manie de-a lui, am adăugat. Nu se 
poate stăpâni. 

— Ei bine, mie nu-mi place asta, a insistat ea. Şi... a 
fost chiar urâcios cu mine. 

M-am strâmbat. Nu puteam s-o contrazic. 

— Mda, mi-a spus despre asta. Dar ştii despre Norris că 
mai şi vorbeşte gura fără el. Voi doi de când sunteţi în 
şcoala asta? 

— Eu am venit prima, mi-a răspuns. Şi n-am de gând 
să-i mai las pe alţii să vorbească urât cu mine. 

— Ai dreptate. Chiar n-ar fi trebuit să vorbească aşa cu 
tine. Dar am impresia că şi el regretă. 

— Da? a zis Bitzy, înmuindu-şi puţin tonul. Mă rog... 
oricum, n-am chef să mai vorbesc cu el pe ziua de azi. 

— Ei, treaba ta. 

Dacă ea avea să se poarte rece încă vreo două zile cu 
Norris, data viitoare el va fi mai atent la ce cuvinte scoate 
pe gură. M-am rezemat de perete şi m-am relaxat. 

— Ei, şi câre-ar fi veştile-alea nemaipomenite? 

Bitzy s-a luminat la faţă de parcă aş fi apăsat pe un 

comutator. 

— O, Cass, să mori, nu alta. Are legătură cu ea. 

Ea? Adică Danielle? 

Bitzy vorbea mai departe, dar eu abia dac-o mai 
auzeam. 

Doar gândindu-mă la Danielle îmi reveneau senzațiile 
avute cu câţiva ani în urmă, în timpul unei excursii în 
Florida, când un val îmi tăiase picioarele şi mă trezisem la 
fundul apei: curenţii îmi vâjâiau pe la urechi, pieptul îmi 
plesnea de cât îmi ţinusem respiraţia. Amintirile s-au 
abătut peste mine ca un talaz: cum ne băteam între noi 
cu pop-corn în serile în care dormeam una la cealaltă 
acasă, cum ne hlizeam nebuneşte probând perechi după 
perechi de bikini în mall, cum ne tapam una alteia părul şi 
ne făceam cele mai nebuneşti coafuri... şi apoi, cum mi se 
strânsese stomacul în clipa în care-mi auzisem numele 
răsunând în difuzoarele şcolii, într-o dimineaţă de la 
sfârşitul iernii, când eram în clasa a şaptea. Eu să merg la 
concursul de dezbateri la nivelul statului... şi nu ea. Eu să 
merg împreună cu tipul pe care stătuse ea cu ochii tot 
anul, cel pentru care intrase în echipa pentru dezbateri, în 
primul rând. 

Trecuseră câteva ore până când, în mijlocul felicitărilor 
şi al strângerilor de mână, începusem să mă gândesc că 
poate groaza mea era lipsită de temei. Doar era prietena 
mea. Trebuia să se bucure pentru mine. O s-o conving eu 
în legătură cu Cameron şi-o să fim cu toţii fericiţi. Ha, ha, 
ha! 

Dar nici măcar groaza aceea nu mă pregătise pentru 
cât de rapid şi de puternică venise lovitura. Imaginile îmi 
treceau prin minte sclipind precum cioburile de sticlă: 
rânjetul ei batjocoritor, pe fundalul luciului de bronz al 
părului, bileţelele mototolite circulând din mână-n mână 
în jurul băncii mele, spinările întoarse, a ei în mijloc, mai 
înaltă decât toate. Tocul pantofului ei strivindu-mi 
degetele de la picioare pe coridor; sticla de suc vărsată în 

dulăpiorul meu, al cărui cifru îl ştia doar ea. Cuvintele 
scrise cu o caligrafie pe care o cunoşteam aproape la fel 
de bine ca pe-a mea, pe peretele toaletei, unde să le 
vadă toată lumea: CASS E O SCÂRBĂ. 

lar acesta nu fusese decât începutul. 

Doar pentru că un profesor mă alesese pe mine în locul 
ei? Doar pentru că, din întâmplare, primisem o felie din 
atenţia de care se bucura ea? Nedreptatea situaţiei mă 
gâtuia încă, deşi trecuseră patru ani de-atunci. Am tuşit 
şi-am sorbit aerul cu lăcomie. 

— Cass? am auzit-o spunând pe Bitzy. Hei, Cass? Ce, 
nu vrei s-auzi? 

Ţopăia de pe-un picior pe altul, ca şi cum era gata-gata 
să facă pipi pe ea. 

Am inspirat adânc, am înghiţit în sec, după care am 
mai inspirat o dată. Senzaţia de prăbuşire s-a mai 
estompat. Receptorul îmi alunecase pe umăr. Câteva fete 
s-au holbat la mine când au trecut, în grabă, pe-acolo, 
aşa că l-am dus înapoi la gură. 

— Sigur, i-am răspuns. Deşartă sacul. 

— OK. Aşadar, ştii că umblă cu Paul de când lumea, 
cum se zice. Ei bine, azi-dimineaţă, urmăream 
antrenamentul de atletism al băieţilor, şi Paul ştii că e-n 
echipă. Şi fata aia... avea o faţă de să-nnebuneşti, şi 
purta nişte blugi super strâmţi şi o bluză cu bretele... 

S-a oprit puţin, încruntându-se concentrată. 

— Sharry! Aşa i-a zis. A venit până la gard să se uite... 
e în anul doi, mi se pare. 

— Sharon Lietzer, am murmurat. 

Cum ar fi un tip, oricare-ar fi el, să reziste în faţa unei 
fete celebre pentru chestiile pe care le făcea cu limba? 
Paul mai umblase cu ea şi cu un an în urmă, până să 
pună Danielle ochii pe el. 

— În orice caz, a continuat Bitzy, ea a venit şi i-a făcut 
cu mâna, şi după ce le-a dat liber antrenorul, Paul s-a dus 
glonţ să stea de vorbă cu ea. Numai unduiri de şolduri şi 

chestii de-astea, s-o impresioneze, în... să zic, cinci 
secunde, se şi ascunseseră în magazia cu echipament, 
după maşinile de spălat, s-au sărutat şi, după puţin timp, 
ea a zis: „Şi cum rămâne cu Danielle?”, la care el a râs şi 
cică: „Eu nu-i spun nimic, dacă nu-i spui nici tu”. Şi pe 
urmă aproape c-au făcut-o. 

— Au făcut-o? am repetat. Adică au făcut sex ? 

— Păi... 

Bitzy s-a îmbujorat şi şi-a lăsat privirea-n jos. Pentru 
cineva care adoră genu-ăsta de bârfă, se pricepea de 
minune să pară pudică, măcar cât de cât. 

— Păi... n-a căzut nici o ţoală de pe ei, a reluat ea. Aşa 
că, de fapt, n-au... făcut-o. Dar cred c-ar fi făcut-o dacă 
nu s-ar fi pornit soneria. Chiar erau pe cale s-o facă. 

— Uau! am exclamat. Mă simţeam îngheţată şi 
lipicioasă, de parc-aş fi înotat în apele oceanului, însă pe 
dinăuntru ardeam. Era ca un dar care tocmai îmi fusese 
înmânat. Un permis gratuit ca să-i smulg lui Danielle 
rânjetul de pe faţă. 

O auzisem chiar eu pe coridor când se lăudase 
zgomotos faţă de Jordana şi de celelalte prietene ale ei în 
legătură cu Paul, aşa că nu era nevoie să-mi mai spună 
Norris, sau Bitzy. 

— Cât e de gentleman, nici nu ştiţi! se entuziasmase 
ea. Adică, niciodată nu mă presează. De-a dreptul super, 
cum mă aşteaptă. Şi mereu îmi spune cât e de norocos să 
mă aibă pe mine. 

Câteodată, câte cineva o mai întreba: 

— Dar nu era cu Sharon Lietzer? 

Danielle zâmbea. 

— O singură dată i-a fost de ajuns să mă vadă pe mine 
şi n-a mai privit înapoi. Ea poate să-i aibă pe toţi ceilalţi 
pe care-i vrea. Dar cel mai dulce dintre toţi e al meu. 

Sigur că da. Atât de dulce, încât până mâine dimineaţă 
s-ar putea să-l mănânce Sharon de tot. 

O altă amintire mi-a fulgerat prin minte: în clasa a 
şasea, balul de Crăciun. Danielle, roşie la faţă de-atâta 
bocit, după ce tipul de care era îndrăgostită lulea stătuse 
tot timpul de mână cu o altă fată. Mă străduisem s-o 
consolez. 

Pe vremea aceea, şi ea m-ar fi consolat pe mine. 

Mi-am înghiţit nodul din gât. Biata Danielle! La urma 
urmei, se pare că nu poţi să le ai pe toate. Dacă-i furi unei 
tipe iubitul, ce?, ea n-ar încerca să ţi-l fure ţie înapoi? la 
gândeşte-te, nu cumva gentlemanul tău e mai interesat s- 
o facă cu o tipă, decât să aştepte momentul acela 
perfect? Te lasă cu ochii-n soare la fel de lesne pe cât l-ai 
lăsat tu pe el. 

În definitiv, şi-o făcuse cu mâna ei. Eu doar grăbisem 
deznodământul. 

Am început să-mi muşc buzele crăpate. Nu, 
deocamdată, n-aveam să-i ofer povestea pe tavă. 
Danielle merita să se mai perpelească. Mie îmi prelungise 
tortura atâta timp! Eu de ce să fiu mai miloasă cu ea? 

— Ce-ai de gând să faci? m-a întrebat în şoaptă Bitzy. 

— Acum, imediat? Doar să-i pisez mărunt, numai un 
pic. 

Am pus receptorul la loc în furcă. 

— Şi cred c-o să încep chiar acum. 

Bitzy s-a încolăcit cu braţele şi a început să se- 
nvârtească într-un picior. 

— O, de-abia aştept! Vin şi eu cu tine. 

Bătusem drumul de la telefonul public până la 
autoservire de-atâtea ori, încât ştiam pe de rost numărul 
paşilor. Douăzeci până la colţ, alţi cincisprezece până la 
intrare. Cu fiecare pas, nerăbdarea mea se transforma în 
euforie, dându-mi aripi la picioare. Degetele mele au lăsat 
pete pe uşile din sticlă când le-am împins să intru. Bitzy a 
zăbovit în prag. 

— Nu vii? am murmurat spre ea. Hai, Bitzy, tu poţi să 
treci şi prin zid. Doar dacă vezi un pic de mâncare n-o să 
te îngraşi tu. 

— Ştiu, mi-a răspuns, încruntându-se. Ştiu că nu pot să 
mănânc. Dar tot mi se face poftă. Şi, când mi se face 
poftă, mă simt ca un butoi cu untură. 

— Treaba ta, i-am zis. Dar n-o să te mai întâlneşti cu o 
asemenea ocazie. 

Am dat să mă-ndepărtez, când am auzit o voce 
disperată venind dinspre o tarabă din apropierea uşilor. 

— Bilete pentru bal? Cincizeci la sută reducere! 

Atât de naşpa era spiritul şcolii, la Frazer: când era 
balul, nici măcar nu reuşeau să vândă locurile de la mese. 
Cei mari preferau să dea o fugă până la Cancun. Am 
aruncat o privire spre bietul băiat pe care-l puseseră să 
vândă bilete şi, fiind atât de bine-dispusă, i-am zâmbit 
compătimitor. Pentru o clipă, el m-a privit nedumerit, 
după care s-a concentrat asupra teancului de bilete 
nevândute. Mi-am lăsat şi eu ochii în jos. 

„Dacă nu te-ar evita, ar râde de tine, mi-am amintit 
singură. Alege!” 

Am şerpuit mai departe printre pâlcurile de scaune, în 
autoservire. Tavanul era atât de scund, încât un 
baschetbalist profesionist ar fi fost nevoit să stea cocoşat; 
din cauza tavanului, sada părea întunecoasă, chiar şi cu 
panourile de tuburi fluorescente montate în el. M-am oprit 
lângă unul dintre stâlpii laterali, gândindu-mă care era 
abordarea cea mai potrivită. Câteva fete s-au uitat la 
mine, iar murmurul de la masa lor s-a stins. De parcă le- 
aş fi ascultat! Nu mai auzeam decât bătăile propriei mele 
inimi. 

Drept în faţă, era pilonul central, înconjurat de o masă 
largă, iară picioare. Masa centrală le era rezervată 
persoanelor de maximă importanţă, grup care, în orice 
moment, putea să cuprindă membri ai consiliului de elevi, 
personalul de la ziar, vedetele sportive şi cei mai devotați 

fani ai lor. Nu erau nici pe jumătate atât de importanţi 
pentru toţi ceilalţi din şcoală pe cât erau pentru ei înşişi, 
şi oricum nu era de aşteptat ca alţii să-şi dorească masa 
aceea. La modul în care fusese construită, în jurul 
stâlpului, nici nu puteai să-i vezi pe jumătate dintre cei de 
la masă fără să-ţi suceşti gâtul. 

Nici unul dintre ei nu şi-a ridicat privirea când m-am 
apropiat, încetişor: prea erau fascinaţi de ei înşişi. li ştiam 
atât de bine după feţe pe obişnuiţii mesei, încât nici nu 
prea aveam nevoie să-mi consult fişierele mentale. 


1. Tim, vicepreşedinte al consiliului de elevi, extrem de 
popular în rândul fetelor, cu atât mai mult acum, 
când era în doliu după moartea mamei sale. Totuşi, 
niciodată nu dăduse impresia că avea o iubită. 
Probabil, un fluşturatic. 

2. Fio, redactorul-şef al ziarului şcolii, îşi întreținea o 
bine-meritată reputaţie de tipă care-şi vâră nasul 
unde nu-i fierbe oala. Avea o slăbiciune pentru Leon. 

3. Leon, secretarul consiliului de elevi, flirta în mod 
constant cu Fio, însă fusese auzit spunând că ar fi 
preferat să umble cu un câine. 

4. Jordana, reprezentanta elevilor din clasele mici. O 
ipocrită, una capabilă să-şi înjunghie pe la spate 
presupusele prietene. Stătea la taclale cu alţi băieţi 
ca să-şi facă gelos iubitul, dar făcea pe ofensata 
când îl vedea că se enervează. 

5. Matti, iubitul Jordanei, şeful asociaţiei sportive a 
elevilor şi un păduchi desăvârşit. Dat în vileag de a 
dumneavoastră devotată, pentru faptul că vindea 
fiţuici false pentru examene, chiar când începuse 
totul pentru mine. Şi el, un ipocrit. 

6. Paul, iubitul lui Danielle, vedetă a terenului de sport, 
căpitanul echipei de baschet şi presupus gentleman. 
Preferatul lui Sharon Lietzer. 

7. Frumoasa şi cizelata Danielle Perry, fată populară 
din cap până-n picioare şi cea mai mare ipocrită 
posibilă. 


Cu toţii, prezenţi la apel. 

Până s-ajung eu la ei, inima deja îmi bubuia asurzitor, 
însă nu era greu să ghicesc ce discutau. La fiecare pauză 
de prânz, aveau aceeaşi conversaţie. 

Flo: „Gazeta din Frazer are nevoie de ceva mai 
suculent. Daţi-mi un subiect în care să-mi vâr nasul.” 

Leon: „Problemele consiliului de elevi sunt 
confidenţiale, dar fiindcă e vorba despre tine, uite o 
bârfuliţă picantă.” 

Jordana (fluturându-şi genele): „Hopa, dacă te spun?” 

Matti: „Cum îndrăzneşti să fâlfâi din gene către altul? 
Ce, n-ai aflat că zece fete au încercat să mă ia la ele 
acasă aseară?” 

Danielle: „Voi doi ar fi trebuit să vă despărțiți de mult. 
Nu vedeţi că eu şi cu Paul suntem adevărații 
îndrăgostiţi?” 

Paul: „Aşa e, păpuşă. Hai să le-o dovedim luându-ne 
limbile în gură.” 

Tim (cu zâmbetul lui, marcă înregistrată, îndurerat-dar- 
viteaz): „A murit mama. Ce, nu-mi stă bine să fac pe 
gânditorul?” 

Toată lumea: „O, sărmanul Tim!” 

Fio: „Păi, am scris deja despre asta.” 

Danielle: „M-am plictisit. Unde ţi-e limba, amorezule?” 

Pentru Danielle, masa de prânz consta aproape în 
întregime în saliva lui Paul. Probabil că de-aia era atât de 
slăbănoagă. Fie de-asta, fie că vomita la ea acasă, unde 
nu putea s-o prindă Bitzy, spre deosebire de jumătate din 
celelalte fete de la Frazer. Nu-mi făcea plăcere s-o 
recunosc, dar era mai deşteaptă decât majoritatea. Chiar 
dacă o tot pândiseră, Norris şi Bitzy nu izbutiseră să 
descopere decât o mică păruială între fete. Dădea 

impresia că-şi curăța gunoiul chiar înainte de a mă 
împiedica eu de el. Chiar dacă tot timpul de când 
intraserăm la liceu şi-l petrecuse prefăcându-se că eu nu 
existam, era imposibil să nu fi observat că nu-mi scăpau 
prea multe în ultima vreme. 

M-am retras la cea mai apropiată masă, aşteptând ca 
ea să se oprească din schimbul de salivă, destul cât să 
pot să strecor şi eu o vorbă. In timp ce-i priveam, de 
cealaltă parte a mesei s-a strecurat o boboacă pitică, cu 
părul prins cu agrafe, cu buzele colorate într-un roz ca de 
gumă de mestecat. Ţinea strâns la piept un baton de 
ciocolată ambalat. 

— Tim, a rostit ea cu o voce fragilă, plecându-şi capul 
de parcă i s-ar fi adresat unui zeu, automatul mi-a dat din 
greşeală două ciocolate. M-am gândit că poate ai vrea tu 
una. 

Tim s-a forţat încă o dată să zâmbească. Tentativa lui 
nu a fost dusă până la capăt. Avea mereu acelaşi zâmbet, 
ca şi cum şi l-ar fi repetat în fiecare scară, să işte nivelul 
maxim de compasiune. 

Sunt convinsă că era într-adevăr întors pe dos de 
moartea mamei lui. Să-ţi moară cineva... nu trebuia să-mi 
explice nimeni cât era de naşpa. Dar, oricât de întristat ar 
fi fost, asta nu era o scuză ca să-şi folosească doliul în 
chip de armă cu fetele. Sau să se complacă într-o astfel 
de companie. 

A înclinat capul, făcând ca părul blond să-i plutească 
deasupra frunţii şi să-i acopere pe jumătate ochii. 

— Mersi, a zis, mersi mult. Şi a luat batonul de 
ciocolată. 

Fata s-a foit de pe-un picior pe celălalt, apoi a şters-o în 
grabă. 

— Penibilă, a comentat Danielle, scuturându-şi părul. 
Şuviţele de nuanţa bronzului i-au sclipit; mi-am încârligat 
degetele, apoi mi-am înfundat mâinile în buzunare, ca să 
nu se observe că-mi tremurau, şi am expirat lent. Pulsul 

îmi bubuia în cap ca un taur înnebunit, însă vocea... 
vocea mea era hotărâtă. 

— Salut, Paul, am zis, apropiindu-mă de masă. 

S-a răsucit pe scaun, a înălţat din sprâncene şi a dat să 
îngaime o replică usturătoare. Atunci, privirile ni s-au 
întâlnit. A devenit şovăielnic. Pe chip i se citea panica. 

— Ce-i? a zis, în timp ce se străduia să pară nepăsător. 
Cu toate acestea, încă-şi ţinea degetele atât de încleştate 
de spătarul scaunului, încât încheieturile i se albiseră. Il 
aveam la mână, şi el o ştia. Şi imediat avea să afle şi 
Danielle. 

Acum, se holbau cu toţii la mine. Îmi simţeam gura 
uscată. Dar, de data asta, trebuia s-o fac în aşa fel, încât 
să audă toată lumea, să şuşotească toată lumea despre 
ea. 

M-am forţat să zâmbesc. 

— Cum îţi merge? 

— Foarte bine, mi-a răspuns. 

Mâna i-a alunecat în jos şi a apucat-o pe a lui Danielle. 
Ea m-a privit furioasă, cu buzele strânse. 

— Marş de-aici, Cassie. 

Atât de furioasă şi de speriată era, încât vocea-i era 
stridentă. 

Rolurile se schimbaseră. O căutase cu lumânarea încă 
din clipa în care răspândise prin şcoală, şoptind pe la 
colţuri, primele vorbe urâte la adresa mea, încă din clipa 
în care strâmbase din nas când era vorba despre mine, ca 
şi cum aş fi devenit dintr-odată cea mai josnică scursură a 
planetei, iar asta numai pentru că îndrăznise cineva să-mi 
dea mie un flecuşteţ pe care şi-l dorise ea. 

- Bun, i-am zis lui Paul, trăgând aer în piept. Aud că te- 
ai distrat bine în ultima vreme la antrenamentele pe 
pistă. 

- Aşa cred. Dar de ce te interesează pe tine? 

Probabil se gândise că era o dovadă de vitejie din 
partea lui să forţeze nota. Dar nu era decât una de 
prostie. 

— Ei bine... terenul e-al tuturor. Aşa că, dacă se- 
ntâmplă ceva pe-acolo, e treaba mea la fel de mult ca şi a 
ta. 

Lui Paul, sângele i-a năvălit în obraji. Danielle şi-a înfipt 
unghiile sidefate în braţul lui. 

— Mda? a făcut el. 

Mi-am lungit gâtul. Tremurul mâinilor, bubuiturile 
inimii... nimic din toate astea nu mai conta acum. 

— Aşa că ai grijă să nu te distrezi prea mult şi în 
magazia pentru echipament. Ştii la ce mă refer. 

Insinuarea mea era de-o transparenţă perfectă. 
Danielle se foia, cu buzele întredeschise. Paul, cu gura 
căscată, amuţise. Încremenit. Perfect. 

— La revedere, am zis, iar el a clipit mărunt. M-am 
pierdut în mulţimea din autoservire înainte ca vreunul 
dintre ei să apuce să mai rostească vreo vorbă. 

CAPITOLUL 4 


Tot restul zilei, am plutit, prevestirea triumfului 
topindu-mi-se în gură ca o caramea. Toate începuseră de 
la Danielle. Poate că, dacă ea s-ar fi prăbuşit, dezumflată 
şi căzută în dizgrație, aş fi reuşit în fine să uit de ea şi de 
tot ce-mi făcuse. 

Îndreptându-mă spre sala de studiu, m-am abătut pe la 
vestiar, să-l mai văd o dată pe Norris. Nu era acolo. In 
timp ce descuiam uşiţa, zăngănind-o, am derulat din nou 
în minte momentele de şoc ale lui Danielle. Aşa se face că 
nu am observat din prima clipă ce anume a căzut 
fluturând din fantele de aerisire. Obiectul a foşnit când a 
ajuns pe podea. De-abia atunci m-am uitat să văd ce e. O 
bucată de hârtie, împăturită, zăcea lângă vârful 
bocancului meu. Pe ea scria „Cass”, cu o caligrafie 
înghesuită, colţuroasă. 

Gura mi s-a uscat de spaimă. 

Nu, nu mai eram o fetiţă de gimnaziu. Acum, Cass 
McKenna era în stare să facă faţă unui bileţel. Cine ştie, 
poate aveam vreun admirator secret. Ha! 

L-am ridicat de jos şi l-am despăturit. Măzgăliturile erau 
şi mai înghesuite. 

Știu de unde ştii. Vino pe terenul de baschet după- 
amiază, după ce se sună de ieşire. 

— Ce-i asta? 

Norris a apărut plutind din perete şi s-a zgâit peste 
umărul meu. Până s-apuce el să descifreze ceva, am 
făcut ghem bucata de hârtie şi mi-am îndesat-o în 
buzunar. 

— Cel mai evaziv mesaj din istoria universului, i-am 
răspuns, azvârlind câteva cărţi în fundul dulăpiorului. 
Cineva încerca să mă intimideze, evident. Poate Brenda, 
ca să se răzbune pe mine, după întâmplarea din 
dimineaţa aceea? 

— Aha! Mă rog, chiar avea aerul unui tip evaziv, a 
comentat Norris. 

M-am oprit exact când voiam să mai arunc un caiet, şi- 
am rămas ţinându-l între degete. 

— Ai văzut cine l-a pus acolo? 

— Sigur, a răspuns Norris, aşezându-şi părul — de parc- 
ar mai fi putut vreodată să scape de coada aia de răţoi. A 
fost tipu-ăla... Tim. ÎI ştii: înalt, subţirel, cu mutra cam 
posacă. Face parte din consiliul de elevi. 

— Mda, îl ştiu, am zis, ridicându-mi privirea spre Norris. 
Ce naiba s-a-ntâmplat? 

— Păi, mai întâi a apărut pe-aici ca din întâmplare, la 
sfârşitul pauzei de prânz. 

Norris a început să-l maimuţărească, plimbându-se 
ţanţoş pe coridor. 

— Când s-a auzit soneria şi-a tulit-o toată lumea, i s-a 
părut lui că era momentul propice să strecoare bileţelul în 
dulăpiorul tău. Habar n-are el, a încheiat Norris, 
smucindu-şi în sus gulerul vestonului, că nimic nu-i scapă 
marelui şi puternicului Norris. 

Nimic, cu excepţia unui motiv rezonabil pentru cure 
Tim Reed să-mi strecoare bileţele în dulăpior. Idolul 
fetelor, vicepreşedintele, să corespondeze în secret cu 
teroarea liceului Frazer? Dintr-o clipă în alta, avea să ni se 
prăbuşească tavanul în cap. Mi-am a zvârlit caietul în 
dulăpior, încruntându-mă. 

— E ăla căruia i-a murit mama, nu? m-a întrebat Norris. 

— Mda, i-am răspuns. Ele. 

Se făcuse atâta tărăboi pe tema asta, încât până şi 
Norris îşi amintea. Profesorii: bărbaţii, bătându-l pe spate 
pe Tim şi păsuindu-l cu temele; femeile, îmbrăţişându-l cu 

stângăcie. Absolut toate fetele, de la boboace până la 
cele din ultimul an, aruncându-i priviri înlăcrimate, de 
compasiune, şi oferindu-i şansa de a atenta la virginitatea 
lor (sau la lipsa de aşa ceva). Mi-ar fi părut rău pentru 
oricine şi-ar fi pierdut mama, inclusiv pentru el. Dar, zău 
aşa, cine avea nevoie să-şi facă publică durerea într-un 
veritabil festival al jelaniei, întins pe o săptămână, cu tot 
cu o colectă şi cu agitatori strigând  „Nuuuuu 
cancerului!"? 

Nu-mi era deloc de ajutor faptul că nu mă puteam 
împiedica să nu mă gândesc tot timpul la Paige. Când 
murise, ştirea fusese prezentată pe toate posturile, aşa 
că toată lumea din gimnaziul Washington aflase că-mi 
pierdusem sora. Cu toate astea, nici măcar unul dintre 
colegii mei de clasă nu suflase o vorbă. 

— Nu pricep ce vrea. Toată şcoala e la degetul lui mic. 
De ce mă mai sâcâie şi pe mine? 

— Poate c-o fi făcut vreo nefăcută şi încearcă s-ajungă 
la tine până nu-l dai de gol, şi-a dat Norris cu părerea. 

— Ai văzut tu ceva? 

— Nt. Ce-o face el cu toate fetele-alea care-l vânează, 
nu ştiu, că oricum n-o face aici. 

Mi-am cercetat în grabă fişierele mentale. Nu cu multă 
vreme-n urmă, Bitzy îl văzuse pe Tim buşindu-i maşina 
unui tip, în parcarea şcolii, însă el făcuse pe băiatul bun 
şi-i completase un cec. 

în clipa aceea, mi s-a aprins beculeţul. 

— Sigur că da. 

— Ce e? s-a interesat Norris. Ţi-ai adus aminte ceva 
despre el? 

— Nu tocmai, am zis. E prieten cu un tip cu care-am 
schimbat două vorbe azi-dimineaţă. Probabil crede că va 
reuşi să mă convingă să spun toată povestea. 

Poate îşi închipuise că tot ce avea de făcut era să-mi 
fluture zâmbetul lui îndurerat şi să-mi adreseze câteva 

cuvinte solemne, ca eu să cad lată şi să-i fac pe plac la fel 
ca oricare altă fată. 

N-aş prea crede! Ocupasem un loc în primul rând, să 
văd spectacolul în care Danielle afla cum era să fii 
trădată, şi n-aveam de gând să-l cedez pentru nimic în 
lume. 

— Mersi pentru că stai cu ochii-n patru, Norris, i-am zis, 
închizând uşa dulăpiorului. 

— Nici o problemă. Fac şi eu ce pot. 

— Ştii ceva? Mai e un lucru pe care-ai putea să-l faci, 
dacă nu te deranjează. 

— Da, orice, a replicat el, coborând spre mine. 

— Ţi-am mai zis să fii cu ochii pe Danielle, da? Şi pe 
iubitul ei? 

— Mda, mi-aduc aminte. Pe Danielle şi pe Paul. Şi pe 
rataţii ceilalţi, prietenii lor... 

— Nu-ţi mai bate capul cu prietenii lor acum, i-am zis, 
privindu-l drept în ochi, astfel încât să înţeleagă cât era 
de important. Ai putea să-l urmăreşti mai atent pe Paul, 
mai ales când e-n preajma terenului de antrenament? 

Norris a ezitat. 

— Lui Bitzy îi place să piardă vremea dimineaţa prin 
preajma terenului. 

— Mda, bine, poate c-ar trebui să faci un pic de sluj în 
faţa ei. Cred că i-ar pica bine, i-am zis, privindu-l cu 
sprâncenele ridicate. Nu face şi tu ca toţi neisprăviţii. E 
ceva foarte important, iar două perechi de ochi văd mai 
bine decât una singură. 

— OK, OK, mă descurc eu. 

— Mersi. Eu o şterg acum... mai vorbim mâine, bine? Şi 
rămâne stabilit pentru sâmbătă, da? 

— Categoric, a aprobat Norris, făcându-mi semn cu 
degetul mare ridicat. L-am salutat din cap şi am pornit pe 
coridor. Scuză-mă, Tim, dar nu sunt disponibilă în 
momentul de faţă pentru reprize de rugăminţi în favoarea 


38 


Megan Crewe 


lui Paul. Lasă-l să-şi apere singur cauza, dacă-l 
interesează. 

Ajunsă afară, am tras aer adânc în piept. N-aveam chef 
să mai rămân pe-acolo ca să aflu ce-avea de spus Tim, 
dar nici nu mă trăgea aţa prea tare să mă duc spre casă, 
unde mă aşteptau ponturile despre machiaj ale lui Paige, 
sau îngrijorarea mută a tatei. Pentru măcar o clipă, mi-ar 
fi plăcut să am un loc în care să fiu singură. 

Vântul uşor s-a abătut asupra mea, aducând cu el 
tocmai dinspre golf mirosul de apă. Fără să-mi dau 
scama, l-am urmat. 

În timp ce hoinăream pe drumul şerpuit care ducea 
spre sud, am trecut cu privirea peste ferestrele caselor. 
La una sau la două străzi, zăream cu coada ochiului 
chipuri care nu păreau tocmai fireşti. Se aplecau în afară 
pe geam, sau pluteau, iar razele soarelui treceau prin ele, 
în loc să lucească pe epiderma lor. De pe un balcon, o 
fetiţă transparentă mi-a făcut semn cu mâna, însă m-am 
prefăcut că n-o văd. Nici nu se aşteptase, de altfel. După 
întâmplarea asta, am mers numai cu ochii-n jos. 

În cele din urmă, am ajuns la aglomerata şosea cu 
patru benzi care despărţea cartierele de locuinţe de 
parcul din apropierea golfului. Automobilele treceau vuind 
pe lângă mine, în timp ce aşteptam să se schimbe 
culoarea la semafor. Vreo două vehicule care semănau 
mai degrabă a cutii de carton decât a automobile 
staţionau, cu cauciucurile lăsate, în parcarea aproape 
pustie a plajei, aşteptându-şi proprietarii, aflaţi probabil în 
vizită la căminul de bătrâni din apropiere. Era prea 
devreme pentru cei care făceau jogging după orele de 
serviciu, şi prea târziu pentru dădacele care-şi aduceau 
ţâncii zgomotoşi pe terenul de joacă. Momentul perfect. 
Am urmat dungile paralele, verde şi albastră, din mijlocul 
pistei pentru biciclişti, până la terenul de joacă — unde 
pietrişul îmi scrâşnea sub tălpi —, m-am îndreptat spre 

leagăne şi m-am trântit pe singurul dintre ele care nu era 
încâlcit. 

Cândva, acesta era locul preferat de Paige. Venea 
mereu pe plajă cu prietenii ei, cu iubitul ei, Larry, 
etalându-şi cel mai nou costum de baie, sau repezindu-se 
de colo-colo pe role. În cele din urmă, săreau în apă. Până 
ajunsese la concluzia că eram cel mai enervant copil de 
pe planetă, mă lăsase şi pe mine să atârn pe lângă ei. 

Mi-am făcut vânt, ciocnindu-mă de celelalte leagăne. 
Lacul era în spatele meu; nu puteam să-l văd, însă îl 
auzeam. Valurile se înălţau şi se prăbuşeau pe malul de 
nisip, ca răsuflarea cuiva care doarme. Mai departe, spre 
răsărit, unde plaja devenea zgrunţuroasă de atâtea 
pietre, era un gard prăpădit din placaj, aplecat pe alocuri, 
atât de mult, încât aproape că atingea solul. Dincolo de 
gard erau vechea colibă pescărească şi debarcaderul ei 
care, şerpuit, pătrundea cu douăzeci, poate chiar treizeci 
de paşi în apă. 

Nu mai pescuia nimeni în lac — oricum, majoritatea 
peştilor fuseseră victimele ploilor acide —, însă asta nu 
împiedica deloc coliba să duhnească precum tomberonul 
unui restaurant specializat în fructe de mare. Trebuia să 
te duci la capătul debarcaderului ca să scapi de miros. 
Tocmai acolo unde scândurile erau lăsate şi pârâiau, unde 
putreziseră sau aveau aşchii ascuţite ca nişte ace. 

Chiar înainte de capătul debarcaderului, era un cui în 
care-şi agăța ea hainele înainte să plonjeze în apă. Nu 
ştiuse că vântul avea să se înteţească, să-i înhaţe rochia 
şi s-o arunce în valuri. Erau şase cu toţii, şi nici unuia 
dintre ei nu-i trecuse prin cap că ploaia cu tunete şi 
fulgere poate că nu era tocmai prielnică pentru scăldat, în 
pielea goală. 

Am închis ochii, dar sunetul valurilor n-a făcut decât să 
se audă mai tare. Era o prostie că venisem nici. 
Bineînţeles, eram singură. Fantomele care se înălţau din 

apele lacului existau numai în mintea mea — unicul loc 
din care nu aveam cum să plec. 

După o vreme, vântul a început să bată rece, făcându- 
mi pielea de găină pe braţe. Dinspre terenul de joacă, 
hohote de râs au plutit până la mine. Am deschis ochii şi 
am văzut o gaşcă de puşti de la şcoala primară gonind pe 
pietriş şi disputându-şi leagănele libere. Probabil erau de 
la instituţia de stat de pe strada de-alături. Stătusem 
acolo toată ora mea liberă. La Frazer, mai mult ca sigur 
se terminaseră cursurile şi se sunase de ieşire. 

Destul cu posomorala. Dacă n-o porneam mai repede 
spre casă, Paige începea să se frământe din cauză că- 
ntârziam. 

În timp ce mergeam agale pe pista pentru biciclişti, am 
auzit zgomotul unor pantofi pe iarbă, în spatele meu. 
Paşii înaintau în cadență cu mine. In faţa ochilor mi-a 
apărut parcarea şi am iuţit ritmul. Persoana din spatele 
meu a accelerat, la rândul ei. Grozav! Era vreun glumet, 
care încerca să mă înspăimânte. Scrâşnind din dinţi, m- 
am răsucit pe călcâie şi m-am pregătit să-l gonesc. Cât pe 
ce să mă împiedic. 

Oprit pe un petic de iarbă, cu mâinile lui osoase 
îndesate în buzunarele pantalonilor kaki şi cu ochii fixaţi 
asupra mea, era domnul vicepreşedinte în persoană. 

Ultima oară mai fusesem urmărită prin clasa a opta, de 
o gaşcă de băieţi cărora li se păruse amuzant să zvârle cu 
pietre în picioarele mele, ca să vadă dacă eram în stare 
să mă feresc. Alte fete, poate, s-ar fi simţit flatate de 
încăpăţânarea lui Tim. 

Numai că de data asta era vorba despre mine, iar in 
ceea ce mă priveşte, tot ce simţeam era spaimă. 

— Ce cauţi aici? l-am luat la rost. Mă pândeşti, sau ce? 

— Cum? Nu. Eu... Adică... 

Tim şi-a dres glasul şi şi-a îndreptat umerii, arătând 
chiar mai înalt decât era. Soarele făcea ca părul să-i pară 
alb. S-a apropiat de mine. 

— Uite ce e, a zis el, am chiulit de la istorie şi te-am 
văzut că pleci. Biletul... ai găsit biletul, nu? Voiam să 
discut ceva cu tine, şi am avut impresia că nu vrei să mai 
zăboveşti pe-acolo. Aşa că te-am urmărit. 

Era clar că aveam o percepţie diferită asupra noţiunii 
de pândă. 

l-am aruncat o privire furioasă. 

— Şi pe urmă ai rămas pe-aici, să vezi ce fac? Super 
tare! 

— Tu... cum să zic? erai cam..., a început el, după care 
s-a corectat. Nu-mi dădeai impresia că ai avea chef să te 
deranjeze cineva. Aşa că am aşteptat. 

— Ei bine, ghici! Nici acum nu vreau să mă deranjeze 
cineva. 

Ar fi fost o ieşire grandioasă din scenă, cu mine 
plecând vijelioasă, cu bărbia ridicată semeţ, dacă Tim nu 
s-ar fi postat în calea mea, blocându-mi drumul, cu 
braţele întinse. 

— Acum aş cam vrea să plec, i-am zis, încercând să-l 
ocolesc. Numai că se mişca şi el odată cu mine. 

— Mai stai doar un minut, te rog. 

A închis ochii pe jumătate, la fel ca atunci când fata 
aceea-i dăduse batonul de ciocolată: grei de suferinţă. 

— N-ai ce să-mi spui ca să mă convingi să nu-l dau de 
gol pe Paul, i-am atras atenţia, aşa că ai putea foarte bine 
să-ţi economiseşti energia. 

M-a privit,  clipind nedumerit. Şi-a  împreunat 
sprâncenele, apoi şi le-a depărtat, izbucnind într-un hohot 
de râs. 

— Tu crezi că am venit pentru idiotu-ăla? Poţi să-l bubui 
pe Paul cât ai chef. Se pare că şi-a căutat-o cu 
lumânarea. 

— Aha, am zis, mutându-mi greutatea de pe un picior 
pe altul şi examinându-l din ochi. Şi-atunci, ce vrei? 

Râsul i s-a transformat în zâmbet: unul veritabil, nu 
obişnuita expresie îndurerată. Puteam să-mi dau seama 

cum de fermecase o mie de fete, zâmbindu-le astfel. Îmi 
dădea de înţeles că eram amândoi în aceeaşi barcă, 
punând la cale o farsă împotriva lui Paul. Pentru o clipă, 
aproape că mi-a venit să cred că voia să mă ajute să 
punem capăt  rahaturilor pricinuite de  tipu-ăla. 
Curiozitatea m-a făcut să rămân pe loc, aşteptând să aud 
ce avea să-mi spună. 

— Tu ştii multe, a început el. Afli tot ce se-ntâmplă la 
Frazer, şi nimeni nu-şi dă seama cum faci. 

— Mda? am zis. 

— la zi, cum faci? 

— Credeam că ştii deja, i-am întors-o. Nu aşa afirmai în 
bilet? 

— Ei bine, unii zic că poate ai puteri paranormale, sau 
că e vorba despre cine ştie ce magie ciudată, un soi de 
vrăjitorie. Trebuie să fie ceva. 

Era rândul meu să izbucnesc în râs. 

— Şi tu crezi că sunt vrăjitoare? 

— Nu ştiu, mi-a răspuns, cu o undă de disperare in glas. 
Zâmbetul i s-a stins. Tocmai de-asta te şi întreb, a 
adăugat. A făcut un pas înainte, iar eu, unul înapoi, 
orientându-mă să-mi rămână drumul liber spre parcare. 

— Prin urmare, ai minţit? Ei uite că asta chiar mă face 
dornică să vorbesc cu tine. 

— Mi-am zis că n-o să mă asculţi dacă n-o să spun ceva 
care să-ţi atragă atenţia... dar cred că oricum nu vrei să 
mă asculţi. Îmi cer scuze, bine? Doar că mi se pare 
evident că tu poţi să faci ceva inaccesibil oricui altcuiva; 
şi m-am gândit, mi-a trecut prin minte că... nu vreau 
decât să ştiu cum faci. 

— Şi de ce crezi că ţi-aş spune ţie? Tocmai partea asta 
nu reuşesc s-o-nţeleg. 

— Pentru că am... am nevoie să ştiu, a rostit, stângaci. 

— OK, am zis. Cum vrei. Dar îmi spui măcar pentru ce? 

— Poftim? 

— Pentru ce vrei să ştii? l-am întrebat. De ce ţi se pare 
o scofală aşa de mare, încât să-ţi dai atâta silinţa? 

A oftat. 

— Pentru că... pentru că e ceva important. 

— Hai, lasă-mă! am exclamat. Doar nu te-aştepţi ca 
oameni cu care n-ai vorbit în viaţa ta să-şi pună sufletul 
pe tavă uite-aşa, nu? Pentru ce vrei să ştii? 

— Ţi-am mai zis, pentru că e ceva important. Nu poţi să 
mă crezi pur şi simplu? 

— Hei, tu eşti cel care m-a urmărit până aici. Dacă nu 
te sinchiseşti să-mi explici... 

A mai făcut un pas înainte, oferindu-mi pretextul de a 
mă apropia şi mai mult de parcare. 

— Îmi îngreunezi mult situaţia, să ştii. 

Ajunsesem la capătul răbdării. Desigur, doar persoana 
lui conta. El avea tot dreptul să mă urmărească, să mă 
privească, să-mi pretindă răspunsuri, în timp ce eu nu 
aveam dreptul să-i pun nici cea mai elementară întrebare. 
Dar cine naiba se credea? 

— Şi de ce ţi-aş face-o mai uşoară? l-am întrebat, 
îndepărtându-mă puţin câte puţin. Nu mi-ai oferit nici cel 
mai mic motiv ca să-ţi spun ceva. Abia dacă te cunosc. 
Noi doi n-am mai stat niciodată de vorbă. 

Tim mă privea fix. După toate aparențele, el considera 
că solicitarea lui era îndreptăţită. 

— Bine, a zis, cu vocea tremurândă. Dacă vrei să-mi fie 
greu, îndur şi asta. Vrei să-ţi jur c-o să păstrez secretul? 
ţi jur pe mormântul mamei. Asta te mulţumeşte? 

Breteaua ghiozdanului i-a alunecat de pe umăr şi, până 
să şi-o aşeze la loc, smucind-o, eu am mai câştigat un pic 
de teren, cam cât o lungime de maşină. Am ieşit de pe 
iarbă pe asfaltul parcării. M-a urmat cu paşi mari, cu 
chipul încordat. Nu-mi venea să cred! Supărat pe mine, 
de parcă eu aş fi fost cea care-l hărţuia. Şi faptul că 
aducea vorba de mama lui, ca să-i plâng eu de milă... 
Încerca să câştige un premiu pentru ticăloşie, sau ce? 

— Hei! l-am oprit. Nu sunt datoare să-ţi răspund. Nu-ţi 
sunt datoare cu nimic. Să ştii că mai există pe lumea asta 
o persoană care nu sare-n sus când porneşti tu din 
degete. Obişnuieşte-te cu ideea asta! 

După care m-am întors şi-am plecat. 

Mă străduisem ca micul meu discurs de final să sune 
îndeajuns de brutal, încât să-l facă să încremenească. 

Cuprinsul suna ca un promo ieftin de televiziune: „Cum 
ne comportăm cu morţii”, „Misterul unui medium”, 
„Semnele apariţiei spiritelor”. llustraţia de pe copertă 
înfăţişa o ţigancă aşezată la o masă pe care se afla un bol 
cu apă, în timp ce siluete fantomatice se învolburau prin 
aer deasupra ei, ca fumul dintr-o plăcintă lăsată prea 
mult timp în cuptor. Altădată, aş fi râs şi-aş fi azvârlit 
cartea cât colo. Femeia aceea nu avea absolut nimic în 
comun cu mine. Însă tipul care umbla — cu acele cărţi 
după el — tocmai mă urmărise ca un maniac cale de două 
cvartale. 

Nu se putea ca el să ştie. Era imposibil... sau nu? 

M-am ridicat încet. Tim stătea pe vine, ajutând-o pe 
doamna de al cărei cărucior se lovise să repare o rotiţă 
care sărise de pe axul ei. Ea a reuşit s-o potrivească la 
loc, aruncându-mi o privire duşmănoasă, de parcă eu aş fi 
fost vinovată pentru că un tip se hotărâse să mă 
terorizeze, după care a plecat, împingând căruciorul, în 
care ţâncul ei urla. Tim s-a dus să-şi recupereze 
ghiozdanul şi şi-a îndesat în el cealaltă carte de pe 
trotuar. L-am urmărit cu privirea, aşteptând, cu dinţii atât 
de strânşi, încât începuse să mă doară maxilarul. S-a 
întors spre mine, m-a privit şi a observat cartea din mâna 
mea. 

— Te crezi tare deştept, nu-i aşa? l-am repezit. Te 
prefaci că nu ştii nimic, faci pe niznaiul. Şi-atunci, cu 
astea ce e? 

A strâns din buze. 

— Dă-o-ncoace. Nu e decât... nu e treaba ta! 

— Nu e treaba mea? Scuză-mă, nu tu eşti cel care mă 
urmăreşte? 

S-a holbat la mine de parcă habar n-avea ce voiam să 
spun. Rahat! Poate că nici nu ştia. lar eu, aproape că... 

— Nu contează, i-am zis. Las-o baltă. Eu m-am cărat 
de-aici. 

Am zvărlit cartea, m-am răsucit pe călcâie şi am pornit 
în viteză spre casă. 

De data asta, m-a lăsat să plec, urmărindu-mă doar cu 
privirea. O simţeam în ceafă. Într-un fel, era mai rău 
decât dacă s-ar fi năpustit iarăşi după mine. Nu ştiam ce 
era în mintea lui, dar puteam să-mi dau seama că, 
indiferent ce-ar fi fost, nu era ceva de bun aungur. 

CAPITOLUL 5 


A doua zi dimineaţă, în timp ce mă îmbrăcam, Paige a 
dat buzna în camera mea. 

— Poate că nu aspectul exterior este cel pe care 
trebuie să punem accentul, m-a anunţat ea. Eu cred că ai 
nevoie de un hobby. Sau să-ţi găseşti un loc super în care 
să-ţi petreci timpul. 

Nu-mi plăcea deloc ce auzeam. 

— Pentru? 

— Dacă te ocupi cu ceva interesant, lumea o să vrea să 
te cunoască. Poate că ai fi mai fericită. 

— Şi cine ţi-a spus ţie că nu sunt fericită? 

Paige şi-a dat ochii peste cap. 

— Hai, te rog. Sunt sora ta, pot să-mi dau şi singură 
seama. Gând a venit ultima dată o prietenă în vizită la 
tine, când ai fost la o petrecere? 

— Poate că prefer compania de care mă bucur deja, i- 
am replicat. 

Genul de persoană care să stea de vorbă cu mine 
indiferent de felul în care eram îmbrăcată, sau indiferent 
de ce spuneau alţii despre mine. Pe care să mă bazez că 
nu-şi va schimba brusc părerea, aruncându-mă la gunoi. 

— Sigur, a zis Paige, suspinând. În orice caz, mai întâi 
ar trebui... 

Dar, până să-şi continue ideea, mi-am afundat capul în 
şifonier, unde puteam să fac pe surda. În întunericul şi 
praful de-acolo, înghesuită între un sveter şi o pereche de 
reiaţi, auzeam propria-mi respiraţie chiar mai tare decât 
vocea ei. Totul aici, înăuntru, mirosea a balsamul pentru 
rufe moi şi catifelate pe care-l întrebuința mama încă de 

când eram prunc. Când eram mică, îmi spăla cearşafurile 
în fiecare săptămână, şi tot patul mirosea aşa. Era 
mirosul zilelor de boală, când zăceam, în timp ce mama 
se învârtea în jurul meu, suflându-mi aer rece ca sărutul 
unei fantome pe fruntea înfierbântată de febră. Dacă mai 
stăteam mult acolo, apăsarea fierbinte a hainelor m-ar fi 
făcut să mă simt de parcă aş li avut într-adevăr febră. 

De data asta, amintirea acestor momente cu mama mă 
ducea cu gândul la Tim. Sau, mai degrabă, la mama 
decedată a lui Tim. 

Toată povestea care avusese loc cu o zi în urmă trebuie 
să fi fost legată de ea, desigur. Pentru asta avea cărţile la 
el. Dar se arătase şi foarte insistent că noi doi trebuia să 
discutăm. Oare ce anume ştia el? Şi cum de ştia ceva? 

Obrazul mi-a fost cuprins de furnicături când Paige, 
strecurându-se printre haine, s-a aplecat spre mine. 

— Te simţi bine, Cassie? m-a întrebat. 

Am scos capul din dulap, după ce am înhăţat un 
hanorac cu glugă, roşu-burgund, şi o pereche de 
pantaloni largi, negri. 

— Perfect, i-am răspuns. 

Era posibil ca Tim să-şi fi zărit mama aşa cum o 
zărisem eu pe Paige, atunci, pentru prima oară? Nu 
cumva ăsta era motivul pentru care voia să discute cu 
mine? Numai că întrebările astea nu făceau altceva decât 
să mă readucă în punctul de pornire: cum de ştiuse să mă 
aleagă tocmai pe mine? Dacă făcusem cumva vreo gafă 
atât de gravă, încât el să fi dedus ceva, oare nu cumva 
ştiau şi alţii? 

Paige examina încruntată alegerea mea vestimentară. 

— Întotdeauna porţi lucruri prea închise la culoare, m-a 
mustrat ea. E deprimant. Ce-ai zice de ceva mai viu, 
măcar o dată? 

— Da, da, am făcut eu, dezechilibrându-mă în timp ce- 
mi îmbrăcam pantalonii; şi să nu uit să mă spăl în urechi 

şi să folosesc aţa dentară după micul dejun. Am deja o 
mamă, mersi mult. 

Paige a făcu ochii mari, iar strălucirea ei s-a mai 
estompat. 

Apoi, pâlpâind, s-a lăsat în picaj la podea. 

— Scuză-mă, i-am zis la repezeală. Nu puteam să-i 
zăresc faţa, dar nici nu era nevoie. Doar o văzusem cum 
se ţinea după mama prin casă. Fusesem prezentă de 
fiecare dată când dăduse buzna în camera mea, 
văicărindu-se: „Nu vrea să vorbească deloc cu mine! De 
ce nu vrea?”, după care se arunca grămadă pe podea. 
Era un lucru pe care Paige nu reuşea niciodată să-l ţină 
minte. Că eu aveam mamă, iar ea nu avea. Nu mai avea. 

— E plecată cam de mult, nu? a comentat Paige. 

Şi-a ridicat privirea spre mine, cu ochii afundaţi în 
umbrele  pomeţilor. Îmi simţeam braţele atârnând 
stângace pe lângă trup. Cum aş fi putut să mângâi pe 
cineva, dacă nu puteam să-l ating? 

— Mda, i-am răspuns. Ca de obicei. Tata zice c-o vină 
acasă în weekend. Aşa e programat. 

— Corect. Ca de obicei. 

Mi-a zâmbit doar cu buzele, nu cu tot chipul. 

Nu că ar fi avut vreo importanţă când se întorcea 
mama. Faţă de Paige, tot ar fi fost la fel de departe ca şi 
acum. La fel ca toţi cei vii, cu excepţia mea. Fusesem atât 
de furioasă pe sora mea când mă izgonise din viaţa ei, iar 
acum eu eram tot ce-i mai rămăsese. 

Nu era tocmai cum mi-aş fi dorit să fie. Sau cum şi-ar fi 
dorit Paige, dacă lacul mi-ar fi lăsat posibilitatea alegerii. 

— Ştii ceva? i-am zis. Cred că la vestimentația asta mai 
e nevoie de ceva. 

Am deschis vreo două sertare ale măsuţei de toaletă, 
am scormonit prin ele, până când am găsit ce căutam. O 
eşarfă subţire de bumbac, bleu-ciel, pe care mi-o adusese 
mama din Grecia, din Suedia, sau cine mai ştie de unde. 

Paige s-a luminat toată când m-a văzut că mi-o pun la 
gât. M-am aşezat ca la poză. 

— Cum e, dacă tot vrei o pată de culoare? 

Eram convinsă că nu se asorta cu bluza, şi la fel de 
convinsă că Paige putea să-şi dea seama, dar chiar şi-aşa, 
a zâmbit. 

— E perfect. 

A plutit alături de mine până în capul scării, dar acolo s- 
a oprit. Tata era jos, în bucătărie, toca ceva pentru 
omleta lui de la micul dejun. 

— Pa, i-am zis în şoaptă, îndreptându-mă spre ieşire. 


Afară, totul mirosea a praf, făcându-mă să strâmb din 
nas. Plouase iar peste noapte şi simţeam aerul ca pe un 
prosop rece şi umed lipit de piele. M-am grăbit spre 
Frazer, încercând să nu mă gândesc la faptul că aveam să 
fiu captivă toată ziua în aceeaşi clădire cu Tim. Atâtea 
ocazii pentru el să mă încolţească! Atât de multe lucruri 
care mă făceau să mă chircesc în mine însămi când mă 
imaginam discutându-le cu el! Dacă într-adevăr ştia, dacă 
oricine altcineva ştia... important era cum aveam să mă 
descurc cu asta? Oare ar fi fost mai bine să neg totul? 

Trecând de colţ, mi-a apărut în faţa ochilor clădirea 
şcolii. Un grup din clasele mari pusese stăpânire pe 
marginile treptelor. Stăteau sprijiniți de balustradă, 
trecându-şi din mână-n mână un joint. Ajungând la 
marginea peluzei, am ezitat puţin, simţindu-mă brusc 
prea puţin dornică să dau ochii cu cineva. Contrar 
obiceiului, privirea mi s-a abătut spre micul frasin de pe 
marginea trotuarului. La adierea vântului, crengile i se 
legănau. 

Dacă mi-aş fi încordat privirea, aproape că l-aş fi putut 
vedea pe Chester. Cu spinarea lui ţeapănă fi dreaptă, cu 
cămaşa albă, scrobită, şi braţele împreunate cuviincios pe 
un pupitru inexistent. Bizar loc în care să-ţi imaginezi că 
s-ar afla un pupitru, însă frasinul fusese locul lui favorit. 

Fiecare decedat părea să aibă un loc preferat. Chiar dacă- 
| mai părăsea din când în când, câteva ore, niciodată nu 
stătea prea mult departe de el. Pentru Paige, locul favorit 
era casa noastră; pentru Norris, al doilea etaj al liceului 
Frazer; pentru Bitzy, coridorul din faţa sălii de sport; iar 
pentru Chester, peluza din faţă, în mod special acest 
copac. 

Fusese un tip simpatic Chester ăsta. Prindea din zbor 
toate bârfele părinţilor — auzea murmurele pe care le 
schimbau între ei în maşini, când îşi lăsau copiii la şcoală. 
Cred că-i plăcea să-şi închipuie că erau, cu toţii, şi părinţii 
lui. Uneori, chiar se aventura acasă la câte-un copil, după 
şcoală, dar nu vorbea niciodată despre ceea ce vedea 
acolo. 

— Unele lucruri trebuie să rămână în intimitate, mi-a 
spus o dată, cu faţa lui subţiratică şi mai serioasă decât în 
mod obişnuit, în timp ce stăteam amândoi sub copac, 
cum obişnuiam adesea, la ora prânzului. 

Avea o mulţime de păreri legate de ceea ce era bine şi 
ce nu, şi nu se sfia să le împărtăşească. Era chiar super. 
Copiii de la Frazer, mă refer la cei vii, ar fi avut multe de 
învăţat de la el în privinţa corectitudinii. De fapt, de la 
oricare dintre cei morţi. 

Cu un an în urmă, în iunie, fusese aici. Cu o vară 
înainte, hoinăriserăm pe-acolo de câteva ori, în căutarea 
brizei. Dar în septembrie, când mă dusesem la copac, 
încă din prima zi de şcoală, dispăruse. Izul slab de ceai 
care plutea mereu prin aer, chiar şi când nu era el lângă 
copac... dispăruse. De atunci, nu-l mai văzusem pe 
Chester. 

Bănuiesc că era logic ca şi morţii să-şi schimbe locul, 
până la urmă. În definitiv, mai toţi oamenii dispăreau în 
marele necunoscut din clipa în care încetau să respire. In 
schimb, el era singurul mort despre care ştiam că fusese 
într-un loc, iar acum nu mai era. 

Cum stăteam acolo, pe gazonul şcolii, mângâind cu 
degetul mare o frunză, mi-am simţit ochii umplându-se de 
lacrimi. Am scuturat din cap, încercând să mă smulg din 
starea asta. Nu era locul potrivit în care s-o fac pe 
plângăcioasa. 

Cei mari, de pe trepte, s-au pus în mişcare. Unul dintre 
ei a azvârlit chiştocul într-un colţ, după care s-au 
îngrămădit cu toţii să intre în şcoală. Am oftat. Orice s-ar 
fi întâmplat, puteam să mă descurc; doar mă 
descurcasem eu şi în situaţii mai grele. Bocancii îmi 
lipăiau prin noroi în timp ce mă-ndreptam spre uşă. M-am 
strecurat înăuntru şi am coborât pe scări. 

Coridorul din faţa sălii de sport era pustiu, însă 
obişnuitul antrenament matinal de baschet era în plină 
desfăşurare. Strigătele antrenorului străbăteau prin uşă, 
iar mingile bubuiau pe lemnul podelei. O fată a ieşit 
alergând din sală, spre ţâşnitoare, cu faţa lucindu-i de 
transpiraţie. Am trecut pe lângă ea şi m-am dus spre 
telefonul public. 

Bitzy s-a repezit prin perete, de parc-ar fi fost zvârnlită 
de o catapultă. A făcut o piruetă pe un singur picior, 
urmată de un plié. 

— Ştiam că eşti aici, mi-a zis. Pur şi simplu, ştiam. 

Am căscat şi am pus mâna la gură. 

— Sunt aici, am aprobat-o. Mult prea devreme, fir-ar să 
fie! 

— Ei bine, am unele chestii să-ţi spun. 

Şi-a pus mâinile-n şolduri, a făcut o extensie într-o 
parte, apoi în cealaltă. 

— Nu la fel de tari ca ieri, normal, dar ar fi şi greu, 
corect? 

— Corect, am încuviinţat, simțind cum îmi revine buna 
dispoziţie. Povestea cu Tim mă absorbea atât de tare, 
încât aproape că uitasem de faptul că prăbuşirea lui 
Danielle din înalturile cerului era foarte aproape. la zi, 
care-i treaba? 

— Păi, e un tip... ÎI ştii? ras în cap, muşchi remarcabili, 
poartă tricou de baseball toată ziua. Le zicea prietenilor 
lui... 

În timp ce vorbea, s-a auzit scârţâitul unei uşi care se 
deschidea undeva, pe coridor. Nu ştiu cine era, dar s-a 
oprit şi s-a sprijinit de ea, iar pe fereastră am văzut un 
umăr ascuţit. O voce feminină a ciripit: 

— Of, nu ştiu. Tu ce crezi, Tim? 

l-am tăiat replica lui Bitzy cu un „şşşşşt”. S-a aplecat şi 
ea să vadă mai bine. 

— Ce e? s-a interesat, scânteind de curiozitate. 

— Nu contează. Trebuie să plec. 

— Dar n-am terminat ce-aveam să-ţi spun! 

— Mă întorc mai târziu şi stăm atunci de vorbă pe- 
ndelete. lţi promit. 

— Ai face bine să nu uiţi. 

Tăind-o prin autoservire, m-am dus spre dulăpiorul 
meu. Inima îmi bătea cu putere. „Calmează-te”, mi-am zis 
mie însămi. Doar nu era să alerge după mine prin toată 
şcoala. Nu de alta, dar ar fi putut să-l vadă cei la ale căror 
păreri ţinea. 

Am trecut pe lângă cei câţiva boboci care se 
împrăştiaseră deja pe coridor. Parfumul briantinei lui 
Norris plutea încă în aer, însă puştiul nu era de văzut pe 
nicăieri. Poate era pe-afară, supraveghind terenul pentru 
atletism, cel puţin aşa speram. Avea să-şi amintească de 
rugămintea mea în următoarele două zile, după care 
trebuia să-i reîmprospătez memoria. Era posibil să treacă 
destulă vreme până să obţin ceva care chiar să-mi fie de 
folos. Paul fusese doar la un pas de o partidă de sex cu 
Sharry, aşa că acum Danielle avea să fie în stare de 
maximă alertă. lar el avea să se ferească de magazia cu 
echipament ca de foc, puteam să pariez. 

Deschizându-mi dulăpiorul, m-am holbat înăuntru. La 
urma urmei, ce ore aveam azi? Prea multe se 
întâmplaseră; abia dacă mai eram în stare să gândesc. 

Am închis ochii şi m-am străduit să las totul la o parte, fie 
şi pentru o clipă. 

Scârţâit pe linoleum, după colţ. Zgomot uşor, de paşi 
mari, făcuţi de cineva înalt, dar cu mersul săltăreţ. M-am 
întors într-acolo. 

Tim venea agale de după colţ, dar, văzându-mă, s-a 
oprit brusc, tresărind. 

Variantele posibile mi-au fluturat prin cap precum 
frunzele în bătaia vântului. Puteam s-o iau iarăşi la fugă. 
Puteam să-i închid gura încă dinainte să înceapă discuţia. 
Şi totuşi... 

Privindu-l cum stătea acolo, stângaci, cu mâinile 
atârnate în buzunare, toate replicile usturătoare pe care 
mi le compusesem mi s-au oprit în gât. Indiferent ce 
credea Tim din tot ce spunea lumea despre mine, iată-l 
că se afla aici, în faţa mea, de astă dată în şcoală, unde 
putea fi văzut de oricine. Eram nevoită să-i recunosc 
meritul în privinţa asta. Dacă era dispus să mai facă un 
sacrificiu şi să-mi spună ce naiba voia de la mine, poate 
că aveam să-i mai ofer «i şansă. Nu eram obligată să 
spun nimic despre mine, dac-aş fi constatat că nu puteam 
să am încredere în el. 

— Bună, i-am zis. 

— Of, bună, mi-a răspuns el, suflându-şi bruma de 
breton care-i atingea sprâncenele şterse. Eu... uite, îmi 
pare foarte rău pentru ieri. N-am vrut să... a ieşit cam 
anapoda. 

— Mda, cam aşa e. 

— Am putea... N-ai vrea să-mi mai dai o şansă, să-ţi 
explic? 

— Sigur. Deşartă sacul! 

— Nu e nimeni acum în biroul consiliului de elevi, mi-a 
zis. Am putea să vorbim acolo. 

L-am urmat pe coridor, apoi după colţ, am trecut de 
sălile de clasă spre mica sală în care-şi desfăşura 
activitatea consiliul de elevi. Ajungând acolo, Tim a scos o 

cheie din buzunar şi a descuiat uşa. Mi-a ţinut-o deschisă, 
ca să intru. Înăuntru erau vreo două canapele, cu o 
măsuţă mică între ele, un computer pe un birou într-un 
colţ şi, alături, un mic frigider. M-am instalat pe una dintre 
canapele, după ce am măturat cu mâna firimiturile de 
chipsuri. Tim s-a aşezat în faţa mea. S-a aplecat înainte şi 
şi-a proptit coatele pe genunchi. 

— Foarte bine, am zis, ca să-l aduc direct la subiect; 
prin urmare, e vorba despre mama ta, corect? 

Pentru câteva secunde, mi-a dat impresia că-şi 
înghiţise limba. Apoi, a inspirat, fără grabă. 

— Cred că ştii, acum vreo două luni... 

— „mama ta a murit, l-am completat, clătinând din 
cap. Şi ce legătură ar avea asta cu mine? 

Şi-a privit palmele atent, după care şi-a ridicat din nou 
ochii spre mine. Nici urmă de zâmbet. 

— Cred, a rostit el prudent, că tu ştii ceva despre 
cărţile-alea pe care le aveam ieri la mine. Am dreptate? 

M-am uitat la el fără să spun nimic. Fusesem de acord 
să ascult, nu şi să vorbesc. 

— Prin urmare, adică, poţi s-o faci? Cum ar fi... să iei 
legătura cu cineva de pe lumea cealaltă? Sau poate că 
ştii o metodă, sau cunoşti pe cineva care poate... Ştiu că 
nu prea e treaba mea ce faci tu, dar... e ceva cu adevărat 
important pentru mine. 

Părea disperat. Intr-adevăr, disperat. Un sentiment pe 
care-l cunoşteam. Mi-am plimbat degetele pe muchia 
măsuţei, urmărindu-l. 

— Dac-aş putea cumva să vorbesc cu ea, a continuat, 
cuvintele amestecându-i-se parcă, să intru în legătură cu 
ea, s-o văd, indiferent cum s-ar petrece asta, aş da orice. 
Ştiu că e o rugăminte foarte ciudată. Dar m-am gândit că 
există o posibilitate ca tu să ai vreo idee... 

Am ridicat o mână, iar el şi-a închis gura. Prin urmare, 
n-o văzuse, n-o auzise. Doar îşi dorea. 

Şi nici nu ştia ce anume puteam eu să fac, ci doar că 
eram capabilă de ceva paranormal, sau magic, nimic 
precis, doar cât să-l facă să-şi pună întrebări. 

Mi-am muşcat buzele. Puteam să-i spun că nu ştiam 
nimic, că tot ce făcusem eu nu avea legătură cu asta, că 
ar fi trebuit doar să încerce ce-l învățau cărţile-alea şi 
poate c-ar fi reuşit. li simţea lipsa mamei şi-mi părea rău 
pentru el, dar în acelaşi timp era vorba despre Tim Reed, 
vicele. Acel Tim, bun prieten cu Matti şi cu Paul, cu 
Danielle şi cu toţi ceilalţi... 

Un clopoțel mi-a sunat în cap, iar rotiţele creierului au 
început să se-nvârtească atât de repede, încât aproape 
că puteam să le şi aud. 

Tim sigur ştia unele lucruri despre Paul şi Danielle, 
lucruri de care Norris şi Bitzy era posibil să nu dea 
niciodată. Asta era cheia tezaurului, chiar în mâinile mele. 
Dacă făceam totul cum trebuia, puteam să adun destule 
dovezi cât să le demonstrez tuturor — să-i demonstrez lui 
Danielle — cam cât de departe era ea de perfecţiune. Şi, 
în acelaşi timp, Tim avea să obţină ce-şi dorea. Amândoi 
aveam să fim fericiţi. Numai un idiot ar fi pierdut o 
asemenea ocazie! 

Adică eu, care-aş fi preferat să păstreze aceste secrete 
faţă de vicele şcolii. 

— l-ai mai spus cuiva? m-am interesat. 

— Să spun? a repetat, încreţindu-şi fruntea. 

— Despre povestea legăturii cu morţii. 

A avut tupeul să mai şi râdă. 

— Te-ai ţicnit? Să le zic altora că încerc să iau legătura 
cu mama mea, moartă? Mda, sigur. 

Sigur că nu. 

— Nu la asta mă refeream, am precizat. Ci la mine. 

— N-am spus absolut nimic despre tine. 

— N-ai făcut nici măcar o aluzie? Dar prietenii tăi care 
cred că este motivul pentru care te tot ţii do capul meu? 

— Tu ai impresia că ştie vreunul ceva? a ripostai el. 
Oricum, nici nu i-ar interesa. Şi, în orice caz, asta nu are 
nimic de-a face cu ei. Uite, îţi promit că n-o să spun nimic 
nimănui, oricine-ar fi, despre toate astea. 

Avea toate simptomele sincerităţii: mâinile-i erau 
încleştate, nu clipea, bărbia orientată în sus, într-o 
atitudine de sfidare. 

— Trebuie să fie totul clar, am zis. Dacă aud că ai spus 
ceva despre mine, şi o s-aud dac-o s-o faci, numai de 
ajutor din partea mea n-o să ai parte, ai înţeles? 

A încuviinţat în tăcere. 

— Am nevoie să faci şi tu câteva lucruri pentru mine, în 
schimb. Am ezitat puţin, după care m-am hotărât să nu 
spun mai multe. Era mai mare posibilii mea să-i scape 
ceva legat de prietenii lui, dacă nu fila ce anume 
urmăresc. 

— Sigur, a aprobat el. Mi se pare corect. 

— Nu pot să garantez nimic, am continuat, cântărindu- 
mi cuvintele. Ai vreun motiv anume să crezi că mama ta e 
încă prin preajmă? 

— Am... nu ştiu. 

— Ei bine, află că nu e suficient doar să pocnesc eu din 
degete. Mulţi oameni se duc şi gata. Sunt destule riscuri 
să nu aflu nimic. 

— E OK, a zis Tim, cu un licăr de speranţă în ochi. Nu 
vreau decât să încerc. 

Am răsuflat adânc. 

— Acum, că eşti pregătit... E posibil să fi fost cea mai 
bună mamă din câte au existat vreodată, şi tot să fi 
zburat spre următorul palier al existenţei, fără să mai 
privească înapoi. Pur şi simplu, aşa se întâmplă. 

Tim a încuviinţat, însă s-a schimbat la faţă. Ochii i-au 
devenit trişti, dar în acelaşi timp şi-a încordat maxilarele. 
Clipa aceea ne-a pecetluit învoiala. Privindu-l, parcă am 
revăzut-o, pentru a nu ştiu câta oară, pe Paige. Şi ea 
făcea aceeaşi mutră cu patru ani în urmă, ori de câte ori 

urla prosteşte, încercând s-o facă pe mama s-o audă. Şi 
ea făcuse aceeaşi mutră dimineaţă, când îşi amintise că 
mama era plecată iar, ca mai totdeauna. O parte din mine 
susţinea că Tim n-ar fi avut dreptul să arate aşa, atât de 
părăsit. Avea un tată, avea o mulţime de prieteni, avea 
speranţe. Dac-ar fi avut habar cum era să fii cu adevărat 
părăsit, aşa cum era Paige, să nu aibă pe nimeni, în afară 
de mine, dar pe nimeni dintre cei pe care şi i-ar fi dorit... 

Însă tot restul fiinţei mele ştia că o astfel de mutră nu 
putea fi prefăcută. Nici într-un milion de ani. Tot ce zicea 
el pornea din suflet. 

— Foarte bine, i-am zis. Intru-n joc. Deocamdată. 

— Îţi mulţumesc, mi-a răspuns Tim. Zău căci 
mulţumesc. Am deja o grămadă de chestii... e evident că 
nu putem să facem nimic aici. 

S-a răsucit pe canapea şi a aruncat o privire spre 
ceasul de pe perete. Cred că m-ar fi luat pe sus chiar 
atunci, dac-ar fi putut. 

— Sunt un om mort dacă lipsesc la mate, dar pot să 
chiulesc la orele de după-amiază, a zis apoi. Ne vedem în 
pauza de prânz? 

l-am răspuns printr-o ridicare din umeri. Dacă domnul 
vice îşi închipuia că era OK să chiulească de lu câteva 
ore, doar nu era să fac eu pe mironosiţa. 

— Din partea mea, e bine, i-am zis. 

CAPITOLUL 6 


Două ore mai târziu, eram în clasă, la ora de istorie, 
ascultând  prelegerea domnului  Minopoplis despre 
Războiul Civil. Stomacul mi se învolbura, era şi el în cursul 
unei rebeliuni. Ce naiba făcusem? Tim m-a privit cu ochii 
lui trişti, iar eu fusesem de acord să-l ajut: pe Tim, pe 
lângă care se gudurau zeci de fete, care putea să aibă tot 
ce-şi dorea. 

Mai mult de-atât. Nimeni altcineva nu era capabil să-i 
spună dacă mama lui mai era pe-acolo. 

Probabil c-ar fi trebuit să-mi ţin gura, pur şi simplu. 
Dacă n-o găseam? Ar fi fost dezamăgit, poate chiar 
supărat, în ciuda tuturor asigurărilor pe care mi le 
dăduse. Cine ştie dacă, pe urmă, nu avea să-şi dea 
drumul la gură pe seama mea? Şi chiar dacă i-aş fi găsit 
mama, atunci ce? Tot ce ştiam eu despre relaţia dintre 
mamă şi fiu putea să încapă în acelaşi neuron cu ce ştiam 
despre întreţinerea motoarelor cu aburi. Şi probabil că 
despre motoarele cu aburi ştiam chiar mai multe. 

Incercasem odată să procedez altfel. Văzusem o dată 
bântuind prin zona gimnaziului meu; era una dintre 
primele persoane decedate pe care le observasem, după 
Paige. N-aveam idee ce făcea, doar că mă tot bătea la 
cap să-i anunţ pe părinţii ei că mai era prin preajmă, iar 
chestia asta, după ce că şi-aşa eram buimacă, mă 
înnebunea şi mai tare. Aşa că făcusem rost de adresa de 
e-mail a maică-sii şi încercasem să iau legătura cu ea. 
Mama ei, deloc surprinzător, avea o părere mai puţin 
bună decât a mea în privinţa sănătăţii mele mintale. Îmi 

răspunsese printr-un mesaj plin de acuzații, 
ameninţându-mă că-mi trimitea poliția pe cap dacă mai 
pomeneam vreodată de fata ei. 

Lucrurile nu stăteau mai bine cu Paige şi cu mama. 
Oare spre aşa ceva îl îndreptam pe Tim? Spre 
conştientizarea faptului că mama lui era încă acolo, dar 
că nu va putea în veci să mai stea de vorbă cu ea, s-o 
audă că-l recunoaşte? 

Mi-am strâns fruntea în podul palmelor. Trebuia să ies 
de-aici, să-mi acord un mic răgaz de gândire. Era aproape 
ora prânzului. Probabil că aş fi putut să scap prefăcându- 
mă că dau fuga să vomit. Dacă te repezi afară din clasă 
cu mâna la gură, profesorii îşi închipuie că te dud să-ți 
deşerţi măruntaiele într-un vas de toaletă şi te iartă dacă 
nu te mai întorci pe urmă. Cu atât mai mult dacă, aşa 
cum era cazul cu domnul Minopoplis, respectivul profesor 
ştia, întâmplător, că tu ştiai, întâmplător, că şterpelise cu 
un an în urmă unul dintre televizoarele din inventarul 
şcolii. 

Şi, după cum mi se tot zvârcolea stomacul, nici nu mă 
prefăceam pe de-a-ntregul. Mai întâi, mi-am strecurat 
mâna printr-o bretea a ghiozdanului, urmărindu-l cu 
privirea pe domnul M., să văd dacă-mi observase cumva 
manevrele pregătitoare. Era ocupat să înşiruie o grămadă 
de date pe tablă. Sărind de pe scaun, mi-am săltat geanta 
pe umăr, mi-am astupat gura cu palma şi am rupt-o la 
fugă. Eram afară înainte ca domnul M. să se întoarcă, 
măcar. Am continuat să fug până am ajuns la scară, 
pentru eventualitatea în care ar fi scos cineva capul pe 
uşă, curios să vadă încotro o luasem. Îndreptându-mă 
spre dulăpiorul meu, am încetinit până la o alergare 
uşoară. Inima îmi bubuia cu putere în piept, eram 
încordată. Gând am ajuns în capătul coridorului, am închis 
ochii şi mi-am lăsat capul pe oţelul rece al balustradei. 
Oftând, mi-am impus să mă relaxez. 


60 


Megan Crewe 


Norris s-a prelins dintr-un perete atât de apropiat de 
mine, încât vestonul lui mi-a atins braţul, umplându-mă 
de furnicături. 

— Ai ieşit devreme, mi-a zis. 

Îndreptându-mi spinarea, am deschis ochii. 

— Am şters-o de la oră. 

— Super, a apreciat el, gârbovindu-şi umerii până când 
gulerul vestonului a ajuns să-i atingă urechile. Se 
întâmplă ceva din ce-ar trebui să ştiu şi eu? 

— O mică excursie pe teren, peste câteva minute. 

Ochii i s-au luminat brusc. 

— Unde te duci? 

— Nu ştiu precis. La vânătoare de fantome, după mama 
răposată a cuiva, ceea ce înseamnă că am putea să 
ajungem oriunde. 

Mi-am săltat ghiozdanul de jos, după care l-am azvârlit 
cu totul în dulăpior. După-amiaza avea să fie şi-aşa destul 
de grea, şi fără povara asta de dus pe umeri. Să le ia 
naiba de teme pentru acasă! 

Norris s-a rotit în jurul meu. 

— O vânătoare de fantome? a zis. Pentru? 

— N-a fost ideea mea, i-am răspuns. 

— Bănuiam şi eu. Dar, oricum, cine e acel cineva? 

— Tim, am mormăit. Ţi-aduci aminte de bileţel... de azi- 
dimineaţă... 

Norris a făcut ochii mari. 

— Ce, nu erau şi-aşa destui cei care-i fac servicii? 
Avram impresia că e-n fruntea topului. 

— Păi... M-am încruntat, cu ochii spre dulăpior. M-a tot 
bătut la cap, i-am explicat lui Norris. Şi mi-am închipuit c- 
aş putea, la schimb, să aflu şi eu câteva porcării. In orice 
caz, nu prea pare să poată altcineva să-i facă un serviciu 
ca ăsta. 

— Ei, dacă tu crezi că merită... Şi, dacă o găseşti, ce-o 
să faci? 

— Nu ştiu, am recunoscut. Eu sper totuşi să nu mai fie 
pe-aici. 

Şansele, cel puţin, erau de partea mea. Dacă fie şi un 
sfert din toţi cei care muriseră în oraşul ăsta s-ar fi 
hotărât să mai zăbovească, m-ar fi copleşit de-a binelea. 

Norris a ridicat din umeri. 

— Mda, pariez că şi-a luat deja zborul spre marea lume 
de dincolo. Nici o grijă. 

Vorbise pe un ton nepăsător, însă în voce i se 
strecurase şi o undă de amărăciune. Norris nu ştia mai 
mult decât mine ce însemna „marea lume de dincolo”, şi 
mă îndoiesc că i-ar fi păsat dacă era aici, sii nu dincolo. 
Povestea cu tatăl lui era cea care-l sâcâia. 

În primul meu an petrecut la Frazer, Norris scăpase 
destul de multe vorbe aspre, de genul „Am mâncat bătaie 
încă din ziua în care m-am născut”, sau „Puştiul ăla 
merită o bumbăceală de-aia cum ani primit eu”. Dădea de 
înţeles că se simţea mai bine. Tatăl lui, din câte reuşisem 
să aflu de la el intr-o zi, fusese internat la Summerlea 
General, şi asta destul de multă vreme, având una dintre 
acele boli care-ţi luau viaţa încetul cu încetul. Norris mai 
dispărea, din când în când, pentru câteva ore, să-l 
viziteze. Apoi, cu o primăvară în urmă, îl descoperisem pe 
Norris furişându-se în şi din vestiar, într-atât de întunecat, 
încât aş fi putut să-l confund cu o umbră. „A murit”, îmi 
spusese. „Ticălosul a crăpat în sfârşit, şi nu s-a mai arătat 
pe urmă. S-a dus şi gata. Nu mai e.” Bănuiesc că el ar mai 
fi vrut să poarte o ultimă conversaţie cu tatăl lui, să pună 
la punct anumite lucruri. Cred că abia aşteptase ocazia. 
Dar nu avusese parte de ea. 

Amintindu-mi de toate astea, iritat, am simţit un junghi 
gândindu-mă la Tim. De ce trebuia să i se pună lui pe 
tavă ceea ce li se refuza tuturor celorlalţi? Moartea era 
menită să fie o încercare grea. Viaţa era menită şi ea să 
fie o încercare grea. Dar parcă moartea se înclina în faţa 
lui. 

— Promite-mi numai că n-o să te înmoi în legătură cu 
toţi copiii ăştia, mi-a cerut Norris. 

Am izbucnit în râs. 

— Nu sunt prea multe şanse. 

— Bun. Foarte greu a trecut timpul până să apari tu, 
Cass. Mi-e greu să-mi aduc aminte, dar... ceea ce ştiu e 
că a fost al naibii de plictisitor. 

În timp ce vorbea, lumina i s-a estompat şi m-am 
pomenit întinzând mâna spre el, fără să-mi dau seama. 
Peste un an şi un pic, aveam să plec de-aici. Totuşi, nu 
voiam să-i mai aduc aminte şi de asta. 

— Nu vrei să vii cu mine până în parcare? i-am propus. 
Acolo era vorba să mă întâlnesc cu îndureratul fiu. 

Licărul i-a revenit în ochi. 

— Sigur. Ai vreun plan? 

M-am gândit la întrebarea lui, în timp ce ne îndreptam 
spre casa scării. 

— Nţ. Doar că mi-ar fi de folos un sprijin moral. 

— Pun pariu că pot să fac mai mult de-atât. 

Am ieşit la soare. Norii se mistuiseră, lăsând cerul 

perfect senin. Parcarea era pe dreapta, patru şiruri de 
automobile spălate de ploaie, înconjurate de băltoace 
care luceau. Am sărit gărduleţul care despărţea peluza de 
parcare. 

„E un Oldsmobile albastru”, îmi spusese Tim. „N-ai cum 
să nu-l vezi.” Avusese dreptate. Spatele butucănos al 
automobilului ieşea cu un pas dintre toate celelalte 
automobile, şi avea mai multe urme de lovituri decât 
automatul pentru sucuri din autoservire. Şi nu era acel 
albastru obişnuit la maşini: intens, lucios, regal. Nici 
vorbă: aveam de-a face cu un albastru păstos, ca o 
pulbere pastelată. 

Tim mă aştepta rezemat de portbagaj, care era atât de 
jos, încât putea să stea pe el cu tălpile bine înfipte în 
pământ. În timp ce mă apropiam, s-a ridicat, iar 
automobilul a scârţâit. Norris, care plutise alături de 

mine, şi-a plimbat pofticios degetele pe o decapotabilă 
suplă. Aruncând o privire spre mine, a tresărit, după care 
a plonjat cu capul înainte în Oldsmobile. A lunecat până 
deasupra portbagajului şi a rămas atârnat acolo, cu capul 
cufundat în interiorul ei, de parcă de-acolo şi-ar fi luat 
aerul să respire. 

Soarele era pe partea mea, aşa că Tim a fost nevoit să- 
şi mijească ochii ca să se poată uita la mine. Mâinile lui 
păreau să treacă prin momente grele. Se tot smuceau 
dinspre talia pantalonilor, grăbindu-se să aline o 
mâncărime la ceafă, refuzând să stea potolite. 

— Drăguţă maşină, i-am zis. 

— A fost a stră-unchiului meu. 

— Mamă, Cass, n-o să-ţi vină să crezi câte prostii şi-a 
luat gagiul, a strigat Norris, ridicându-şi capul. Hai să 
vedem, a continuat, cufundându-se la loc. O grămadă de 
lumânări albe. Tămăâie. Chibrituri. Un cearşaf mare, alb... 
pare să fie de mătase. Un reportofon. O oglindă drăguță, 
toată numai alamă. Câteva poze. Şi un pachet de... cărţi 
de tarot? 

Buzele mi s-au arcuit într-un zâmbet. 

— Ceva amuzant? s-a interesat Tim, înfundându-şi 
mâinile în buzunarele blugilor. 

— Ţi-ai luat o mulţime de chestii, i-am zis, ridicând din 
sprâncene. Ai de gând să ţii o şedinţă de spiritism? 

— Ce vrei să spui? m-a întrebat el, înroşindu-se. 

— Lumânări, cărţi, obiecte personale. M-ai văzut pe 
mine că umblu cu-aşa ceva? Crede-mă, dac-ai fi avut 
nevoie, ţi-aş fi zis. 

— OK, OK, s-a apărat Tim, împurpurându-se şi mai tare. 
N-am ştiut. M-am gândit că ar fi bine să iau câte ceva, 
pentru orice eventualitate. Dar cum de... 

Văzându-mă că ridic din umeri, şi-a întors privirea spre 
automobil,  încruntat. Norris,  răşchirat pe uşa 
portbagajului, îşi flutura mâna spre el. 

— Ar trebui să-ţi faci un pic de cap cu ăsta, Cass, m-a 
sfătuit el. O caută cu lumânarea. Şi-aş vrea ca mâine să- 
mi povesteşti totul. 

L-am aprobat cu o scurtă înclinare din cap, iar el s-a- 
ndepărtat, plutind pe deasupra parcării şi trecând apoi 
prin zidul de cărămizi. 

Tim şi-a trecut degetele prin păr. 

— Aşadar, hm, ce facem? s-a interesat el. Vreau să 
spun... cum o s-o cauţi? Sau ai vreo cunoştinţă? 

— Nu, sunt eu, şi-atât, i-am zis. Şi nu fac decât să 
privesc. Unde-şi petrecea ea cea mai mare parte a 
timpului când trăia? De pildă, perioadele de timp liber? 

— Acasă, mi-a răspuns repede Tim. Adică, avea 
prieteni, avea serviciu... dar cu program redus. Insă cel 
mai mult îi plăcea să stea acasă. 

Părea sigur pe ce spunea. Bun. Prin urmare, erau ceva 
speranţe că n-o să mă târască prin cine ştie câte locuri, 
dacă n-o găseam din prima încercare. 

— Foarte bine, i-am răspuns. Acolo o să mergem. 
Găsim terenul liber? Nu e nimeni acasă? 

— Cred că... 

Pentru o clipă, ochii i-au devenit sticloşi. 

— Mda, o să fie OK. Hai să mergem. 

Jucându-şi rolul de gentleman, mi-a deschis portiera din 
dreapta. M-am strecurat înăuntru. Din interior, maşina 
părea de zece ori mai mică decât din afară; înghesuită, 
toată numai piele gri. Mirosea a odorizant Pine-Sol. Tim s- 
a cocoşat pe scaunul şoferului, cu genunchii atingând 
partea inferioară a volanului. A pornit în marşarier, cu o 
mişcare iute şi largă — bara de protecţie a zăngănit în 
contact cu gărduleţul metalic. Asta explica urmele de 
lovituri. 

În timp ce maşina, clătinându-se, părăsea parcarea, 
Tim a pornit radioul şi l-a lăsat pe un post care difuza 
cântece country, noi, siropoase. Bătea în volan în ritmul 
muzicii, însă degetele lui nu ţineau corect tempoul. 

Imediat după ce am trecut de şcoală, am dat de un stop, 
iar el şi-a întors privirea spre mine. 

— Dacă ea e acolo, mi-a zis, acasă... o să pot s-o văd şi 
eu? 

Am ezitat să-i răspund. Ne apropiam tot mai mult de 
întrebarea referitoare la ce anume puteam eu să fac. Ei 
bine, oricum avea să afle curând, nu? 

— Probabil că nu, i-am zis. Câte persoane ai văzut în 
parcare? 

— Păi, două: pe mine şi pe tine. A! A clipit des în 
direcţia parbrizului, după care şi-a întors ochii din nou 
spre mine. Aşadar... aşa ai ştiut ce aveam la mine? A mai 
fost cineva acolo? 

— Tocmai mi-ai zis că n-ai văzut pe nimeni, am replicat, 
ridicându-mi genunchii, astfel încât să pot aluneca mai jos 
pe scaun. Vechea tapiţerie de piele era moale şi chiar 
destul de confortabilă. 

— Nu, adică, ziceam... cineva mort. Nu ştiu cum le zice. 
Fantome, parcă, nu? 

— Dacă aşa preferi să le numeşti. 

Tim a făcut o grimasă. 

— Nu ştiu nimic. Cred că am stabilit foarte clar că eu n- 
am habar de nimic din toate astea. 

— Dar te comporţi de parcă ai avea, i-am atras atenţia. 
Înţeleg că lumea de la Frazer spune toate chestiile alea 
sinistre despre mine. Dar nu-mi dau seama cum ai trecut 
de la vrăjitorii şi puteri paranormale la vorbitul cu morţii, 
totuşi. Sau ţi-ai închipuit că o fi cine ştie ce descântec 
magic? 

Automobilul din spatele nostru a claxonat. Semaforul 
şi-a schimbat culoarea în verde. Tim şi-a întors privirea 
spre înainte şi a călcat pe ambreiaj. 

— A fost altceva, mi-a zis, privind cu atenţie drumul din 
faţa noastră. După faza de ieri cu Paul, când au început 
toţi să vorbească despre tine, mi-am adus aminte de-un 
lucru. Anul trecut, pe vremea asta, am chiulit de la o oră 

şi am ieşit pe uşa din faţă, iar tu stăteai sub copacul ăla, îl 
ştii, ăla mic de lângă trotuar, şi vorbeai încet. Tot priveai 
înainte, ca şi cum ai fi fost cineva acolo, cu toate că eu nu 
vedeam pe nimeni. 

Am îngheţat brusc. Chiar să fi fost atât de neglijată? 
Slavă Domnului că nu mă văzuse vreun profesor, fiindcă 
aş fi putut să ajung la psihoterapie, dacă nu şi mai rău. 

— Nu că aş fi ştiut ceva sigur, a continuat Tim. Dar mi 
s-a părut că merită să încerc. Adică, e clar că tu poţi să 
faci ceva inaccesibil majorităţii. Nici nu mai ştiu pe 
altcineva în privinţa căruia să existe măcar o posibilitate. 
Sau să am măcar o şansă cât de mică... 

— Aşadar, de ce e atât de important să vorbeşti cu ea? 
m-ara interesat. Ce, a ascuns vreun bilet câştigător la 
loterie înainte să moară, sau ce? 

— i se pare chiar atât de ciudat că-mi lipseşte? a 
replicat Tim. Vocea îi era sugrumată. 

— Nu. Dar cei mai mulţi oameni nu-şi dau atâta 
osteneală să încerce un lucru considerat, în general, 
imposibil, am zis, în timp ce-mi închipuiam cum ar fi fost 
ca mama sau tata să-i cheme pe parapsihologii de la 
televizor, sau să împrumute de la biblioteci cărţi de genul 
celor pe care le avea Tim. De regulă, am continuat, ei nu 
fac decât să... accepte. 

— Cred că nu mi-am dat seama decât după ce a murit 
că o să-mi lipsească atât de mult, a mărturisit, după care 
s-a oprit puţin. Lucrurile au început să se schimbe, 
oamenii au început să se schimbe, după ce s-a îmbolnăvit 
ea. Toată lumea mă priveşte altfel, vorbeşte altfel cu 
mine. De parcă nu i-aş fi cunoscut niciodată în realitate. 
Dacă s-ar fi întâmplat aşa ceva înainte, m-aş fi dus la ea: 
ştia totdeauna să se descurce în orice situaţie. Era mereu 
acolo. Dar, evident, acum... dac-aş şti că mai e aici, în 
cazul în care mul e, m-aş simţi mai bine. 

— Dar n-ai putea să stai de vorbă cu tatăl tău? M-am 
mirat. Ar fi mult mai simplu, fir-ar să fie! 

Tim a tăcut, ocupat să cotească. 

— Nu pot, a zis. Şi nici el n-ar vrea. 

A oprit în faţa unei case cu două niveluri. 

— Ei bine, iată-ne ajunşi, m-a anunţat. 

M-am zgâit prin geam la clădire. Într-un fel, mă 
aşteptasem la un soi de conac extravagant, cu o verandă 
enormă şi un bazin cu apă caldă, pentru idilele cu 
domniţe; de fapt, era o casă obişnuită, de un bej anost cu 
chenare bleumarin, cu vreo două ţigle strâmbe şi câteva 
zone de vopsea jupuită pe faţada verandei. Doar cât să-ţi 
demonstreze că nu trebuie să te iei după serialele cu 
adolescenţi de la televizor. Cine ştie... poate că nici Tim 
nu era tocmai genul răpitorului de inimi feminine. Am 
coborât din maşină până ca el să vină să-mi deschidă. 
După ce a încuiat portierele, a păşit pe alee şi apoi s-a 
oprit, privindu-mă de parcă ar fi aşteptat ceva de la mine. 

— A, am exclamat, pricepând aluzia. Nţ, nu-i nimeni pe- 
aici. 

— OK. 

L-am urmat până la treptele care duceau spre intrare. 
Pe peretele verandei atârna o plăcuţă pictată cu frunze 
de toamnă şi cuvintele Bine ați venit, cu o caligrafie plină 
de înflorituri. După felul în care a făcut ochii mici la 
vederea ei, am ştiut sigur că mama lui Tim o desenase. Și 
tata avea expresia asta când trecea pe lângă policioara 
căminului şi vedea poneiul din lut modelat de Paige pe 
când era în clasa a treia. Presupun că n-avea nici o 
importanţă care erau lucrurile ce-ţi provocau mâhnirea — 
pe chip ţi s-ar fi aşternut aceeaşi expresie. 

— Ei, acum e-acum, a zis Tim, împingând uşa. 

În vestibul era penumbră. La stânga, o scară acoperită 
de un covor maro, îngust, ducea la al doilea nivel al casei. 
Pe uşa strâmtă deschisă în dreapta se zărea o canapea cu 
tapiţerie din velur, un maro asortat, cufundată în 
semiîntuneric, sub o fereastră cu draperii grele. Unica 

lumină, crudă, artificială, venea dinspre bucătărie, aflată 
drept în faţă. 

— A lăsat lumina aprinsă, a bombănit Tim ca pentru 
sine, după care a înghiţit în sec şi s-a întors spre mine cu 
un zâmbet crispat. Vrei ceva de băut? 

— Nu, mersi. 

Mi-am azvârlit bocancii pe suportul de plastic pentru 
încălţăminte, în timp ce Tim a continuat să meargă mai 
departe. Dacă toată casa ar fi fost la fel de întunecată ca 
livingul, descoperirea unei fantome ar fi fost floare la 
ureche. Ar fi ieşit în evidenţă ca o lampă aprinsă. Am 
măturat cu privirea scara şi balustrada, contururile 
întunecoase ale mobilierului din living, şi am inspirat 
adânc. În vestibul mirosea a piele prăfuită. Cu excepţia 
cazului în care mama lui Tim ar fi fost în secret o 
practicantă a sado-masochismului şi ar fi jucat rolul 
personajului dominator, aveam senzaţia că mirosul acela 
nu putea să-i aparţină. 

M-am îndreptat spre lumina gălbuie care venea dinspre 
bucătărie. După cum arăta încăperea, nu se mai gătise 
acolo de un car de vreme. Un şir de oale sclipitoare erau 
atârnate de un suport deasupra aragazului imaculat. 
Mesele şi dulapurile străluceau de curăţenie. Un slab iz 
dulceag plutea în aer, ca o reminiscență a prăjiturilor 
coapte cu ani în urmă. Tăcerea începea să-mi facă pielea 
de găină. 

— li plăcea să gătească? m-am interesat, întorcându- 
mă spre Tim. 

— Da, dar nu chestii complicate, mi-a răspuns el. 
Totuşi, adora plăcintele. Şi făcea nişte bezele cu lămâie... 
de-a dreptul fantastice! 

A scos din frigider o sticlă de gin. Când şi-a turnat în 
pahar, arăta ca apa, însă mirosea a ceva amărui. A 
completat cu apă minerală şi a sorbit îndelung. 

Aşadar, la asta se referise prin „ceva de băut”. După 
părerea mea, era un pic cam prea devreme pentru 
pileală, dar nu aveam de gând să-i ţin predici. 

— Nimic pe-aici? m-a întrebat. 

— Pe palierul ăsta, nu. 

— Şi-acum, unde... sus, sau jos? 

— Mai întâi, aş căuta în camera ei, am zis. 

Sinceră să fiu, oriunde altundeva mi-ar fi convenit 

mai mult decât în bucătărie. Strălucirea aceea 
artificială mi se părea mai bântuită decât întunericul. 

— Sus, a hotărât Tim, ridicându-şi paharul spre scară. A 
apăsat pe întrerupător în timp ce ieşeam din nou pe hol. 
Lumina din bucătărie s-a stins. Şi când mă gândesc că 
tata vrea să ţinem tot timpul luminile stinse, ca să facem 
economie de curent, a rostit, pe un ton de parcă ar fi fost 
o glumă proastă. 

Treptele  scârţâiau doar ceva mai puţin decât 
Oldsmobile-ul, ceea ce nu însemna mare diferenţă. La 
etaj, draperiile erau trase deoparte, şi lumina soarelui 
încălzea încăperile. Tim mi-a arătat spre uşa din capătul 
coridorului. 

— Asta e camera ei, mi-a zis. 

Am vârât capul pe uşă după el. Camera arăta locuită: 
aşternuturile ivorii erau mototolite, iar o cămaşă stătea 
agăţată de unul dintre mânerele de alamă ale şifonierului. 
O cămaşă bărbătească. Sigur că da. Tatăl lui Tim încă 
dormea în această cameră. 

— Doamnă Reed? am zis, trecând pragul. Tim s-a 
aşezat pe pat, prudent, şi şi-a pus paharul pe noptieră. 

În rest, nici o mişcare. 

În cazul în care mama lui Tim ar fi fost pe-acolo, m-aş fi 
aşteptat să ţâşnească încă din clipa în care şi-ar fi auzit 
numele. De fapt, m-aş fi aşteptat să ne întâmpine la uşă. 
Morţii nu prea obişnuiesc să se ascundă. În realitate, e 
tocmai invers: îi urmăresc peste tot pe cei vii. Adică, ia 
gândiţi-vă mai bine: 

1. De regulă, oricum nu poate să-i vadă nimeni. 

2. Sunt peste măsură de plictisiţi, iar fiinţele vii sunt 
singurele cât de cât distractive. 

3. În cazul în care poate cineva să-i vadă, sunt atât de 
entuziasmați de faptul că au, în sfârşit, pe cineva cu 
care să vorbească, încât ai mare noroc dacă-i mai 
poţi convinge să şi tacă vreodată. 


Întorcându-mi faţa astfel încât să n-o vadă Tim, am 
răsuflat uşurată, fără zgomot. Se pare că ea n-avea de 
gând să se arate. Totuşi, trebuia să mă prefac în 
continuare că aş căuta-o, fiindcă altfel nu l-aş fi convins 
pe Tim. Şi nici măcar nu încercasem să fac săpături, 
deocamdată. Eram aici, făceam ceea ce-mi ceruse Tim... 
In definitiv, putea să-mi întoarcă serviciul. 

— După cum ai vorbit ieri despre Paul, înţeleg că-şi 
face de cap în prostie, am zis, deschizând şifonierul. Nici 
urmă de mămici pe-acolo. Doar o mulţime de veşminte 
de-ale ei: albe, galbene şi roşii, culorile cu care umpluse 
toată casa. 

— Nu ştiu. Doar nu mi-o spune mie chestii de-astea. 
Tim s-a răsucit spre mine în timp ce ridicam cuvertura 
patului. 

— Ei, vezi vreun... cum să-i zic?... vreun semn? Cum că 
ar fi pe-aici? 

— Până acum, nu. 

lar sub pat nu văzusem decât un morman de praf şi o 
grămadă de cutii de pantofi. Ridicându-mă, am strănutat. 

— Totuşi, la asta mă refeream, că ai auzit unele chestii. 
Despre Paul. 

Tim a ridicat din umeri. 

— A făcut el câteva comentarii când nu era Danielle de 
faţă, dar e greu de spus cât vorbea de serios. Înţeleg că 
mama nu e pe-aici? 

— Nţ. 

— Hai să încercăm în camera mea. 

— De ce nu? 

În dormitorul lui Tim, de-abia dacă mai era loc pentru 
pat, ceea ce însemna că nici prea multe ascunzători nu 
existau. Am ridicat fotografia înrămată de pe biroul pe 
care se afla computerul, înghesuit între picioarele patului 
şi perete. Băieţelul din ea trebuie să fi fost Tim, cam pe la 
şase  anişori. Acelaşi păr deschis, acelaşi zâmbet 
fermecător, dar un pic mai rotunjor la faţă. Stătea în 
poala unei femei, şi amândoi se odihneau pe o pătură 
întinsă sub un castan, în jurul lor fiind împrăştiate tot felul 
de farfurii de carton şi păhărele de plastic. Femeia, am 
dedus, era mama lui. Capul băieţelului era cuibărit în 
arcul cuprins între gâtul şi bărbia ei, iar părul ei blond, în 
nuanţa mierii, atingea obrazul copilului. Amândoi aveau 
ochii  mijiţi, feţele scăldate de soare şi-i zâmbeau 
persoanei din spatele aparatului de fotografiat. Tatăl lui 
Tim, probabil. Un picnic fericit, în familie. Tim se tot 
învârtea pe lângă mine. 

— Zi, crezi că... ? 

Am scuturat din cap. 

— Nu arată prea promiţător, i-am zis. Dar mai avem de 
căutat şi jos. 

Mi-am dat la o parte părul de pe faţă, întrebându-mă 
dacă puteam să smulg ceva de la Tim fără să fiu prea 
ostentativă. Poate dacă aş fi început să spun ceva pe un 
ton nepăsător, oarecare, de genul „Dar voi despre ce tot 
discutaţi la prânz, în definitiv?'', după care să mă leg de 
orice mi-ar fi răspuns el. 

Tocmai căutam o formulare când, întorcându-mă «pir 
uşă, am văzut-o. 

Nu era decât un chip, răsărit din perete, palid şi 
încadrat de un păr auriu. Ochii săi albastru-cenuşii i-au 
întâlnit pe-ai mei. Sprâncenele delicate i s-au apropiat, 
buzele i s-au întredeschis, dar apoi silueta s-a smucit 

înapoi în perete cu o asemenea viteză, încât m-a lăsat 
ameţită, clipind iute. Respirația mi s-a oprit în gât. 

— Ce, ce e? s-a repezit Tim, aplecându-se pe lângă 
mine, să vadă la ce anume mă uitam. 

— Nu ştiu. 

Se întâmplase mult prea repede. N-aveam cum să fiu 
sigură că era femeia din fotografie. M-am dus la uşă şi am 
privit în sus şi-n jos pe coridor. Indiferent cine-o fi fost, 
spălase putina de îndată ce se prinsese că puteam s-o 
văd. Ciudat. Dar tot lăsase ceva în urma ei. Trăgând aer 
în piept, am prins mirosul, uşor şi dulceag, ca zahărul 
pudră. Aşadar, parfumul dulceag din bucătărie... ea 
fusese! După ce m-am aplecat peste balustradă, mirosul 
a devenit şi mai puternic. 

— Atunci, hai să mergem, a hotărât Tim. A coborât în 
salturi câteva trepte, după care s-a oprit şi şi-a ridicat 
privirea spre mine. Adică, e OK, nu? Sau trebuie să 
aşteptăm? Crezi cumva că e supărată? 

— Nici măcar nu ştiu dacă e mama ta, i-am mărturisit, 


stingherită. 
Ce era cu jocul ăsta de-a v-aţi ascunselea? Venisem ca 
să-i fac un imens serviciu fiului ei — asta, dacă într- 


adevăr era ea — şi, când colo, ea fugea de mine? 

— Hai, ia-o-nainte, l-am îndemnat pe Tim. M-am grăbit 
să cobor după el, prinzându-l din urmă la baza scării. 
Holul era la fel de nemişcat şi de pustiu ca mai devreme. 
Mi-am încordat privirea spre încăperile întunecoase, 
încruntându-mă. 

Mirosul de zahăr începea să dispară. În câteva minute, 
nu avea să se mai simtă decât o nuanţă subtilă, la fel de 
slabă ca atunci când intrasem şi nu o sesizasem, mai ales 
că nu avusesem habar că trebuia s-o caut. 

M-am dus în living. Praful se ridica în vârtejuri. 
Canapeaua, măsuţa de televizor, lemnul de esenţă tare 
cu pete întunecate, nimic nu oferea vreun indiciu al 
prezenţei ei pe-acolo. Am trecut pe lângă scaunele din 

jurul mesei, şi acolo... un fuior de păr blond şi o rochie 
albă dispărând în bucătărie; gustul de zahăr pudră, pe 
care-l simţeam pe limbă. M-am repezit, ocolind masa, să 
ies pe uşă. Silueta s-a strecurat printr-o uşă închisă, 
imediat dincolo de marginea mesei pentru tocat. 

— Pe-aici, am zis, împungând aerul cu un deget. Putem 
să mergem? 

— Sigur. Acolo e subsolul. 

Am înşfăcat mânerul uşii şi am tras spre mine, în timp 
ce Tim se apropia din spate. Mi-a pus o mână pe braţ. 

— Ce se-ntâmplă? m-a întrebat. Parcă o hăituim. Ce 
face, fuge? 

— Nu-ţi face griji, l-am liniştit, chiar dacă exact asta 
făceam. Oare de ce nu voia ea ca eu s-o văd? Oare exista 
vreo pagină în cartea de bune maniere a fantomelor, pe 
care eu o sărisem, încălcasem în vreun fel nişte reguli, o 
ofensasem cu ceva? Am coborât grăbită treptele. 
Deasupra mea, Tim a aprins lumina la subsol. Incălţată 
numai în ciorapi, simţeam din plin răceala podelei de 
beton. Am dat roată prin spălătorie, oprindu-mă la un 
moment dat să arunc o privire în maşina de spălat. Tim a 
trecut pe lângă mine cu paşi mari, îndreptându-se către o 
uşă din peretele lambrisat. 

— În sala de gimnastică, poate? 

Uşa s-a deschis în faţa lui. 

— Mi s-a părut mie că aud pe cineva umblând pe sus, a 
zis un bărbat, scoțând capul pe uşă şi aruncând o privire 
spre Tim şi spre mine. Şi-a frecat nasul mare şi mustaţa 
țepoasă. Aşa! a exclamat. Văd că ţi-ai adus o nouă 
prietenă. 

Tim a devenit rigid şi şi-a încleştat mâinile la spate. 

— Tată, a rostit el, cu o voce încordată. Ai venit mai 
devreme acasă. 

— Şi tu. 

— Ne-au dat drumul de la ore, a răspuns Tim, atât de 
firesc, încât l-aş fi crezut şi eu, dacă n-aş fi ştiut că minte. 
Oricum, a adăugat el, noi tocmai plecam. 

Tatăl lui Tim l-a privit lung. Avea ochi rotunzi şi 
somnoroşi, ca ai unui baset. Apoi, a făcut un semn de 
încuviinţare. 

— Încântat de cunoştinţă, mi-a zis, după care a 
dispărut la loc în sala de gimnastică. Tim s-a răsucit pe 
călcâie şi a urcat scara tropăind, însă eu am mai zăbovit 
puţin. Ea intrase acolo unde era tatăl lui, de asta eram 
sigură. Ştia că n-aveam s-o urmăm. Dar tir re nu voia să 
stea de vorbă cu mine? N-avea nici un sens. In afară de 
cazul în care aş fi greşit grav cu ceva, fără să-mi dau 
seama. Mi-am înghiţit nodul mare din gât şi am pornit şi 
eu să urc treptele. 

— Mama lui de ghinion! a bombănit Tim, în clipa în care 
am ajuns în bucătărie. Trăsăturile i s-au mai îndulcit — 
dar numai un pic — când m-a văzut. Scuză-mă, mi-a zis. 
Dac-aş fi ştiut c-o să fie acasă, nu te-aş mai fi făcut să-ţi 
pierzi timpul. 

Teoretic vorbind, decedata fusese cea care mă făcuse 
să-mi pierd timpul, dar preferam ca Tim să rămână cu 
impresia că aveam totul sub control. 

— E o casă veche, i-am zis. E posibil să nu fi fost ea. 
Putea să fie cineva de-acum cine ştie câte zeci de ani. 
Aprinzi lumina? l-am întrebat, după câteva clipe de pauză. 

Tim a apăsat pe comutator şi m-a privit, plin de 
speranţe. l-am susţinut privirea. Până şi în lumina aceea 
gălbuie, ochii lui aveau o nuanţă super, gri-albăstruie. La 
fel ca ai ei. Mi-am lăsat ochii în jos şi părul să-mi cadă 
peste faţă. 

— Eu o să plec, l-am anunţat. 

— Sigur, normal, a zis Tim, care mi s-a părut dintr- 
odată agitat. Poate că se întreba ce anume citisem în 
mintea lui. Stai departe? s-a interesat el. Aş putea să te 
duc cu maşina. 

— La doi paşi, pe strada Earl, i-am răspuns. Merg pe 
jos. 

— Bine... uite, a adăugat, înşfăcând un carneţel şi un 
pix de pe măsuţa din hol şi notând ceva. la numărul meu 
de mobil. Pentru eventualitatea în care-ţi vine vreo idee, 
sau... 

Am încuviinţat şi am îndesat bucăţica de hârtie în 
buzunar. 

Mă aşteptam să-mi pună un milion de întrebări în timp 
ce-mi legam şireturile la bocanci, însă el a rămas tăcut, 
rezemat de balustrada scării. Când am ieşit din casă, mi-a 
spus „Mulţumesc”, în loc de „La revedere”, pe un ton de 
parcă tocmai i-aş fi donat un plămân. Nu m-a întrebat 
dac-o să mă meii întorc să încerc încă o dată, sau dacă 
eram de părere că data viitoare am putea să dăm de ea. 
Probabil că la toate astea se gândea şi el. Cred că se 
temea să nu spun „nu”, dacă insista. Chestia e că nici eu 
nu ştiu ce i-aş fi răspuns, dacă m-ar fi întrebat. 

CAPITOLUL 7 


Vecinii noştri de alături, cei din familia Guzman, aveau 
o imensă dubă cenuşie, care, din câte observasem eu, nu 
părăsea niciodată aleea din faţa casei lor. lar vehiculul 
acesta ascundea complet casa noastră vederii cuiva care 
se apropia dinspre apus. Aşa că abia după ce m-am târât 
pe lângă ea am zărit-o pe Paige pe peluza din faţă şi am 
încremenii pe loc de surprindere. Stătea aplecată, în 
grădiniţa cumpărată de-a gata de mama şi plantată într- 
una dintre scurtele ei vizite acasă, mângâind lalelele şi 
margaretele — era atât de difuză, încât părul şi faţa i se 
contopeau într-o pată ceţoasă. 

M-am uitat pe stradă, în stânga şi-n dreapta. Absolut 
nici o mişcare, în afară de rândunelele care se tot 
năpusteau dinspre arțarul roşu al familiei Stevenson spre 
stejarul domnului Bradley şi înapoi. Nici o fiinţă vie nu mai 
zăbovea pe strada Earl, la ora două a după-amiezii. 

Paige s-a trântit pe spate şi a rămas acolo zăcând, cu 
braţele încrucişate pe piept, la un metru deasupra 
pământului. Dacă voia să mă înfricoşeze imitând poziţia 
unui cadavru, se descurca de minune. 

— Hei, Paige, am zis, grăbindu-mă să ajung suficient de 
aproape de ea, încât să pot să vorbesc încet. Ce s-a 
întâmplat? 

— Cassie? a murmurat ea. Nici nu s-a sinchisit să 
privească spre mine. 

— Nu, răzbunătorul mascat. 

Nici să zâmbească nu a catadicsit. 

Oftând cu zgomot, s-a rostogolit într-o rână. S-a oprit 
cu privirea pe şuviţele de păr care-i căzuseră peste braţ şi 

s-a apucat să şi-o răsucească între degete pr una dintre 
ele. 

— Tu crezi că Larry mă mai ţine minte? m-a întrebat. 

Of, Doamne! Trecuse atât de mult timp de cândo 
apucase ultima dată melancolia după Larry! Credeam că 
terminase cu asta. 

— Sigur că da, i-am răspuns, străduindu-mă ca vocea 
să-mi sune îndeajuns de convingătoare, încât să nu fie 
nevoie să mai dezvolt subiectul. Probabil că Larry şi-ar fi 
uitat mai degrabă numele de familie, înainte de-a o uita 
pe Paige. Imaginea unei echipe de salvare care scoate de 
pe fundul lacului tocmai trupul neînsufleţit al iubitei tale 
îţi rămâne întipărită în minte. Dar nu cred că era tocmai 
felul în care-şi dorea Paige ca el să-şi amintească de ea. 

Paige a murmurat ceva incoerent şi s-a aruncat jos, cu 
faţa îngropată în palme. M-am lăsat pe vine în iarbă, 
lângă ea. 

— Ei, Paige, normal că-şi aminteşte de tine. Doar şi tu 
îţi aminteşti de toţi băieţii cu care ai fost prietenă, nu? lar 
cu Larry ai fost... cât?... un an, nu? 

— Mda, m-a aprobat Paige. Dar băieţii sunt cu totul 
altfel. 

— Nu chiar. Nimeni n-ar putea să te uite, Paige. 

Mi-a aruncat o privire pe deasupra braţului, cu 

ochii mari şi întunecaţi pe chipul înceţoşat. 

— Ce te-a mai apucat şi azi? am întrebat-o. De cete 
frămânţi în legătură cu Larry? 

A ezitat să-mi răspundă. 

— Am fost la el acasă, mi-a zis, până la urmă. Voiam 
doar... ştii... să văd ce mai face. Şi... 

— Şi? 

Eram încordată, aşteptându-mă la ce putea să fir mai 
rău. Uneori, Paige nu înţelegea că trebuia să lase lucrurile 
în voia lor. Fusese un coşmar când îl prinsese că şi-o 
trăgea cu una dintre fostele ei prietene, la o lună după 
înmormântare. Slavă Domnului pentru groaznica ei 

memorie postumă, fiindcă altfel nici până acum nu i-ar fi 
trecut criza de isterie pe tema asta. 

— Nu mai e! a exclamat, cu vocea tremurătoare. Toate 
lucrurile lui... toată camera Ivii e goală, mama lui era 
acolo, zugrăvea. Nu ştiu unde s-a dus. 

— Aha, am zis. Păi, are douăzeci şi unu de ani de-acum, 
nu? Probabil că s-a mutat undeva, şi-o fi luat un 
apartament. Poate că s-a dus la facultate, într-un alt stat. 
Sunt convinsă că e bine. 

Paige m-a privit fix. 

— La facultate, a repetat. 

Acolo s-ar fi dus şi ea, dacă n-ar fi... 

— N-are importanţă, am zis, mult prea tare. O miernlă s- 
a zbârlit, pe cablul telefonic de deasupra noastră. Nu e 
mare scofală. Hai să mergem înăuntru. Stau cu tine, să 
vedem ceva la televizor. 

— Nu, a scâncit Paige. Nu, nu, nu. Şi-a strivit faţa în 
palme, iar umerii i s-au zguduit de hohote de plâns. Din 
câte ştiam eu, morţii nu puteau să verse lacrimi, dar asta 
n-o împiedica pe Paige să execute tot ritualul mişcărilor 
plânsului. Vreau la mama, a zis ea. Unde e mama? 

Unde era mama? Mama zbura de colo-colo prin lume, 
doar ca să evite să se gândească la Paige. Eu stătusem 
alături de Paige la fiecare tragedie pentru care se 
văicărise în ultimii patru ani. Oare conta? 

Până şi în această străfulgerare de mânie, ştiam bine 
că nu. În ultima noapte a lui Paige, cu patru am în urmă, 
mama fusese cea care se tot învârtise în jurul ei, 
chicotind cu ea şi mângâind-o pe păr. Ştiam asta, fiindcă 
le auzisem prin peretele care despărţea camera lui Paige 
de baie, unde stăteam cocoţată pe marginea căzii, 
smulgând firele deşirate dintr-un prosop de mâini. 
leşisem apoi şi mă azvârlisem pe patul meu, pe întuneric, 
detestând-o pe Paige pentru că avea totul, pentru că nu 
lua în seamă ce mi se întâmpla mie la şcoală, pentru că 

nu-i păsa... atât de mult o uram, încât îmi doream să 
dispară şi să nu se mai întoarcă niciodată. 

Sentimentul de vinovăţie mi-a răscolit stomacul. 

— O să vină acasă curând, am asigurat-o. Chiar dacă 
Paige nu urma să aibă parte de cine ştie ce alinare după 
ce avea să se întoarcă mama. Cum proceda ea, demult, 
când era Paige necăjită? Nu puteam să-i imit 
îmbrăţişările, nici tonul liniştitor. Şi, chiar dacă lui Paige îi 
plăcea să mai guste din berea cu ghimbir, acum nu mai 
putea să bea aşa ceva. 

Vântul s-a întețit, biciuindu-mi faţa şi aducându-mi în 
nări parfumul margaretelor plantate de mama şi al tufelor 
de trandafiri din vecini. Florile. Acesta fusese unul dintre 
ritualurile lor: mama şi cu Paige plimbându-se până la 
florărie, alegând cel mai frumos buchet şi împărţindu-l 
între masa din sufragerie şi biroul lui Paige. Nimic n-o 
făcea pe sora mea să strălucească mai tare de bucurie 
decât un vas cu flori proaspete în care să-şi îngroape faţa. 

Mi-am  înfundat mâinile în buzunare. Un dolar şi 
cincizeci de cenți, bani pentru o gustare. Cea mai mare 
parte a  alocaţiei săptămânale mi-o cheltuisem în 
magazinul Armatei Salvării, de unde-mi cumpărasem 
bocancii ăştia tâmpiţi. Ce naiba, doar era primăvară! 
Orice dobitoc putea să găsească flori şi pe gratis. O mică 
surpriză, care s-o înveselească pe Paige... măcar atât 
puteam să fac şi eu. 

— Du-te-n casă, i-am zis. Mai stai un pic cu tata. Mă 
întorc şi eu cât ai clipi. 

Paige s-a ridicat precum un abur. 

— Tata e plecat la un prânz de afaceri, cu un client. 

— Mă rog, atunci, oricum, mai stai pe-acolo. Aparatul 
de radio e deschis, nu? Ascultă şi tu puţină muzică. Mă 
întorc într-o jumătate de oră, cel mult. 

— Bine, a acceptat ea, cu o voce încărcată de 
melancolie, zburând lin spre verandă. 

Am ocolit casa în pas alergător, să-mi iau vechea 
bicicletă din garaj. Când m-am întors pe aleea din faţă, 
Paige tocmai dispărea prin perete. Am sărit pe bicicletă şi 
am pornit pe şosea, lăsând să treacă pe lângă mine cinci 
case până să trebuiască să dau din pedale. La prima 
intersecţie, am făcut la stânga, pe bulevardul Mabel. La 
şase străzi mai încolo, curtea fostei mele şcoli 
elementare, şcoala de stat Rockefeller, se învecina cu un 
parc municipal. Personalul parcului nu se obosea să tundă 
gazonul decât o dată pe lună, sau chiar la două luni, şi în 
majoritatea ocaziilor, nu mai ajungea şi până la margini. 

În timp ce frânam lângă terenul dejoacă, făcând 
cauciucurile să scrâşnească, Melvin îşi făcea obişnuitele 
ronduri. Era un bătrân ciudat, cu sprâncene stufoase şi 
mustaţa pleoştită, într-atât de şters, încât s-ar fi 
confundat cu peisajul dacă n-ar fi fost costumaţia lui de 
un galben strălucitor. Singura persoană decedată, din 
câte cunoşteam, care hoinărea în permanenţă, uneori 
prin curtea şcolii, alteori în jurul bazarului aflat la câteva 
străzi mai încolo, iar alteori pe strada care trecea chiar 
prin faţa casei mele. Îi spuneam „Melvin” în mintea mea, 
fiindcă arăta ca un Melvin, însă habar n-aveam de numele 
lui adevărat. Singura dată când încercasem să înjgheb o 
conversaţie mă împunsese cu bastonul lui şi se stropşise 
la mine,  bolborosind ceva despre „corupţia unei 
metropole  decăzute care se prăbuşeşte în capul 
populaţiei”. După asta, preferasem să-l las în boii lui. 

Acum, îşi legăna bastonul ca pe o crosă pentru golf, în 
timp ce trecea pe lângă mine, izbind cu el lanţul care 
îngrădea terenurile de tenis din partea stângă a curții 
şcolii. L-am salutat înclinând din cap, iar el şi-a mijit ochii 
spre mine. După ce a trecut mai departe, mi-am proptit 
bicicleta de gard şi am pornit, târşâindu-mi picioarele, pe 
marginea terenurilor de tenis. larba de-acolo, presărată 
cu mlădiţe de violete sălbatice, de trifoi, de clopoței şi de 


81 


Mai las-o moale cu fantomele 


hasmaţuchi, îmi mângâia gambele. M-am lăsat în 
genunchi şi am început să culeg flori. 

După ceva bâjbâieli, am descoperit tehnica: să culeg cu 
mâna dreaptă şi să ţin cu stânga. Am rupt un mănunchi 
de flori — În afară de păpădii, care din punctul de vedere 
al lui Paige erau mai degrabă buruieni. Când am ajuns la 
capătul gardului, degetele îmi deveniseră lipicioase de- 
atâta sevă maro-verzuie. M-am întors pe terenul dejoacă 
şi m-am oprit lângă rampa de lemn a unui tobogan, să 
examinez buchetul. Culorile şi formele se amestecau ca în 
coşmarul unui horticultor, însă buchetul era mare şi 
strălucitor. Când mi-am apropiat nasul de el, am simţit un 
miros  dulceag. Am întins braţul în care-l tineam, 
ridicându-l în dreptul ochilor, şi am tras concluzia că era 
acceptabil. 

În spatele meu, pe porţiunea pavată din imediata 
vecinătate a şcolii, am auzit zgomot de pantofi tropăind 
pe teren, în ritm cu bufnetul unei mingi de baschet. Plasa 
coşului a fâşâit. M-am aşezat pe iarbă, cu florile în poală. 
Problema era cum să ajung acasă, pe bicicletă, fără ca 
petalele să se spulbere pe drum. Am tras de poalele 
bluzei, încercând să-mi dau seama dacă aş fi putut să 
înfăşor buchetul, ca să nu-i împroşc pe trecători. Poate c- 
ar fi mers, dacă le ţineam cu o mână. Sprijinindu-mă de 
marginea rampei, am dat să mă ridic. 

O voce timidă, uşor nazală, a plutit spre mine de lao 
oarecare distanţă. 

— Aştepţi pe cineva? 

Am ezitat, încă ghemuită pe jumătate. Era o voce 
cunoscută. Şi mingea de baschet a ezitat, la rândul ei. 

— Salut, frumuseţe, am auzit o altă voce familiară. 
Chiar mă întrebam dac-o să mai apari vreodată pe-aici. 

Am întors capul fără să mă grăbesc şi m-am zgâit pe 
deasupra rampei. Danielle şi Paul stăteau strâns împletiţi 
pe caldarâmul de lângă intrarea în şcoală, părul ei 
revărsându-se peste bicepşii lui virili. Erau atât de 

entuziaşti, încât, chiar şi din locul în care stăteam eu, 
puteai să-ţi dai seama că-şi folosiseră limbile din plin. 
Bine că puştanii nu ieşiseră încă de la ore: sufleţelele lor 
nevinovate ar fi rămas marcate pe vecie. 

Trecuse atât de mult timp de când nu mai fusesem pe 
la Danielle pe-acasă, încât nici măcar nu-mi dăduse prin 
minte că locuia aproape de şcoala elementară 
Rockefeller. Casa ei era la o jumătate de cvartal distanţă 
de Mabel; de la fereastra camerei părinţilor ei puteai să 
zăreşti vârful clădirii şcolii. Obişnuiam să mergem acolo 
după cursuri, să luăm câteva prăjiturele din bucătărie şi 
să ţopăim prin camera ei, cu păpuşile Bărbie. Asta pe 
vremea când eram două fetiţe nevinovate. 

Danielle s-a desprins de Paul, făcând cu o lovitură să-i 
zboare mingea de sub braţ. A izbucnit în râs văzându-l 
cum plonjează după ea. 

— Fault! a strigat el, luând-o de jos. Aruncare liberă 
pentru echipa gazdă. 

Şi s-a aplecat peste Danielle, pentru o nouă repriză de 
„hochei cu amigdalele”. Mi-am lăsat privi rea-n jos, în 
pietrişul de la picioarele mele, luptându-mă cu impulsul 
de a-mi vărsa maţele. După un secol, poate două, s-au 
desprins. 

— A trebuit să-i predau  domnişoarei Corning 
compunerea aia restantă, i-a explicat Danielle, cu 
răsuflarea tăiată. Jur că se ascundea de mine. Am umblat 
prin întregul Frazer căutând-o. Ce faci, vii pe la mine? Ai 
mei nu ajung acasă mai devreme de şase. 

— Ei, iată o invitaţie de nerefuzat, a replicat Paul. Dar 
nu trebuie să-ţi iei frăţiorii de la şcoală? 

— Azi se duc la un prieten de-al lor, i-a replicat ea. 
Suntem doar noi doi. 

— Exact cum îmi place mie! a exclamat el, 
strecurându-şi braţul liber pe după umerii ei, după care 
au pornit şerpuind pe caldarâm, traversând apoi câmpul. 

M-am lăsat peste scândurile din lemn de pin ale 
rampei. Ce mai efect avuseseră vorbele mele de ieri! 
Evident, Danielle mă considera un rahat, aşa că de ce i-ar 
fi păsat de ce spuneam eu? lar Paul era destul de abil, 
bănuiesc. Probabil o convinsese că inventasem eu totul, 
doar ca să mă răzbun pe ea. Nu dădusem amănunte, nici 
nume. Destul de uşor să-ţi imaginezi că era o făcătură. În 
ultimii doi ani, nu-i lipsise deloc antrenamentul când era 
vorba să mă ignore. 

— Târfa! am bombănit. Florile au foşnit când am strâns 
mâna mai tare pe buchet. Ea ar fi trebuit să fiarbă la foc 
mic după ce-i spusesem. Să fie prost-dispusă, să încerce 
să-şi dea seama ce făcuse el. Dar nu, nimic n-o putea 
împiedica pe domnişoara Danielle Perry să fie dulceagă 
precum un sirop ieftin. Faţă de oricine, cu excepţia mea. 

Mi-am lăsat capul în jos, adulmecând mireasma care 
acum mi se părea greţoasă. Oare ar fi fost de vreun folos 
dac-o sileam să înfrunte realitatea? Oare chiar m-aş fi 
simţit răzbunată pentru câte-mi făcuse ea mie? 

Nu. Categoric, nu. Dar nu asta era miza. Miza era faptul 
că trebuia să afle cum este să te pomeneşti pălmuită în 
plină faţă de cineva pe care te bazai. Ca toată lumea să 
creadă — ba nu, să ştie precis — că ea şi-o meritase. 
Dacă măcar o dată avea să simtă şi ea gustul acela amar, 
am fi fost chit. 

M-am ridicat, împleticindu-mă pe picioare. Încă nu 
pierdusem partida. Eram în posesia amănuntelor şi a 
numelor. Puteam să obţin şi mai multe informaţii. Norris 
şi Bitzy erau la pândă, iar cu Tim abia dacă începusem. 
Poate că ar trebui să-i spun direct ce vreau. Nu părea să-i 
pese prea mult de Paul. Ce naiba, poate chiar m-ar fi 
aprobat. Deja mă surprinsese în câteva ocazii. 

Din şcoală, s-a auzit soneria. Dintr-o clipă în alta, 
curtea avea să fie inundată de copii. M-am îndreptat 
grăbită spre bicicleta mea. Am înfăşurat florile în poalele 

bluzei şi le-am acoperit cu un braţ. Apoi, ţinând ghidonul 
cu o singură mână, am pornit spre casă. 


85 


Mai las-o moale cu fantomele 


CAPITOLUL 8 


Paige a strălucit de fericire la vederea florilor şi a plutit 
toată seara în jurul vazei pe care o aşezasem pe măsuţa 
mea de toaletă. Ba chiar şi-a însoţit urarea de „noapte 
bună” cu o sărutare eterică pe obrazul meu. În schimb, a 
doua zi dimineaţă, când m-am trezit în ţârâitul strident al 
ceasului meu deşteptător, am găsit-o smiorcăindu-se sub 
birou. 

A pierdut vremea învârtindu-se prin camera mea în 
timp ce mă îmbrăcam pentru şcoală, sărind peste 
obişnuitele ei văicăreli referitoare la opţiunile melc 
vestimentare, nefăcând altceva decât să-şi răsucească 
şuviţele de păr pe degete şi să ofteze. La întrebarea ce 
post de radio prefera, mi-a răspunse printr-o ridicare a 
umerilor. 

— Care-o fi. N-are importanţă. 

Am turnat o cană de apă proaspătă în vază. Florile 
începuseră deja să se ofilească. 

În timp ce ieşeam pe uşă, m-am simţit de parcă pe 
fruntea mea scria „nepotrivit”. Faptul că l-am văzut pe 
Tim pe treptele verandei noastre nu a avut darul să-mi 
îmbunătăţească dispoziţia. 

— Salut, a zis el, văzându-mă că mă opresc în prag şi 
mă holbez la el. A ezitat puţin, mijindu-şi ochii spre mine. 
Era pământiu la faţă, cu excepţia petelor vinete de sub 
ochi. 

— Salut, i-am răspuns. In spatele lui, se vedea parcat 
Oldsmobile-ul, pieziş, pe alee. Un cauciuc din »pate 
muşcase din marginea gazonului. Tim mi-a urmărit 
privirea. 

— A! Scuze. Nu sunt deloc în formă pe ziua de azi. O 
afurisită de migrenă. 

S-a scărpinat pe frunte şi a zâmbit trist. 

— O să mă simt mai bine după ce beau puţină cafea. 
M-am gândit... Uf, pleacă tata la serviciu... dar nu mai 
devreme de o jumătate de oră, sau cam aşa ceva... 
totuşi, am vrut să te prind până nu pleci la şcoală. Ce zici, 
fac cinste cu un mic dejun şi... mai încercăm o dată? 

— E totul în regulă, Cassie? mi-a strigat tata, de la etaj. 

— Mda, nici o problemă. 

Am ieşit pe verandă, lăsând uşa să se trântească după 
mine. 

— Cum ai aflat unde stau? l-am întrebat pe Tim. 

— Păi, doar tu mi-ai zis că locuieşti pe strada Earl, mi-a 
explicat el. Şi nu sunt chiar atât de mulţi de-alde 
McKenna în cartea de telefoane. 

Pentru un tip care pretindea că nu e un vânător, era 
clar că ştia toate trucurile meseriei. 

— Ei, mergem? m-a întrebat, foindu-se de pe un picior 
pe altul. 

— Ar trebui să mă duc la şcoală, i-am reamintit. Şi sunt 
destul de convinsă că şi tu. 

— leri nu ţi s-a părut că ar fi o problemă să tragi 
chiulul. 

— Ei bine, ar trebui să mai şi avertizezi oamenii înainte 
de a-ţi face apariţia ca să-i târăşti după tine pe cine ştie 
unde. Dai impresia că tu trebuie doar să pocneşti din 
degete, că eu şi sar imediat la comanda ta. 

L-am auzit clar înghițind în sec. 

— Păi... eu... n-am vrut să... doar m-am gândit că... 

— Las-o baltă. 

De fapt, nu eram chiar atât de supărată pe el. Nu era 
decât încă o fisură într-o zi pe care o simţeam pe cale să 
se facă bucățele încă dinainte de a începe. 

Prin urmare, voia să merg iarăşi la el acasă, s-o caut pe 
femeia aceea care nu voia să mă lase decât s-o zăresc. 

Mi-am amintit cum o urmărisem cu o zi în urmă — de felul 
în care-mi scăpase, fugind de mine — şi-am simţit un 
junghi în piept. 

Buzele mele erau cât pe ce să rostească un „nu”, Insă 
m-am oprit la timp. „Nici să nu te gândeşti! Gândeşte-te 
la Danielle!” Făceam asta pentru Tim, fie că muma lui 
continua să fugă de mine, fie că se hotăra să vorbească, 
după care puteam să-i cer un serviciu în schimb. Era 
corect, nu? Aşa, merita efortul. 

— Dacă e să te ajut în continuare, am zis, am nevoie să 
faci şi tu ceva pentru mine. De acord? 

— Sigur, a aprobat Tim. Orice. Adică, ţi-am mai zis că 
da, nu trebuie decât să-mi spui ce vrei. 

Nu era genul de discuţie pe care mi-aş fi dorit s-o audă 
tata. lar Tim părea pe cale să se rostogolească pe trepte. 

— Ce-ar fi să mergem să-ţi bei cafeaua aia şi să mai 
discutăm după ce te trezeşti bine? 

A izbucnit în râs. 

— Îmi convine planul, a concluzionat. 

— Foarte bine, am replicat, îndreptându-mi privirea 
spre automobil. Dar, ca să ştii, eu merg pe jos. 

— Mda, nu-i o idee rea. Mi se pare că am văzut o 
cafenea după colţ. E vreo problemă dacă-mi las maşina 
parcată aici? 

— Nici vorbă. O să-l ajute pe tata să-ţi dea de urmă 
dacă te hotărăşti cumva să mă răpeşti pe parcurs. 

Singura problemă să merg pe jos împreună cu Tim era 
că el nu putea să facă mai mult de doi paşi fără să tresară 
şi să se ia cu mâinile de cap. Ar fi trebuit să ne ia doar 
două minute, însă cu el, în starea asta, a fost nevoie de 
zece. 

— De ce nu iei un calmant, ceva? l-am întrebat în clipa 
în care, în sfârşit, am ajuns la uşa deasupra căreia scria 
„Cafe De Lite”. 

— Am luat deja, mi-a răspuns Tim. Nu-ţi facc probleme. 
Un espresso face minuni. 

Mi-am zis în sinea mea că domnul Bea-Gin-la-Prânz o 
şti el ce spune. Ne-am aşezat la o masă cu picioare 
subţiri, aflată pe betonul din curtea interioară, eu cu un 
mocaccino şi o brioşă cu afine în faţă, iar el, cu un 
espresso. Vedeam clar cum prindea culoare la faţă odată 
cu fiecare sorbitură. Până să ajung eu la fundul ceştii 
mele, el sorbea deja din a doua şi era plin de viaţă. 

— OK. Acum sunt treaz sută la sută, m-a anunţai el. 
Prin urmare, ce ziceai că vrei? 

Am înghiţit o gură zdravănă de brioşă şi m-ani hotărât 
să dau cărţile pe faţă o dată pentru totdeauna. 

— Tot ce ştii despre Paul... şi despre Danielle. Absolut 
tot. 

Şi-a lăsat capul într-o parte. 

— Poţi să fii mai precisă? Dacă vrei, îţi spun data de 
naştere a lui Paul, sau culoarea preferată a lui Danielle, 
dar nu cred că te-ar interesa. 

Reacţiona mai bine decât sperasem. Părea să nu aibă 
probleme în privinţa a ceea ce voiam să-i cer, doar că se 
arăta prudent. Poate că Tim nu era un tip chiar atât de 
rău, cel puţin într-o relaţie de serviciu contra serviciu. 

— Chestii pe care majoritatea n-ar avea de unde să le 
ştie, i-am explicat. Chestii pe care ei doi n-ar vrea să le 
ştie ceilalţi. Chiar dacă sunt doar zvonuri neverificate. 
Orice informaţie m-ar ajuta. 

— Şi bănuiesc că asta ar fi în schimbul misiunii tale de 
supraveghere. 

— Mda, s-ar putea spune şi aşa. 

A început să învârtească uşor ceaşca în mâini, făcând 
ca spuma să formeze vârtejuri. 

— Ştii, eu şi cu Paul nu suntem foarte apropiaţi. Poate 
că altădată stăteam mai mult timp împreună, dar chiar şi- 
atunci... nu prea discutam despre lucruri intime. Dar, 
oricum, de ce despre el şi Danielle? 

— Danielle şi cu mine suntem vechi cunoştinţe, l-am 
informat. Şi i-am cam rămas datoare. 

— Aşadar, nu e vorba despre binele global al omenirii. 
E ceva personal. 

M-am crispat deodată. 

— Cred că lumea are de câştigat din plin dacă 
rahaturile ascunse ale unora sunt aduse la lumină. 
Aşadar, ai de gând să mă ajuţi? l-am întrebat, dând să mă 
ridic de la masă. Fiindcă, dacă nu, am ore la care chiar ar 
trebui să mă duc. 

— Ei, stai jos, m-a oprit Tim. Nu e mare scofală. 

O prefer pe mama oricăruia dintre ei, la orice oră. Şi 
cred că deja îţi sunt dator pentru ieri. 

M-am aşezat la loc, împreunându-mi mâinile pe masă, 
pregătită să ascult. Tim şi-a lăsat şi el ceaşca jos. 

— Ce ştiu eu despre Paul... face o grămadă de glume 
despre cum se dă el în bărci cu alte fete, dar nu cred că 
asta se şi întâmplă în realitate; cel puţin, nu în ultima 
vreme. N-a pomenit niciodată vreun nume sau alte date 
concrete. 

S-a oprit pentru o clipă, apoi a continuat. 

— Dar a început să-şi numească maşina „amoromobil”, 
aşa că e posibil să se petreacă pe-acolo câte ceva. 

— Ce tip de maşină? 

— Un Mustang GT, m-a informat Tim. Roşu, Coupé, nu 
decapotabil. Obişnuieşte să-l parcheze pe stradă, nu în 
parcarea şcolii. Se teme ca nu cumva vreun şofer 
neglijent ca mine să i-l ciocnească. 

— Ei, asta tot e ceva. 

Trebuia să le cer lui Norris şi lui Bitzy să stea cu ochii 
pe maşina aia. Cine ştie cu ce se ocupa el acolo? 

— Altceva? Nu trebuie neapărat să. fie chestii legate de 
fete. 

Tim a stat puţin pe gânduri, împungându-şi cu degetul 
mare ceaşca şi făcând-o să se rotească lent. 

— In afară de Danielle şi de glumele lui, singurul 
subiect despre care mai vorbeşte e sportul. E în echipa de 
baschet şi în lotul de atletism... dar asta probabil c-o ştii 

deja. Hm, a fost destul de întors pe dos când n-a intrat pe 
lista sportivilor anului, din moment ce e în ultimul lui an la 
Frazer. 

Buzele mi s-au arcuit într-un zâmbet superior. 

— Ce-i? s-a interesat Tim. E bună asta? 

— Întâmplarea face ca eu să ştiu unele lucruri despre 
care Paul nu are habar. 

Cum ar fi că, iniţial, fusese trecut pe lista de propuneri. 
Şi că unul dintre prietenii lui făcuse în aşa fel, încât să fie 
tăiat de pe listă. 

— Şi despre Danielle? 

— Aici n-am prea multe de spus. De regulă, nu mă văd 
cu ea decât atunci când suntem toată gaşca. O să 
candideze pentru consiliul de elevi, la anul, din câte zice, 
şi mai are nu ştiu ce job la mall, dar nu-i merge bine. Mi s- 
a părut întoarsă pe dos din cauza asta. În concluzie, a 
clătinat el din cap, cam asta-i tot ce ştiu. Sincer să fiu, da, 
vorbeşte cam aiurea câteodată, dar am văzut-o făcând şi 
altfel de chestii, cum ar fi că şi-a petrecut toată pauza de 
prânz ajutând-o pe o fată pe care abia o cunoştea să-şi 
scoată o pată de pe bluză. 

Fireşte, Danielle îşi etala generozitatea atunci când 
persoanele care contau pentru ea erau prin preajmă, ca 
s-o vadă. Am înălţat din sprâncene, mirată. 

— Asta-i tot? La cât timp îţi petreci cu ei... 

Tim a făcut o grimasă care m-a făcut să simt o 

undă de vinovăţie. Pe urmă, încetul cu încetul, o umbră 
de zâmbet i s-a strecurat pe faţă. Mă făcea să mă simt şi 
mai stânjenită decât când se strâmba. 

— Ştii ceva? mi-a zis. Mâine seară o să fie o petrecere 
acasă la Matti. Nu aveam de gând să mă duc, şi-aşa îi văd 
destul pe tipii ăştia, dar dacă ai veni ţi tu... 

— Eu? La o petrecere? 

În ultimii patru ani, singura petrecere la care 
participasem fusese ultimul bal din gimnaziu, unde toate 
fetele se ţinuseră la cel puţin trei metri distanţă de mine, 

iar băieţii se  întrecuseră să arunce în mine cu 
ghemotoace de hârtie şi să mormăie obscenităţi în timp 
ce treceau pe-aproape. 

— Dar... eu... Nici măcar n-o să mă lase să intru, nu-i 
aşa? 

— Ba sigur c-o să te lase, dacă vii cu mine, m-a 
asigurat, privindu-mă curios. M-am gândit că aşa ai putea 
să auzi toate bârfele pe care vrei să le afli. lar eu n-aş mai 
fi obligat să le suport compania. Dar nu eşti obligată să 
vii. Am dat şi eu o idee. 

Grozav, acum avea impresia că eram o fricoasă. Am 
scrâşnit din dinţi, gândindu-mă la propunerea lui. Care 
putea să fie problema? Avea să fie ceva spectaculos. Toţi 
marii fandosiţi la un loc, într-o casă, îmbătându-se şi 
drogându-se, cu garda jos. Puteam să scot la lumină mai 
multe mizerii decât într-un an întreg. 

Şi totuşi, inima îmi tot ticăia agitată, o simţeam de-a 
dreptul în gât. 

O să mă mai gândesc, i-am zis. 

— Ar fi bine să mergi, a insistat el, în timp ce zâmbetul 
i se lărgea tot mai mult. În orice caz, ar fi interesant. 

Un angajat al cafenelei ne-a strâns ceştile de pe masă. 

— Mai vrei ceva? m-a întrebat Tim. 

— Noo, sunt gata de plecare. 

El a şovăit puţin. 

— Atunci, hm... mergem la mine? 

Un gând mi-a zburat atunci prin minte: aflasem deja tot 
ce ştia el, aşa că puteam să plec fără să mai privesc 
înapoi, fără să mai trebuiască să am de-a face cu 
persoana răposată care nu voia deloc un contact cu mine. 
Dar, pe cât de repede îmi venise această idee, pe atât de 
repede am şi alungat-o. Tim îşi respectase partea lui de 
înţelegere, iar eu m-aş fi făcut de rahat dacă n-o 
respectam pe-a mea. 

— De ce nu? i-am răspuns. Un val de uşurare i-a trecut 
peste chip, atât de iute, încât aproape că am avut 

impresia c-o să izbucnească într-un bocet zgomotos. O să 
fac tot ce pot, am adăugat în grabă. Data trecută, a fost 
un pic cam... timidă. Nu pot să-ţi garantez c-o să şi 
meargă. 

— Hei! a exclamat Tim, ridicându-şi mâinile, să ştii că 
nu sunt năzuros. Mă mulţumesc cu oricât de puţin. Acum 
ai încredere în mine să te duc cu maşina? 

— Cred că da. 

Aveam suficientă încredere, încât să prefer să risc să 
fac un drum de cinci minute cu maşina, decât să merg pe 
jos şi să am parte de încă o jumătate de oră de 
conversaţie stânjenitoare. 

Fireşte, Tim a izbutit chiar şi-aşa să creeze lungi 
momente de stânjeneală. 

— Dacă nu te superi că te întreb, mi-a zis el, în timp ce- 
şi împingea scaunul în spate ca să se ridice de la masă, 
aş vrea să ştiu cum e cu spiritele şi cu chestiile astea. 
Cum decurge totul? Le vezi, pur şi simplu? Dintotdeauna? 

Mi s-a pus un nod în gât, care m-a obligat să privesc în 
altă direcţie, în timp ce mă ridicam, ca să nu-mi vadă 
faţa. Am strivit între degete ultimele fărâmiţe de brioşă, 
prefăcându-le în pulbere. 

— Da, le văd, i-am răspuns. Nu, nu dintotdeauna. 

Doar după ce Paige avusese balul bobocilor, mai precis 
a doua zi dimineaţă. 

Reluasem în minte de-atâtea ori amintirea aceea, încât 
se derula ca un film. In acea noapte, stătusem până târziu 
să ascult ţăcănitul uşii şi zgomotul pantofilor lui Paige pe 
culoar, iar dimineaţa dormisem mult şi mă trezisem 
ameţită, dându-mi seama că mă furase somnul fără să 
vreau. Trecusem, leneşă, prin faţa uşii întredeschise de la 
camera lui Paige şi mă îndreptasem spre scară, când... o 
văzusem acolo. N-o zărisem decât în treacăt, încovrigată 
pe patul ei, văicărindu-se atât de zgomotos, încât îmi 
închipuisem că sigur puteau s-o audă până şi trecătorii de 
pe tiradă. Nimic nou. „Cine ştie ce tragedie s-o fi petrecut 

la bal?, îmi imaginasem eu. Ori o fi rupt-o Larry cu ea, ori 
l-o fi prins sărutând vreo altă fată, ori şi-o fi vărsat punci 
pe rochia ei superbă.” Ciudat lucru că mama nu era 
acolo, s-o consoleze, dar poate că Paige chiar era de 
neconsolat. Doar se mai întâmplase aşa ceva şi altă dată. 

Apoi, ajunsesem la picioarele scării şi o auzisem pe 
mama smiorcăindu-se în sufragerie. Simţisem cum începe 
să mă furnice pielea. Mama nu plângea niciodată; oricum, 
nu unde putea s-o vadă cineva. Oare unde era tata? 
Cuprinsă de panică, mă năpustisem în sufragerie. 

Tata era acolo, în picioare, în spatele mamei, 
strângând-o de umeri. Mama se ştergea la ochi cu o 
batistă de unică folosinţă. 

— Of, Cassie, îmi spusese. 

Tata preluase iniţiativa. 

— Cassie — vocea i se frânsese —, sora ta... 

Ce? Paige era bolnavă? Sau rănită? Dar avea să-şi 
revină, ea mereu îşi revenea. 

Tata tuşise, să-şi dreagă vocea. 

— „sora ta... a murit azi-noapte. 

Mă holbasem la amândoi. Vorbele mă izbiseră şi se 
lipiseră de mine. Nu izbuteau să-mi pătrundă şi în creier. 
Mama şi tata se înşelau. Paige nu era moartă. 

Era sus. Abia ce-o văzusem... ce, nu-i aşa că o 
văzusem? 

— Cassie, murmurase mama. 

O rupsesem la fugă, urcasem iar treptele până la uşa 
lui Paige şi privisem înăuntru. „Uite-o! Hohoteşte în 
tăcere, în perna ei.” 

Împinsesem uşa, grăbindu-mă să-i zic că trebuia să-şi 
mişte fundul şi să coboare, să pună lucrurile la punct, dar 
abia atunci observasem. Marginea peruci — faţa de pernă 
imprimată cu trandafiri — se vedea prin ea. Paige se 
ridicase în capul oaselor când auzise uşa trântită de 
perete, şi atunci putusem să văd tăblia din lemn de arțar 
a patului prin faţa ei cu pete trandafirii. 

— Cassie? o auzisem zicându-mi. Cassie, toată lumea a 
înnebunit! Nimeni nu vorbeşte cu mine, nici măcar nu 
vrea să mă privească. Nu poţi s-o întrebi tu pe mama 
care-i problema? Mie nu vrea să-mi spună... 

Imi binecuvântasem nou-descoperitul talent trântind 
uşa şi fugind direct în şifonierul meu, unde totul n a 
întunecat şi avea forme solide, fiindcă afară nimic IUI mi 
se mai părea real. Eu eram de vină, mă tot gândeam, îmi 
dorisem ca ea să dispară, şi uite-o că dispăruse. Pentru 
toată lumea, dar nu şi pentru mine. Eu eram de vină. 


xxx 


— Cass? Hei, Cass? 

Era vocea lui Tim. M-am dezmeticit, tresărind. Eram la 
colţul străzii Earl; nu ştiu cum ajunsesem acolo. 

— Mă gândeam, doar, i-am explicat. 

— Mda, am observat, a zis el, apoi a ridicat din umeri. 
Adică, mă scuzi că te-am întrebat, n-am vrut să... 

— Nu-i nimic. Ai vrut să afli când s-a întâmplat. Acum 
patru ani. Imediat după ce a murit soră-mea. Cât despre 
partea referitoare la „cum”, nu mai ştiu. N-a avut şi 
instrucţiuni de folosire. 

Mi-am dat părul pe după urechi şi am pornit spre casa 
mea, în pas atât de vioi, încât Tim a rămas în urma mea. 
După o secundă totuşi, m-a ajuns. _ 

— Uau! a exclamat. Trebuie să-ţi fi fost foarte greu. Imi 
pare rău pentru sora ta. Părinţii tăi ştiu? Am râs fals. 

— Tu ce crezi? La început, am fost într-atât de 
înfricoşată, încât am încercat să le spun, dar asta nu mi-a 
adus decât o propunere de psihoterapie. După ei, nu 
fusese decât un scurt episod provocat de durere, care n- 
avea să se mai repete niciodată. 

Existau anumite lucruri cu care părinţii nu erau capabili 
să se împace. Unul dintre ele era, cu siguranţă, faptul că 

nu acceptau că fata lor de doisprezece ani vedea fantoma 
surorii ei. 

Ajungând la maşină, Tim a descuiat mai întâi portiera 
din dreapta. Aş fi vrut să mă afund în scaun şi să-mi 
sprijin capul de geam, dar nu şi sub ochii lui Tim. El deja 
mă privea cam ciudat. Trebuia să-mi vin în fire. 

— Dar ţie la ce-ţi folosesc toate chestiile astea, în 
definitiv? l-am întrebat. 

— Mi se par interesante. 

A răsucit cheia-n contact, şi motorul a început să 
lucească. 

— Nu întâlnesc prea mulţi oameni capabili să stea de 
vorbă cu morţii, înţelegi? Dar tu mai... mai sunt fi alte 
lucruri, pe lângă ăsta, pe care... 

— Pot să-ţi caut mama. Asta-i tot ce contează pentru 
tine, nu? Să ştii că nu sunt o ciudăţenie ambulantă care 
să se dea în spectacol. 

— Nici nu cred că ai fi o ciudăţenie. 

— Sigur. 

— Ei bine, să ştii că nu cred. 

S-a oprit pentru o clipă să verifice drumul, în timp ce 
făcea manevre să iasă de pe alee. 

Interesantă şi ciudată nu sunt unul şi acelaşi lucru. 
Mama avea o vorbă: „Oricare persoană pe care o 
întâlneşti e ca o poveste fascinantă pe care încă n-ai citit- 
o.” 

— Asta-i o vorbă cu adevărat înțeleaptă, am apreciat. _ 

— Nu ştiu dacă ea chiar a fost înțeleaptă, a zi* Tim. In 
schimb, a fost... bună. Dacă aveai nevoie de ceva, lăsa 
totul ca să te ajute. Era totdeauna prezentă. Şi asta 
Înseamnă mai mult decât aş putea NA afirm despre 
oricine altcineva. 

— Sunt sigură că era drăguță. Şi n-ai fost decât tu? Nici 
frați, nici surori? 

Tim a confirmat înclinând din cap. 

— Spunea că, din câte ştia ea, în toate familiile care 
aveau mai mult de un copil, părinţii ajungeau mereu să 
aibă preferatul lor, chiar şi fără intenţie. KN nu-şi dorea să 
se întâmple aşa ceva şi la noi. 

Ei bine, aici îi dădeam întru totul dreptate. 

— Aşadar, era bună şi altruistă şi aşa mai <li* parte... 
dar pentru ea nu făcea nimic? 

— Asta-i plăcea. Să ajute, să fie prezentă când alţii 
aveau nevoie de ceva... lucra la căminul de bătrâni, iar în 
concediu făcea muncă de voluntariat la azilul celor fără 
adăpost. E chiar atât de greu să crezi că cineva vrea să 
facă toate astea? 

Am răspuns ridicând din umeri. 

— Greu de crezut e că nu făcea şi ceva doar pentru ea. 

— Păi... 

Privirea lui s-a pierdut în depărtare, scrutând şoseaua. 

— Îi plăcea muzica. De multe ori, când veneam masă, o 
găseam cântând in acelaşi timp cu cine ştie ce disc de 
muzică veche. Şi, un timp, a luat lecţii de pian. Cred că-l 
mai avem şi-acum la subsol... 

Vocea i s-a stins, amintindu-mi peste ce — sau, mai 
bine zis, peste cine — nimeriserăm cu o zi în urmă, la 
subsol. 

— Dacă tot vorbim despre poveşti fascinante, am zis, 
ce e între tine şi tatăl tău? 

Tim a călcat frâna exact la timp cât să oprească la 
semafor, trântindu-mă de spătarul scaunului. In timp ce 
aştepta ca maşina cealaltă să ia virajul la stânga, îşi tot 
îndoia şi dezdoia degetele pe volan. 

— Ce vrei să spui? m-a întrebat, cu o voce mai aspră. 

— Doar nu sunt oarbă. leri mi-ai dat impresia c-ai fi 
preferat să înfigi cuțitul în el, decât să-i zici „bună ziua”. 
Şi tu însuţi mi-ai spus că nu poţi să stai de vorbă cu el. 

— Mda, bine, află că nu vreau să stau de vorbă nici 
despre el, OK? 

— Dar tu ai impresia că eu trăiesc doar ca să povestesc 
cum fac de-i văd pe răposaţi? 

— Ştii ce? Las-o baltă! s-a răstit el. 

Lăsându-mi capul pe spate, mi-am oprit privirea pe 
cenuşiul spălăcit al tavanului maşinii. 

— Cum zici tu. 

Maşina a pornit mai departe, iar Tim privea posomorât 
drept înainte. Ca să vezi! Parcă s-ar fi repetat ziua aceea 
din parc. Era disperat să afle totul despre ciudăţeniile din 
viaţa mea, însă cea mai mică întrebare legată de 
problemele lui de familie... 

— A plecat, a rostit el dintr-odată. S-a oprit, lăsându-mă 
să aştept. Când s-a îmbolnăvit mama, a reluat apoi, el n-a 
putut să suporte. A zis că era prea greu pentru el s-o 
vadă cum slăbeşte din ce în ce mai rău... aşa că şi-a luat 
valea. Cei de la spital au trimis-o acasă când i s-a 
apropiat sfârşitul, iar el s-a mutat. A stat undeva, la un 
motel. Nu l-am mai văzut luni în şir. Nu s-a întors decât 
când ea a fost dusă din nou la spital, pentru ultimele ei 
zile. Mulțumită? 

Aveam gura căscată, însă tăceam. Nu găseam cuvinte 
pentru aşa ceva. 

— Te-a... tu a trebuit să te descurci singur? am izbutit 
până la urmă să bolborosesc. 

— Ei, am avut o infirmieră, zece ore pe zi, şi mătuşa 
mea, sora mamei, a rămas multe nopţi cu ea. Prezenţa ei 
a fost de mare ajutor. 

— Ce ticălos! Probabil că-l urăşti. 

Tim nu mi-a răspuns, rămânând cu privirea holbată 
înainte. O fâşie de nor luneca pe cer dinspre lac, albă, cu 
pântecul cenuşiu. Tim a cotit lin, a intrat pe strada lui şi, 
continuând să tacă, a parcat în faţa casei. 

Am tras aer adânc în piept. După toată conversaţia 
asta care se transformase în spovedanie, mă simţeam la 
fel de stoarsă precum o cârpă de spălat vasele. 

Venise momentul să mă scutur de starea asta, să mă 
concentrez. De data asta, mama lui Tim nu mai avea cum 
să scape de noi la subsol, însă nimic n-ar fi putut-o 
împiedica să se ascundă într-un perete, sau să zboare 
afară prin acoperiş. Cu o zi în urmă, poate că făcusem 
ceva de natură s-o sperie, însă, în orice caz, astăzi nu 
avea să-şi mai amintească de mine. 

Poate că era doar speriată de oameni, în general. Dar 
trebuia să presupun că, indiferent de ce-aş fi făcut, era 
posibil ca ea să nu mai zăbovească prea mult timp pe- 
acolo, după ce intram noi. Ceea ce însemna că trebuia să 
iau taurul de coarne încă din clipa în care treceam pragul. 

— Cred că tu ar trebui să rămâi afară, deocamdată, i- 
am zis lui Tim. Să-mi dai posibilitatea să-i e: plic situaţia. 

— Nu poţi să-i explici şi cu mine de faţă? m-a întrebat 
Tim, încruntându-se. 

— Dacă e agitată, cu cât sunt mai multe persoane de 
faţă, cu atât mai greu o să-i vină să asculte. Imediat cum 
o văd că e pregătită, o să strig după tine. 

— OK, a acceptat Tim, coborând din maşină aruncând o 
privire spre casă, cu buzele strânse. Da imediat cum 
poţi... 

— Normal, l-am asigurat. In definitiv, ce-aş avea eu de 
discutat cu ea? 

Am aşteptat lângă automobil cât timp s-a repezit el să 
verifice garajul. 

— E clar că a plecat, a strigat spre mine. Putem să 
mergem liniştiţi. 

Am mers împreună pe verandă, după care el mi-a întins 
cheile. 

— Du-te. E cea mare, argintie. Eu o să aştept aici 

Am zăngănit cheile în mână până am dat de cea care- 
mi trebuia. Incuietoarea a rezistat pentru clipă, după care 
a păcănit. Uşa s-a deschis încetişor. 

— Doamnă Reed? am strigat, trecând pragul în holul 
întunecos. O boare de zahăr pudră zăbovea în praful de- 

acolo. Am lăsat legătura de chei să cadă pe suportul de 
încălţăminte, am închis uşa cu piciorul şi am coborât 
tonul. Doamnă Reed, am zis, trebuie să ieşiţi un pic, de 
dragul lui Tim. Ştiu că puteţi să mă auziţi, şi dac-o să 
vorbiţi cu mine, o să vă aud şi eu. E doar pentru Tim, vă 
garantez. Cred că vrea să ştie dacă sunteţi... bine, sau nu 
ştiu cum să spun. Acum, dacă tot crede că sunteţi aici, 
am impresia că n-o să renunţe, aşa că haideţi să 
rezolvăm problema, bine? 

Gustul de zahăr mi-a gâdilat limba, iar livingul s-a 
luminat slab. Am intrat acolo. 

— Doamnă Reed? 

Sufrageria era plină de o lumină diafană, iar în 
interiorul acelei lumini, se vedea plutind o femeie. Rochia 
ei albă de vară i se unduia în jurul trupului mlădios. A 
plutit spre mine şi apoi s-a oprit în prag, cu mâinile 
împreunate în faţă. Printre buclele de culoarea mierii, i- 
am zărit chipul subţiat şi palid. M-a fixat cu privirea, ochii 
ei având aceeaşi nuanţă de gri-albăstrui ca ai lui Tim. 

Era cea mai drăguță persoană decedată din câte 
văzusem vreodată. Dacă n-aş fi ştiut cine era, poate-aş fi 
crezut că era un înger. 

— Cine eşti? m-a întrebat, cu o voce blândă, dar 
stânjenită. Am expirat încetişor. 

— Sunt... un fel de prietenă de-a lui Tim. Suntem colegi 
la Frazer. El m-a rugat să vin. 

— De ce? Ce vrei? 

— Eu nu vreau nimic, i-am zis. Tim a fost... a lui a fost 
ideea. Nu vrea decât... In fine, nu ştiu precis CP vrea, dar 
cred că i-ar plăcea să stea de vorbă cu dumneavoastră. 
Acum, aşteaptă afară. Vreţi să rămâneţi, dacă mă duc să-l 
aduc? 

Fruntea i s-a încreţit. 

— Nu mi se pare o idee bună. Nu trebuia să-l laşi... 

— Ei, staţi o clipă, am oprit-o, ridicându-mi mâinile. Nu 
l-am „lăsat” să facă nimic. N-am venit aici decât pentru 

că mi-a cerut el. Fiul dumneavoastră r destul de 
încăpățânat, ştiţi doar. 

Lumina ei a scăzut, infiltrându-se tot felul (Ir umbre 
prin ea. 

— Ştiu, a zis. Îmi pare rău. Tu n-ai cum «A înţelegi. ÎI 
văd cum mă tot caută, stând acolo, în camera mea, sau 
aici, jos, irosindu-şi timpul în care ai trebui să iasă cu 
prietenii, sau să se pregătească pentru facultate, sau... li 
face rău, şi numai din vina mea. Dac-aş putea să plec, 
dacă n-aş mai fi aici deloc... 

Nici ea nu putea să controleze situaţia mai mult decât 
Paige, sau decât toţi ceilalţi, desigur. Totuşi, nu m-am 
putut împiedica să nu mă întreb dacă nu cumva asta ar fi 
putut avea vreo legătură cu ea, în definitiv, fără ca ea să- 
şi dea seama. Dacă nu cumva grijile ei pentru Tim erau 
cele care o reţineau acolo, ca şi cum el n-ar fi putut să-i 
dea drumul. Normal, care persoană moartă nu şi-ar fi 
făcut griji? Dar, dacă ea ştia cât de răvăşit ajunsese el să 
fie, cu tatăl lui care-şi luase tălpăşiţa şi cu prietenii care 
băteau în retragere... Poate că suferinţa de pe chipul lui 
era suficientă ca s-o facă să nu mai vrea să zăbovească 
acolo, să-l vegheze. 

Mi-am alungat toate aceste gânduri. N-aveam de unde 
să ştiu şi oricum n-aş fi putut să schimb nimic. 

— E posibil ca, după ce vorbeşte cu dumneavoastră, să 
se simtă mai bine, mi-am dat cu părerea. Aş putea să-i 
spun că nu are la dispoziţie decât cinci minute. Doar atât 
să-l ascultați, după care terminăm toată povestea şi toată 
lumea poate să se întoarcă la propria... viaţă. 

— Dar... dacă el ştie că sunt aici, ar putea să-i fie chiar 
şi mai greu să... 

— ...Să treacă mai departe? am completat-o. Aş fi vrut 
să-i spun că nu există cale de-ntoarcere; acum, că Tim 
ajunsese să fie atât de pornit, n-avea să se lase până 
când n-o găsea, însă deznădejdea din expresia ei mă 
determina să ezit. Un singur lucru mai puteam să-i spun, 

care s-o ajute. Dacă vreţi, i-am propus, aş putea să-i spun 
că m-am înşelat, că nu sunteţi aici. 

Femeia a început să-şi frângă mâinile. 

— Nu, a zis. Nu l-am minţit niciodată şi nu vreau să 
încep s-o fac acum. N-ai putea să-i spui doar că sunt aici, 
şi-atât? Că vreau să se gândească la el, în loc să-şi bată 
capul cu mine? 

— Nu cred c-o să se mulţumească el doar cu asta, i-am 
zis. Serios, dac-aş putea, aş prefera să procedez aşa. Dar, 
dacă dumneavoastră nu vreţi să-l ascultați, cred că el o 
să tot încerce, şi poate c-ar ieşi mai rău. 

Ne-am privit reciproc, timp îndelungat, după care ea şi- 
a lăsat ochii în jos. _ 

—- Bine, a rostit încetişor. Încercăm. Cinci minute. 

Uşa de la intrare a scârţâit, iar Tim şi-a vârât capul 
înăuntru. 

— Cass? Ce se-ntâmplă? 

— Doar ţi-am zis să aştepţi, l-am mustrat, întorcându- 
mi ochii spre mama lui. Ea a privit prin mine, spre uşă. 
După o clipă, a încuviinţat. 

— Aştept de-o veşnicie, s-a plâns Tim. Ai reuşit măcar... 

— Da, da, l-am oprit, lăsându-mă să cad pe canapea. 
Intră. E aici. 

Tim s-a repezit în mijlocul încăperii, lăsând uşa RA se 
trântească zgomotos în urma lui. S-a tot învârtit pe 
călcâie, încordându-şi privirea în penumbră. 

Mama lui s-a apropiat, plutind. Lumina ei a început «â 
pâlpâie. 

— Tu n-o să poţi s-o vezi, i-am amintit. 

— Aşa e, a încuviinţat el. A deschis gura, a închis-o la 
loc, după care a deschis-o iar. 

— Aici, i-am arătat, înclinându-mi capul în direcţia ei. 
Hai, dă-i drumul, spune-i tot ce vrei să-i spui. Nu avem 
decât cinci minute. 

— Cinci minute? De ce? 

— Nu voia să vă vorbiţi deloc. Zice că te gândeşti li» 
(>a prea mult. lar asta o necăjeşte. 

— Că mă gândesc la ea? s-a mirat Tim, încreţindu-şi 
fruntea. Mamă? a zis apoi. Normal că mă gândesc la tine. 
Eşti bine? Adică, nu te mai doare unim, nu? 

— Deloc, a murmurat ea, zâmbind. 

— Zice că durerea a dispărut, i-am repetat eu. 

— Bine, a zis Tim, întorcându-şi privirea spre mine. 
Scuză-mă, nu e vorba că nu te-aş crede, doar că... am 
nevoie să ştiu sigur că e ea. 

Am ridicat din umeri şi am privit-o pe mama lui, 
întrebătoare, ridicând din sprâncene. Ea s-a strecurat mai 
aproape, exact cât să-i poată atinge umărul cu degetele. 
Nu-l scăpa din ochi nici o clipă. 

— Înainte să mă ducă la spital ultima dată, i-an lăsat lui 
verigheta, să mi-o păstreze, ca să ştiu că e la loc sigur. 

— Zice că verigheta ei e la tine. 

Tim a făcut ochii mari. 

— E... ea e... e aici... 

S-a răsucit pe călcâie, ca şi cum îşi închipuia că ar fi 
putut s-o vadă, fie şi numai pentru o fracțiune de 
secundă, dacă se mişca îndeajuns de repede. 

— OK, OK. Verigheta... vrei să i-o dau tatei? Nu mi-a 
cerut-o, dar cred că ştie că e la mine. 

— Ea ta acum. Faci cu ea ce crezi că e mai bine 

— Poţi s-o păstrezi. Sau să faci ce-ţi închipui tu că e mai 
bine. 

M-am uitat la ceas. Jumătate din timpul lui se scursese 
deja, însă poate că maică-sa va fi îngăduitoare şi va mai 
sta. 

— O să rămâi aici? a întrebat Tim umbra. 

Ea a zâmbit strâmb. 

— Nu ştiu. Nu cred că eu pot să hotărăsc. 

— Nu ştie. Se pare că nu depinde de ea, am adăugat. 
Din câte pot să-mi dau eu seama. 

— A! Eu... E ceva... 

Vocea îi tremura. Şi-a coborât privirea în podea. Mi-am 
dat seama că, poate, avea ceva să-i spună, dar n-ar fi 
vrut să aud şi eu, ceva numai între el şi mama lui. Ei bine, 
în privinţa asta n-aveam cum să-l ajut. 

— Eu trebuie să plec, l-a anunţat mama lui. 

— Ei, mai e un minut, i-am atras eu atenţia. Apoi, 
întorcându-mă spre Tim: dacă mai ai ceva de zis, atunci zi 
repede. 

— Cum pot să... ce-ar trebui să fac? a bolborosit el, cu 
o voce atât de aspră, încât m-a făcut să-mi ridic privirea 
de la ceas. Faţa i se acoperise de pete trandafirii. Toată 
lumea e... altfel acum. Oamenii, în loc să discute cu mine, 
vorbesc în spatele meu, se comportă ca şi cum nu s-ar fi 
întâmplat nimic, de parcă n-ar exista decât un pretext ca 
să mimeze părerea de rău şi să se facă să se simtă ei 
înşişi mai bine, prefăcându-se că le pasă, ca şi cum nici 
măcar n-ar observa cum mă simt eu. Şi tata... nu pot să 
am încredere în el. lar tanti Nancy s-a dus la ea acasă, 
normal. Nu mai am pe nimeni. Nu ştiu ce să fac. 

Mama lui a întins mâna şi l-a atins pe obraz. 

— Spune-i... spune-i că eu l-am iertat pe tatăl lui şi că 
ar trebui să încerce să-l ierte şi el. Spune-i că trebuie să-şi 
trăiască viaţa aşa cum îşi doreşte şi să rămână aproape 
de oamenii care ţin la el. Şi sunt oameni care ţin la el. A, 
te rog, spune-i şi că trebuie să se îngrijească. Nu prea 
doarme. Cred că şi... 

A clătinat din cap. 

— Nu-mi place. 

Şi-a sărutat vârful degetelor şi-apoi i-a mângâiat 
fruntea cu ele. 

— Sunt aici. Sunt bine. Acum, ai grijă de tine. 

Şi s-a îndepărtat plutind, după care a dispărut în 
perete. 

l-am repetat lui Tim cuvintele ei. El nu şi-a ridicat 
privirea. După un minut de tăcere, am zis: 

— A plecat. Din cameră, vreau să zic. 

S-a trântit pe fotoliul din colţ, cu umerii lăsaţi. Eu mi- 
am făcut de lucru trăgând de un fir din tapiţeria 
canapelei. Un iz vag, de mucegai, a început să se ridice 
din perne. Tim şi-a dres glasul, dar nu a reuşit să scoată 
vreo vorbă. 

Am stat aşa acolo, pe întuneric, împreună cu lucrurile 
pe care le zisese el, cu cele pe care le zisese ea, cu cele 
pe care sunt convinsă că el şi-ar fi dorit să nu le audă, 
până când am simţit c-o să mă sufoc. 

— Eu plec, l-am anunţat, ridicându-mă. Ar fi cazul să 
prind orele de după-amiază. 

Tim s-a foit, întorcându-şi faţa spre mine. Culoarea îi 
revenise în obraji, iar ochii îi erau limpezi, nu înlăcrimaţi. 
S-a ridicat în picioare fără prea mare efort. Numai că, în 
clipa în care a zâmbit, a părut că faţa o să-i explodeze în 
mii de bucăţi. 

— Mersi, mi-a zis. Adică, „mersi” nu exprimă nici pe 
jumătate ce-ar trebui, dar nu ştiu ce altceva aş putea să-ţi 
spun. 

— Nu-ţi face probleme, i-am răspuns. Dacă tot am 
putut să fac asta... 

M-am cuprins singură cu braţele. Nu i-aş fi găsit vreo 
vină dacă şi-ar fi pierdut stăpânirea de sine pe moment, 
dar nici nu credeam că vreunul dintre noi doi ar fi 
considerat oportună prezenţa mea acolo, ca spectatoare 
la aşa ceva. Nu aveam ce să spun ca să-l fac să se simtă 
mai bine. Nici măcar pe Paige nu puteam s-o alin în 
privinţa mamei noastre, şi pe ea o cunoşteam mai bine ca 
pe oricine altcineva. 

— Un lucru pe care nimeni n-ar fi putut să-l facă, a 
replicat el, izbucnind într-un râs strident. Aşadar, 
bănuiesc că rămâne să te iau pe la nouă, mâine seară? 

A, da! Petrecerea. Am deschis gura să protestez, însă 
ceva din felul în care m-a privit, din zâmbetul acela 
crispat, m-a împiedicat să rostesc vorbele care-mi stăteau 
pe buze. 

— OK, i-am răspuns. La nouă rămâne. 

CAPITOLUL 9 


Lui Tim îi venea uşor să trateze cu indiferenţă chiulul 
de la şcoală; probabil că direcţiunea încă îl lăut mai liber, 
din compasiune. Eu însă pierdusem patru ore şi mă şi 
pomenisem că domnul Gerry, îndrumătorul meu 
psihologic, îmi sufla în ceafă. 

Eu şi domnul Gerry deveniserăm amici încă din prima 
mea zi la Frazer. Mama şi tata se gândiseră că, după criza 
mea legată de moartea lui Paige şi după lamentabilele 
mele rezultate şcolare ulterioare, era cazul să-i acorde 
pseudo-psihiatrului angajat al şcolii un vot de încredere. 
Aşa că, în timp ce toată lumea se adapta la rigorile 
primului trimestru, eu eram obligată să stau pe un fotoliu 
fleşcăit şi să-l ascult pe omuleţul ăsta ridicol explicându- 
mi cum avea să arate viaţa mea. Avea faţa ca un măr, 
numai obraji, un ciot de bărbie şi o claie de bucle 
sârmoase. În timp ce mă asigura că, dacă o să lucrăm 
împreună, vremea petrecută la Frazer o să fie plăcută şi 
profitabilă pentru mine, zâmbetul i s-a întins pe toată faţa 
aia ca un măr, încercând să-mi dea impresia că era tipul 
cel mai demn de încredere din întregul univers. 

— Nu-ţi fie teamă să ceri ajutor, îmi zisese, apucându-şi 
genunchii cu palmele lui prea mari. Pentru asta mă aflu 
aici. 

Şi, lucru sigur, se aflase „aici” tot timpul. Se învârtise 
prin preajma mea pe toată durata anului întâi, vârându-şi 
nasul prin sălile în care aveam ore şi veghindu-mă în 
timpul pauzei de prânz, frământându-se din cauză că nu- 
mi făceam prieteni vizibili şi pentru el şi că, în schimb, îmi 
făceam o întreagă armată de duşmani. Fusesem implicată 

într-o încăierare din cauză că-i tăiasem cuiva macaroana, 
iar el mă şi chemase în biroul lui. 

— De ce te străduieşti atât de tare să te-ndepărtezi de 
colegii tăi? se văicărise, frângându-şi mâinile enorme. 

„Nu ştiu”, aş fi vrut să-i răspund. De ce se străduiau ei 
atât de tare să se-ndepărteze de mine? Eu măcar mă 
luam numai de cei care o meritau. Numai de asta nu se 
potrivea cu viziunea domnului Gerry asupra universului, 
unde toţi se înțelegeau între ei şi toată lumea era fericită. 

După o vreme, sigur, copiii îşi dăduseră seama că era 
mai prudent să mă lase în pace, decât să mi se pună în 
cale. lar Norris îl prinsese pe domnul Gerry încălcând 
regulamentul şcolii şi chiar legea, o dată sau de două ori, 
în parcarea subterană a profesorilor. Atunci, ajunseserăm 
la o înţelegere. El să nu se mai frământe în legătură cu 
faptul că nu aveam prieteni, iar eu să nu mai isc încăierări 
— şi cred că începea şi el să priceapă că mai mult de-atât 
n-aven cum să obţină de la mine. 

În vinerea aceea — adică a doua zi după ce discutasem 
cu mama lui Tim —, probabil că simţise în mod cu totul 
special chemarea datoriei. Eu o cam lălăisem, aşa că a 
trebuit s-o iau la picior ca să ajung la timp la şcoală. Mai 
erau cinci minute până se sune de intrare, şi coridoarele 
erau ticsite. În timp ce înaintam odată cu mulţimea de 
elevi pe lângă biroul îndrumătorului, domnul Gerry a ieşit 
în mare grabă, în dreapta mea urlau doi tipi în legătură cu 
clasamentul din liga de baseball, iar în stânga, o gaşcă de 
fete se manifestau entuziast cu privire la cine ştie ce 
nouă comedie romantică, aşa că nu l-am auzit când m-a 
strigat pe nume. În cele din urmă, m-a prins de umăr. 

— Domnişoară McKenna, a zis el. O vorbă, se poate? 

— Ce? M-am chinuit să mă întorc cu faţa spre el. Eram 
ca un dop în mijlocul coridorului, blocând circulaţia. 

Domnul Gerry şi-a compus o expresie plină de durere. 

— În cabinetul meu? a adăugat. 

— Trebuie să înceapă ora de... 

Şi-a umflat obrajii, făcându-i să pară şi mai rotunzi 
decât erau. 

— O să primeşti un bilet de motivare. lar dacă refuzi să 
vorbeşti cu mine, voi fi obligat să-i sun pe părinţii tăi şi să 
vorbesc cu ei. 

— Eu n-am zis că nu vin, m-am apărat. 

Mamă, Doamne, şi eu care credeam că tipul ar fi 
trebuit să aprecieze efortul meu de a ajunge la timp In 
oră. 

Domnul Gerry şi-a croit drum prin mulţime, iar eu l-am 
urmat pe culoarul creat de el. Secretara biroului de 
îndrumare l-a salutat înclinând din cap, în timp ce ne 
făceam loc în îmbulzeala de pe hol, ca să intrăm în 
camera de recepţie. Domnul Gerry a deschis uşa 
cabinetului său şi mi-a făcut semn să intru. In faţa biroului 
lui era un fotoliu, aceeaşi piesă de mobilier fleşcăită pe 
care mă aşezasem cu aproape trei ani în urmă. Am 
preferat să rămân sprijinită de dulapul cu acte. Atunci, 
domnul Gerry s-a uitat la fotoliul său confortabil, 
cântărind situaţia. Dacă se aşeza, putea să stea în 
poziţiile lui preferate: aplecat în faţă, cu bărbia sprijinită 
în palme, sau lăsat pe spate, cu braţele larg desfăcute. 
Cu toate acestea, dacă se aşeza, îmi ajungea mie până la 
brâu. Prin urmare, a ales să se proptească, stângaci, de 
biroul înţesat de hârţoage. 

— Ai avut mai multe absenţe săptămâna aceasta, 
domnişoară McKenna, a început el. Ai lipsit miercuri de la 
orele de după-amiază, şi ieri, de la cele de dimineaţă. 
Direcţiunea nu a primit nici un apel telefonie din partea 
părinţilor dumitale, iar dumneata nu ai prezentat nici un 
fel de motivare. 

După ce a enunțat datele problemei, s-a oprit să-ți 
tragă sufletul. 

— Ai putea să-mi spui ce se-ntâmplă? Ai cumva 
necazuri? Poate că aş fi în măsură să te ajut. 

Chiar mă întrebam dacă nu cumva direcţiunea îl sunase 
deja pe tata. Dacă l-ar fi prins absorbit de munca lui, 
probabil că ar fi bombănit o scuză oarecare, fără ca 
măcar să asculte ce i se spunea. Sau poate că domnul 
Gerry îi oprise pe cei din direcţiune să sune acasă la 
mine, ca să aibă posibilitatea să discute mai întâi el cu 
mine. Din grijă pentru propria-l piele. 

N-am făcut decât să-l privesc în ochi. Ştia bine că 
obişnuiam să dau de tot felul de necazuri. Ce se aştepta 
să-i spun? 

— Cassandra, a început el. 

— Cass, l-am corectat. 

— Cass. Şi-a frecat nasul şi s-a scărpinat în ceafa. Claia 
de păr creţ i s-a clătinat. Notele dumitale sunt... 
acceptabile. Cu toate acestea, dacă vei continua să 
lipseşti de la ore, este posibil să rişti să rămâi repetentă. 
Eşti o fată inteligentă. Sunt convins că poţi să-ţi dai 
seama de gravitatea situaţiei. 

— Foarte bine, am replicat. Promit să nu mai lipsesc de 
la alte ore. Acum pot să plec? 

S-a oprit, cu mâna la ceafă. 

— Mă bucur să aud aşa ceva, a zis. Dacă treci prin 
vreo... dificultate şi vrei să vorbeşti despre asta, desigur 
că voi fi întotdeauna disponibil, în calitate de îndrumător 
psihologic. 

De parcă chiar ar fi avut chef să asculte ce aveam ni de 
spus. Mda, e-adevărat, omul îşi făcea meseria. Insă ştiam 
prea bine ce rezultate şcolare aveam şi că nu mai 
riscasem niciodată să rămân repetentă după ce-mi 
pusesem la cale strategia, de când cu perioada dificilă din 
clasa a noua. 

— Domnule Gerry, i-am răspuns, eu cred că pot să-mi 
rezolv singură problemele. Şi până acum mi le-am 
rezolvat de fiecare dată, corect? Eu nu mă amestec în 
problema dumneavoastră legată de substanţele pe care 

le trageţi pe nas la prânz, aşa că n-ar fi mai bine să mă 
lăsaţi să mă descurc cum ştiu eu? 

Ne-am privit unul pe celălalt zece secunde bune, Apoi, 
domnul Gerry a răsuflat şi şi-a îndreptat privirea oriunde- 
n altă parte, numai la mine nu. A ridicat mâna să se frece 
iar la nas, dar şi-a luat seama la timp, aşa că a lăsat-o să 
cadă la loc. 

— Anul şcolar este aproape de sfârşit, a zis într-un 
târziu. Te rog, încearcă să nu mai lipseşti de la orc. 

— Nici o problemă, domnule. 

Soneria s-a auzit chiar în clipa în care am ieşit pe 
coridor, însă aveam prima oră la etajul de deasupra celui 
la care mă aflam. Am ezitat pentru o clipă. 

Norris făcuse de gardă toată după-amiaza zilei din 
urmă lângă automobilul lui Paul, plus de dimineaţă. 
Muream de curiozitate să aflu dacă observase ceva, însă 
acum nu mi se părea că era momentul cel mal grozav în 
care să-mi pun la-ncercare norocul, şi nici răbdarea 
domnului Gerry. 

M-am trântit în banca mea în timp ce doamna Waugh 
făcea prezenţa. S-a uitat în treacăt la mine, însă nu mi-a 
zis nimic. 

În intervalul de zece minute dintre două ore de clasă, 
m-am năpustit după colţ, la dulăpiorul meu Norris plutea 
în apropierea tavanului, patrulând lent, în cerc. Cu bărbia 
lăsată în piept şi gulerul vestonului mult ridicat, arăta ca 
un vultur supradimensionat. Vreo doi copii îşi zăngăneau 
lucrurile prin dulăpioare, cam pe la jumătatea coridorului. 
O altă gaşcă tocmai se revărsa din cea mai apropiată sală 
de clasă. M-am strecurat pe lângă ei şi mi-am deschis 
dulăpiorul. 

— Salut, Norris. 

S-a lăsat în jos până la înălţimea mea, trăgându-şi 
gulerul la o parte din dreptul feţei. Un zâmbet i s-a întins 
până la urechi. 

— N-o să-ţi vină să crezi, mi-a zis, cu ochii strălucindu-i. 

— Ce? l-am întrebat. Ce s-a-ntâmplat? 

— Aşa. Bun. A tuşit în palmă şi şi-a dres glasul, ca şi 
cum s-ar fi pregătit pentru un discurs prezidenţial. 
Aşadar, i-am găsit ieri destul de repede maşina lui Paul. 
Şi-o parchează la o stradă distanţă de Frazer. Frumoasă 
maşinuţă. Paul şi-a făcut apariţia cu iubita lui, după 
şcoală, ca doi porumbei, după care a demarat. Nu s-a- 
ntâmplat mare lucru. Numai că, azi-dimineaţă — şi-a 
frecat mâinile satisfăcut —, patrulam în jurul terenului, 
fiindcă îmi spusesei tu de chestia cu antrenamentul. Şi, 
normal, apare lotul, începe să dea ture, e prezent şi Paul, 
alergând ca să-şi facă încălzirea, şi uite că vine fata aia şi 
se propteşte de gard. 

— Fata, l-am întrerupt, era Sharon? Cam scundă şi 
slăbănoagă, cu tot felul de şuviţe de păr de toate culorile? 

— Da, ea era! Paul o vede şi se face cam roşu la faţă, 
dând impresia că-i e frică să nu observe cineva, îi face 
semn să se care, şi ea pleacă, iar eu îmi zic că asta a fost 
tot. Numai că, la vreo două minute după aia, Paul îi zice 
antrenorului că şi-a uitat o carte în maşină. Aşa că pleacă 
şi... ghici! Când ajunge la maşină, fata îl aştepta. 

— Uau! am murmurat. li luase, cât?, patru zile, până să 
reia relaţia de unde rămăsese. Cine ştie de câte ori îşi mai 
făcuseră de cap şi înainte... 

lar Danielle habar n-avea. Cum era posibil să nu 
observe? 

Chiar avea încredere în el, mi-am zis, simțind cum mi 
se pune un nod în gât. Chiar îşi închipuia că el era nebun 
după ea. 

Exact aşa cum crezusem eu că eram prietene, cu şi 
Danielle. Maxilarele mi s-au încleştat şi am alungat orice 
urmă de compasiune. Toate lucrurile pe care le făcuse se 
întorceau acum împotriva ei, s-o bântuie, Şi era cât se 
poate de corect să se-ntâmple aşa. 

— Şi? am întrebat, îmboldindu-l pe Norris. 

— Aşa, a zis el. Deci, se întâlnesc la maşină, şi Paul îi 
zice că nu poate să stea prea mult, fiindcă nu vrea să 
trezească bănuieli, că iubita lui o să-i sară în cap, iar 
Sharon îi zice că poate să-i facă ea ceva repede, dacă-i 
promite că se întâlnesc în weekend. Şi, nenică, repede a 
mai fost. Abia dac-am clipit din ochi, şi ea era deja jos, a 
precizat Norris, înroşindu-se. Tre' să-ţi spun, dacă e ceva 
ce mi-aş dori să nu mai văd, e tocmai chestia pe care 
fetele astea ştiu n-o facă. 

— Doamne, am exclamat, ce jigodie! Ce dobitoc! Dacă 
pun mâna pe el... Doamne! 

Poate că-şi închipuia deja că era ca şi mort, aşa că 
putea foarte bine să-şi trăiască restul clipelor din plin. 

— Dar asta nici măcar nu-i faza cea mai tare, m-a 
asigurat Norris. l-auzi aici! În timp ce-şi făceau treaba, i-a 
căzut poşeta pe jos, în maşină, şi din ea s-a rostogolit un 
ruj, drept sub scaunul din dreapta. Nici unul dintre ei n-a 
dat atenţie, evident. Pe urmă, ea fi-a luat catrafusele şi a 
plecat, ea ştie încotro, iar el s-a repezit înapoi pe terenul 
de antrenament, şi nimeni n-a observat. Aşa că obiectul e 
şi-acum tot acolo, în maşină. 

Am căscat gura instantaneu, însă eram atât de 
copleşită de uluire, încât am avut nevoie de vreo două 
secunde până să scot vreun cuvânt. 

— De data asta, s-a ras. De tot. 

— O, da! 

— Asta-i... mersi, Norris. Eşti cel mai tare. Mi-ar fi 
plăcut să mai stăm la taclale, dar trebuie să fug la oră. 
Mai trec pe la prânz, bine? 

— Excelent, mi-a zis, în timp ce-mi înhăţam caietul de 
istorie din dulăpior. Hei, petrecerea aia la care ziceai că te 
duci diseară cine ziceai c-o dă? 

— Matti Turuno. Îl cunoşti. 

— Maa, a răspuns Norris, încruntându-se. M-am gândit 
c-ai vrea să ştii: bătea câmpii cu gagica lui despre ceva în 

legătură cu Tim, părea de-a dreptul şucărit. N-am prins 
decât o frântură, dar cred că ani auzit şi numele tău. 

— Păi, cred c-ar fi bine să fii cu ochii-n patru pe tema 
asta. 

Mi-am închis dulăpiorul, creierul sfârâindu-mi ca o 
băutură carbogazoasă dintr-o doză deschisă după ce 
fusese bine agitată. Petrecerea. Puteam să-i dobor pe 
Danielle şi pe Paul ca pe două piese de domino, şi toţi 
prietenii lor aveau să fie prezenţi acolo, ca martori. Când 
mă gândesc că fusese cât pe ce să refuz invitaţia la 
petrecere... Avea să fie o lovitură perfectă! 

Matti n-avea decât să bată câmpii cât poftea. Cu 
excepţia Apocalipsei, nimic nu mă mai putea opri acum. 

CAPITOLUL 10 


Când începuse Paige să meargă pe la petreceri, 
treburile încă stăteau bine între noi două. Mă târa în 
camera ei, iar eu mă cocoţam pe marginea patului şi 
ciripeam aprobator în legătură cu pieptănătura şi 
alegerile ei vestimentare. Pe urmă, mă făcusem destul de 
mare, încât s-o rog să-mi împrumute ţoalele şi trusele ei 
de machiaj, iar Paige ajunsese la concluzia că devenisem 
o pacoste pentru ea. Dar asta nu mă împiedicase s-o 
spionez, desigur. Mă zgâiam pe gaura cheii, sau prin 
crăpătura uşii, sau îi ascultam mormăielile şi suspinele, 
cu urechea strâns lipită de perete, până când mă prinsese 
mama şi mă uşuise de-acolo. Până şi când mă înfuriam 
de-mi venea s-o strâng de gât cu-n ciorap, tot curiozitatea 
se dovedea mai puternică. 

Mulțumită acestui nărav, tot ce ştiam despre pregătirile 
pentru o petrecere învăţasem de la Paige: 


__1. Stai sub duş până când se termină apa caldă. 
Infăşoară-ţi părul într-un prosop şi du-te fuga în cameră. 

2. la loţiunea cea mai cremoasă care-ţi pică în mână şi 
unge-te cu ea pe corp. 

3. Strecoară-te într-o rochie. Trage concluzia că te face 
grasă. Scoate rochia. 

4. Pune-ţi o fustă şi o bluză. Trage concluzia că arăţi ca 
o elevă de clasa-ntâi. Scoate fusta şi bluza. 

5. Vâră-te în pantalonii de piele pe care-i ţii ascunşi în 
fundul şifonierului. Trage concluzia că e prea mare 

probabilitatea ca mama şi tata să facă o criză de nervi 
dacă te văd. Indeasă pantalonii la loc în şifonier. 

6. Aruncă-ţi pe tine altă rochie. Verifică decolteul 
(suficient de jos?) şi tivul (suficient de sus?). Trage 
concluzia că toată lumea va zice despre tine eA arăţi ca o 
vacă, dar eşti deja prea obosită ca să mai încerci şi 
altceva. 

7. Terciuieşte-ţi gel în păr. Usucă-l de jos în sus, pentru 
volum. 

8. Mânjeşte-ţi faţa cu fond de ten, pudră, fard pentru 
pleoape, roşu în obraji, rimei, ruj şi orice altceva mai 
nimereşti prin sertarul cu articole pentru machiaj. 

9. Pulverizează-ţi parfum în sân, pe gât şi în păr. 

10. Lâncezeşte pe pat, cât mai nemişcată cu putinţă, 
astfel încât să nu tulburi fragilul echilibru cosmetic, până 
la sosirea masculului însoțitor. 


Nu mi-am bătut capul cu mai nimic din toate astea, cu 
excepţia numărului 1, fiindcă, zău aşa, e mult mai puţin 
probabil ca lumea să plece urechea la line când arăţi 
şleampătă. Mi-am tras pe mine aceeaşi pereche de blugi 
pe care o purtasem şi la şcoală şi am înşfăcat la 
întâmplare un tricou din şifonier. Părul l-am lăsat să se 
usuce singur. Dacă m-ar fi văzut, Paige ar fi făcut o criză 
de nervi, însă o ştersese — în mod convenabil pentru 
mine — ceva mai devreme, nelăsând în urma ei altceva 
decât un iz de mere caramelizate. Probabil că-i era tare 
dor de mama, dacă avea curajul să se aventureze până la 
aeroport, să aştepte avionul. 

Privindu-mă în oglindă, am ajuns la concluzia că în nici 
un caz gaşca lui Tim n-ar fi putut să-şi închipuie că 
făcusem vreun efort să mă fac frumoasă pentru de-alde 
ei. 

Mai erau vreo douăzeci de minute până când trebuia să 
sosească Tim, aşa că m-am dus jos şi m-am trântit pe 

canapea, lângă tata. Îşi pusese /nsula lui Gilligan, unul 
dintre vechile lui seriale preferate. 
Care-i povestea? m-am interesat. 


— Căpitanul crede că cineva i-a făcut nu ştiu ce vrajă 
voodoo, m-a informat tata, chicotind. 

Pe ecran, îi vedeam pe Gilligan şi pe Căpitan certându- 
se. Mie, nervii îmi trosneau ca focurile de artificii. Am 
încercat să urmăresc şi eu filmul, însă toi pierdeam şirul 
motivelor de ceartă dintre ei. După câteva minute, m-am 
fâţâit pe canapea şi mi-am rezemat capul de braţul ei. 
Tavanul îmi solicita mai puţin puterea de concentrare. 

Zgomotul a încetat deodată: tata oprise sonorul 
televizorului. 

— Cassie? a zis el. 

M-am întors ca să-l pot vedea la faţă. 

— Mda? 

înainte de a spune ceva, şi-a scos ochelarii, i-a 
examinat, după care şi i-a pus la loc. 

— Astă-seară... aăă... ai vreun rendez-vous? 

Mi-a venit să râd. Şansele ca eu să am parte de vreun 
rendez-vous amoros erau mai mici decât zero, Nici măcar 
nu-mi trecuse prin minte că puteam să dau impresia asta. 

— Nooo, am replicat. Doar ard gazul cu o gaşcă de 
colegi. Tipul care vine să mă ia doar mă duce cu maşina. 

— Foarte bine. Mi-a zâmbit, făcându-mă să mă întreb 
dacă nu cumva gândul îi zburase la acea ultimă seară din 
viaţa lui Paige, când fugise de-acasă cu iubitul ei. Poate 
că se aruncase în apă numai ca să-l impresioneze pe 
Larry. Taţilor le cam place să dea vina pe băieţii cu care 
umblă fetele lor. 

Eu pun pariu că Paige s-ar fi aruncat în apă fie că exista 
vreun iubit prin preajmă, fie că nu. li plăcea s-o facă un 
pic pe nebuna, doar ca să se distreze. Tata nu aflase nici 
până în ziua de azi de pantalonii de piele ascunşi în 
fundul şifonierului ei. Îi şterpelisem eu, înainte ca el să-i 

supună camera la reparaţii capitale. Acum, zăceau pe 
fundul şifonierului meu. 

— Te-ntorci înainte de miezul nopţii? a vrut tata să ştie. 

— Sigur, l-am liniştit. Dacă nu chiar mai devreme. 

— Bine, bine. 

— Nu-ţi face probleme, tată. Am eu grijă de mine. 

M-am ridicat în capul oaselor şi l-am îmbrăţişat la 
repezeală. Din antreu, se auzise ţiuitul soneriei. 

— Ţi-a sosit maşina, a remarcat tata. Distracţie plăcută. 
Şi nu uita... 

— Ce? 

Zâmbetul lui a devenit sfios. 

— Să ai grijă de tine. 

— Normal. L-am strâns de braţ şi am sărit de pe 
canapea. Până să ajung la uşă, am fost nevoită să-mi 
domolesc fuga. Mă mânca pielea, iar inima mi se zbătea 
ca un peşte pe uscat. „Nu e decât o petrecere, mi-am 
amintit singură. Nimic altceva, decât o gaşcă de copii 
care pierd vremea. Nimic cu care să nu mă pot descurca.” 
Sigur, nu mai fusesem la o petrecere de mai bine de 
patru ani, iar o petrecere de liceeni era departe de o 
seară pentru adolescenţi — avea să se lase cu pileală, 
părinţii nefiind prin preajmă — plus că se ţinea în casa 
unuia care mă iubea ca sarea-n ochi, dar, nu zău, ce-ar fi 
putut să iasă rău? 

Am inspirat lent şi profund, liniştindu-mi neastâmpărul 
în timp ce traversam vestibulul. Pe urmă, mi-am dat la o 
parte şuviţele de pe faţă şi am deschis uşa. 

— Salut! 

Lumina de pe verandă era aprinsă, şi umbrele 
îndulceau trăsăturile colţuroase ale feţei lui Tim. !n obraji 
avea mai multă culoare decât îmi aminteam. Poate că 
discuţia cu mama lui îi fusese de folos, cu toată 
îngrijorarea ei. Bun. Am încercat să schiţez un zâmbet, 
însă eram într-atât de agitată, încât nu prea mi-a ieşit. 

La rândul lui, tot azvâărlea cheile maşinii dintr-o mână în 
cealaltă. 

— Eşti gata? 

— Numai o clipă. 

Mi-am strecurat picioarele în bocanci, am înnodat 
şireturile, după care l-am urmat pe alee. Nici Tim nu se 
înţolise mai bine decât o făcusem eu: tricou polo şi 
pantaloni kaki. Poate că i se părea ceva în neregulă cu 
hainele mele, dar nu mi-a zis nimic. 

În maşină, m-am lăsat pe spate şi mi-am întins 
picioarele cât de mult îmi permitea spaţiul acela 
înghesuit; m-am uitat cum treceau casele pe lângă noi. 
Acum, era de-adevăratelea. Chiar mă duceam la... chestia 
aia. Inima a început din nou să-mi tresalte. Peste doar 
câteva minute, aveam să fiu faţă-n faţă cu Danielle. Şi cu 
Matti, şi cu Paul, şi cu alte câteva zeci de persoane, care 
mai degrabă mi-ar fi tras şuturi în fund decât să mă 
salute. 

Poate că era o greşeală. Pătrundeam pe teritoriul 
inamic fără să am o hartă. Dacă mă mâncau de vie? Erau 
destui pe-acolo dispuşi s-o facă. 

Mi-am înghiţit temerile. Nu. N-ar fi îndrăznit. Oricât de 
mulţi ar fi fost, oricât de mult m-ar fi urât ei, le era frică 
de mine. Le cunoşteam secretele. N-aveau cum să se 
atingă de mine. 

Tim se concentra la drumul din faţa noastră; luminile 
farurilor înotau prin amurg. 

— L-am anunţat pe Matti c-o să vii cu mine, m-a 
informat după un minut. Din moment ce e petrecerea 
lui... 

Mintea mi-a zburat la conversaţia pe care o avusesem 
în acea dimineaţă cu Norris. Aşadar, de-asta era Matti 
atât de şucărit. 

— Îmi închipui c-a sărit în sus de bucurie. 

— S-a cam supărat. Mi-a zis c-am înnebunit, şi chestii 
de-astea, a zis Tim, cu un hohot de râs tăios. Dar i-am zis 

că te-am invitat deja şi că n-am de gând să-mi iau 
cuvântul înapoi, aşa că a lăsat-o baltă. 

Vocea îi suna atât de hotărâtă, încât m-am pomenit 
spunându-i: 

— Nu erai obligat. Adică, să nu-ți iei cuvântul înapoi. 

Mi-a aruncat o privire. 

— Ce, nu vrei să mergi? 

— Păi... 

Putea foarte lesne să fie cea mai frumoasă seară din 
viaţa mea, dar şi cea mai urâtă — ambele posibilităţi erau 
împachetate în acelaşi ambalaj. Numai că el mă privea, 
vorbea cu mine ca şi cum aş fi fost cineva important 
pentru el, şi, deodată, inima a început să-mi tresalte 
dintr-un cu totul alt motiv. 

Tata mă întrebase — Tim n-avea de unde să ştie — 
dacă el avea habar că reprezenta numai biletul meu de 
intrare la petrecere, şi nimic mai mult de-atât, nu-i aşa? 

— Dar ceilalţi? l-am întrebat repede. Ştiu toţi? 

— Matti a adus vorba la prânz, aşa că o grămadă de 
lume de la Frazer, dintre cei care o să fie acolo, ştie că vii 
cu mine. Are importanţă? 

— Nu, i-am răspuns. Şi n-avea, nu? Danielle oricum 
venea, Paul oricum venea. Nici unul dintre ei n-ar fi 
recunoscut că avea emoţii din cauza mea. 

Doamne, ce bine că ei nu ştiau cât de emoţionată eram 
eu! 

Nu mai gândi aşa! Concentrează-te! Nu-i decât o 
petrecere tâmpită. Gândeşte-te ce faţă o să facă Danielle, 
când o să-i trânteşti adevărul în ochi. Doar de-asta te şi 
duci: fiindcă ea şi-o merită. 

Tim s-a mai uitat la mine preţ de o clipă, după care a 
redevenit atent la drum. M-am prefăcut că nu observ. 
Până nu făceam ce aveam de făcut, nu puteam să mă 
gândesc la el, şi nici la altceva, ci doar la îndeplinirea 
misiunii. 

Casa lui Matti se vedea de departe cum strălucea, cu 
toate transperantele ridicate şi ferestrele luminate. Era 
mare, cu parter şi două etaje, având în faţă o imensă 
alee, deja ticsită de automobile. Tim a descris un U cu 
Oldsmobile-ul şi a parcat pe cealaltă parte a străzii. In 
timp ce coboram pe trotuar, s-a răsucit să ia o sacoşă cu 
băuturi alcoolice, de pe bancheta din spate. Valuri de 
muzică pluteau spre noi dinspre casă. Ritmul se auzea 
atât de slab, încât după câteva clipe nu mai puteam să-mi 
dau seama dacă auzeam şi altceva, în afară de bătăile 
inimii mele. 

Am examinat maşinile de sub stâlpii de iluminai 
stradal: broscuţa galbenă a Jordanei, Corolla cafenie a 
mamei lui Fio şi Mustangul lui Paul, roşu ca un mâi copt. 
Leon nu venea cu maşina la şcoală, dar sigur era şi el 
acolo — fie venise pe jos, fie cu unul dintre automobilele 
pe care nu le recunoşteam. lar Danielle venise probabil cu 
Paul. 

Am traversat strada, acompaniaţi de clinchetele din 
sacoşa lui Tim. Am rămas mai în spate, în timp ce el a 
sunat la uşă. 

A deschis un tip pe care nu-l cunoşteam: era de lao 
altă şcoală, am presupus. 

— Noroc, ne-a întâmpinat el, ridicând o sticlă de bere. 
Un smoc de păr castaniu marca nasturele descheiat de la 
cămaşă. Privirea i-a căzut pe sacoşa lui Tim. 

— Excelent, a exclamat, ai adus bunătăţi. la să vedem 
ce-avem aici. 

Şi a pornit înainte prin vestibul înainte ca noi să 
apucăm să trecem pragul, iar după ce Tim a închis uşa în 
urma noastră, am pornit şi noi după el. Din boxele aflate 
în living se revărsau acorduri de chitară, amestecate cu 
vocile actorilor dintr-un film care se auzea la etaj. Tim nu 
se deranjase să se descalţe, aşa că am rămas şi eu cu 
bocancii în picioare şi m-am prelins pe lângă perete spre 
living. 

Jordana şi alte trei fete se înghesuiseră pe canapeaua 
de piele. Trăncăneau zgomotos între ele, acoperind 
muzica. Jordana chiţăia de râs. Leon stătea în picioare 
într-un colţ, manevrând instalaţia de sunet şi sorbind din 
când în când din pahar. Vreo doi tipi din ultimul an de la 
Frazer se lăsaseră pe vine pe podea, alături de consola de 
jocuri a lui Matti, cu ochii lipiţi de ecranul televizorului. 
Marcau fiecare împungere a I»(toanelor telecomenzii cu 
urlete nearticulate. 

Jordana s-a uitat scurt în direcţia mea, după care s-a 
întors la hlizeala ei cu celelalte fete, ca şi cum nici nu m- 
ar fi văzut. Tim se dusese în bucătărie, mi-am închipuit, 
să prepare ceva de băut. Numai o toantă demnă de milă 
s-ar fi târât după el ca o coadă. Imi făcuse un serviciu 
aducându-mă aici; acum, eram pe cont propriu. 

Dincolo de sistemul audio, am zărit, într-un colţişor al 
sufrageriei, tot felul de cutii de băuturi carbogazoase şi 
pungi cu chipsuri, împrăştiate pe o servantă. Am 
traversat încăperea, bufnind cu bocancii pe pardoseala 
din lemn de esenţă tare, şi-am luat de-acolo o bere cu 
ghimbir. Am desfăcut-o şi m-am sprijinit cu spatele de 
servantă. 

O gaşcă de băieţi începuse o partidă de hochei de 
masă la unul dintre capetele mesei din sufragerie. 

— Hei, uitaţi aici, a rostit unul dintre ei, aruncând un 
capac de bere pe terenul de joc. Bucăţica de tablă a 
zăngănit încoace şi-ncolo de câteva ori, până să-şi in 
zborul şi să aterizeze pe podea. Matti a scos capul din 
bucătărie. A râs către băieţi şi a zis o chestie pe care n- 
am reuşit s-o aud. Apoi, a dat cu ochii de mine. 

A închis gura cu un pocnet şi m-a examinat pentru o 
clipă, cu ochii la fel de înguşti ca perii fragili pe care-i 
avea în barbă. l-a tras un pumn în umăr unuia dintre 
hocheişti, a strigat ceva către un altul, apoi a dispărut la 
loc în bucătărie. 

În timp ce-mi lungeam gâtul să văd ce mai făcea 
Jordana în camera alăturată, Matti, Tim şi domnul Păr- 
Castaniu au traversat vestibulul, îndreptându-se spre 
scară. Tim şi-a rotit privirea înjur şi m-a zărit, după care 
mi-a zâmbit rapid. Încruntându-se, Matti l-a înghiontit să 
meargă mai departe. Jordana şi-a fluturat degetele spre 
el, iar după ce, el şi ceilalţi, au dispărut de-acolo, ea s-a 
aplecat să se uite într-o revistă pe care o deschiseseră 
între timp prietenele ei. 

Cu excepţia acelei priviri bizare din partea lui Matti, 
parcă nici n-aş fi fost acolo. Poate că aşa te simţeai atunci 
când erai mort, nevăzut de nimeni. În timp ce-mi 
târşâiam bocancii pe podea, o furnicătură mi s-a strecurat 
printre umeri, făcându-mă să mă foiesc. Am încercat să 
dau pe gât berea cu ghimbir ca ţi cum aş fi fost pe deplin 
mulţumită de locul în care mă aflam. Mâna îmi tremura. 
Am lăsat jos cutia. 

Atunci, am văzut-o rătăcită pe-acolo pe Flo. Când m-a 
văzut, a zâmbit şi s-a repezit spre mine ca şi cum tun fi 
fost cele mai bune prietene. 

— Cass McKenna! a exclamat ea, arcuindu-şi 
sprâncenele şi dezvelindu-şi dinţii într-un zâmbet larg. Am 
auzit c-o să vii, dar am zis că nu cred până nu te văd cu 
ochii mei. Îţi place priveliştea? 

Drăguţa de Flo! Poate că venise vremea să afle şi ca 
cum e să-şi vâre cineva nasul în treburile tale. 

— E-n regulă, i-am răspuns. 

— Mereu mi-am zis: „Cass asta ar fi o fată pe care 
merită s-o cunoşti.” Pun pariu că ştii o grămadă de 
poveşti interesante. Te-ai gândit vreodată să le şi scrii? 

Mare surpriză: încerca să mă exploateze, ca să facă 
rost de material pentru ziar. Ciudat lucru că era atât de 
nerăbdătoare să stea de vorbă cu mine acum, după ce 
nu-mi adresase un cuvânt de aproape trei ani de când 
învăţam în aceeaşi şcoală. Poate c-aş fi fost flatată, dacă 

n-aş fi ştiut că doar mă ducea cu zăhărelul, ca să stoarcă 
de la mine orice informaţie şi-ar fi dorit. 

Am ridicat din umeri. 

— Nu sunt convinsă că profesorii ar aprecia genul de 
articole pe care le-aş scrie eu. 

— O, aş găsi eu o metodă să trecem de ei. Poate 
abordând subiecte mai generale, în loc să vorbim despre 
persoane concrete. Chiar şi-aşa ar fi multe lucruri 
consistente de spus! 

Flo şi-a agitat braţele într-un gest teatral. 

— Poţi să-ţi închipui? Am fi cel mai tare ziar ni elevilor 
din toate timpurile, cu genul ăsta de demascări, în care ai 
fi specialistă. Nimic mai bun decât adevărul brutal, când e 
să zgâlţâi lucrurile din Ir melii. 

Acum, că se mai destinsese, zâmbetul ei devenise 
prietenos, nu mai era rapace cum fusese cu doar câteva 
momente în urmă. Poate chiar vorbea sincer, la urma 
urmei. Am examinat-o din priviri. 

— Tu chiar vrei ca eu să scriu pentru Gazetă? 

— Sigur, a confirmat ea. Ce naiba, aş fi venit la tine mai 
devreme, dar... nu eşti tocmai abordabilă, înţelegi? Dar 
acum eşti aici, aşa că mi-am închipuit că ar fi cea mai 
bună variantă posibilă. 

Părea că ia tăcerea mea drept nehotărâre. 

— Ei bine, te mai gândeşti la asta, OK? Dacă vrei să 
stăm de vorbă, sunt sigură că ştii unde poţi să mă 
găseşti, la şcoală. 

Şi, înşfăcând o mână de chipsuri cu ketchup, a plecat 
să-i facă ochi dulci lui Leon. Am răsuflat uşurată şi mi-am 
luat berea cu ghimbir. 

Ei bine, întâlnirea cu ea nu decursese tocmai cum mă 
aşteptasem. Oare-i strecurase cineva în pahar vreo 
pastilă pentru amabilitate? 

Tipii care jucau hochei de masă mă tot săgetau cu 
priviri bizare. Am dedus că nu era o chestie mişto să-ţi 

petreci toată seara înţepenită lângă masa plină de 
gustări. In consecinţă, venise vremea să mă mişc din loc. 

In timp ce mă îndepărtam de servantă, în living a 
apărut Danielle, ţanţoşă. | s-a făcut loc pe canapea şi s-a 
trântit lângă Jordana. Era înţolită de petrecere, fără 
discuţie: o rochie evazată, cu o talie imperială, în aceeaşi 
nuanţă de iarbă-verde-proaspăt-cosită ca şi ochii ei, şi un 
corset înflorat, cu imitații de aur. Părul şi-l înfoiase cu 
spumă, nu purta dresuri, iar unghiile de la picioare erau 
perfect întreţinute, vopsite în roz corai. Paige i-ar fi 
aprobat ţinuta. 

Mi s-a întors stomacul pe dos şi mi-am abătut privirea-n 
altă parte. Încă nu eram pregătită s-o înfrunt. Strângând 
în mână cutia, m-am grăbit să trec pe lângă jucătorii de 
hochei de masă şi m-am îndreptat spre bucătărie. 

Vreo doi boboci de la Frazer pescuiau felii de pizza din 
cutiile de pe bufet, iar alţi doi cotrobăiau printre sticlele 
din frigider. Incăperea zugrăvită în gri-perlă mirosea a 
untură şi a caşcaval pane. Am lipăit cu unul dintre 
bocanci într-o băltoacă de apă gazoasă. M-am strecurat 
până la chiuvetă şi mi-am aţintit privirea în ea, ca şi cum 
aş fi căutat ceva acolo. 

„Normal că e aici, mi-am zis în sinea mea. Ştiai c-o să 
fie aici. Tocmai ăsta e şpilul. Adună-te.” 

— Sunt pahare curate în uscător, m-a anunţat Matti, 
înclinându-şi capul spre aparatul din dreapta mea, 
ţintindu-mă cu o privire duşmănoasă. Bobocii au plecat în 
grabă din faţa frigiderului, iar el s-a aplecat înăuntru şi a 
înşfăcat o sticlă, fără să mă piardă vreo clipă din ochi. Cu 
buclele lui negre şi tenul fraged, ca de bebeluş, sunt 
sigură că ar fi arătat ca un veritabil cuceritor, dacă n-ar fi 
avut pseudo-barba aia dezordonată şi fulgerele din ochi. 

Probabil că avea de gând să mă intimideze, dar în loc 
de asta, m-am simţit mai hotărâtă. Ostilitatea mă 
mobiliza să mă descurc. 

— Vrei ceva de băut? m-a întrebat pe un ton de parcă 
mi-ar fi oferit un sandviş cu arşice. 

— Mi-am luat, i-am răspuns, ridicându-mi cutia. Mersi, 
oricum. 

A închis frigiderul şi a lăsat jos sticla, nedesfăcută. 
Degetele i s-au încleştat pe muchia bufetului. 

— Uite ce e, a zis, nu ştiu ce-ţi închipui tu că faci aici... 

— Poate c-ar trebui să-l întrebi pe Tim, i-am propus. A 
fost ideea lui. 

— Mda, sigur, când o zbura porcul. 

— Ar fi interesant de văzut. 

Mi-a aruncat o privire furioasă. 

— Chestia e că aici nu suntem la şcoală. Suntem la 
mine acasă. Pariez că ţi-ai pregătit toate micile tale 
secrete, să le zvârli tuturor în faţă; ei bine, aici nu 
interesează pe nimeni. Doar să te văd că priveşti pe 
cineva mai ciudat şi te-arunc afară atât de repede, încât o 
să ţi se pară că nici n-ai plecat de-acasă. 

Nu puteam să-l învinuiesc pe Matti pentru că era aşa 
de ursuz. Mai demult, pe când începusem eu să învăţ la 
Frazer, el cu vreo doi alţi prieteni îşi scoteau un ban 
grămadă  vânzându-le bobocilor copii false după 
subiectele examenelor din iarnă. Partea proastă fusese că 
se întâmplase să-i audă Norris nechezând pe înfundate 
după ce îi plasaseră aşa ceva unuia dintre puştii nou- 
veniţi. Copiile nu erau autentice: întrebările erau ticluite 
de ei înşişi. lar puştii plăteau pentru privilegiul de a fi 
picaţi. 

Pe-atunci, încă nu învăţasem că e mai bine pentru mine 
şi mai umilitor pentru ei dacă păstram secrete problemele 
elevilor. Fuseseră implicaţi profesorii, fuseseră chemaţi 
părinţii la şcoală, iar unele persoane se aleseseră cu 
exmatriculări temporare. 

Mda, fusesem o proastă. Dar Matti era şi mai prost 
dacă-şi închipuia că nu putea să se ardă decât o singură 
dată. 

— Mă arunci afară? am repetat, dând un bobârnac unei 
rondele de chipsuri rătăcite. Cam cum a fost dat afară 
Paul din topul sportivilor anului? Ce nostim, fiindcă el încă 
pare să creadă că-i eşti cel mai bun prieten. 

Matti a tresărit, iar buzele i s-au strâns. Mi-a înfruntat 
privirea, încruntându-se. 

— Hei, i-am zis, tot aici sunt. 

— N-o să-i spui nimic. 

— Încearcă să mă împingi afară pe uşă, şi-o să mai 
vedem. Tot trebuie să se-ntâmple, odată şi-odată. 

A lăsat ochii în jos, a făcut să zboare capacul sticlei, 
apoi a băut îndelung din ea. După câteva înghiţituri, a 
trântit-o la loc pe bufet. 

— Ştii care-i faza cea mai de plâns? 

— Am senzaţia c-o să-mi spui chiar tu, am replicat, 
încordându-mă. 

— Faza cea mai de plâns, a zis el, e că o marginalizată 
ca tine încearcă să şantajeze un tip, ca să şi-l facă iubit. 

Am făcut ochii mari. 

— Ce tot vorbeşti acolo? 

— Hai, lasă-mă. Asta trebuie să fie. Ai descoperit cine 
ştie ce chestie urâtă despre Tim şi te foloseşti din 
răsputeri de ea. Sau poate că i-ai făcut farmece. 
Indiferent ce-ai făcut, eşti de toată jalea. 

Evident lucru, nu era doar o jigodie, ci şi de-a binelea 
dement. 

— Şi pentru ce l-aş vrea eu pe Tim? l-am întrebat. Eu 
nici măcar... El a venit la mine. 

— Mda, sigur, şi el n-o să îndrăznească să nege, a 
comentat el, îndreptând gâtul sticlei spre mine şi rânjind 
dispreţuitor. Tu te crezi suspusă şi puternică, dar eşti mai 
rea decât oricare dintre noi. 

— la stai puţin. Eu nu vreau să am nimic de-a face cu 
Tim. Probabil că nici n-o să mai vorbesc vreodată cu el, 
după seara asta. 

— Bun. Ai face mai bine. Fiindcă, dacă nu-l laşi în pace, 
atunci... 

Mi-am încrucişat braţele la piept. 

— Dar dacă nu mă lasă el în pace? 

— Asta n-o să se-ntâmple. Nici gând, a ripostat Matti, 
scuturând din cap. Şi, dacă nu te retragi, atunci o să 
trebuiască să rezolve cineva problema. 

A pescuit o ţigară din buzunarul cămăşii şi a plecat spre 
uşa din spate, călcând apăsat. Dincolo, în living, muzica 
se stinsese, sfârşindu-se lista de melodii selectate. Vocile 
scăzuseră, apoi se opriseră de tot, făcându-se brusc 
linişte. 

Îmi simţeam gura uscată ca hârtia. Am dat pe gât 
ultimele picături din berea mea, însă fără alt efect decât o 
senzaţie lipicioasă. Fusesem o tâmpită. Normal că ei 
presupuseseră că-l manipulam pe Tim. Uitaseră că tot 
ceea ce făcusem eu vreodată fusese să le arunc celorlalţi 
adevărul în faţă, astfel încât să-i oblig să-l înfrunte... că 
nu silisem niciodată pe nimeni să facă altceva decât, 
poate, să înfrunte consecinţele propriilor fapte. Pur şi 
simplu, nu exista suficient lor în creierele lor minuscule, 
încât să încapă şi ideea că, poate, Tim era cel care voia 
ceva de la mine. Până şi tata mă întrebase dacă era un 
rendez-vous. Minunat! Arătam ca oricare altă zăpăcită din 
şcoală, care umbla în patru labe şi cu limba scoasă după 
Domnul Vice. Îşi închipuiau că-l obligasem să mă aducă la 
petrecere... ce altceva să-şi fi imaginat că puteam să 
facem împreună? Nu făcusem decât să mă înjosesc. 

Îndreptându-mi spinarea, am aruncat cutia în chiuvetă. 
N-aveau decât să creadă tot ce pofteau. Doar nu puteam 
să le schimb părerea, fără să mă avânt în vreo lungă 
explicaţie despre răposaţi şi tot restul, şi oricum nu m-ar 
fi crezut. În schimb, puteam să-l fac pe Matti să regrete 
faptul că mă ameninţase. Păstrasem mizeria asta pentru 
momentul potrivit, când probabilitatea ca Paul să mă 

asculte ar fi fost maximă, însă dacă Matti mă forţa s-o 
scot la iveală, treaba lui. 

M-am îndreptat cu paşi mari spre holul de la intrare. 
Oare unde era Paul? Trebuia să fie pe-aici, pe undeva. O 
maşină plină de fete tocmai sosise. Au intrat pe uşă pline 
de ifose, cabrându-se şi smucindu-şi părul ca o ceată de 
iepe la circ, aşa că m-am retras în living, ca să le las să 
treacă. În timp ce-mi lungeam gâtul spre scară, ca să 
ascult dacă nu se auzea vocea lui Paul, o mână m-a bătut 
pe umăr. 

— Ce-i? am zis, răsucindu-mă pe călcâie. Primul lucru 
pe care l-am văzut a fost o unduire de păr în nuanţa 
bronzului. Am crezut că mă prăbuşesc. 

— Trebuie să vorbesc cu tine, mi-a zis Danielle. Tonul îi 
era liniştit, însă simţeam încordarea din el. M-am întors cu 
faţa spre ea, în timp ce pulsul mi-o lua razna. 

Perfect. Dacă voia să mă facă să tac, n-avea decât să 
încerce. 

— Atunci, vorbeşte, am invitat-o. 

Şi-a dat ochii peste cap şi mi-a făcut semn spre o uşă 
de lângă scară. 

— Nu aici. Vino... 

— Nu merg nicăieri, am întrerupt-o. Doar nu eram 
proastă să mă las târâtă de ea cine ştie unde, ca să urle 
la mine: dacă voia să facă pe urâcioasa, putea s-o facă 
foarte bine şi în văzul tuturor prietenilor ei. Dacă vrei să- 
mi spui ceva, am adăugat, spune-mi aici. 

Şi-a rotit privirea înjur. Toţi ceilalţi păreau preţ» 
absorbiți de propriile conversații, ca să ne mai acorde 
nouă vreo atenţie. 

Încrucişându-şi braţele deasupra corsetului cu volănaşe 
al rochiei, s-a tras mai aproape de perete. Am urmat-o. 

— Foarte bine, a zis. Numai că nu vreau să-ţi aud toate 
comentariile stupide, care nu înseamnă nimic, Hai să 
trecem la adevărata problemă. Ce ştii? 

M-am abținut în ultima clipă să rămân cu gura căscată 
de uimire. Cum, îmi cerea să-i spun tot ce ştiam? Aici, 
unde eram înconjurate de toţi aceia pe care ţinea să-i 
impresioneze cu toaleta ei? Dar de când credea ea că 
măcar aş fi avut ceva adevărat de spus? 

Mai mult ca sigur că mi-a citit deruta pe chip. 

— E clar că ai venit aici pentru un motiv, a continuat. 
Paul, după ce a aflat că vii şi tu, s-a gândit brusc că poate 
am fi avut alte lucruri mai interesante de făcut. Aşa că 
vreau să ştiu ce se petrece. 

Tipic pentru Danielle. Ştiind ce avea să vină, era 
hotărâtă ca totul să se desfăşoare în felul ei, nu într-al 
meu. lar eu nu eram dispusă să-i uşurez situaţia. 

Am lăsat capul în jos şi mi-am examinat manichiura. 

— Ce parte vrei să ştii? Ce s-a întâmplat luni, sau ce s-a 
întâmplat azi? _ 

Danielle a avut un moment de ezitare. In aceeaşi clipă, 
Paul a intrat în living, gesticulând spre Leon. Zărindu-ne, 
a încremenit. Toată culoarea i-a dispărut din obraji. Apoi, 
a pornit să traverseze livingul spre noi. 

— Dani, doar am discutat despre asta. Ea doar... 

— Gura, Paul! s-a răsti Danielle. Vorbesc cu Cassie. 

Paul s-a opri în loc, şocat. Dinspre televizorul de MIM 
răsunau Împuşcături. Sticlele de bere zornăiau în 
sufragerie, pungile cu chipsuri foşneau, uşa frigiderului 
scârţâia deschizându-se şi bubuia închizându-se. Numai 
că fetele; de pe canapea, băieţii cu telecomenzile pentru 
jocuri video, nou-sosiţii care se îmbulzeau pe hol, toţi 
aceştia au amuţit, urmărind scena. 

Mi-am întors privirea spre Danielle. Ea ar fi vrut ca totul 
să se desfăşoare în linişte şi în taină, însă acum nu mai 
avea nici o şansă. M-am aşteptat să ticluiască vreo scuză 
şi s-o şteargă, însă ea nu a făcut decât să-şi încleşteze 
maxilarele şi să ridice din umeri. 

Acesta era momentul meu. Ar fi trebuit să tremur de 
fericire, însă tot ce simţeam era un fior rece care-şi 

întindea unda până în străfundurile măruntaielor. Poate 
din cauza situaţiei cu Tim, înţeleasă deformat, poate din 
cauza amabilităţii pe care mi-o arătase Flo, nu ştiu. Dar, 
dintr-odată, să fac chestia asta, în faţa tuturor, nu mi se 
mai părea un act de justiţie. Mi se părea doar ceva oribil. 

l-am întors spatele, le-am întors spatele tuturor, şi m- 
am îndreptat spre uşa pe care mi-o arătase Danielle mai 
devreme. Dădea într-un mic bârlog: birou cu computer, 
etajere de cărţi, linişte. 

Danielle a intrat după mine, încruntată. 

— Uite ce e, a zis, închizând uşa, m-am săturat de 
aluzii, de insinuări. Deşartă totul şi gata. Absolut totul. 

„Adu-ţi aminte de clasa a şaptea, m-am îmbărbătat pe 
mine însămi. Aminteşte-ţi de acea primă clipă în care te-a 
trădat.” 

Am tras aer în piept, schiţând un zâmbet chinuit. Ei 
bine, am început, anumite amănunte importante mi-au 
scăpat, cum ar fi de ce ai tu impresia că iubitul tău ar fi o 
cucerire atât de importantă, când el in majoritatea 
timpului nu e decât un rahat în ploaie, dar, în esenţă... 
Luni dimineaţă, a pipăit-o pe Sharon Lietzer în magazia cu 
echipament, după terminarea antrenamentului. lar azi- 
dimineaţă, a invitat-o în maşina lui, unde ea... hm... i-a 
oferit ceva acţiune sub centură. 

Pete de culoare au apărut pe obrajii lui Danielle. 

— Dacă inventezi..., a zis, cu voce tremurândă. 

Am privit-o drept în ochi. 

— Eu n-aş face aşa ceva, i-am zis. Nu aşa procedez eu, 
spre deosebire de alte persoane. Şi, dacă-ţi faci griji, n-ai 
decât să cauţi sub scaunul din dreapta. Sharon şi-a uitat 
rujul acolo. 

In timp ce cuvintele mi se revărsau din gură, uşa s-a 
întredeschis brusc. Prin crăpătură, Paul s-a holbat la noi. 
Dacă era să te iei după paloarea feţei lui, auzise destule 
cât să-şi dea seama că era terminat. 

— Aăă... am impresia că mai aveţi de discutat, a 
îngăimat, pregătindu-se să bată în retragere. 

— Paul, s-a răstit Danielle, stai pe loc, sau te părăsesc 
fără să mai privesc înapoi. 

— Dar... dar n-am vrut să deranjez, a bolborosii el, 
încremenind. Danielle şi-a îndreptat spre mine degetul 
arătător, cu unghia lungă, ojată. 

— Îți place, nu, Cassie? Ajungi să-i împungi pe toţi şi să 
te desfeţi cu asta, şi, uau!, cât trebuie să fie de distractiv! 
— Nu, mie... _ 

„Îmi displace, aproape c-am fost gata să-i răspund. Îmi 
displace că voi toţi nu sunteţi capabili să vă asumaţi 
faptele. Îmi displace să ştiu că, dacă nu fac eu nimic în 
sensul ăsta, nu face nimeni.” În clipa asta, îmi displăcea 
până şi suferinţa de pe faţa ei, îmi displăcea că Paul 
considerase mai potrivit s-o mintă, în loc să se despartă 
de ea şi gata, îmi displăcea că eu fusesem cea care 
trebuise să-i dea vestea. Toate astea îmi răscoleau 
stomacul, făcându-mi greață, şi-mi provocau un junghi în 
piept. 

— Toţi aveţi atâtea rahaturi sub preş... chiar vă 
aşteptaţi să nu le observe nimeni? am întrebat-o. Şi când 
vă înfruntă cineva, voi... 

Danielle şi-a scuturat pletele. 

— Te rog, scuteşte-mă. Eşti supărată pe mine Nici eu 
nu te plac mai mult, aşa că suntem chit. Dar nu încerca 
să pretinzi că asta n-ar fi o „răzbunare” de-a ta 
prostească pentru o chestie întâmplată acum un milion 
de ani. Acum suntem în liceu. Maturizează-te şi treci 
peste asta. 

A ieşit din birou şi s-a repezit către ieşirea din casă. 

— Să mergem, Paul. Sharon o să-şi vrea rujul înapoi. 

Paul s-a foit în loc, cu o înfăţişare războinică, dar de 
îndată ce Danielle a ajuns la uşă, a ţâşnit după ea. Vocile 
lor au plutit spre mine, înfundate, de-afară: 

— Scumpi, Dani, n-a fost mare chestie, a zis, după care 
s-a auzit glasul strident al lui Danielle. Leon pornise din 
nou muzica în living, iar hărmălaia taclalelor se revărsa 
peste melodie. 

M-am strecurat afară, în hol, şi m-am prelins pe lângă 
perete, simţindu-i soliditatea şi netezimea în coaste. Se 
terminase. O măcelărisem. Şi-atunci, unde era bucuria? 
Unde era eliberarea? 

Gura îmi ardea de parcă tocmai aş fi vomitat. Simţind 
mirosul inelelor de ceapă, aproape că mi-a venit să vărs 
de-adevăratelea. 

Tim şi-a făcut apariţia din ciorchinele de invitaţi de la 
baza scării. L-am privit pe furiş, fără să ridic capul. 

Dacă ştia ce se-ntâmplase sau dacă-i păsa, oricum nu- 
mi arăta. A aruncat o privire spre uşă şi şi-a compus 
zâmbetul ăla trist pe care i-l detestam dintotdeauna. De 
data asta, părea să fie potrivit cu situaţia în care eram. 

— lată-te, mi-a zis el, înclinându-şi capul într-o parte. E 
momentul să plecăm? 

Tocmai îi sfăşiasem în bucăţi pe trei dintre cei mai buni 
prieteni ai lui. Intr-o lume raţională, ar fi trebuit să-mi 
spună să mă duc acasă pe jos. Dar nu aveam chef să-l 
contrazic. 

— Mda, i-am răspuns. Hai s-o ştergem de-aici. 

CAPITOLUL 11 


Cât stătuserăm noi în casă, noaptea se furişase peste 
oraş. Străzile erau tot mai întunecate pe măsură ce ne 
îndepărtam de luminile strălucitoare ale casei. Mustangul 
lui Paul dispăruse, lăsând pe aleea pietruită un 
dreptunghi gol. Probabil că Danielle ajunsese la concluzia 
că se dăduseră destul în spectacol. | )e un bleu-pal lucios, 
Oldsmobile-ul lui Tim aştepta sub un stâlp de iluminat. L- 
am lăsat pe Tim să-mi deschidă portiera. Aerul rece m-a 
urmat înăuntru, iar scaunul de piele m-a primit 
confortabil. Oare de câte ori stătusem pe el în ultima 
săptămână? Eram prea obosită ca să mai pot număra. In 
clipa asta, era plăcut doar să simt ceva familiar. 
Rezemându-mi tâmpla de spătarul scaunului, am aruncat 
o privire pe fereastră. Dincolo de cercul luminos din jurul 
stâlpului, lumea era neagră de-a binelea. De parcă n-am 
mai fi existat decât eu şi Tim şi maşina lui veche, 
demodată. 

Tim a răsucit cheia în contact. Motorul a sughiţat de 
câteva ori, după care a început să se audă un zumzet 
constant. Tim a rămas cu mâna pe schimbătorul de 
viteze, întârziind să pornească. 

— Cineva zicea că tu şi Danielle aţi fost prietene, aşa 
e? m-a întrebat. În semiîntunericul maşinii, ochii i se 
vedeau doar cenuşii. N-a pomenit niciodată despre aşa 
ceva, a adăugat. 

— Nu şi-ar dori să ştie lumea. 

— Înţeleg că s-a sfârşit rău. 

Am ridicat din umeri. Cei din casă ar fi putut să 
privească prin ferestrele livingului şi să ne vadă stând 
acolo. 

— N-am putea să plecăm? 

— OK, nici o problemă. 

Părea ofensat. Cum era să nu-i pese de comentariile 
celorlalţi? Toate astea îl deranjau mai mult decât pe 
mine. Dar poate că nu-şi dădea seama de vorbele care se 
spuneau chiar acum. 

Maşina a pornit, iar eu m-am cuibărit şi mai mult în 
scaun, cu genunchii proptiţi de bord. 

Pentru oricine ar fi privit de-afară, părea că nici n-aş fi 
fost acolo. Poate că, dacă închideam ochii, chiar n-aş fi 
fost. 

— Prin urmare, nu vrei să-mi spui, a reluat Tim. O să 
trebuiască s-o întreb pe Danielle. 

Am deschis brusc ochii, întorcându-i spre el. Expresia 
feţei îi era de nepătruns. 

— Cum vrei, i-am zis. 

— Perfect. Atunci, o să şi cred orice-mi va spune. 

Dar ce, eram în clasa a doua? 

— Dacă tu crezi că asta ar fi o metodă potrivită prin 
care să mă faci să-mi golesc sacul, i-am atras atenţia, cu 
blândeţe, e clar că mă crezi tâmpită. 

— Nu te cred deloc tâmpită, a ripostat Tim, răsuflând 
precipitat. 

— Ei bine, să ştii că la mine nu merge cu momeli de- 
astea. 

— Dar dacă ţi-aş spune că vreau să înţeleg de ce c atât 
de important pentru tine? 

— Pentru că e o poveste fascinantă? am pufnit. 

— OK, atunci hai s-o luăm şi-aşa. Dacă o persoană cu 
care-mi petrec eu timpul, cum ar fi Danielle, ţi-a făcut 
ceva atât de urât, încât să-ţi doreşti să te răzbuni pe ea... 
ei bine, atunci vreau să ştiu despre ce e vorba. Adică, n-ar 
trebui să mă păzesc de ea? 

A făcut o grimasă. 

— Poate că e o asasină, sau o mincinoasă cronică, sau 
o cleptomană. Eu de unde-aş putea să ştiu, dacă tu nu 
vrei să vorbeşti despre asta? 

— Uite, am zis. In sfârşit, un motiv logic. Foarte bine. 

Mi-am închipuit c-o să-i înşir toate întâmplările iute şi 
succint, să disec situaţia până la ultimul os, lăsând 
deoparte grăsimea şi cardlagiile. Numai că, în clipa în 
care am deschis gura, emoția mi-a ferecat gâtul şi n-am 
putut să vorbesc. Erau prea multe, încât să le pot 
înghesui într-o singură înghiţitură digerabilă. Trebuia să 
fac pasul înapoi. 

— Am început să fim prietene din clasa a treia, am zis, 
privind fix spaţiul întunecat de dincolo de parbriz. Asta a 
fost când tatăl ei a fost transferat aici, din Chicago. Ne- 
am lipit una de alta, ştii, aşa cum se-ntâmplă în cazul 
copiilor. Mama obişnuia să spună că n-ar fi putut să ne 
dezlipească nici cu ranga. Eram cele mai bune prietene, 
dacă-ţi vine să crezi. Până în gimnaziu. Atunci, au apărut 
Jordana şi o altă fată care până la urmă s-a dus la 
Montview, în loc de Frazer — Sloane o chema — şi am zis 
că toate suntem cele mai bune prietene. 

Aşa stăteau treburile în gimnaziu. Te adunai In grupuri. 
Un grup putea uneori să se înţeleagă şi cu altul, în funcţie 
de vrajbe şi altele, însă aveai garantat grupul tău de trei, 
sau patru, sau cinci prietene cu care să-ţi pierzi vremea 
pe coridoare, să iei masa, să cutreieri prin mall, după ore. 

În tot acest timp totuşi, eu continuam s-o consider pe 
Danielle ca fiind cu adevărat cea mai bună prietenă a 
mea. Între noi erau patru ani în plus, acea istorie 
încărcată de schimbarea brăţărilor prieteniei, de nopţi 
dormite acasă la una sau la cealaltă, de secrete 
împărtăşite. Jordana îşi petrecea prea mult timp 
ridicându-şi fusta în faţa băieţilor, iar Sloane nu avea 
nimic în cap, până nu-i vârai o idee acolo. Danielle era 
cea care punea treburile în mişcare, cea care hotăra pe 

care coridor să ardem gazul şi prin care magazine să ne 
perindăm. Mda, cam făcea pe şefa câteodată. O sâcâia 
faptul că domnul Hesse îmi dădea mai multe pasaje 
solistice în cor, aşa că m-am mutat în formaţia 
instrumentală. Nu era mare chestie. Doar eram prietene; 
pur şi simplu, aşa procedai. Şi cu ea era mereu distractiv. 
Avea un al şaselea simţ care o informa unde avea să se 
petreacă vreo acţiune, iar dacă nu se întâmpla nimic, isca 
ea câte ceva. 

Niciodată nu-mi trecuse prin minte că, într-o zi, ar li 
putut simţi nevoia să işte ceva împotriva mea. 

— Şi pe urmă? a întrebat Tim. V-aţi certat? 

— Nu. N-a fost aşa. E... greu de explicat. 

Ar fi fost de preferat o ceartă. Dacă mi-ar fi aruncat 
totul în faţă, m-ar fi acuzat, m-ar fi insultat, aş fi putut să-i 
aduc argumentele mele, aş fi putut să-i explic. Dar, în 
acest caz, ea ar fi părut în ochii celorlalţi o jigodie. Aşa că 
şi-a purtat războiul împotriva meu prin şoapte şi bileţele 
furişate, prin răutăţi scrise cu creta pe tablă, prin priviri 
duşmănoase fulgerate din celălalt capăt al încăperii. Şi l-a 
purtat având o armată în spate. După numai o 
săptămână, parcă fiecare fată din şcoală se hlizea atunci 
când, „accidental”, mă călca pe picior, sau se ciocnea de 
mine din spate. N-a trecut mult până să intre şi băieţii în 
horă, scrijelindu-mi obscenităţi pe bancă şi lovind cu 
picioarele cărţile pe care mi le dărâmau din braţe. Toată 
lumea făcea asta, aşa că de ce nu şi ei? Am început să 
merg strecurându-mă pe lângă pereţi şi să stau în cele 
mai îndepărtate colţuri ale sălilor de clasă. lar dacă mă 
apropiam de Danielle, nu mă alegeam decât cu spatele 
ei. N-aveam cu cine să mă lupt. 

— Pare o prostie, am continuat cu voce tare. Eram 
amândouă în echipa de dezbateri... era ceva foarte 
important la şcoală, iar în echipă era şi un tip de care-i 
plăcea lui Danielle. Profesorul care se ocupa de noi m-a 
ales pe mine să particip la finala pe stat, împreună cu 

tipul respectiv. Eu nici măcar n-am ştiut, până când nu s-a 
anunţat oficial. Numai că Danielle şi-a închipuit, probabil, 
că ascunsesem asta de ea, poate chiar că-l convinsesem 
pe domnul Bridges să mă aleagă în locul ei... nu ştiu. 
Toată lumea făcea mare caz, mă tot felicita, şi atunci 
tipul, chiar cu ea de faţă, m-a invitat să ieşim la un 
hamburger, să sărbătorim... 

— O sâcâia faptul că atrăgeai tu toată atenţia. 

Îmi înţepenise spinarea. M-am foit pe scaun şi m-am 
îndreptat de spate. 

— Nu ştiu precis ce-a fost în mintea ei. Oricum, n-a mai 
vorbit cu mine. l-am zis domnului Bridges că nu mă duc la 
finală şi l-am refuzat pe tip, dar era prea târziu. Ea luase 
deja hotărârea. Şi niciodată nu făcea treburile pe 
jumătate. 

Tim a întors volanul, punându-şi o mână peste cealaltă, 
şi a oprit maşina atât de lin, surprinzându-mă într-atât, 
încât a fost nevoie de câteva secunde până să-mi dau 
seama că ne aflam pe aleea din faţa casei mele. Tata 
lăsase becul aprins pe verandă, iar acesta picta peluza în 
dungi galbene, strecurându-se prin balustradă. La 
ferestre era întuneric. Mă gândeam că poate stătea acolo, 
în pat, pe jumătate treaz, aşteptând să audă ţăcănitul uşii 
de la intrare ca să poată adormi de-a binelea, la fel cum 
făcea şi când o aştepta pe Paige. 

Şi toată lumea s-a luat după ea, pur şi simplu? m-a 
întrebat Tim. S-a răsucit spre mine pe scaunul lui, 
ridicându-şi un picior, astfel încât să-şi aşeze glezna pe 
genunchiul celălalt. Se făcuse comod, ca şi cum s-ar fi 
gândit că aveam să rămânem ceva timp acolo. Simţeam 
cum mă mănâncă pielea capului. De fapt, de ce-l interesa 
atât de mult? Şi oare chiar voiam să ştie el toate astea? 

— Tuturor le plăcea de Danielle, i-am răspuns repede. 
Pălăvrăgea cu toată lumea şi zâmbea cu gura până la 
urechi. Ştii cum e, am adăugat, după care am avut un 
moment de ezitare. Nu m-a ajutat cu nimic faptul că, o 

lună mai târziu, am început să văd pe coridoare 
fantomele morţilor şi să mor de frică din cauza soră-mii. 
După asta, nu mai era nevoie să mă convingă cineva că 
era ceva în neregulă cu mine. În orice caz, mereu se 
alege câte un tap ispăşitor, nu? Aşa că, dacă a fost ales 
altcineva, nu tu... doar n-o să te pui contra curentului şi 
să devii următoarea victimă, nu? E adevărat că nu toată 
lumea mă hărţuia, însă cei care n-o făceau... doar stăteau 
deoparte, nu se amestecau. 

Tim m-a aprobat, clătinând din cap. 

— Asta-i ciudăţenia la fete. La băieţi, îşi cară pumni 
unul altuia până când cineva se dă bătut, iar a doua zi s-a 
uitat totul. 

— Depinde. Am văzut destui băieţi la Frazer făcând tot 
atât de multe porcării ca şi fetele. Toată lumea face 
porcării. 

Mi-am lăsat ochii în jos, privindu-mi degetele 
împreunate în poală. 

— Mă miră că n-ai observat. Şi prietenii tăi fac porcării 
cu duiumul. 

Venise rândul lui Tim să-şi lase ochii în jos. S-a 
strâmbat la schimbătorul de viteze, scărpinându-se la 
ceafă. 

— Mda, mă rog, a mormăit, am observat ceva mai 
multe după ce-a murit mama. Sunt nemernici, de cele 
mai multe ori. Ştiu. Cum să-ţi spun, nici n-au prea mai 
trecut pe la mine pe-acasă după ce s-a îmbolnăvit ea. Nici 
măcar nu pot să vorbesc cu ei despre ea. Pur şi simplu, 
fac mutre din alea, şi pot să-mi dau seama... nu vor să 
aibă de-a face cu aşa ceva, nu vor să audă. Nici măcar nu 
le pasă că... 

Şi-a înghiţit nodul din gât, apoi a continuat: 

— Pur şi simplu, nu ştiu ce să fac. Poate că e un lucru 
bun că există cineva ca tine, care să-i mai pună la locul 
lor, din când în când. 

— Nu ştiu de ce, dar nu prea cred că ei sunt de aceeaşi 
părere. 

— Ei bine, atunci să-i ia naiba! E ciudat, a adăugat, 
după câteva clipe de pauză. Cred că doar am presupus c- 
am fi buni prieteni. Ne petrecem ceva timp împreună, 
discutăm despre lucruri care bănuiesc că nu au cu 
adevărat importanţă, sunt lângă mine cât timp le vine 
uşor. Dar acum a devenit atât de evident că lipseşte 
ceva... 

Ca şi cum prietenii lui ar fi fost vreodată oameni de 
calitate. O doar se hotărâse să nu-i vadă aşa cum erau, 
până când se trezise el însuşi tratat cu răceală. 

— Hei, i-am atras atenţia, tu eşti cel care stă cu ei în 
continuare. Şi, dacă tot suntem la subiectul ăsta, află că 
Matti mă cam bagă în sperieţi. Poate-i spui, data viitoare 
când mai vorbeşti cu el, că nu încerc să-ţi fur sufletul, sau 
mai ştiu eu ce. 

— Mda, a zis Tim. Mi-a sărit în cap şi la petrecere. O să- 
i spun eu vreo câteva. Adică, ia stai, ce naiba, de ce n-ar 
trebui să stau de vorbă cu tine? Tu eşti cea care chiar 
spune ce crede, nu doar ce-şi închipuie că n-ar fi prea 
incomod. Nimeni altcineva nu m-a mai întrebat despre ea, 
sau despre ce s-a întâmplat... nu doar la modul ce mai 
faci, uite şi un pic de compasiune prefăcută, şi gata, hai 
să schimbăm subiectul. Şi-ţi sunt recunoscător pentru 
asta, să ştii, a adăugat, zâmbind. 

Automobilul mi s-a părut dintr-odată prea mic, 

— Păi, hm, n-ai pentru ce, cred, am bălmăjit. E bine, 
dac-am ajuns... 

— Stai puţin. 

A întins mâna spre bancheta din spate, unde zăcea 
pleoştit ghiozdanul lui, şi a-nceput să scotocească printr- 
un buzunar al acestuia. 

— O să ţi se pară o prostie, a zis, ştiu. Dar comitetul a 
cam renunţat să vândă restul biletelor, aşa că le-au 
împărţit pe gratis tuturor celor din consiliul de elevi şi, 

cum să spun, toţi ceilalţi pe care-i cunosc au deja câte 
unul şi, în fine... uite. 

Mi-a înmânat un cartonaş imprimat. Coborându-mi 
privirea spre el, am fost gata să-mi muşc limba. 

Cartonul era uşor filigranat, cu un scris negru, înclinat, 
pe fond crem. Ce/ de-al şaizeci şi patrulea bal anual al 
liceului Frazer. La fel cu al lui Paige, numai că la ea fusese 
al şaizecilea. Bănuiesc că tipăreau biletele pentru bal în 
acelaşi loc în fiecare an. 

Tim plutea undeva pe la periferia câmpului meu vizual. 
Nu reuşeam să-mi dezlipesc privirea de pe bilet. 

— Vrei să vin la bal? i-am zis, încercând ca tonul meu 
să pară glumeţ. Dar mi-a ieşit de parcă m-aş fi înecat cu 
ceva. 

— Eu doar... am avut bilete în plus..., a zis. Adică... de 
ce nu, corect? Nu eşti obligată să vii. Nici măcar eu nu 
ştiu sigur dacă merg. Dar, dacă merg... n-ar fi rău să mai 
fie pe-acolo şi altcineva în afară de toţi nemernicii ăia, 
nu? 

„Dar de unde ştii, aş fi vrut să-l întreb, cine e nemernic 
şi cine nu?” Parcă se strângea ceva în mine. Nu mă 
simţeam bine... el n-ar fi trebuit să-mi ofere lucruri aşa... 
n-ar fi trebuit să-mi vorbească aşa... iar eu n-ar trebui să 
primesc. N-aveam dreptul. Ce făcusem eu pentru asta, în 
afară de ceea ce mă cicălise el să fac, şi acceptasem 
gândindu-mă că puteam să scot ceva din toată povestea 
asta? Poate că vechii lui prieteni nu erau ei prea grozavi, 
dar nici eu nu puteam să mă numesc prietena lui. Nici 
măcar nu ştiam cum ar fi trebuit să fiu. Abia dacă ştiam 
cum să fiu prietenă cu unii care muriseră de zeci de ani. 

— Păi, mersi, i-am zis. Pentru... asta şi pentru că m-ai 
dus cu maşina. Acum ar trebui să intru. 

— Te simţi bine? s-a interesat, privindu-mă cu atenţie, 
cu ochii mari, preocupaţi. 

— N-am nimic. 

Mâna mi-a alunecat spre clanţă. Am înşfăcat-o şi am 
împins. Uşa s-a deschis cu un pocnet şi m-am împleticit 
afară, în aerul umed. Mă simţisem obosită când plecasem 
de la Matti. Acum, eram epuizată. 

— Drum bun, i-am zis, închizând portiera. Treapta din 
mijloc a scârţâit în timp ce urcam, repezit, pe verandă, 
scotocindu-mă prin buzunar după chei Oldsmobile-ul 
tăcea. 

Am înfipt cheia de la casă în broască, am deschis ţi am 
năvălit în antreu, trântind uşa după mine. Cu inima 
bubuindu-mi nebuneşte, m-am rezemat de ea. In clipa 
imediat următoare, am auzit scrâşnetul cauciucurilor pe 
asfalt şi huruitul motorului îndepărtându-se. 

Ajungând sus, mi-am dat seama că ţineam încă strâns 
în mână biletul pentru bal. L-am lăsat să cadă într-un 
sertar al biroului, pe care l-am închis repede, să nu mai 
văd biletul. Smulgându-mi hainele de pe mine pe 
întuneric, am bâjbâit prin pat în căutarea pijamalei. Toată 
casa era cufundată în linişte — un vid provocat de lipsa 
lui Paige. Mintea mea a început să umple tăcerea cu 
propriul ei zgomot: amenințările lui Matti, râsul lui 
Danielle, ultimele vorbe ale lui Tim. Te simti bine? Ochii 
au început să mă usture. 

M-am cuibărit în pat, îmbrăţişând perna. După ce 
aveam să adorm, toate aveau să dispară, absolut luate. 

Aerul de deasupra mea s-a unduit. O lumină mi-a căzut 
peste faţă. 

— Cassie? s-a auzit vocea lui Paige. 

— Ce-i? am bombănit în pernă, sperând c-o să-mi 
confunde răspunsul cu un sforăit şi-o să mă lase-n pace, 
măcar de data asta. 

— Unde-ai fost? m-a întrebat, lăsându-se în jos spre 
mine. Lumina de pe pleoapele mele a strălucii mai intens. 
Când eram la aeroport a început să mi se facă frică, aşa 
că m-am întors acasă, şi tu nu erai, şi pe urmă tata s-a 

dus la culcare, şi peste tot era întuneric ... Am ieşit să te 
caut, eram foarte îngrijorată. 

M-am întors pe spate şi am deschis ochii. Paige pâlpâia 
la picioarele patului, cu genunchii ei fantomatici ridicaţi 
până la piept şi braţele înfăşurate in jurul lor. Mă privea 
fix, fără să clipească. 

— Am ieşit, i-am zis, având impresia că toate cuvintele 
mi se uscaseră complet. Am fost la o... chestie. 

— Ce gen de chestie? 

— De genul celor la care îşi pierde vremea o gaşcă de 
fandosiţi. Nu-ţi face griji. Sunt bine. 

Atât de bine cât putea să se simtă cineva care tocmai 
îşi depănase povestea vieţii în faţa unui tip pe care, cuo 
săptămână în urmă, nici măcar nu-l saluta. A, şi apoi 
avusese un atac de panică din cauza unui bilet la balul 
şcolii. Da, eram bine. 

Paige şi-a ascuns capul între genunchi. 

— Ştiu, a zis, cu o voce bosumflată şi ruşinată în acelaşi 
timp. Numai că tu erai mereu aici. De unde-aş fi putut să 
ştiu ce se-ntâmplă? Puteai să fi fost oriunde. In orice caz, 
aici n-am nimic de făcut când nu eşti tu acasă. 

Am căscat de zor. 

— Ţi-aş fi spus dacă te-aş fi găsit acasă când am venit 
de la şcoală. 

— Am fost s-o aştept pe mama. După orar, avionul ei 
trebuia să vină la cinci, dar n-am văzut-o, mi-a zis, 
suspinând. Aeroporturile sunt atât de derutante... 

— N-a fost decât o întârziere, am liniştit-o. Mereu sunt 
întârzieri. O să ajungă ea. 

Doar că n-o să prea stea. 

— A fost plecată mult timp, de data asta. Cel puţin, aşa 
mi se pare... 

Vocea lui Paige s-a stins, tulburată de amestecătura din 
memoria ei. 

— Ştiu, i-am zis. Tata spune că o să fie acasă tot 
weekendul. 

— A, bun, s-a repezit Paige, zâmbind. Îmi place s-o văd, 
chiar dacă... 

Şi zâmbetul său s-a ofilit. 

— Ştiu, am zis din nou. Şi n-aveam ce să fac în privinţa 
asta. Mintea a început să mi-o ia razna. Paige a plutit pe 
deasupra patului, lumina ei scăzând până la o palidă 
pâlpâire. S-a tot învârtit în jurul meu, până când a văzut 
că mi se închid pleoapele, după care a şoptit cu 
timiditate: 

— Cassie? 

Am deschis ochii, clipind. 

— Ce-i? 

— M-am gândit... 

A ezitat, şi aproape că puteam să-i aud răsuflarea 
lângă mine, doar că ea nu mai avea acum suflare. 

—  Ţi-aduci aminte cum dădeam noi petreceri în 
pijamale? Gând stăteam până foarte târziu, mâneam pop- 
corn şi vedeam filme vechi la televizor? Crezi că am 
putea să mai facem aşa ceva vreodată? Era atât de 
distractiv! 

Sigur că-mi aduceam aminte. Şi, mai ales, îmi 
aminteam de ultima dată, când eu aveam unsprezece ani 
şi ea cincisprezece, şi fusesem nevoită să mă rog de ea 
să stea cu mine măcar cât mă uitam la film Dăduse un 
veritabil spectacol de oftaturi plictisite şi-şi vopsise 
unghiile cu ojă tocmai la secvențele cele mai bune, încât 
n-o mai rugasem niciodată de-atunci aşa ceva. 

Acum însă, ea se ruga de mine. 

M-am săltat în capul oaselor şi am bâjbâit pe birou, 
căutând telecomanda. Televizorul s-a aprins, urlând. A 
trebuit să manevrez, stângace, butonul de volum, până 
să dau pe canalul cu lista de programe. Interesant, era 
tocmai televizorul de care ne folosiserăm noi mereu. Eu 
niciodată nu avusesem unul al meu, până când nu 
renovase tata camera lui Paige şi mi-l dăduse mie pe cel 
care fusese al ei. 

— O să fie grozav! a exclamat Paige, întinzându-se pe 
pat şi rezemându-se de perete. M-am tras cu vreo câţiva 
centimetri mai încolo, ca şi cum ar fi avut nevoie să-i fac 
loc. Pop-corn bănuiesc că n-are rost să mai facem, a 
adăugat ea. 

— Oricum, mereu pătam cearşafurile de grăsime, am 
răspuns, în timp ce urmăream lista cu programul 
canalelor. Uite, am anunţat-o, tocmai a început un film cu 
Katherine Hepbum. 

— Ooo, da, hai să-l vedem. 

Am schimbat repede canalele până la cel pe care era 
programat filmul, apoi m-am cufundat în pat, cu capul pe 
pernă. Paige se fâţâia pe lângă mine ca o fetiţă de cinci 
ani în ajunul Crăciunului. După harababura aia de 
petrecere, era o mică uşurare gândul că, măcar aici, 
puteam să fac ce vreau. Paige a chicotit în clipa în care 
actriţa a dat o replică spirituală, şi mâna ei palidă a 
bâjbâit după a mea, trecând prin ea şi provocându-mi 
furnicături. Îmi simţeam pleoapele atât de grele, încât mi- 
am dat seama că n-aveam să rezist până la sfârşitul 
filmului. Dar pe Paige n-o deranja. 

Acorduri de vioară se revărsau din difuzoarele 
televizorului,  legănându-mă. Pleoapele mi-au căzut. 
Pentru o clipă, Paige n-a mai fost decât o mică pată 
luminoasă pe care-o întrezăream printre gene, după care 
am adormit. 

CAPITOLUL 12 


Dintre toate lucrurile groaznice care m-ar fi putut trezi 
într-o dimineaţă oarecare, cel mai rău trebuie să li fost 
vocea mamei când avea acel ton de parcă aş fi izbutit să 
dau peste cap întregul univers fără ca măcar să-mi dau 
seama. 

— Cassie, Cassie! m-a strigat ea. Am deschis un ochi şi 
m-am zgâit la ea printre şuviţele de păr de pe faţă. Stătea 
în pragul camerei mele, cu valiza la picioare, cu buzele 
strânse într-o linie lucioasă şi cocul ci şaten bine aranjat şi 
sclipitor. Ori se aranjase în taxiul care-o adusese acasă, 
ori stăpânea în secret arta teleportării. Probabil avea 
impresia că, dacă arăta impecabil când era acasă, 
compensa tot timpul în care nu era. 

A ciocănit în tocul uşii. Sunetul m-a făcut să mă 
cutremur. Căscând, m-am ridicat într-un cot. 

— Bună, mami. 

Şi-a încrucişat braţele bronzate şi a-nălţat din 
sprâncene. 

— De câte ori ţi-am zis să stingi televizorul înainte de a 
te culca? Ştii că redactorul meu şef reduce numărul 
colaboratorilor? Ultimul lucru pentru care ar mai trebui 
să-mi fac griji ar fi factura pentru curent. 

„Ei bine, bună dimineaţa şi ţie.” M-am săltat peste 
pernă şi am înhăţat telecomanda. Culorile pastelate ale 
unui desen animat de sâmbăta dimineaţa pâlpâiau pe 
ecran, după care acesta s-a înnegrit. Dacă mama ar fi fost 

în pericol să-şi piardă serviciul, mă îndoiesc că revista ar 
mai fi plătit-o să bântuie prin toată lumea o dată la 
fiecare două săptămâni; totuşi, era mai simplu să n-o 
contrazic. 

— Acum ai picat? am întrebat-o. 

Ceasul arăta ora şapte. 

— Până la urmă, mi-au anulat cursa... probleme de 
natură mecanică. A trebuit să aştept până la cursa de 
noapte. L-am sunat pe tatăl tău, ca să-l anunţ. 

— Tata se culcase când am ajuns eu, i-am zis, 
frecându-mă la ochi, ca să-mi alung somnul. Sprâncenele 
mamei au ţâşnit de două ori mai sus decât mai înainte. 
Nimic deosebit, m-am repezit să-i spun, până să 
declanşeze ea tirul de întrebări. Doar o întâlnire cu nişte 
colegi de şcoală, unde am băut o bere eu ghimbir. 

— Ei bine, mă bucur să aflu că încerci, în sfârşit, să-ţi 
construieşti o viaţă socială, a comentat ea, ridicându-şi 
valiza. Arăţi obosită. Mai dormi un pic. 

Dacă nu mi-ar fi propus ea, poate c-aş fi căzut eu la loc 
în pat, ca drogată, dar în clipa în care cuvintele i-au ieşit 
de pe buze, m-am simţit iritată. Nu era chiar atât de rău 
când venea acasă în timpul săptămânii, iar eu îmi 
petreceam cea mai mare parte a zilei la şcoală, însă un 
întreg weekend doar cu mama... timp suficient pentru ea 
să adopte un comportament exagerat de matern şi să-şi 
anestezieze sentimentul de vinovăţie, până când îşi făcea 
din nou bagajele. 

M-am trântit la loc în pat, cu braţele sub cap. Paige 
dispăruse. Pun pariu că era în camera părinţilor noştri, 
nerăbdătoare să audă poveştile mamei despre meniul ei 
de călătorie. Mâncarea destul de bună, dar atmosfera 
plictisitoare. Personalul hotelului, prietenos, dar la room- 
service n-aveau pizzaaaaa. Sau invers. Până şi când era 
trimisă în locuri interesante, cum ar fi fost un festival de 
Mardi Gras, sau Olimpiada, până să ajungă acasă, mama 
nu mai găsea altceva de spus decât cât de zgomotoşi 

erau oamenii, cât de aglomerate străzile, cât de încărcat 
programul ei. Orice urmă de entuziasm şi-o revărsa doar 
în articolele ei. 

Am rămas în pat până când am fost sigură că nu mai 
puteam să adorm, după care m-am strecurat la parter, 
să-mi pregătesc micul dejun. Dacă mă grăbeam, 
terminam de mâncat până să coboare mama şi să 
înceapă să mă dădăcească în legătură cu alimentaţia 
raţională. Nu înţeleg de ce mai cumpăra bacon, dacă nu 
voia să mănânc aşa ceva. 

In timp ce grăsimea sfârâia în tigaie, am strecura o 
felie de pâine în prăjitor şi am reanalizat evenimentele 
petrecute cu o seară în urmă. Nu ieşise chiar atât de rău, 
în realitate. Profitasem la maximum de ocazie. Aşa că, 
dacă nu mi se ridicase cine ştie ce mare greutate de pe 
umeri, acum, că rezolvasem problema cu Danielle... 
fusese prostia mea să-mi închipui că va fi altfel. O să 
supraviețuiesc, ca-ntotdeauna. 

Mama a coborât tocmai când terminam de mâncat 
pâinea prăjită. Treptele au scârţâit, anunţându-mă să mă 
grăbesc să-mi îndes în gură ultima fărâmă de coajă şi să 
sar de pe scaun; am pus farfuria în maşina de spălat 
vase. Dar nu fusesem suficient de iute. Când m-am întors, 
era deja în prag. Grozav! Momentul inchiziţiei. 

— O să fac un ceai, m-a anunţat, netezindu-şi părul. Îşi 
schimbase fusta elegantă şi sacoul cu o rochie din pânză 
de in, iar cocul îi era uşor răvăşit. Vrei şi tu? Ar trebui să- 
ncerci, se zice că face bine la ten. 

Şi eu, care credeam că tenul meu arăta foarte bine în 
ultima vreme. Mi-am pipăit uşor obrazul. 

— Hm, nu, mersi. Tocmai mă pregăteam să-mi flac 
temele. 

— Ai tot weekendul la dispoziţie pentru aşa ceva. Mai 
stai puţin. Vreau să aud tot despre ce-ai făcut aseară. 

Şi-a făcut loc pe lângă mine, a luat ceainicul de pe 
bufet şi l-a umplut cu apă. 

Mama nu înţelegea că existau mai multe motive 
temeinice pentru care să nu-i povestesc ce făcusem c-o 
seară-n urmă, pentru binele ei. Pentru început: 


1. Însuşi gândul că un băiat m-ar fi invitat la o 
petrecere ar fi putut să-i provoace o explozie de bucurie 
atât de mare, încât să existe riscul unui infarct. 

2. Până şi în toiul mai sus amintitului infarct, s-ar fi 
simţit obligată să-mi pună tot felul de întrebări 
stânjenitore, cum ar fi fost dacă băiatul şi cu mine „ne 
vedeam”, când aveam să mai „ieşim împreună” şi dacă 
primisem vreun sărut de noapte bună. 

3. Răspunsurile la aceste întrebări („Ha!”, „Cam pe la 
Paştele cailor, cred” şi „Nu, slavă Domnului!”) ar fi 
aruncat-o într-o asemenea disperare, încât inima i-ar fi 
sărit de tot din piept şi ea ar fi murit pe loc. 


Într-un fel, tot Paige era de vină. Nici gând să mă pot 
ridica eu la nivelul ei de Miss Popularitate. Sunt convinsă 
că maniei i se părea evident: Paige, fericită; Cassie, nu 
tocmai fericită; Paige, fluturaş de societate; Cassie, 
inadaptată social. Rezulta că fluturaş de societate egal 
fericire. De parcă asta ar fi reprezentat singura diferenţă 
dintre noi două. În primul rând, Paige n-avea pe cineva 
decedat din familie care să-i stea în cameră. 

Nici să plec n-aş fi putut acum, fără să declanşez o 
scenă, care pe termen lung ar fi avut efecte mult mai 
rele. Aşa că am improvizat. 

— A fost pentru şcoală, zău, i-am zis. A trebuit să 
facem o prezentare în grup pentru, hm, pentru ora de 
geografie. Ne-am adunat toţi şase aseară să lucrăm la ea, 
am comandat pizza şi cam atât. 

— Atunci, pare să nu fi fost vorba doar despre muncă. 
Putea să fi fost o ocazie bună să legi prietenii, Sper că ai 
făcut şi tu un mic efort. 

„Am prieteni, îmi venea să-i răspund. Numai că tu n-ai 
crede în existenţa lor.” 

S-a aplecat să răscolească prin sertarul cu ceaiuri, după 
cutia cu „Earl Grey”. 

— Dac-o să mai trebuiască să vă întâlniți iar, ar trebui 
să-i inviţi aici. Lumea apreciază gesturi de genu-ăsta. 

— Am cam terminat, i-am răspuns. Oricum, ultima 
parte e vorba s-o facem la oră. 

— In fine, dacă o să vrei vreodată să inviţi pe cineva 
aici, doar pentru distracţie... 

— Ştiu, mami. 

Dar ce credea ea... că mai sunt la grădiniţă? De fapt, 
probabil că ei i-ar fi plăcut să fie aşa. Putea să-i sune pe 
ceilalţi părinţi şi să aranjeze vizite, să-mi programeze 
prietenii, fără ca măcar să mai aibă nevoie să discute cu 
mine despre asta. 

— Mă gândeam, a zis ea, că poate nu te întâlneşti cu 
persoane care să aibă destule în comun cu tine. La 
centrul acela de recreere din Granmore se întâmplă 
mereu multe lucruri. Am putea să te înscriem într-un club, 
sau la nişte cursuri. 

— Nu ştiu, i-am răspuns. Poate c-o să arunc un ochi. 

Nu-mi venea în minte nici un domeniu în care să-mi 
doresc să frecventez cursuri. Arta managementului 
morţilor? Şi, în timp ce atenţia mamei era distrasă, m-am 
strecurat afară din bucătărie. Inşfăcând din mers vreo 
două romane cu benzi desenate pe care nu reuşisem încă 
să le citesc, m-am încovrigat pe un scaun în curtea 
interioară din spatele casei. Cu puţin noroc, mamei n- 
avea să-i treacă prin minte să mă caute acolo, iar mai 
târziu aveam să fiu deja plecată să văd filmul acela, 
împreună cu Norris. 

In afară de mici iscodiri cu privire la părerea mea 
despre şcoală, la cină, şi vreo câteva întrebări despre film 
(ei bine, lui Morris i-a plăcut la nebunie), mama m-a lăsat 
în pace pe tot parcursul zilei de sâmbătă. Duminică 

dimineaţa, începeam să cred că aveam să scap întregul 
weekend fără o predică în toată regula. Chiar mă 
întrebam dacă tata avusese într-adevăr dreptate de data 
asta. Poate că ea încerca s-o lase mai moale. 

Şi atunci, a sunat telefonul. 

Mama a ridicat receptorul, iar vocea ei voioasă şi plină 
de viaţă s-a auzit până la etaj. 

— Alo? A, da, numai o clipă. O chem imediat. 

S-a auzit păşind pe scară, iar apoi şi-a vârât capul în 
camera mea. 

— Cassie, mi-a şoptit, ca şi cum cine sunase ar fi putut 
să ne audă, te caută un băiat la telefon. 

lată un moment demn de a fi inclus în tratatele de 
istorie: prima dată când eram sunată de un reprezentant 
al sexului opus. Fără îndoială că mama avea să placheze 
telefonul în bronz, în memoria evenimentului. 

— OK, i-am răspuns, cu cea mai plictisită tonalitate din 
câte-mi erau la-ndemână, astfel încât să ştie clar că nu 
era vorba de un potenţial iubit, sau ceva asemănător. Am 
întins mâna spre telefonul din camera mea. Mama şi-a 
luat zborul fără zgomot, să-şi împartă emoţiile cu tata. 

Eram prea preocupată, încât să mă gândesc la ceea ce 
spusese mama şi la faptul că exista un singur băiat în 
întregul univers care să-mi fi descoperit numărul în cartea 
de telefoane. Aşa că, după ce am apăsat butonul pentru 
preluarea convorbirii şi am zis „bună”, iar din difuzor a 
răsunat vocea lui Tim, am fost gata să închid din cauza 
surprizei. 

— Salut, Cass, a zis el. Ce faci? 

Foarte normal, ca şi cum am fi vorbit la telefon în 
fiecare zi. Am fost nevoită să deschid şi să închid gura de 
mai multe ori până ca rotiţele creierului să mi se pună în 
funcţiune. 

— Nu mare lucru, am răspuns, prudentă. 

Oare sunase doar aşa, ca să piardă vremea? Nu prea 
aveam antrenament pentru conversațiile telefonice. „Ştii 

ce, închipuie-ţi că vorbeşti cu Norris”, m-am sfătuit pe 
mine însămi. 

— Dar tu? am încercat să continui. 

— Păi, eu, hm... tata e plecat din oraş pentru câteva 
zile, într-o călătorie de afaceri. Mă gândeam... n-ai putea 
să mă mai ajuţi să vorbesc iar cu mama? 

A! Evident. Ce proastă fusesem să-mi închipui că ?ir fi 
putut să fie vorba despre altceva! 

— Credeam că am terminat cu asta, i-am zis. 

— Doar o dată şi gata, bine? Tot ce vreau să ştiu e dacă 
mai e aici. 

— Sigur că mai e acolo. De ce n-ar mai fi? 

— Nu ştiu, a răspuns, înghițind zgomotos în sec. Nu pot 
să-mi dau seama, ştii? Nu prea pot s-o văd sau s-o aud. 
Pare ca şi cum ar fi plecat. 

— Mda, am zis. E ceva normal. 

— Dar eu nu vreau să fie aşa. OK, ştiu că n-o să pot s-o 
văd, aşa cum o vezi tu. Dar atunci când vorbeai cu ea, 
aproape că puteam să simt că era acolo. 

O scândură s-a auzit scârţâind pe coridor. Ani aruncat o 
privire peste umăr, spre uşă. Tăcere. Oare să fi fost 
mama, care se furişase în speranţa că putea prinde din 
zbor câteva cuvinte, întrebându-se prin ce minune 
ajunsese un băiat să stea de vorbă cu fata ei? In cazul 
ăsta, n-aveam să mai scap de discuri săptămâni de-a 
rândul. Era şi-aşa destul de rău că toată lumea de la 
şcoală făcea speculaţii în legătură cu mine şi cu Tim; nu 
era nevoie să se mai amestece şi mama în treaba asta. 

Da, până o să înceapă iar să simtă că a dispărut. M-am 
gândit la Paige, cum stătea ea bosumflată într-un colţ, în 
timp ce-o aştepta pe mama să se întoarcă, doar ca să se 
învârtească prin preajma ei, fără s-o atingă, fără să 
vorbească. 

— Uite ce e, am zis, coborând glasul. Eu chiar nu cred 
c-ar fi o idee bună. Ştii doar că mama ta n-a fost prea 
bucuroasă nici prima dată. 

— Ei bine, am putea să încercăm. Adică, sunt sigur că 
ea arvrea să... 

— Tim, l-am întrerupt cu fermitate, ea nu vrea să faci 
asta. Şi nici eu nu vreau, din moment ce ştiu cum stau 
lucrurile. E clar? 

Vocea lui a căpătat o nuanţă aspră. 

— O să vorbească. Doar că nu... Ascultă, ce vrei? 
Despre asta e vorba, nu? Nu vrei să mă ajuţi, pentru că... 
Ţi-am spus tot ce ştiu despre Paul, te-am luat la 
petrecere... i-am zis până şi lui Matti să te lase în pace, 
aşa cum mi-ai cerut. Ce altceva mai e? Ce-ar trebui să 
fac? 

Mi s-a pus un nod în gât, care m-a împiedicat să 
vorbesc timp de câteva secunde. Chiar nu auzea ce-i 
spuneam? Eu încercam să-l ajut, încercam să-l împiedic 
de la... de la cine ştie ce o fi văzut mama lui, încât se 
speriase... lar el credea că nu doream decât .să fiu 
răsplătită. Ei bine, atunci, să-l ia naiba! 

— Ce-ar fi să mă laşi în pace? 

Tim a tăcut pentru câteva clipe. 

— OK, a zis apoi, încetişor. Dacă asta vrei, se poate. 
Doar cinci minute îţi mai cer din timpul tău, după care nici 
nu mă mai apropii de tine vreodată. 

Nici nu mai vorbesc cu tine, nici nu mă mai uit la tine 
dacă trecem unul pe lângă altul pe coridor. E bine aşa? 

— Nu asta... 

M-am oprit la timp, înainte să mă ia şi mai mult gura pe 
dinainte. M-a străbătut un junghi la gândul că Tim putea 
să treacă pe lângă mine fără să-mi adreseze nici măcar o 
privire prin care să-mi dea de înţeles că mă observă, dar, 
în definitiv, nici înainte de toate astea nu se prea obosea 
să se uite la mine. Lucrurile aveau să redevină la fel ca 
înainte, când cele mai mari griji pe care trebuia să mi le 
fac se legau de cum să-l împac pe Norris cu Bitzy. El îmi 
oferea posibilitatea să mai ies. De ce naiba să nu profit de 

ea? În definitiv, cinci minute în plus nu mi-ar ii făcut cine 
ştie ce rău. 

Mi-am amintit de deznădejdea de pe faţa mamei lui şi 
mi-am muşcat buza. Atât timp cât, într-adevăr, nu va mai 
exista decât această ultimă oară... 

— Foarte bine, i-am zis. Dar trebuie să te ţii de cuvânt. 
E ultima dată. Dacă mă mai baţi la cap pe tema asta, o 
să... o să-i spun tatălui tău că ai chiulit de la şcoală. 

— Perfect, a replicat el uşurat, furia din voce 
domolindu-i-se. Vrei să vin să te iau? 

N-ar fi mama în al nouălea cer să vadă aşa ceva? 

— Nu, mersi, i-am răspuns. Vin pe jos. Intr-o jumătate 
de oră. 

Am pus receptorul în furcă şi m-am lăsat pe spătarul 
scaunului, trăgând cu urechea. Cum era de aşteptat, am 
auzit un scârţâit, urmat de foşnetul ciorapilor mamei, 
lunecând pe covor, în timp ce se furişa înapoi pe coridor. 
M-am dus până la uşă şi am aruncat o privire afară. 
Tocmai se închidea uşa de la baie. Bun. Sigur nu se 
aştepta să ies atât de repede. 

Păşind pe locurile în care ştiam că nu scârţâie podeaua, 
m-am grăbit să parcurg coridorul şi să cobor scara. Ca să 
scutesc timp, mi-am tras în picioare vechii mei tenişi, cu 
şireturile înnodate în permanenţă. Dacă aş fi putut să ies 
acum de-aici şi să scap de toată povestea, puteam să 
stau de vorbă cu ea şi o oră după ce mă întorceam acasă. 

Ţevile din perete s-au auzit bolborosind. Am traversat 
cu paşi repezi livingul, aruncând un „les un pic. Mă întorc 
pentru cină” spre tata, şi m-am repezit afară pe uşa din 
spate. 

— Cassie? 

Ea era, mă striga din capul scării, însă fiind afară, 
puteam să mă prefac că n-o aud. Am străbătut în pas 
alergător aleea şi am ajuns pe trotuar. Scăpasem de- 
acasă. Era posibil să mă aleg cu o urecheală la întoarcere, 
dar cel puţin atunci aş fi avut la dispoziţie o poveste 

corespunzătoare. „A, doar un băiat care avea nevoie de 
ajutor pentru tema la geografie.” Da, numai că tocmai mă 
folosisem ieri de pretextul geografiei, şi era o materie la 
care nimeni nu mi-ar fi putut cere vreodată ajutorul. „Am 
fost repartizaţi împreună la un proiect. La, hm, la 
engleză.” Da, asta ar merge. Atâta timp cât nu-i spuneam 
că plec să vorbesc cu o persoană răposată, orice mergea. 

Când am ajuns la Tim, mi-a deschis uşa înainte de a 
apuca eu să ating soneria. Ne-am privit fix unul pe altul şi 
mi s-a făcut rău de la stomac. Fără să-mi dau seama 
exact de ce, arăta altfel, parcă mai slab. Părul îi era 
pleoştit pe frunte, doar câteva smocuri se învârtejeau 
spre ceafă. Şi, dacă era să mă iau după păienjenişul 
cutelor de pe tricoul lui, însemna că dormise îmbrăcat în 
hainele pe care le purta acum. Inţelegeam de ce era atât 
de îngrijorată mama lui. 

Nu eram eu de vină. Nu-mi dorisem să fiu aici, să fac 
aşa ceva, să contribui la toate astea. Dacă el n-ar fi... 

— Tu erai, a zis el. 

Inspirând adânc, mi-am adunat stăpânirea de sine. 

— Aşteptai pe altcineva? 

— Nu eram tocmai sigur, mi-a răspuns Tim. C-o să vii, 
adică. 

— Te-am minţit eu vreodată? 

— Păi, nu, cel puţin din câte ştiu eu. 

S-a tras într-o parte şi mi-a făcut loc să intru în antreu, 
unde m-am oprit să cercetez locul. Nimeni răposat pe- 
aici, numai că mireasma zahărului pudră era impregnată 
în aer. M-am furişat în living, iar Tim m-a urmat ca o 
umbră. 

— E aici? m-a întrebat. Mâinile îi zvâcneau. 

— Pe-aici pe undeva, i-am răspuns, întorcându-mă cu 
spatele la el. Doamnă Reed! am strigat. Doam... 

S-a coborât din tavan — cum cade o frunză toamna —, 
plutind, şi s-a oprit în faţa mea, cu tivul rochiei unduindu- 
i-se în jurul gleznelor. În clipa în care privirile ni s-au 

întâlnit, iar ea şi-a dat seama că puteam s-o văd, lumina 
ei a pâlpâit de surprindere. Trecuseră trei zile: nici gând 
să-şi mai amintească de mine. Gura i s-a crispat. 

— Cine eşti? m-a luat la rost. Şi de ce-l deranjezi pe 
Tim? 

Grozav! încă o persoană care înţelegea situaţia pe dos. 

— El mi-a cerut să vin, am lămurit-o. 

— Ei bine, n-ar fi trebuit s-o facă, a decretat ea, 
răsucindu-se în jurul propriei axe, cu umerii încordaţi, ca 
şi cum s-ar fi pregătit să iasă din încăpere; şi totuşi, a 
rămas pe loc, tremurând. Nu e bine pentru el, a 
murmurat deodată. Măcar dac-aş fi ştiut cum să-i arăt... 

— N-o să fie decât de data asta, am asigurat-o, 
constatând că era chiar mai necăjită decât data trecută, 
situaţie la care nu mă aşteptasem. Credeţi-mă, n-o să mă 
mai întorc. 

— Ce se-ntâmplă? s-a amestecat Tim. Nu vrea sil 
vorbească? 

Şi-a încordat privirea spre perete, străduindu-se s-o 
urmeze pe a mea. 

— Îşi face griji pentru tine. Exact cum ţi-am spus c-o să 
fie. 

M-am repezit să-i arăt cu mâna în direcţia canapelei. 

— Stai acolo! Potoleşte-te! Dacă te fâţâi în halul ăsta, 
nu mă mir c-o faci să fie atât de agitată. 

Atunci, s-a înălţat glasul doamnei Reed. 

— Poate că ai reuşi să-l ajuţi. Spune-i să înceteze. 
Trebuie să-i spui... că trebuie să înceteze. 

— Să înceteze ce? m-am interesat. 

Şi-a întors faţa în altă direcţie, lăsându-mă s-o văd doar 
din profil. A traversat holul cu privirea, până la scară. 

— Să înceteze să mă mai reţină. Să mă mai aştepte. Nu 
mai pot să mă întorc. El niciodată nu-şi sună prietenii, nu 
vorbeşte niciodată cu cineva. Dacă l-ai vedea... Nici nu 
doarme. Toată noaptea, nu face decât să stea acolo şi să 
privească, şi să aştepte, după care se ridică din pat şi 

începe să rătăcească prin casă, dar de dormit, tot nu 
doarme. Nici nu-mi aduc aminte de când nu l-am mai 
văzut să mănânce şi el ceva. Se tot duce la dulăpiorul cu 
băutură, şi ştiu bine că tot bea. Îşi face singur rău. Sunt 
mama lui, pot să-mi dau seama. Se distruge singur. lar eu 
nu pot să fac nimic pentru el. 

Dacă i-ar fi sfâşiat pieptul lui Tim şi mi-ar fi arătat 
măruntaiele din el, nu cred că m-aş fi putut simţi mai 
îngrozită de-atât. „Nu-mi spuneţi mie toate astea, aş li 
vrut să-i zic. Asta-i treaba lui, nu a mea. El nu şi-ar dori ca 
eu să ştiu...” 

Tim s-a foit pe marginea canapelei, urmărindu-mă cu 
privirea. Cu mare greutate, mi-am înghiţit nodul din gât. 

— Şi ce vreţi să fac eu? am izbutit s-o-ntreb. 

— Nu ştiu, mi-a răspuns ea. Dac-aş şti că e cineva 
capabil să-l ajute... dac-ar putea să discute cu cineva... cu 
tatăl lui, sau cu Nancy... 

M-am agăţat de ultimul nume ca de un colac de 
salvare. 

— Nancy o cheamă pe mătuşa ta, da? l-am întrebat pe 
Tim. 

— Mda, mi-a răspuns, încruntându-se. De ce? Ce e cu 
ea? 

— Mama ta e de părere c-ar trebui să discuţi cu ea. Cu 
Nancy. 

— La ce bun? Tanti Nancy e la trei ore de-aici... şi are şi 
ea copii. In orice caz, asta n-are mei o legătură cu ea. 

Am încercat să lămuresc tot ceea ce-mi zisese mama 
lui, alcătuindu-mi o explicaţie cât mai coerentă. 

— Ştii ce ţi-am spus data trecută, că mama ta era 
îngrijorată pentru tine. Ei bine, află că încă mai e. Ba chiar 
mai rău. E de părere că nu mănânci şi nu dormi cât 
trebuie, că umbli s-o cauţi pe ea, în loc să... In loc de orice 
altceva. Îşi închipuie, cred eu, că dac-ai discuta cu 
mătuşa ta, te-ai simţi mai bine, mai capabil să... treci 
peste asta. 

— Şi ce ar trebui să fac... să uit, şi gata? Aşa cum îmi 
cere toată lumea? 

„Aşa e mai bine pentru cei morţi”, m-am gândii. 

— Ei bine, ea pare să creadă că te iroseşti aşa. lai eu 
nu fac decât să-ţi transmit ce spune ea. 

Tim s-a pleoştit, lăsându-şi capul în palme. 

— Mamă, eu încerc, dar pur şi simplu nu pot... 

S-a întrerupt, vocea i s-a frânt. Întregul trup i s-a 
încordat, ca şi cum s-ar fi silit din răsputeri să-şi înfrâneze 
lacrimile. Încă un nod mi s-a ridicat în gât. 

instinctul mă îndemna să mă întorc şi să plec. Nu era 
locul meu aici. Mi-am mutat greutatea pe celălalt picior, 
luându-mi avânt, dar apoi m-am oprit. O înfruntasem pe 
Danielle, îl înfruntasem pe Matti, înfruntasem o sută de 
inşi în ultimii câţiva ani. De ce nu eram în stare să mă 
înfrunt pe mine însămi? Nu-mi făcea plăcere să-l văd aşa 
pe Tim. Nu era un băiat rău. În ultimii patru ani, fusese 
singurul care se sinchisise să întrebe ce se petrecuse în 
realitate între mine şi Danielle. Şi, chiar dacă de-atâtea 
ori îl gonisem, încercasem să-l îndepărtez, el înghiţise 
totul şi se întorsese de fiecare dată. Dacă puteam să fac 
ceva, încât să-l împiedic să-şi provoace singur suferinţă... 

Poate că, măcar de data asta, era cazul să mă duc eu 
la el. 

Am făcut un pas în faţă, întinzându-mă în direcţia 

lui. 

— Tim, l-am strigat încetişor. 

— Ce-i? a zis el, cu răsuflarea întretăiată. 

— Am... 

Dar ce-aş fi putut să-i spun? „Te simţi bine?” Puteam să 
văd şi singură că nu se simţea deloc bine. Dac-o să-şi 
revină? Nu, nu se va întâmpla asta, probabil pentru multă 
vreme. 

Nu era acelaşi lucru cu el, cum se întâmpla cu Paige, 
sau cu Norris, sau cu Bitzy. Dacă le spuneam ceva 
nepotrivit, oricum uitau, într-o zi, două. In schimb, cu Tim 

era necesar să spun din prima ceea ce era potrivit. ŞI 
habar n-aveam ce-ar fi fost potrivit să-i spun. 

Poate c-ar fi fost mai bine să nu spun nimic. Mi-am 
descleştat degetele şi i-am pus o mână pe umăr, 
apăsând, ca o încurajare, urmărindu-l cu privirea, 
pregătită să bat în retragere dacă-mi dădea impresia că 
mai degrabă îl iritam, decât îl ajutam. El nu s-a ferit. Am 
deschis gura şi, spre surprinderea mea, am rostit prima 
prostie care mi-a venit în minte. 

— Lucrurile se schimbă, nu? Şi-atunci, chiar dacii ţi se 
par de-a dreptul naşpa acum, până la urmă vor deveni 
mai puţin naşpa. 

Tim a slobozit un sunet care aproape că semăna a 
chicotit şi şi-a ridicat capul. In acelaşi timp, ceva a licărit 
în cameră. Mâna mi-a alunecat de pe umărul lui în timp 
ce mă întorceam. 

Mama lui Tim se apropiase să-l privească mai bine, cu 
pletele şi rochia plutind în jurul ei, cu buzele întredeschise 
şi apoi, chiar dacă aproape insesizabil, schiţând un 
zâmbet. A durat doar o clipă, după care ea a dispărut. 

Nu a ţâşnit ca o săgeată, şi nici nu s-a îndepărtai 
treptat. Imaginea ei parcă s-ar fi prefăcut în ceaţă şi s-ar 
fi transformat într-un milion de particule microscopice 
împrăştiate brusc de adierea vântului. O undă ca de 
electricitate statică s-a simţit în aer, apoi pe pielea mea. 
Am clipit din ochi şi, când am privit din nou, nu mai 
rămăsese absolut nimic din ea. 

Am rămas cu gura căscată şi nu-mi puteam găsi 
energia necesară ca s-o închid. Tim a început să se 
foiască lângă mine. 

— Ce e? s-a interesat. Ce s-a întâmplat? 

— Nu... nu ştiu. 

M-am îndreptat, lent, spre locul în care o văzusem 
ultima dată. Încăperea nu arăta câtuşi de puţin diferită, 
nu dădea alt fel de senzaţii... Ba da. Mirosul. Am inhalat 
până în fundul plămânilor. Nările mi-au confirmat 

impresia. Praf, cafea râncedă, piele... nici fir de zahăr. 
Dacă doar ar fi plecat, pe moment, izul ar fi trebuit să se 
simtă şi acum destul de puternic. Doar umpluse toată 
casa până acum, oricât de slab ar fi fost. La mine în 
cameră niciodată nu dispărea mirosul de mere 
caramelizate al lui Paige, fie şi când ea lipsea ore întregi. 

Doamna Reed dispăruse. 

— A plecat deja? m-a întrebat Tim. Am crezut că mai 
am încă un pic de timp. Dacă asta e ultima... 

— Stai puţin, l-am întrerupt. M-am repezit în sufragerie, 
în bucătărie, pe hol, adulmecând, şi iar adulmecând. 
Mereu praf, cu câte o urmă de mucegai. Nimic dulceag. 
Fără să-l mai întreb pe Tim dacă nu-l deranjează, am 
urcat în salturi treptele. 

— Ce este? a strigat după mine, cu o undă de panică în 
glas. Care-i problema? 

Nu i-am răspuns. Nu puteam să-i răspund, până nu 
ştiam sigur. 

Pe coridorul de la etaj mirosea a loţiune după ras şi a 
pastă de dinţi. Nici cea mai mică urmă de zahăr, nici 
măcar vreo rămăşiţă cât de slabă, care să mă poată 
păcăli să cred că ar fi fost ea. Parcă n-ar fi trecut 
niciodată pe-acolo. 

Tim aştepta la baza scării. Coborându-mi privirea spre 
el, m-a cuprins un val de greață. Deja puteam să văd cum 
avea să i se boţească faţa, cum o să-i tremure maxilarul, 
cum o să i se umezească ochii. Nu puteam să suport aşa 
ceva. Nu aici, nu acum. N-aveam nici un fel de informaţii 
despre tipul din faţa mea: nici despre cum să-l manevrez, 
nici cum să mă descurc cu el, într-o astfel de situaţie. 

Am coborât cu greu scara, oprindu-mă şovăielnică jos. 

— Nu mai e aici, l-am anunţat. Nu ştiu unde s-o fi dus. 
Numai că... nu cred c-o să se mai întoarcă. Imi pare rău. 

— Cum? Ce vrei să spui, cum adică n-o să se mai 
întoarcă? 

— Îmi pare rău, am repetat, şi chiar îmi părea. Atât de 
rău, încât aveam senzaţia că toate măruntaiele mi se 
înnodaseră într-un ghem uriaş. Eu... chiar n-am ce să fac, 
am adăugat. 

Picioarele mele, fără să asculte de mine, au pornit spre 
el, însă Tim s-a tras înapoi, holbându-se la mine. 

— Dar adineauri a fost aici, nu? 

— A fost. Dar acum nu mai e. 

S-a clătinat şi s-a sprijinit cu mâna de perete, ca să-şi 
păstreze echilibrul. 

— Dar nu putea chiar... Sigur c-o să se mai întoarcă. 

„Nu, n-o să se mai întoarcă”, i-am replicat în gând, 
fiindcă nu mă puteam îndura să i-o spun în faţă atât de 
categoric. 

— Tim, este... ea... 

— Ar trebui să pleci, a rostit el, cu o voce înăbuşită, 
întorcându-se cu faţa spre uşă. Ai făcut ce te-am rugat. |ţi 
mulţumesc. 

— Dar... 

— Pleacă şi gata, bine? Indiferent ce-ai avea de spus, 
nu vreau să aud nimic în clipa asta. Trebuie să mă 
gândesc. 

Fără să mă privească, a deschis uşa şi a rămas pe loc, 
cu privirea fixată pe propria-i mână de pe clanţă. Văzând 
că nu mă clintesc, vocea i-a devenit tăioasă. 

— La revedere. ` 

Nu ştiam ce-aş mai fi putut să fac acolo. In consecință, 
am plecat. Am ieşit pe verandă, întorcându-mi privirea 
tocmai la timp, cât să văd uşa închizându-se imediat în 
spatele meu. Am zăbovit, ezitând, la umbra casei: dincolo 
de trepte, strălucirea după-amiezii de primăvară părea 
ireală. 

Voia să fie singur. Foarte bine. Dacă altceva tiu puteam 
să fac pentru el, măcar atât puteam să-i ofer. 

CAPITOLUL 13 


Picioarele mă duceau fără să vreau, respectând astfel 
dorinţa lui Tim de a fi lăsat în pace, dar în minte aveam 
cu totul alte idei. Pe toată durata mesei de scară, am avut 
stomacul strâns, iar gândurile, tulburi. N-am făcut altceva 
decât să ciugulesc din cotletul de porc din faţa mea şi să 
tot rearanjez păstăile de fasole verde, ciocnindu-mi 
întruna picioarele de cele ale scaunului. 

Normal că Tim nu voise ca eu să mai rămân. Trebuia să 
se împace încă o dată cu ideea că-şi pierduse mama... În 
timp ce eu... cine eram eu? O fată oarecare. Cu doar o 
săptămână în urmă, nici măcar nu-mi vorbea. În adâncul 
fiinţei mele, aveam sentimentul că existau unele replici 
pe care ar fi trebuit să le rostesc, unele gesturi pe care ar 
fi trebuit să le fac, astfel încât să ameliorez situaţia. Dar, 
privind în urmă, constatam că nu ştiusem care anume 
erau acestea. Ga prietenă, eram destul de inutilă, după 
cum păreau să stea lucrurile. 

Am simţit că mă sufoc şi că nu pot să înghit îmbucătura 
pe care o mestecasem între timp. 

Mama, cu impecabilul ei simţ al sincronizării, şi a ales 
tocmai atunci momentul să pornească asaltul împotriva 
mea. 

— Ştii ceva? a rostit, în timp ce cuțitul îi scrâşnea pe 
farfurie. Mi-ar plăcea să fii un pic mai grijulie când pleci 
de-acasă, chiar dacă e pentru şcoală. 

Am izbutit să mă forţez şi să-nghit. 

— Ce? 

— Ai plecat azi fără să ne spui, mie sau tatălui tău, 
unde te duci, sau cu cine o să fii. Şi ar fi trebuit să-i spui 
tatălui tău exact unde te-ai dus şi vineri. Noi trebuie să 
ştim toate astea. lar tu trebuie să fii cu grijă. 

Mai adineauri, dădea pe-afară de bucurie pentru că-mi 
petrecusem două secunde în afara şcolii cu cineva de 
vârsta mea, iar acum făcea cu mine pe ofiţerul de la 
eliberări condiţionate. Nu aveam energia necesară s-o 
contrazic. Doar nu aveam în plan să mai particip şi la alte 
petreceri. lar şansele ca Tim să mă mai invite... Deodată, 
mi s-a strâns stomacul. 

— Sigur că da, i-am răspuns. Hm, nu mă simt prea 
bine. Se poate să mă scuzaţi? 

— N-ai mâncat aproape deloc. 

Du-ţi farfuria în frigider, mi-a propus tata. Ducă-ţi vine 
cheful mai târziu, poţi să mănânci atunci. 

l-am mulţumit cu un zâmbet vag. 

Ajunsă sus, în camera mea, m-am trântit pe pat, cu 
faţa în sus. 

Mama şi grijile ei. Măcar atât aveau în comun ea şi cu 
doamna Reed. 

M-am rostogolit pe-o parte, încovrigându-mă, cu capul 
pe braţ. 

Doamna Reed. Mă tot străduisem să nu mă mai 
gândesc la evenimentele din acea după-amiază, însă iată 
că ele-mi reveneau în minte. Fusese acolo, în living, 
copleşită de nelinişte, după care... ce? Fără motiv, fără 
vreun avertisment, dispăruse. Cum dispăruse Chester, cu 
o vară în urmă. Dar trebuia să existe un motiv, nu? Era 
imposibil ca lucrurile să se petreacă aşa, pur şi simplu, în 
voia hazardului: nu aşa era mersul lumii. 

Am revenit cu gândul la acel ultim moment, când o 
privisem înainte ca ea să se risipească în neant. La felul în 
care zâmbise. Privind spre mine, spre Tim, privindu-ne pe 
amândoi cum stăteam împreună. 

Un fior rece mi-a cuprins inima. Afirmase că nu voia 
decât să ştie că fiul ei e bine. Să ştie că avea pe cineva 
care să-i fie aproape. Doar nu-i trecuse prin minte că eu 
aş fi fost pentru el acea persoană? Tocmai eu? N-avea 
nici un motiv să creadă asta, sau să presupună că Tim 
voia ca eu să... 

Şi de ce-ar fi vrut, când era evident că eram atât de 
nepricepută? 

Paige s-a năpustit înăuntru prin uşă, cu pletele 
unduindu-i în urmă. 

— Cassie! a şoptit ea, de parcă ar fi putut cineva s-o 
audă. Ai aflat? 

M-am ridicat în capul oaselor. 

— Ce să aflu? 

A început să se rotească pe deasupra biroului. 

— Mama era jos, stătea de vorbă cu tata... zicea că 
revista pentru care lucrează cel mai mult a CHIM rămas 
fără bani. Dacă o concediază? 

O problemă simplă, a cărei rezolvare ştiam s-o 
găsesc. Am expirat, tremurând uşor, şi alungându-mi 
toate celelalte gânduri. 

— N-au cum s-o concedieze. Ea e doar colaboratoare. 
Cred că ar putea doar s-o lase pe linie moartă, să nu-i mai 
dea de lucru, însă ea e colaboratoare permanentă de- 
atâţia ani, deja. S-ar descotorosi de toţi ceilalţi până să 
ajungă la ea. O ştii pe mama. li place să-şi inventeze 
probleme. 

— Aşa sper. Numai că, din câte mi-a dat impresia, 
revista ar putea chiar să se desființeze. Şi, ducă nu mai 
există revista, nu mai scrie nimeni în ea. Deja au pus-o 
să-şi plătească mai multe cheltuieli decât înainte, zicea 
ea. 

— Atunci, poate că n-o să mai plece chiar atât de mult 
timp. 

Paige s-a încruntat. 

— Nu-mi place când e plecată mama, dar nici nu pot să 
zic că aş vrea să-şi piardă serviciul. Işi adoră meseria, 
înţelegi? Poţi să-ţi închipui cât de tristă ar fi... 

— Nu-ţi face probleme, am întrerupt-o. O să iasă cu 
bine din chestia asta. Doar are o grămadă de cunoscuţi, 
nu? Chiar şi să se termine rău cu revista asta, tot o să 
scrie undeva. 

— Ai dreptate, a zis Paige, încuviinţând mai degrabă 
pentru ea, decât pentru mine. O să fie bine, a repetat. 

Mi-am lăsat capul pe spate, privind-o cum pluteşte, şi 
m-am pomenit studiind-o cum n-o mai făcusem de mult 
timp. De astăzi, ştiam două persoane răposate care mai 
rămăseseră şi apoi plecaseră. Una poate că zăbovise 
chiar şi optzeci de ani, iar cealaltă, nici măcar optzeci de 
zile. 

Care era oare diferenţa? Să fi fost vorba de ceva ce 
făcusem eu? Să fi existat vreun lucru pe care ar fi trebuit 
să-l fac pentru Paige, dar nu-mi dădeam seama care era 
acela? 

Şi totuşi, eu nu fusesem prin preajma lui Chester când 
dispăruse. Şi... chiar dacă acest gând începuse să mă 
roadă, tot nu-mi venea să cred că doamna Reed s-ar fi 
simţit atât de alinată să-şi lase copilul pe mâinile mele. 

Poate că ştiuse, pur şi simplu, că el avea să-şi revină 
de-acum. Poate că despre el fusese vorba, nu despre 
mine. Văzuse la el ceva care-i dăduse de înţeles că avea 
să iasă din starea asta, că avea să se împace cu situaţia. 
Era mai logic. Şi, luând în considerare rezultatul tentativei 
mele de a-i fi prietenă, era cu mult mai bine pentru el. 

Paige a coborât alături de mine. l-am aruncai o privire. 
Dacă exista ceva care o lega pe ea de locul acesta, aşa 
cum grijile doamnei Reed pentru Tim o legaseră de fosta 
ei casă... dacă asta era ceea ce-o lega şi pe ea... Mi-am 
frecat fruntea cu podul palmei. Strădania de a deduce 
răspunsul nu-mi aducea decât o durere de cap. 
Acceptasem cu ceva vreme în urmă faptul că erau unele 

aspecte ale morţii pe care, pur şi simplu, nu puteam să le 
înţeleg, că tot ce puteam să fac era să-mi urmez drumul 
orbeşte, să mă mulţumesc cu ce ştiam. Nimic nu 
schimbase situaţia asta. Doar lungisem lista de mistere. 

— Paige, tu de ce eşti aici? 

S-a oprit brusc, la vreo jumătate de metru distanţă de 
pat. 

— Pentru că am vrut să-ţi povestesc despre mama, mi- 
a răspuns pe un ton ofensat. Dar ce credeai? 

— Nu, adică... aici, pe lumea asta? 

— Cum? 

— Păi... 

M-am strâmbat, dorindu-mi să nu mă fi avântat într-un 
astfel de subiect. 

— Doar că... nu toată lumea mai rămâne după. Cum a 
fost cu mamaia McKenna, şi cu tataia Finch. Acum, nu-i 
mai vezi pe-aici. Au dispărut, şi gata. In schimb, tu eşti 
aici. Asta am vrut să zic. 

Paige tocmai îşi răsucea o şuviţă de păr pe deget. 
Acum însă, mâna îi căzuse în poală. 

— Nu mă vrei pe-aici? 

— Nu, nu. Sigur că te vreau, m-am repezit s-o liniştesc. 
M-am apropiat de ea, pentru o clipă nefiind în stare să 
mai spun ceva. Doar atât vreau: să ştiu de ce, am 
articulat apoi. Pentru eventualitatea... 

Pentru eventualitatea în care puteam s-o fac mai 
fericită. Pentru eventualitatea în care puteam s-o ajut să 
treacă mai departe, dacă exista ceva care o împiedicase 
până acum. Am înghiţit iar, anevoie. Nu reuneam să-mi 
imaginez camera asta fără Paige. Să mă trezesc şi să nu-i 
văd lumina care încălzea întreaga încăpere, să nu-i văd 
zâmbetul fulgerându-i pe chip... 

Şi totuşi, menirea ei nu era să fie acolo. Ştiam bine 
asta. Morţii erau meniţi să fie acolo unde se duceau cu 
toţii, mai devreme sau mai târziu. 

Şi ar fi însemnat egoism din partea mea să nu-mi pun 
întrebări, să nu fac tot ce-mi stătea în puteri pentru ea, 
doar din cauză că apoi mi-ar fi lipsit. 

— Habar n-am, mi-a răspuns Paige. Sunt aici pentru că 
sunt aici. Nu eu hotărăsc. Dar de ce mă-ntrebi chestia 
asta? 

Nu-mi închipuiam că i-ar fi făcut plăcere să audă 
povestea lui Tim şi a mamei lui. 

— Dar cumva... Ai vorbit vreodată cu alţii, cu cri ca 
tine? N-ai întrebat? 

A început să se smiorcăie, făcându-mă să mă simt ca o 
nemernică. Cum aş fi putut să-i explic că nu-i puneam 
întrebările astea decât pentru binele ei? M-am tras şi mai 
aproape de ea, pentru ceea ce ar fi semănat cât mai mult 
posibil a îmbrăţişare. 

— Cassie, mi-a zis, singura persoană care vorbeşte cu 
mine tu eşti. 

Mi-am ridicat genunchii şi mi-am aşezat capul pe mâini, 
privind-o. Norris şi Bitzy îşi împărțeau aceeaşi clădire, se 
cunoşteau unul pe altul, dar tot puteau să treacă luni în 
şir fără să schimbe o vorbă între ei, dacă nu mă 
amestecam eu. Evident că Paige nu s-ar fi apucat să-l 
cicălească pe cine ştie ce străin răposat, cerându-i 
răspunsuri. Ca şi cum ar fi avut vreunul mai multe 
răspunsuri decât ea. _ 

— Scuză-mă, i-am zis. Incerc doar să înţeleg. 

Paige a plutit până într-un colţ al camerei. M-a privit de- 
acolo, cu ochii umbriţi. 

— Nu cred că e ceva de înţeles, a zis. Aşa stau lucrurile, 
şi gata. 

După care s-a strecurat prin perete, lăsându-mă 
singură. 

CAPITOLUL 14 


A doua zi dimineaţă, am îndeplinit ritualul micului dejun 
şi al pregătirii lucrurilor pentru şcoală, cu capul cuprins 
parcă de un nor de ceaţă. In acea zi, la şcoală, aveam să-l 
văd pe Tim. Poate că, de-acum, după ce mama lui 
dispăruse de-a binelea, va începe să se împace cu 
situaţia, în loc să umble în căutarea a ceea ce pierduse. 
Poate că, treptat, se va simţi mai bine. 

Speram cu-atâta intensitate, încât mă durea în piept. 

În timp ce mă îndreptam spre Frazer, nu m-am putut 
împiedica să nu arunc o privire spre frasinul Ini Chester. 
M-am abătut de pe poteca ce ducea spre intrarea 
principală, să-i fac o vizită. Frunzele de un verde pal 
fluturau de-a lungul crengilor la fel de subţiri pe cât 
fuseseră braţele lui Chester. l-am mângâiat trunchiul, 
plimbându-mi degetele în sus şi-n jos pe scoarţa lui 
netedă. Eram doar eu, copacul şi tăcerea. 

Chester nu se mai întorcea. Gata cu zâmbetele lui 
sfioase, gata cu ocheadele pofticioase spre automobilele 
care se opreau prin preajmă, gata şi iar gata. Mâna mi-a 
căzut pe lângă trup. Ştiam asta. Poate că el găsise ceva, 
ceva de natură să umple golul care-l reţinuse aici, ceva în 
măsură să-l elibereze. Cu puţin noroc, ajunsese undeva 
unde era fericit. Cu puţin noroc, la fel şi doamna Reed. 

În şcoală, totul arăta la fel, suna la fel, mirosea la fel, 
însă stânjeneala îmi furnica pielea. M-am grăbit să urc 
până la al doilea etaj, spunându-mi că numai nervii erau 

de vină şi că, dacă nu-i luam în seamă, senzaţia avea să 
dispară. Aproape că aşa a şi fost. 

Apoi, am intrat pe coridor şi l-am văzut acolo pe Norris, 
aşteptându-mă. Nu la capăt, lângă dulăpiorul meu, ca de 
obicei. Imediat lângă scară, semn că voia să mă prindă 
cât mai devreme posibil. Pâlpâia slab în timp ce-şi 
întindea braţele spre mine, de parcă ar fi vrut să-mi 
blocheze trecerea. 

— Am încercat să-l împiedic, mi-a zis. Am... of, frate, 
nici nu ştii ce pumn i-am tras în cap. L-aş fi făcut terci, îţi 
jur, Cass... 

instantaneu, mi-am simţit gura uscată. S-a auzit 
soneria. Elevii care mai mişunau încă prin jurul propriilor 
dulăpioare şi-au înşfăcat lucrurile şi au început să se 
reverse spre sălile lor de clasă. Chiar dacă se grăbeau, 
am observat că unii tot aveau timp să mă fulgere cu 
privirea. Mi-am lăsat capul în jos şi m-am zorit să trec de 
ei. Nu se putea să fie chiar atât de rău. Nu putea să fie la 
fel de rău ca atunci. Nimic nu putea să fie la fel de rău. 

Şi nici nu era, desigur. Şi totuşi, într-un fel, era cât se 
poate de rău. M-am holbat spre dulăpiorul meu, în timp 
ce ultimii rătăciţi îmi aruncau priviri furişe, năpustindu-se 
apoi spre clasele lor. Încuietoarea cu cifru fusese spartă: 
uşa atârna uşor întredeschisă. Nu destul cât să vezi 
înăuntru, dar suficient cât să mă facă să ezit s-o deschid. 
Încuietoarea în sine zăcea pe podea în faţa dulăpiorului, 
într-o băltoacă neagră, care părea să se fi scurs 
dinăuntru. Aceeaşi substanţă neagră mânjea şi muchiile 
uşiţei. Cine făcuse asta avusese mare grijă ca nu cumva o 
cât de mică picătură să atingă alte dulăpioare, ci doar pe- 
al meu. Totul era numai pentru mine. 

M-am apropiat, am atins una dintre pete. Era ceva gros 
şi lipicios, iar când mi-am apropiat degetul de faţă, mi-a 
mirosit a asfalt. Smoală. Cineva îmi „împodobise” 
dulăpiorul cu smoală. 

Cu acelaşi deget, am împuns uşiţa, deschizând-u 
complet. 

Mi s-a tăiat respiraţia. Smoala împroşcase tot interiorul 
dulăpiorului, îmbrăcându-i pereţii şi întregul conţinut într- 
un strat negru, vâscos. Un manual zăcea deschis peste 
teancul de lucruri din fund. Substanţa se strecurase 
printre pagini şi pe toată coperta. Cartea era compromisă. 
Tot ce era în dulăpior era compromis. Sveterul pe care 
mi-l lăsasem acolo când o zi răcoroasă de primăvară se 
transformase într-una cât se poate de plăcută, caietele cu 
şină, pline de notițe de care aveam nevoie pentru 
examene... 

Ochii mi-au zburat în altă direcţie, observând pentru 
prima oară interiorul uşii. Literele mâăzgălite acolo 
începuseră să-mi joace dinaintea ochilor, însă le-am citit 
fără probleme. , E 

ULTIMA TA ŞANSA. RENUNŢA. 

Am scrâşnit din dinţi. Sigur că da. Cine altcineva ar fi 
putut să fie, dacă nu Matti? Fără-ndoială că toţi prietenii 
lui Tim îl susțineau. 

Norris se tot învârtea spăsit în jurul meu, de parcă s-ar 
fi temut de ceea ce i-aş fi putut face, dacă spunea ceva. 
În sfârşit, şi-a regăsit glasul. 

— A fost Matti ăla. A intrat imediat după ce au deschis 
îngrijitorii uşile... nu era nimeni pe-aici... l-aş fi omorât, 
dac-aş fi putut, ştii asta, Cass... 

— Ştiu, i-am răspuns, cu o voce înfundată. Crezusem că 
lucrurile aveau să se schimbe, dar poate că nu era aşa. 
Poate că nu se schimbase absolut nimic. 

Povestea rămăsese aceeaşi: cea cu fata care-i speria 
pe toţi şi-i atrăgea atenţia tocmai tipului nepotrivit. 

„Ai văzut? am zis în sinea mea, fără să ştiu dacă 
vorbeam cu Paige, cu mama, sau cu mine însămi. Ai 
văzut? Uite de ce nu trebuie să te amesteci în vieţile 
oamenilor. Pentru că oamenii vii sunt răvăşiţi şi plini de 

complicaţii, iar până la urmă totul se duce naibii, într-un 
fel sau în altul, de fiecare dată.” 

Scuturând din cap, m-am silit să mă concentrez. „Treci 
peste asta. Nu-l lăsa să vadă că ţi-a făcut-o.” Mai aveam 
trei caiete în ghiozdan şi alte două acasă. Asta însemna 
că pagubele se limitau la notițele de la doar trei materii. 
Puteam să mă descurc şi numai cu manualele, şi aveam 
să găsesc eu o mică scuză cu privire la motivul pentru 
care aveam nevoie de altele noi. Categoric că trebuia să 
fac unele mici cercetări pe internet cu privire la metodele 
de curăţare a smoalei; dacă puteam să curăţ totul evitând 
tărăboiul din partea administraţiei, în cazul în care ar fi 
aflat, viaţa avea să-mi fie cu mult mai simplă. Dar acum, 
exact acum, probabil că-mi mai rămăseseră vreo treizeci 
de secunde până când trebuia să mă duc la oră şi să mă 
aşez în banca mea din laboratorul de biologic, de jos. Încă 
o absenţă inexplicabilă, şi domnul Gerry ar fi putut să 
simtă nevoia să-şi extindă îndrumarea şi asupra părinţilor 
mei. Restul putea să mai aştepte. 

Am împins uşa, închizând cât de cât dulăpiorul, şi am 
pornit grăbită pe coridor. Ajunsesem la jumătatea 
drumului spre casa scării, când Tim şi-a făcut brusc 
apariţia. Am încremenit, instinctiv. Oricât de multe griji 
mi-aş fi făcut, oricât de mult m-aş fi aşteptat să-l văd aici, 
azi, deodată tot ce mai voiam era să mă ascund. Numai 
că stăteam în mijlocul unui coridor pustiu, toţi fiind deja în 
băncile lor, acolo unde trebuiau să fie... orb să fi fost, ca 
să nu mă vadă. M-a salutat înclinând din cap, s-a apropiat 
încet de mine şi s-a oprit drept în faţa mea, clătinându-se 
ca şi cum nu-şi putea ţine prea bine echilibrul. Am înghiţit 
în sec. Mamă, ce înfăţişare sălbatică avea! 

— Salut, Cass, mi-a zis, frecându-se la ochi. Părea că 
orice dram de culoare din tot restul feţei i s-ar fi strâns 
sub ei. Nu ştiusem că pot să existe cearcăne într-atât de 
întunecate. 

— Arăţi groaznic, m-a luat gura pe dinainte. Trebuia să 
rămâi acasă, dacă eşti atât de întors pe dos. 

— Mă simt perfect. 

Numai că vocea lui spunea altceva: tremura mai rău 
decât Oldsmobile-ul. Şi-a scos din ghiozdan o sticlă cu 
suc, a destupat-o şi a luat o-nghiţitură, două, trei. Lichidul 
avea licărul de chihlimbar al sucului de mere, însă după 
ce a lăsat sticla jos, mirosul de alcool mi-a înţepat nările. 
Tim şi-a şters fruntea cu dosul palmei. Firele de păr i s-au 
lipit de mână ca iarba uscată. 

— Bun, a rostit el, de data asta cu o voce mai limpede. 

S-a auzit ultima sonerie de intrare. Pumnii mi s-au 
încleştat. De-acum, fiecare secundă care trecea însemna 
o secundă mai puţin până când avea să termine doamna 
Canning de făcut prezenţa, trimițând apoi catalogul la 
cancelarie cu un A de la absenţă notat alături de numele 
meu. Dar nu era chip să-l lax pe Tim în asemenea hal. 

— O să fii exmatriculat, dacă te prinde cineva că ai 
adus chestii de-astea în şcoală. 

— O să mă spui? 

— Nu, dar... 

— Bun. 

Şi-a lăsat sticla să-i cadă în ghiozdan şi s-a smucit spre 
casa scării. 

— Hai să mergem. 

S-a întins să mă apuce de braţ, dar mi-a fost uşor să-l 
evit. Ţintise atât de prost, încât probabil că nu m-ar fi 
nimerit nici să fi rămas nemişcată. 

— Stai puţin, i-am zis. Să mergem... unde? Ce tot 
vorbeşti? 

— Acasă, mi-a răspuns. Mergem acasă. Trebuie să se fi 
întors până acum, nu? Trebuie să fiu sigur. Nu vreau să 
vorbesc cu ea. Doar să ştiu dacă s-a întors. 

Nu, nu se întorsese. Nici nu se va mai întoarce, pentru 
că, din cine ştie ce motiv prostesc, părea să fi ajuns la 
concluzia că totul pe lume era aşa cum trebuie şi că 


172 


Megan Crewe 


venise vremea să treacă mai departe, când era limpede 
că Tim nu făcea altceva decât să se prăbuşească tot mai 
adânc. De ce trebuia să rămân eu singura care să 
descurce totul? Stăteam acolo, cu un nod în gât, fără să 
am vreo idee despre ce trebuia să fac. 

— Nu ne-am înţeles că n-o să-mi mai ceri asta 
niciodată? 

Tim mi-a zâmbit vag. 

— Tata e plecat până miercuri. Până atunci, nu poţi să-i 
spui nimic. 

Am rămas tăcută câteva clipe. 

— Nici ţie nu pot să-ţi spun nimic. A plecat, Tim. lar tu 
ar trebui să te duci acasă. Să mănânci ceva. Să te 
odihneşti puţin. Şi să nu mai bei porcăriile-alea. 

— Mai întâi, vii cu mine, a zis. Şi pe urmă, fac tot ce-mi 
ceri. Promit. 

— N-ai auzit ce-am spus? N-o să-ţi folosească la nimic, 
am insistat, apucându-l de cot şi îmboldindu-l spre scară. 
Ştiu că ţi-e groaznic de greu şi că eşti cu-adevărat 
necăjit... poate dac-ai sta de vorbă cu cineva... 

— Nu vreau să stau de vorbă cu nimeni. Toată lumea 
mă sună. Mi-am închis telefonul. De parcă ar interesa pe 
cineva. 

— Mama ta voia să-ţi suni mătuşa. Nu vrei? 

A clătinat din cap. 

— Hai, vino, mi-a zis. Te rog. Te rog. Te rog. 

Vocea i s-a frânt la ultimele cuvinte şi, pentru o clipă, 
mi s-a strâns stomacul de groază, căci am crezut c-o să 
înceapă să bocească acolo, în mijlocul şcolii, cu mine de 
faţă. Apoi, a clipit, licărul lacrimii stingându-i-se din ochi. 
Şi-a lăsat privirea în jos, părând atât de disperat şi de 
rătăcit, că parcă era unul dintre orfanii de la „Salvaţi 
copiii!”. Lumina artificială de deasupra, căzând pe faţa lui, 
părea gata să-i crape pielea. Degetele mi-au zvâcnit. O 
parte din mine ar fi vrut să-mi înfăşor braţele în jurul lui, 
ca şi cum chiar ar fi fost unul dintre copiii aceia. Să-l 

îmbrăţişez şi să-i spun că totul avea să fie bine, doar că el 
trebuia să se obişnuiască în sfârşit cu ideea. Dar nu ştiam 
cum s-o spun, astfel încât să-l fac să mă asculte. Singurul 
lucru la care mă pricepeam era să vorbesc cu morţii, şi 
tocmai asta ne condusese spre un astfel de dezastru. Şi, 
dacă aş fi cedat din nou, dacă i-aş fi întreţinut speranţa, 
ar fi suferit mult mai mult, pe termen lung. Cu cât 
accepta mai curând că lucrurile stăteau aşa cum stăteau, 
cu atât mai bine avea să-i fie. 

— Nu, i-am răspuns. N-o să se poată, Tim. N-are rost. 
Ea a plecat de-a binelea. Ei nu dispar aşa, ca să se mai 
întoarcă pe urmă. Crede-mă. Eu pot să-mi dau seama de 
diferenţă. 

— N-ai cum să ştii sigur, a insistat el. N-ai căutat peste 
tot. Putea să-ţi fi scăpat... 

— Nu mi-a scăpat nimic, l-am întrerupt. Îmi pare foarte 
rău, zău că da, numai că e timpul s-o laşi în pace. Să 
mergi mai departe, exact aşa cum vrea ea să faci. 

Un zgomot de paşi înfundaţi s-a auzit apropiindu-se de 
una dintre sălile de clasă, şi o clanţă a ţăcănit. Ne auzise 
un profesor. Am ţâşnit imediat spre casa scării. 

— Haide, l-am zorit, că altfel ne bagă la arest pe 
amândoi. 

Tim a deschis uşa, lăsându-mă să mă năpustesc pe 
lângă el. Am gonit până la primul etaj, iar Tim s-a 
împleticit când a trebuit s-o cotească. Eu mi-am văzut de 
drum. Ajungând la parter, am dat buzna afară pe uşa de 
la intrare şi am ţâşnit pe peluză, sub fierbinţeala soarelui 
care-mi ardea creştetul. În clipa imediat următoare, a 
apărut şi Tim, împleticindu-se şi ţinându-se cu o mână de 
cap. 

— Of! a exclamat el, trântindu-se pe o treaptă. 

— Uite care-i treaba, i-am zis. Asta-i tot ceea ce ştiu, 
tot ce pot să-ţi spun. Mama ta — nu ştiu din ce motiv — a 
plecat, a dispărut pe lumea cealaltă. Şi, când a plecat, a 
dispărut şi orice urmă de-a ei. Gând persoanele răposate 

au stat mult pe undeva — şi le cunoşti aşa cum le cunosc 
eu — poţi să-ţi dai seama. Există ceva anume în aer, un 
gust, un miros. Rămâne acolo indiferent unde-ar fi ele, şi 
e chiar sâcâitor, fiindcă nu-ţi iese din cearşafuri la spălat, 
şi nici nu poţi să-l îndepărtezi cu odorizante. La tine, 
mirosul a dispărut ieri. Asta înseamnă că şi mama ta a 
dispărut. Dac-aş putea eu să repar ceva, aş face-o. Numai 
că nu pot să fac nimic. |ţi jur că nu pot. 

A mijit ochii spre mine, tresărind de strălucirea 
soarelui. 

— De ce? 

— Pentru că nu ştiu deloc ce-aş putea să fac. 

— Nu se poate. De ce-ar fi plecat? 

— Nu ştiu, i-am răspuns. Nu i-aş fi făcut nici un bine 
turuindu-i teoriile tâmpite care-mi trecuseră prin minte 
de-atunci. Cei mai mulţi oameni - am încercat să-i explic 
în schimb —, atunci când mor, se duc imediat acolo unde 
trebuie. Aşa se-ntâmplă. Dar cei care mai rămân pe-aici... 
aici e ciudăţenia. Şi eu cred că, oriunde ar fi ea acum, a 
ajuns în locul potrivit. E mai bine pentru ea să fie acolo, 
decât aici. 

— Dar, cum să zic... a făcut-o din vina mea? Din cauză 
că am tot încercat să vorbesc cu ea? N-a vrut să... 

— Nu. Poate că n-a existat nici un motiv. 

Sau poate că s-a gândit că-l lasă pe mâini bune. Ha! 

— A zâmbit, i-am destăinuit. Înainte să dispară. Nu mai 
era nici îngrijorată, nici necăjită. 

Nu-mi dădea impresia că m-ar fi auzit. 

— S-a dus, a zis ca pentru sine. S-a dus de-a bi- nelea. 
Nu ştiu ce-o să mă fac. 

A privit strada, cu ochi goi. 

— E ciudat, înţelegi? Mă tot gândesc la cea mai 
prostească amintire: când aveam doisprezece ani şi mi-a 
murit porcuşorul de Guineea preferat. Chiar m-a marcat 
întâmplarea asta. Numai că nu trebuie să te mai necăjeşti 
pentru un porcuşor de Guineea când ai deja doisprezece 

ani. Aşa că m-am comportat de parcă n-ar fi contat 
pentru mine. Şi totuşi, mama a ştiut. A venit, s-a aşezat 
lângă mine şi nu mi-a zis nimic din chestiile alea stupide, 
de genul „A ajuns acum într-o lume mai bună”. Nu mi-a 
zis decât că o să-i lipsească vânzoleala lui printre gratii şi 
o să-i lipsească să-l vadă mâncându-mi seminţe din 
palmă, iar eu am ştiut că era normal să fiu trist după el. 

A urmat o tăcere îndelungată, nevenindu-mi în minte 
nimic de zis. 

— Fireşte că e normal să fii trist. Adică, e totuşi mama 
ta. 

— Dar nu... nu aşa pare să se comporte restul lumii. 
Toţi îţi prezintă părerile de rău prefăcute, după care 
devine o problemă dacă eu n-am chef să pierd vremea, 
sau să petrec, sau mai ştiu eu ce. 

A clătinat din cap şi apoi s-a aplecat în faţă, şi-a cuprins 
capul cu palmele, legănându-se uşor. 

— E prea mult. De ce-a trebuit să plece aşa? N-ar fi 
putut să mai rămână...? Am nevoie de ea. 

Durerea din piept mi s-a întins în timp ce-l urmăream 
din ochi, o durere care părea să mi se furişeze drept prin 
oase. La ce bun tot ce făceam? Nimic din ceea ce 
spuneam nu avea darul să schimbe ceva. Nu mă 
pricepeam deloc la chestia asta cu viii. S-o conving pe 
Bitzy de ceva, să-l înveselesc pe Norris, sigur, nici o 
problemă. Cu morţii era simplu, ei aveau logica lor, 
tocmai de aceea stăteam atâta cu ei. Făcusem ce-mi 
ceruse Tim. Incercasem, iar acum el era nefericit. 

Ar fi fost mai bine dacă nu i-aş fi permis niciodată să 
ajungă mai departe de punctul în care ne aflam în acea 
primă zi, lângă lac. Ar fi fost mai bine să nu ştie că mama 
lui îi scăpase printre degete şi ar fi fost mai bine pentru 
mine dacă nu m-aş fi vârât până în gât în problema asta 
pe care nu eram capabilă s-o rezolv, în suferinţa aceasta 
pe care nu ştiam cum s-o lecuiesc. 

Mai bine plecam acum, până nu înrăutăţeam şi mai 
mult lucrurile. 

— Trebuie să ajung la ore, i-am zis. Vorbele au sunat 
fals din gura mea. Tu... vorbeşte cu mătuşa ta, sau cu 
altcineva, te rog, bine? 

Tim s-a foit, dar nu şi-a ridicat capul spre mine. Mi-am 
dres glasul. 

— Eu... eu plec. 

N-am mai spus nimic altceva — am urcat treptele şi am 
apucat de clanţa uşii. Spusesem deja mult prea multe. Un 
experiment interesant — să te amesteci cu cei vii —, însă 
în ultimă instanţă rezultatele erau nefericite. 

Uşa s-a trântit, bubuind, iar în urma mea nu a rămas 
decât liniştea. Nici un semn din partea lui Tim. 

Mi-am înfipt unghiile în palme şi m-am ambiţionat să 
merg mai departe. 

CAPITOLUL 15 


Toată ziua, între orele la care ajungeam fuga şi 
dulăpiorul meu pe care mă căzneam să-l curăâţ, am stat 
cu ochii în patru după pletele lui blonde. Nu l-am văzut 
nici măcar o dată. „O fi plecat acasă”, mi-am zis. Speram 
să-şi folosească timpul ca să-şi revină cu adevărat, nu 
să... Nici nu voiam să mă gândesc ce altceva ar mai fi 
putut să facă. 

Nu eram chiar atât de concentrată, încât să nu-mi 
distragă nimic atenţia. Când l-am văzut pe Matti, mi-am 
strâns pumnii, însă mi-am păstrat calmul şi, pur şi simplu, 
l-am ignorat pe individ. Peste vreo două săptămâni, el 
oricum avea să absolve liceul, ceea ce însemna că nu mai 
eram nevoită să-l mai văd vreodată. l-am urmărit cu 
privirea în autoservire pe Paul şi pe Danielle, stând în 
capetele opuse ale mesei — Danielle chicotind împreună 
cu Jordana, iar Paul, înghesuit între Matti şi Fio, săgetând 
cu privirea pe lângă stâlp, pe unde sigur îi zărea scilipirile 
părului — şi nu m-am simţit nici pe departe triumfătoare. 
Paul o înşelase pe Danielle. Eu o anunţasem. Acum, se 
despărţiseră. Probabil că s-ar fi întâmplat la fel şi fără 
contribuţia mea, doar că un pic mai târziu. Nu 
schimbasem nimic din ceea ce-mi făcuse ea, demult. Nu 
se schimbase nimic. 

In dimineața următoare, am traversat parcarea, 
căutând Oldsmobile-ul bleu-pal. Nu era acolo. Mi-am 
muşcat buzele. Am intrat în şcoală. 

Norris mă aştepta aproape de catedra de matematică, 
la fel ca de obicei. M-am aşezat pe jos, cu spatele spre 
dulăpiorul meu deschis, iar el s-a lăsat pe vine alături. Mai 
aveam suficient timp până la oră, să stau un pic la taclale 
cu el, însă ori de câte ori deschideam gura, vedeam 
parcarea şi locul gol în care ar fi trebuit să se afle 
automobilul lui Tim. 

— Norris, am zis, poţi să-mi faci un serviciu? 

Norris a ridicat din sprâncene. 

— O să regret dacă spun „da”? 

— Păi, eu... 

M-am înroşit toată la faţă. 

— Haide, Cass! a continuat Norris. De parcă aş avea 
ceva mai bun de făcut? la zi, ce-ţi treb'e? 

— O să ţi se pară o prostie, am zis. El a ridicat din 
umeri. Nu ştiu dacă-ţi aduci aminte, am început să-i 
explic, dar l-am ajutat pe Tim, vicele, numai un pic, şi 
acum... Dac-ai putea să dai o fugă până la el acasă, să 
vezi ce face, doar pentru două minute, ca să ştiu... 

Ce-ar fi gândit dac-ar fi ştiut că-l spionez? Totuşi, 
trebuia s-o fac. Dacă nu, faptul că nu ştiam nimic de el m- 
ar fi înnebunit de-a binelea. 

— Ştii ceva despre el? Trebuie să fie ceva tare. 

— Nu. E o poveste lungă. Era cam tulburat şi n-a venit 
la şcoală. Nu vreau decât să ştiu dacă e bine. Poţi să te 
duci? Nu eşti obligat. 

Norris a pufnit. 

— Nu-ţi mai face probleme. Am şi plecat. 

l-am dat adresa, în timp ce se suna de intrare. S-a 
furişat afară din zona vestiarului, chiar înainte să-mi 
închid eu dulăpiorul. Privindu-l cum pleacă, am simţit cum 
mi se strânge stomacul. Ce bine ar fi fost dacă n-aş fi 
mâncat atâtea felii de bacon la micul dejun! 

La ora de chimie, domnişoara Taisley ne-a pus un film 
tâmpit despre reacţiile chimice, în care toate elementele 
erau interpretate de personaje din desenele animate, 

care se împrieteneau şi alcătuiau substanţe complexe. Mă 
aşteptam ca, dintr-o clipă în alta, totul să se transforme 
într-o gigantică orgie a sistemului periodic. Luminile erau 
stinse, aşa că atunci când Norris s-a prelins prin uşă, cu 
un licăr slab, l-am observat din prima clipă. 

A alunecat prin aer până la banca mea, frecându-şi 
mâinile. 

— Misiune îndeplinită. Vrei să-ţi spun acum? 

Am făcut un semn de încuviinţare, prefăcându-mă 

absorbită de film. 

— L-am găsit pe tip în living, a început Norris. Zăcea pe 
canapea. La început, am crezut că doarme. Pe urmă, a 
strigat-o pe maică-sa, dar n-a venit nimeni. N-am mai 
văzut pe nimeni altcineva pe-acasă. Cred că-i bolnav. 

l-am făcut un semn spre caietul meu de notițe, care 
avea în el mai multe mâzgălituri decât cuvinte, şi am 
scris: L-ai văzut să bea? 

— Dacă pilea, adică? N-am văzut un strop. Dar 
bănuiesc că poate să fie tăcut la beţie. Cei mai mulţi 
dintre tipii pe care-i ştiu o luau razna când erau piliţi. 

După toate aparențele, starea lui Tim nu era cu mult 
mai rea decât fusese în weekend. Acum, dintr-o clipă în 
alta, avea să ajungă acasă şi tatăl lui, şi chiar dacă era 
într-adevăr un ratat, tot trebuia să observe că era ceva în 
neregulă cu Tim şi să facă ceva în direcţia asta. Am 
răsuflat încet. 

Mulţumesc, am scris. 

— Oricând ai nevoie, a răspuns Norris. Apoi, s-a 
ghemuit pe marginea băncii şi a urmărit restul filmului 
împreună cu mine, bombardându-mă cu neîntreruptele lui 
comentarii despre cât era de ridicol. 


După-amiază, când m-am întors acasă, pe jos, am 
observat un automobil pe aleea din faţa casei noastre. 
Mama plecase cu maşina în ultima ei misiune, însă nu era 
vorba să se întoarcă până a doua zi. Intrând pe alee, am 

aruncat o privire prin geamul portierei. Pe scaunul din 
dreapta era gentuţa ei cu cele necesare pentru machiaj. 

In timp ce mă ridicam, mama a ieşit în mare grabă din 
casă. Gulerul bluzei îi rămăsese ridicat pe o parte, iar 
cărarea îi era strâmbă. Când a coborât treptele, pantalonii 
evazaţi i-au fluturat, dezvăluind un ciorap gri şi unul 
indigo. Totul era în neregulă, în lumea mamei. 

— Du-te înăuntru, Cassie, a rostit ea, pe un ton 
categoric, făcându-şi loc pe lângă mine în drum spre 
portbagaj. Aşază-te la masa din sufragerie şi stai acolo. O 
s-avem o discuţie. 

Nu suna deloc promiţător. De-abia ajunsese acasă... pe 
ce temă ar fi putut să mă bată la cap? 

Suspinând încetişor, m-am târât înăuntru. 

M-a lăsat să aştept. Am rămas acolo, pe scaun, 
învârtindu-mi degetele mari de la mâini, în timp ce ca 

Işi aducea sus valiza pe rotile: buf buf buf buf buf. 
Dinspre baie, se auzea apa curgând. 

A intrat pe uşă, de data asta cu pieptănătura refăcută, 
după care s-a auzit, din bucătărie, zgomot de cuburi de 
gheață. 

Mama nu bea niciodată înainte de masa de seară. Nici 
măcar nu ne începuserăm conversaţia, şi deja simțeam 
că avea să fie una catastrofală. 

Am evaluat consecințele unei încercări de salvare prin 
fugă. Până să aprofundez această variantă, ea a năvălit în 
sufragerie, cu toată graţia pe care o are un uragan. Şi-a 
lăsat paharul pe masă — cocktailul ei preferat, Long 
Island Iced Tea, un amestec de vodcă, rom, tequila, gin, 
triple-sec, îndoit cu suc de lămâie, sirop şi gheaţă — şi s-a 
aşezat cu coatele pe masă şi cu palmele împreunate în 
faţă. Am urmărit cu privirea cuburile, cum pluteau prin 
pahar. Mă duceau cu gândul la Tim, la ginul lui din frigider 
şi la tâmpită lui de sticlă cu suc. 

Mi-am ridicat privirea spre mama, încruntându-mă. 

— Ai venit acasă mai devreme numai ca să stai de 
vorbă cu mine? am întrebat-o. Ce mare scofală s-a mai 
întâmplat? 

Buzele i s-au strâns, iar pielea de la colţul ochilor i s-a 
încreţit. 

— Am venit acasă mai devreme din cauză că revista 
mi-a anulat deplasarea, mi-a răspuns. Doar întâmplarea a 
făcut ca telefonul să sune exact când am intrat pe uşă. 
îndrumătorul tău psihologic avea câteva lucruri să-mi 
spună. 

Domnul Gerry... individul ăla cu două feţe. 

— Era preocupat în mod special de prezenţa ta la ore şi 
de situaţia ta şcolară, a continuat mama. Se pare că ai 
lipsit la o mulţime de cursuri. 

— Nu-i adevărat. N-am mai lipsit de la nici unul, de 
când... 

„...de când îndrumătorul a vorbit cu mine pe tema 
asta”, era cât pe ce să-mi scape, dar mi-am luai seama. 
Cu o zi în urmă, lipsisem de la jumătate din ora de 
biologie, ca să discut cu Tim. M-am lăsat din nou moale în 
scaun. 

— Mda, a rostit mama, de parcă m-aş fi dat de gol. Nu 
vreau să aud nici o scuză. Anul e aproape de sfârşit. 
Examenele se apropie. O să ai la dispoziţie toată vara, 
dacă vrei să te eschivezi de la învăţătură... aşa că las-o 
pentru atunci. 

Vorbele mi-au ţâşnit din gură fără să mă gândesc. 

— Uite cine vorbeşte despre eschivare. 

Umerii mamei au înţepenit. 

— Ce-ai zis? 

Mersesem prea departe. Ştiam asta. Cu toată iritarea 
pe care mi-o stârnise, făcându-mă să clocotesc, ştiam că 
nu era cazul să declanşez o ceartă. Aşa că am zis: 

— Scuză-mă, nu mă lua în seamă. 

Şi mi-am împins scaunul în spate, vrând să mă ridic. 
Dacă mama n-ar fi insistat, n-aş mai fi scos o vorbă. 

— la stai tu pe loc, mi-a zis, îndreptându-şi arătătorul 
spre mine. Mâna îi tremura. N-am terminat încă. Pentru 
început, atitudinea asta a ta... e lipsită de respect şi 
răuvoitoare şi vreau să înceteze imediat. 

Dac-ar fi ştiut, dac-ar fi avut cea mai vagă idee despre 
ce mă frământa pe mine... M-am ridicat totuşi, încordată. 
Am împins scaunul sub masă şi m-am postat în spatele 
lui, apucându-l cu ambele mâini de spătar, ca şi cum ar fi 
fost ceva necesar, ca să-mi menţin poziţia. 

— Atitudinea? am repetat. 

— Da. Chiar asta, de-acum. Faci pe proasta. Pleci de- 
acasă pe furiş. Ne ignori. Să nu crezi că n-ar fi observat şi 
tatăl tău. Poţi să ai tu şaisprezece ani, dar eu tot mama ta 
sunt, şi mi-ar plăcea să aud un „bună ziua” când ajung 
acasă şi un răspuns civilizat când te-ntreb ceva. 

Vai, cât de convenabil era pentru ea să uite că, în cea 
mai mare parte a timpului, sărea fără probleme peste 
partea cu „bună ziua” şi trecea direct la partea în care mă 
hărţuia. Maxilarele mi s-au încleştat de enervare. 

— Poate că dacă ai face şi altceva, decât să te tot iei de 
mine, aş avea chef să discut cu tine. 

— Mă iau de tine? Braţele i-au zburat în sus, începând 
apoi să le agite haotic. Aici nu este vorba că mă iau de 
tine, Cassie. Aici este vorba despre discuţii şi despre 
disciplină. Acesta e rolul meu. 

— Aha, am replicat. Atunci înseamnă că rolul tău îţi 
cere să arăţi cu degetul tot ce e în neregulă la mine şi să 
mă cicăleşti tot timpul, din cauză că nu sunt aşa cum vrei 
tu, presupun. 

— Cassie, a continuat ea, respirând zgomotos. Eu 
încerc să am grijă de tine. Dac-o să te comporti aşa tot 
restul vieţii, n-o să-ţi faci niciodată prieteni. Colegii n-o să 
te agreeze. Nimeni n-o să te angajeze, n-o să-ţi dea de 
lucru. Te izolezi într-un colţişor singuratic, oribil. Uită-te la 
tine! Te duci la şcoală cu hainele astea ponosite, cu părul 
vraişte, mereu încruntată. Tu trebuie să mergi cu capul 

sus, să arăţi cât mai bine, să încerci să faci ceva. Să fii 
vie! 

să fiu ca Paige. Să fiu fata pe care şi-o dorm mama cu 
adevărat. Dacă eu aş fi fost moartă, iar Paige ar fi stat 
acolo, în faţa ei, nu i-ar fi ţinut niciodată un discurs ca 
ăsta. 

Furia mea clocotitoare s-a revărsat într-un torent de 
vorbe. 

— Şi chestia asta pe care o faci tu, asta se numeşte să 
fii vie? Nu stai niciodată nicăieri mai mult de o 
săptămână, nici măcar aici. Tot ceea ce faci e să te plângi 
de locurile prin care-ai fost, de mâncarea rămasă în 
frigider, de cât sunt eu de nepotrivită cu ce-ai vrea tu. 

Faţa sa a căpătat o paloare bolnăvicioasă şi gura i-a 
rămas căscată, însă trăncăneala mea luase deja o viteză 
prea mare ca să se mai poată opri. Ilnerţia nu mi-ar fi 
permis nici măcar să pun frână. 

— Despre Paige e vorba, am zis. Credeai că nu ştiu? Te 
prefaci că nu-ţi mai pasă, te ascunzi sub fixativul tău, şi 
sub machiajul tău, şi sub vestimentația ta perfectă, dar 
tot se vede de la o poştă. lţi pasă atât de mult, încât nici 
măcar nu mai suporţi să stai aici, cu mine şi cu tata. 
Unde-ţi sunt prietenii? Unde ţi-e viaţa? Eşti atât de 
preocupată să nu te mai gândeşti că Paige a murit, încât 
eşti şi tu ca şi moartă. 

— Cassie, a încercat ea să mă întrerupă. 

— Nu. Taci. Tu nu ştii nimic. Dacă te dau afară cei de la 
revistă? Tu fugi de orice. Cine ar vrea să angajeze pe 
cineva ca tine? Eu măcar nu mă prefac. 

Mi-am smuls mâinile de pe spătarul scaunului, cu faţa 
îmbujorată, cu ochii învăpăiaţi. M-am năpustit fulgerător 
afară din sufragerie şi am luat-o-n sus, pe scară, ştiind că 
mama avea să strige la mine strident, să mă cheme pe 
nume să vin jos, să-mi ţină predica predicilor. Numai că 
nu s-a-ntâmplat aşa. Nu ştiu cum, dar am ajuns în camera 
mea fără să fiu strigată. M-am trântit pe pat, mi-am şters 

ochii şi obrajii. Dar n-am făcut decât să-i umezesc şi mai 
tare. Inima-mi bătea puternic, ca un ciocan. Oare sângele 
putea să străpungă trupul? TÂNĂRĂ UCISĂ DE PROPRIUL 
PULS. lată un titlu care ar fi înnebunit-o pe Flo. 

M-am rostogolit pe spate, privind fix tavanul, în timp ce 
lacrimile îmi brăzdau obrajii, scurgându-mi-se în păr. N-ar 
fi trebuit... Dar nu mai avea importanţă. Mama avea să 
învelească totul într-o poleială amăgitoare, ca de obicei. 
Avea să plece într-o altă călătorie, iar la întoarcere, să se 
comporte ca şi cum nu i-aş fi zis niciodată nimic. 
Altminteri, poate că ar fi fost nevoită să se gândească la 
ce-i reproşasem. De parcă i-ar fi putut trece vreodată prin 
minte că: 


1. Era posibil ca eu să fi avut un motiv temeinic pentru 
care lipsisem de la orele alea. 

2. Era posibil ca eu să fi avut încă prieteni, dacă toată 
lumea nu s-ar fi hotărât — fără ca eu să am vreo vină — 
să nu aibă de-a face cu mine. 

3. Era posibil ca viaţa mea să fie mai bună decât a lui 
Paige. In definitiv, până acum izbutisem să nu mă înec. 
Ce, asta nu conta deloc? 


În timp ce mă răsuceam să-mi îngrop faţa în pernă, 
vocea lui Paige s-a strecurat spre mine prin uşă. 

— Cassie! 

M-am şters la ochi şi m-am ridicat în capul oaselor 
exact în clipa în care se strecura, la rândul ei, prin uşă. 

— Cassie? a repetat, plutind până deasupra marginii 
patului. Îşi răsucea întruna părul în jurul degetelor mâinii 
drepte. Dacă n-ar fi fost moartă şi, prin urmare, scutită să 
respecte legile cosmeticii — cum ar fi creşterea 
rădăcinilor părului şi ciobirea lacului de pe unghii —, ar fi 
avut o grămadă de probleme pe cap. 

A rămas nemişcată, însă lumina ei interioară pâlpâia. 

Un sentiment de vinovăţie m-a făcut să mi se pună un 
nod în gât. Nu-mi trecuse prin minte că ar fi putut să audă 
şi ea cearta dintre mine şi mama. Spusesem toate 
lucrurile acelea despre Paige... 

Am tuşit scurt, sperând să-mi alung acel gâjâit de 
tocmai-am-plâns din voce. 

— Care-i treaba? 

Paige şi-a coborât privirea spre pletele ei şi s-a hotărât 
să le elibereze. Şuviţele i s-au revărsat pe umeri, 
acoperindu-i chipul ca un văl. 

— Mama plânge, a zis ea. Ce s-a întâmplat? Nu se 
simte bine? 

Mama să plângă? Nu mi-o puteam imagina. Nu mai 
văzusem vreo lacrimă în ochii ei de la înmormântarea lui 
Paige încoace. 

— l-am zis eu vreo două, am răspuns, trântindu-mă pe- 
o parte. S-a luat de mine, aşa că m-am luat şi eu de ea. 

— Of, Cassie, a suspinat Paige, în acel stil al ei de soră 
mai mare, ca şi când ea n-ar fi ţipat de-atâtea ori la 
mama când era vorba de băieţii cu care ieşea, de 
petrecerile la care voia să meargă şi de ora până la care 
avea voie să vină acasă. Te urăsc! Tu nu înţelegi nimic!, 
strigase Paige cu astfel de ocazii. Singura diferenţă era că 
eu spusesem chiar ce gândeam. 

— Înseamnă că i-ai spus ceva cu adevărat îngrozitor, 
m-a mustrat Paige. N-am văzut-o niciodată atât de 
necăjită. De ce nu te duci să-ţi ceri scuze? 

Dacă Paige nu auzise discuţia, atunci nici eu n-aveam 
de gând să i-o relatez. 

— Nu i-am spus decât că e prea mult timp plecată de- 
acasă, i-am zis. Şi că se văicăreşte prea mult. Şi, din 
moment ce ăsta e adevărul, de ce să-mi cer scuze? M-am 
enervat pe ea. Lumea mai spune câte ceva la nervi. Se- 
ntâmplă. 

— Eu tot sunt de părere că ar fi mai bine să-ţi ceri 
scuze. Pare să sufere destul de rău. 

Poate că venise vremea să simtă şi mama un pic ce 
înseamnă suferinţa. Cum credea ea că mă simţeam 
lăsată mereu acasă, ştiind că, ori de câte ori se-ntorcea, 
n-o făcea decât ca să-mi reamintească faptul că nu mă 
ridicam la înălţimea aşteptărilor ei? 

Tocmai mă pregăteam să spun ceva de genul ăsta, 
când a început să sune telefonul. 

CAPITOLUL 16 


S-a întâmplat ceva neobişnuit: am ridicat receptorul. 
Era probabil prima dată când răspundeam la telefon, de 
la gimnaziu încoace, când începuseră copiii să mă sune 
ca să facă glume proaste, după care nu mai sunaseră 
deloc. Am întins mâna automat, fără să gândesc, 
presupunând că era Tim. Am înhăţat receptorul cu o 
asemenea grabă, de parcă soarta întregii omeniri ar fi 
depins de ce avea el să-mi spună. 

Ultima voce pe care m-aş fi aşteptat s-o aud era cea a 
lui Danielle. 

— Cassie? a zis ea, până ca tradiționalul „alo” să-mi 
iasă de pe buze, şi un sentiment de déja-vu m-a potopit, 
aruncându-mă înapoi în timp, la începutul clasei a şaptea, 
înainte de a începe bătaia de joc cu bileţelele şi toate 
celelalte, când un apel telefonic din partea ei era ceva la 
fel de obişnuit ca un test-fulger la ora de mate. Am rămas 
fără grai. Cassie? a repetat ea. Tu eşti, nu? 

M-am smuls din reverie, întorcându-mă în prezent. 
Ultima dată când vorbisem cu Danielle îmi spusese cât de 
vrednică de milă eram. Mi-am închipuit că mi-a ţinut 
minte numărul de telefon chiar şi-aşa, doar pentru 
eventualitatea în care ar fi avut nevoie de el. 

— Da, m-am răstit, pe un ton mai tăios decât 
intenţionasem. Mi-am petrecut braţul liber în jurul taliei, 
ca să-mi menţin echilibrul. 

S-a auzit un gângurit slab, de copil — probabil că unul 
dintre fraţii ei mici trecuse în fugă pe lângă ea. Incepeam 

să mă întreb dacă nu cumva mă sunase doar ca să tacă, 
dându-mi de înţeles astfel că mă dezaproba. 

— Uite ce e, a rostit ea, în cele din urmă, nici eu nu-mi 
doresc să vorbesc cu tine. 

— Există o soluţie foarte simplă pentru asta. Nu mai 
forma numărul meu! 

— Ei bine, unii dintre noi mai ştiu şi că există lucruri 
mai importante decât antipatia. 

— Grozav, am replicat, grăbindu-mă să mă trântesc la 
loc pe pat, astfel încât să mă pot sprijini de tăblia lui. 
Atunci, zi-mi mai repede ce e chiar atât de important, ca 
să putem termina mai repede de vorbit. 

Ea a zăbovit puţin, răsuflând. 

— Gând l-ai văzut ultima dată pe Tim? 

Ce, încerca să-şi dea seama cât de bine îmi înfipsesem 
ghearele în el? 

— leri, i-am răspuns. 

— leri, a repetat ea. Când, după şcoală? 

— Nu, înainte de prânz. Are vreo importanţă? 

Nu a luat în seamă întrebarea mea. 

— Dar ieri n-a fost la şcoală. 

— Nu prea mi se-ntâmplă să am halucinaţii, i-am atras 
atenţia. L-am văzut şi gata. 

— N-a fost la ore. Nu l-a văzut nimeni. 

A tăcut brusc, şi cred că înţeleserăm amândouă acelaşi 
lucru: Tim venise la şcoală cu o zi în urmă numai ca să 
mă caute pe mine. Pentru Danielle, probabil că asta nu 
însemna decât o nouă acuzaţie la adresa mea. Era 
imposibil aşa ceva, fără ca eu să-i fi făcut cine ştie ce 
vrăji voodoo, să-l determin să vină după mine. 

— Şi nu l-ai mai văzut de-atunci? m-a întrebat. 

— Nu mai insista. Atunci l-am văzut ultima dată. 

Bănuiesc că informaţiile obţinute la mâna a doua, 

prin intermediul morţilor, nu intrau la socoteală. 

— Nici măcar n-ai mai vorbit cu el? La telefon? 

— Ştii ceva? am ripostat. Poate că ar fi cazul să-mi spui 
de când a devenit problema ta cum şi când vorbesc eu cu 
cineva. 

— De când a dispărut Tim de pe faţa pământului, a 
replicat ea, cu voce tremurată. Deci, ai vorbit cu el? 

— Nu, am zis, încruntându-mă. Cum adică, a dispărut? 
Poate doar a chiulit de la şcoală, nu? 

— Dac-ar fi fost numai atât, crezi că te-aş mai fi sunat? 

Nu. Mă surprindea faptul că-şi bătea capul cu mine, 
indiferent ce soi de necazuri ar fi crezut ea că se 
abătuseră asupra lui Tim. 

— Acasă nu e? am întrebat-o. 

— Nu ştiu. Tocmai de-aia te şi întreb. 

— Ei bine, din câte ştiu eu, acolo ar trebui să fie. 

Gata? 

— Cassie... nu înţelegi, nu-i aşa? 

Aproape c-o şi auzeam ciugulindu-şi buza de jos, unul 
dintre puţinele năravuri ale ei. 

— Ne tot chinuim să dăm de el încă de duminică. 
Telefonul lui mobil a fost închis tot timpul. lar la cel fix, 
de-acasă, nu răspunde nimeni. L-am sunat cu toţii: 
Jordana, şi Leon, şi eu. Chiar am trecut pe la el ieri după- 
amiază, am bătut la uşă, dar n-a răspuns nimeni. 

— Mi-a zis că taică-său e plecat săptămâna asta, am 
informat-o. Poate că vrea să se bucure de singurătate. 

— Dar nu putea să facă abstracţie chiar de toată 
lumea. Leon îl ştie de-atâţia ani... Zicea că nu l-a mai 
văzut niciodată să se comporte aşa. l-am lăsat tot felul de 
mesaje, l-am anunţat că suntem îngrijoraţi. Nu e stilul lui. 
Ceva e în neregulă. 

Panica din vocea ei s-a strecurat în mine, 
contaminându-mă. In cele şase ore de când fusese Norris 
să vadă ce făcea Tim, se puteau întâmpla o grămadă de 
lucruri. Dacă se împiedicase pe scară şi-şi rupsese 
oasele? Dacă adormise în cadă şi înghiţise apă? la stai. O 
amintire mi-a atras atenţia, aducând cu ea o certitudine 

liniştitoare. Tim îmi spusese şi că-şi închisese telefonul 
mobil, fiindcă nu voia să vorbească... Imi spusese că nu 
credea că lor le păsa cu adevărat, bombănise ceva 
despre cât de netrebnici îi erau prietenii. Danielle avea 
dreptate, nu era stilul lui. Fiindcă nici Tim nu mai era 
acum cel de dinainte. Începuse să-ţi vadă prietenii aşa 
cum erau în realitate. Şi-atunci, de ce nu s-ar fi izolat de 
ei, dacă aşa avea chef? Asta nu însemna că era ceva în 
neregulă cu el. 

— Poate că doar nu-l interesează să stea de vorbă cu 
voi, i-am zis lui Danielle. Ţi-a trecut vreodată aşa ceva 
prin minte? 

— Dar... noi suntem prietenii lui. De ce-ar vrea să ne 
bage în sperieţi... Decât dacă... 

Tonul i-a devenit aspru. 

— ...e din cauza ta, nu? A fost ideea ta. 

Am dat să izbucnesc în râs, dar m-am înecat. 

— Sigur. Nu se poate să nu fie vina mea. E imposibil să 
aibă vreo legătură cu faptul că voi, toţi ăştia din gaşcă, vă 
trădaţi întruna între voi, că pe ceilalţi îi faceţi bucățele şi 
că mânijiţi cu smoală dulăpioarele altora, doar ca să vă 
arătaţi solidari cu cine ştie cine. Să ştii că Tim nu e orb. 

A urmat o scurtă pauză. 

— Cum adică, să mânjim cu smoală dulăpioarele 
altora? 

— Ei, haide acum. leri dimineaţă. Matti a vrut să-mi 
demonstreze că nu se lasă mai prejos, şi sunt convinsă că 
voi ceilalţi l-aţi încurajat. 

— Eu nu ştiu nimic despre asta! a protestat Danielle. 
Prin urmare, de-aia... mi s-a părut mie că umbla cam cu 
nasul pe sus, dar n-am ştiut şi de ce, iar dac-ar. fi ştiut 
Jordana, mi-ar fi zis şi mie, iar Leon şi Fio nu păreau să 
ştie ce se petrece. Orice-ar fi făcut, a făcut de capul lui, 
fără să ştie vreunul dintre noi. 

— Bine, cum să nu, am bombănit. Dar, chiar şi-aşa, nu 
e decât un exemplu. Tim nici nu ştie despre asta... nu i- 

am zis nimic. Dar era deja sătul până peste cap de voi 
toţi, încă de prima dată când a vorbit cu mine. Aşa că nu 
mă surprinde dac-a vrut să vă taie macaroana. Mă 
surprinde numai că i-a trebuit atât de mult. 

— Cum? De ce? Adică, ştiu că relaţia a fost cam 
încordată de când a murit mama lui, dar ce vrei, doar n-o 
să... 

— Asta o să trebuiască să-l întrebi singură, când o să 
aibă chef să discute cu tine, am întrerupt-o. Eu n-am nici 
un amestec în povestea asta. Bun. Acum, că am lămurit 
problema, pot să închid? 

— Stai puţin, m-a oprit ea, oftând. Îmi pare rău pentru 
rahaturile pe care ţi le-a făcut Matti. Îmi cer scuze pentru 
că am presupus c-ar fi vina ta. N-am putea să privim 
dincolo de toate astea, pentru o clipă? 

— Şi ce-ai vrea să văd? 

— În principal, te-am sunat pentru că noi... În fine, cei 
mai mulţi dintre noi am vrea să încerci să vorbeşti cu Tim. 
Să vezi ce se-ntâmplă cu el. Şi nu mi-am schimbat 
părerea. 

— Stai puţin, am exclamat, încruntându-mă. Voi toţi mă 
urâţi, dar acum vreţi să mă împrietenesc cu Tim? Ce 
naiba mai înseamnă şi asta? 

— N-o face pe tâmpită, a replicat Danielle; totuşi, nu 
era mânie în tonul ei, ci doar o bruscă oboseală, Nu ştiu 
precis ce anume se întâmplă între voi doi, dar e clar că se 
întâmplă ceva. Şi ceva de ajuns de important, ca el să-şi 
petreacă mai mult timp cu tine, decât cu noi toţi la un loc. 
Chiar dacă nu vrea să stea de vorbă cu noi, ne-am gândit 
că poate cu tine ar accepta să vorbească. Poţi să-i zici 
orice vrei. Doar să afli dacă e bine. Atâta vrem să ştim. 

„Crede-mă, mi-am zis în sinea mea, amintindu-mi cât 
de fragil mi se păruse cu o zi în urmă, dimineaţă, şi eu mi- 
aş dori să ştiu asta.” 

— Nu pot să promit nimic, i-am zis cu voce fermă. 

— Nici nu m-aş fi aşteptat. 

S-a auzit un ţăcănit în receptor, după care în ureche 
mi-a ţiuit tonul de apel. Imi închisese. Asta ar fi trebuit să 
fac şi eu, de la bun început. Trântind receptorul în furcă, 
am împins telefonul până spre fundul biroului. Ca să vezi. 
Tim se prăbuşise încă de când murise maică-sa, dar abia 
când se izolase complet de ei observaseră în sfârşit şi 
„prietenii” lui. 

— Cine a fost? m-a întrebat Paige de deasupra, 
aproape făcându-mă să cad din pat. Uitasem că era în 
cameră. 

— Tu ce faci acolo? am zis, lungindu-mi gâtul. 

Paige a plutit dincolo de mine şi s-a aşezat turceşte 

pe birou. 

— Ascultam, mi-a spus ea. N-am vrut să te deranjez. 
Părea să fie o discuţie destul de aprinsă. Zi, cine a fost? 

— Danielle. Ea a fost, Danielle. 

Acum, că nu-i mai auzeam vocea în ureche, întreaga 
discuţie mi se părea ireală. Dar iată că Paige mă iscodea 
în legătură cu ea, aşa că era evident că nu fusese doar 
rodul închipuirii mele. Poate că le luase cam mult, însă 
era clar că toţi cei din gaşca lui Tim erau acum teribil de 
îngrijoraţi, dacă ajunseseră până aici, încât să apeleze la 
mine. Dar dacă chiar i se-ntâmplase ceva lui Tim? 

— Danielle? s-a mirat Paige, aducându-mă rapid înapoi, 
în prezent. S-a încruntat spre mine. Păreai foarte 
supărată, a continuat. Adică, ştiu că nu mai umbli cu ea, 
de fapt, dar... voi două nu eraţi prietene? Ce s-a- 
ntâmplat? 

Am făcut ochii mari. Evident. Noi două nu vorbiserăm 
niciodată despre Danielle. Ea nici nu ştia. Din cauză că 
Danielle mă alungase din viaţa ei cu mult înainte ca Paige 
să înceapă să-şi manifeste acest nou interes faţă de 
mine, şi nu era tocmai un subiect pe care să-l aduc în 
discuţie de bunăvoie. 

— Nu mai suntem prietene, i-am răspuns. De-asta nu 
mai umblăm împreună. E o poveste veche; acum, nici nu 
mai contează. 

— Dar ce s-a întâmplat? a insistat ea, aplecându-se 
spre mine atât de mult, încât era gata să cadă de pe 
birou, dacă legea gravitaţiei s-ar fi aplicat şi în cazul ei. V- 
aţi certat? De ce? 


— N-are importanţă, am zis. 

Toată iritarea acumulată de-a lungul zilei, începând cu 
grijile faţă de Tim, continuând cu cearta dintre mine şi 
mama şi încheind cu încercarea de a-i face faţă cu brio lui 
Danielle, toată această iritare creştea în mine. Dar, de 
fapt, nu era la adresa lui Paige. Ştiam prea bine asta. Aşa 
că am făcut un efort s-o alung din mine. 

— Ştii ceva? i-am zis apoi. Pur şi simplu nu vreau să 
vorbesc despre asta. 

Numai că Paige trebuia să-şi joace rolul de soră mai 
mare. 

— Tu te superi prea tare pe ceilalţi, Cassie, mi-a zis. 
Sunt sigură că, dacă ai fi vorbit cu ea, dacă i-ai fi spus că- 
ţi pare rău, ar fi vrut să fiţi din nou prietene. 

— De ce eşti atât de convinsă că eu am fost de vină? 
am strigat, repezindu-mă cu pumnii în pernă. Ce aveau 
azi cu toţii? Ea a fost cea care s-a lepădat de mine, Paige. 
S-a comportat oribil. Tu habar n-ai ce-a putut să-mi facă. 
N-aş vrea să mai fiu prietenă cu ea nici dacă, prin nu ştiu 
ce minune, m-ar implora în genunchi s-o iert. 

— Mie mi se părea drăguță când venea pe-aici, a 
comentat Paige, pe un ton plin de îndoială. Eşti sigură că 
nu e doar o neînțelegere la mijloc? 

— Nu cred că e o simplă neînțelegere atunci când cea 
mai bună prietenă a ta începe să te trateze ca pe un 
gunoi, am replicat. Nu mă interesează cât de drăguță ţi s- 

o fi părut ţie. E o fiinţă îngrozitoare. l-a făcut pe toţi de la 
şcoală să mă urască. 

— Şi eu de ce n-am ştiut nimic? 

Vocea mi s-a frânt deodată. 

— Din cauză că erai prea ocupată cu ale tale. Făceai să 
pară că era cea mai plictisitoare corvoadă posibilă când 
te ruga mama să stai cu mine. Aş fi vrut să-ţi povestesc 
despre Danielle. Aş fi vrut să vorbesc cu tine despre 
toate. 

Am tăcut, am închis ochii şi mi-am apăsat pleoapele cu 
dosul palmei, să-mi revin. Doar nu era sil plâng iar. 

— Ştii bine că pentru ceva cu adevărat important aş fi 
avut timp să te ascult, a zis Paige. Trebuia să-mi fi spus. 
Aş fi încercat să te ajut. Ştiu că aşa aş fi făcut, 

l-am răspuns ridicând din umeri. In prezent, nu mai 
avea importanţă. Dacă Paige cea de-acum ar li semănat 
câtuşi de puţin cu cea de-atunci, poate cfl ea chiar m-ar fi 
ascultat. Dar era prea târziu ca HA mai aflu adevărul. 

— Nu mi-ai dat niciodată vreo şansă, am rostit, cu 
stângăcie. 

— Poate că tu ai fost cea care nu mi-a dat vreo şansă. 
Nu poţi să te aştepţi ca oamenii să ştie anumite lucruri, 
dacă nu încerci să le spui. 

— Ştiu, am aprobat-o. 

Ştiam că n-ar fi trebuit s-o urăsc, atunci. Ştiam că, până 
la urmă, aş fi ajuns să mă izolez de ea, la fel cum se 
izolase ea de mine. 

— Da, ar fi trebuit să vorbesc cu tine. Şi ştiu că tu acum 
ai fi preferat să vorbeşti cu mama. 

Un val de emoție m-a inundat. Îmi simţeam stomacul 
de parcă ar fi fost plin de cuie, grele, ascuţite şi tari. M- 
am ridicat, clătinându-mă puţin până să-mi recapăt 
echilibrul. lată-mă făcând pe îmbufnata din cauza unor 
judecăţi greşite vechi de patru ani, când în prezent Tim 
era pierdut undeva, singur. 

— Trebuie să plec, am anunţat-o. Am doar... simt 
nevoia să ies un pic de-aici. 

— Cassie, a zis Paige, încercând să mă oprească. 
Totuşi, i-am întors spatele şi am pornit, împleticindu-mă, 
spre uşă. Jos, pe scară — vârându-mi picioarele în tenişi 
—, apoi în bucătărie şi afară, pe uşa din spate. Primul 
lucru care mi-a căzut sub ochi a fost bicicleta mea. Am 
înşfăcat-o şi am sărit în şa. 

CAPITOLUL 17 


Nu m-am oprit din pedalat până când n-am ajuns la 
intersecţia dintre străzile Conway şi Nassau, după o cursă 
care mi s-a părut că durase un milion de ani. Tâmplele îmi 
zvâcneau. Frânând în apropiere de intersecţie, mi-am 
cuprins capul cu ambele mâini, apăsându-mi tâmplele cu 
podul palmelor, aşteptând ca respiraţia să mi se 
liniştească. Nu i-aş fi fost de folos lui Tim dacă mi-aş fi 
făcut apariţia arătând de parcă era sfârşitul lumii. 

Un spasm mi-a cutremurat pieptul, dar nu l-am luat în 
seamă. Printre toate trâncănelile ei, Danielle nimerise şi 
un mare adevăr: Tim alesese să vină la mine, nu la 
altcineva. Chiar dacă nu eram tocmai ceea ce-i trebuia 
lui, chiar dacă n-aveam cum să compensez dispariţia 
mamei lui... trebuia să mă gândesc că, poate, ar fi vrut să 
mă vadă. Să ştie că măcar îmi doream ca lui să-i fie bine. 

Urnindu-mă din nou, am parcurs ultima porţiune a 
drumului spre casa lui Tim într-un ritm ceva mai puţin 
alert. Ajungând acolo, m-am suit cu bicicleta pe trotuar, 
după care am lăsat-o să cadă pe peluza lui. Mi s-a făcut 
inima cât un purice. Oldsmobile-ul dispăruse. Spaţiul de 
pe stradă din dreptul casei era gol, ca şi aleea. M-am 
strecurat în spatele casei, să caut în garaj. Construcţia 
maronie şi scundă nu părea suficient de mare, încât să-l 
poată găzdui. Zgâindu-mă printr-o fereastră murdară, am 
zărit praful plutind într-un fascicul de lumină, câteva cutii 
de vopsea, o, trusă de scule ruginită, o greblă; în rest, 
podeaua goală, din ciment. 

Şansele ca automobilul lui Tim să fi plecat fără Tim în el 
erau, după cum îmi închipuiam, cam la fel de slabe 
precum cele ca Danielle să se îndrăgostească pasional de 
domnul Minopoplis. 

Pentru orice eventualitate, am urcat treptele verandei 
şi am apăsat pe butonul soneriei. In timp ce aşteptam 
răspunsul — care nu credeam totuşi că putea să vină —, 
am aruncat o privire înăuntru, prin gemuleţul uşii. Nici o 
mişcare înăuntru. Casa era goală. In schimb, se vedea 
ceva pe mijlocul podelei de la bucătărie. 

Mi-am încordat privirea prin întuneric. Era o sticlă de 
vin. Pe fund avea un cerc de lichid roşu. Altfel, era tot 
atât de goală ca şi casa. 

Respirația mi s-a oprit în gât. Imaginea mi s-a conturat 
în minte atât de clară, încât parcă aş li văzut-o în 
realitate. Tim stând acolo, pe podea, cu doar două ore în 
urmă, în timp ce eu stăteam în banca mea din clasă, 
nivelul vinului scăzând treptat, de la gâtul sticlei spre 
fundul ei, cu fiecare înghiţitură. Şi pe urmă, plecase să se 
plimbe cu maşina. După felul în care conducea chiar şi 
când era treaz, marc minune dacă maşina lui nu era 
acum făcută colac în jurul unui pom, sau înfiptă în coasta 
unei alte maşini, sau înnămolită pe fundul lacului. 

Poate că aşa şi era. 

Stomacul mi s-a făcut ghem, ca şi cum eu aş fi fost cea 
care băuse prea mult. Lăsându-mă să cad încetişor pe 
treapta cea mai de sus, mi-am acoperii ochii cu palmele. 
Mare tâmpit mai era. Şi eu ce-ar ii trebuit să fac acum? Să 
cutreier oraşul călare pe bicicletă în căutarea lui? Putea 
să fie oriunde. 

Am încălecat pe bicicletă şi am pornit pe strada 
Nassau. Ajunsă în capătul ei, am privit în ambele direcţii 
şi m-am hotărât s-o iau pe drumul spre sud, către lac. 
Deja parcursesem o mare parte a zonei din nord. 

O mulţime de copii mici goneau de-a lungul trotuarelor 
pe scutere şi pe triciclete, ţipând unii la alţii, mai tare 

decât zăngănitul roţilor. Razele de soare se strecurau 
printre frunzele de un verde-închis ale sfârşitului de 
primăvară. Era una dintre acele zile în care ar fi trebuit să 
mă simt de parcă nimic rău nu s-ar fi putut întâmpla. 
Pulsul mi-o luase razna: ba gonea nebuneşte, ba aproape 
că se oprea, în secunda următoare, în timp ce treceam de 
un colţ, încordată la gândul că puteam să văd un 
automobil albastru şifonat tot. Dar nu: nu era nimic 
altceva decât încă un şir de SUV-uri... şi nici urmă de 
Olds. Inima a început să-mi bubuie iar. 

Nu se putea spune că nu eram meticuloasă în 
cercetarea mea. Mi-am croit drum cu multă grijă în susul 
şi-n josul străzilor; trecuse deja de ora cinei când nările 
mi-au captat cea dintâi adiere a brizei de pe plajă. Lumea 
se adunase la grătare în parc, şi aerul căpătase gust de 
cărbuni şi de hamburgeri proaspăt fripţi. Stomacul a 
început să-mi huruie. 

Soarele cobora spre  asfinţit, aproape atingând 
acoperişurile caselor cu un etaj. Picioarele începuseră să 
mă doară de-atâta pedalat. 

Doar câteva străzi, şi aveam să ajung lângă lac. Pe 
urmă, habar n-aveam încotro m-aş mai fi putut îndrepta. 

Aproape că ajunsesem, când s-a auzit claxonul. Un 
case, făcându-mă să tresar în şa. Undeva, în apropiere de 
plajă, scârţâit de cauciucuri smucite de pe traiectorie. 

— leşi de pe şosea, prietene! 

Trecând de următorul colţ, m-am îndreptat direct spre 
lac. Simţeam un junghi în ceafă în timp ce scrutam cu 
privirea străzile. Claxonul a răsunat şi mai puternic. 
Brusc, strada s-a sfârşit şi m-am pomenit deodată pe 
şoseaua Lacului, cea din urmă arteră de circulaţie aflată 
între oraş şi parc. Am frânat, ridicându-mă pe jumătate 
din şa, cu picioarele pe pedale, ca să pot vedea pe 
deasupra automobilelor parcate. Un tip stătea pe mijlocul 

drumului, cu spatele la mine, chiar pe şoseaua Lacului. 
Nu vedeam nicăieri Olds-ul, însă individul era prea înalt şi 
prea slăbănog, încât să fie altcineva decât Tim. Făcea 
semne cu mâinile spre automobilele care claxonau şi 
treceau pe lângă el, se împleticea pe picioare, se redresa, 
apoi se legăna din nou. 

— Valea de-aici, maniacule! a urlat cineva dintr-un 
automobil sport, în timp ce vâjâia pe lângă el. Părul lui 
Tim a fluturat. 

Circulaţia s-a mai domolit pentru o clipă, permiţându- 
mi să mă reped pe cealaltă parte a străzii, unde trotuarul 
era liber. Lăsându-mi bicicleta să cadă, am luat-o la fugă 
de-a lungul drumului. 

— Tim! am strigat. Tim! 

Incă o dată, şi încă o dată. Nu ştiam ce altceva aş fi 
putut să spun. Dacă m-aş fi oprit, cred că mi-ar fi 
explodat gâtul şi n-aş mai fi făcut altceva decât să tip. 

A cincea sau a şasea oară când l-am strigat pe nume, 
s-a rotit spre mine. M-am oprit pe trotuar în dreptul lui, 
foindu-mă pe bordură. M-a privit, şi buzele i s-au 
schimonosit într-un zâmbet strâmb. 

— Ei, ia uite-o pe Cass, a zis. Apoi, spre o berlină veche 
care se chinuia să-l ocolească: Ea e Cass. Femeia de la 
volan l-a privit înspăimântată şi s-a grăbit s-o şteargă. De 
ce nu vrea nimeni să se joace cu mine? s-a plâns el, 
azvârlindu-şi braţele spre cer. 

— Tim, am zis din nou, respirând cu greu. Vrei să... vii 
încoace? O clipă? 

Mare minune: a venit. În dreptul bordurii, s-a clătinat, 
dar a rămas pe picioare, după ce l-am prins de braţ. Avea 
palmele zgâriate şi pline de pietriş. Probabil pentru că nu 
avusese cine să-l prindă mai devreme. M-a privit pieziş, 
abia ţinându-şi capul să nu-i cadă-n piept. 

— Ce faci aici? l-am luat la rost, cu o voce stridentă. 
Eşti nebun? Puteai să mori! 

Tim şi-a smuls braţul. 

— Şi pe tine ce te interesează? 

— Ce tot vorbeşti? Uite ce e, trezeşte-te imediat, bine? 
E o prostie ce faci. 

— Ai zis că puteam să mor, a rostit el, tărăgănat. Dar 
ce importanţă ar fi avut pentru tine? 

De parcă mi-aş fi petrecut ultimele două ore căutându-l 
doar ca să ne contrazicem cu privire la dreptul meu de a 
vorbi cu el. 

— Nu fi idiot, l-am repezit. Nu vreau să mori. Crezi că- 
mi mai trebuie şi alţi morţi în viaţa mea? Ştii ce, sunt 
sigură că a chemat cineva poliţia, să te reclame. Ce-ar fi 
să mergem... 

— Nu, m-a oprit el. Nu merg nicăieri cu tine. 

Tipul ăsta mă hăituise prin tot oraşul toată săptămâna, 
şi acum, când chiar voiam să fac ceva pentru el, îmi 
dădea cu flit? Minunat! 

A făcut un gest ca şi cum s-ar fi pregătit să se întoarcă 
în mijlocul drumului, aşa că m-am aşezat în calea lui. 

— Îmi pare rău, n-ai nici o şansă. 

S-a holbat la mine, ca şi cum mi-ar fi ieşit antene din 
cap. Apoi, a răsuflat zgomotos. 

— Uite, a zis apoi, asta-i o chestie extrem de 
supărătoare. Tot ce vreau eu să fac e să intru în 
comuniune cu maşinile. Nu ştiu ce cauţi tu aici. Până 
acum, nu mi-ai dat niciodată impresia că ai vrea să mergi 
undeva unde sunt şi eu. Am vrut... am crezut că am putea 
să fim prieteni, dar tu mi-ai sugerat cât se poate de 
limpede că ai lucruri mai bune de făcut. În plus, mi-ai 
spus că unele lucruri nu se mai întorc, că ea n-o să se mai 
întoarcă... aşa că mă duc eu la ea. De ce naiba mă 
împiedici? încerci să-mi faci viaţa şi mai nefericită? 

M-am bâlbâit un pic până să pot articula cuvintele. 

— Ai fi cu mult mai nefericit dacă te-ar călca vreo 
maşină. Şi n-am zis niciodată că aş avea „lucruri mai 
bune de făcut”... Dar tu de ce ai vrea să...? 

Cuvintele mi se învălmăşeau în minte în timp ce 
înţelesul a ceea ce spusese el îmi pătrundea în neuroni. 
Foarte bine, era adevărat că-i dădusem mult de furcă în 
multe privinţe. Dar la ce se aştepta? Oare nu ştia că 
făcusem pentru el de zece ori mai mult decât făcusem 
pentru oricine altcineva, de-atâţia ani încoace, dintre cei 
vii? In afară de el, nici nu mai vorbisem cu altcineva. Şi cu 
atât mai puţin să iau legătura cu morţii lor dragi, în 
numele lor. Era clar că nu alergam prin tot oraşul 
încercând să-i salvez şi pe alţii. Pe cei pe care nu-i 
ocoleam, îi făceam bucăţi. Puteam să-l fac de râsul 
întregii şcoli, să-l fac să-i fie ruşine dincolo de orice 
închipuire, nu-i aşa? Dar n-o făcusem. 

Şi-atunci, cum de putea să creadă, la modul serios, că-l 
detestam? 

— Ai văzut? mi-a zis. Ţi-am spus eu. 

Mi-a întors spatele şi a pornit anevoie pe trotuar, ca şi 
cum ar fi înaintat prin nămol. Nu mi-a fost greu să-l prind 
din urmă. 

Cum suna ceea ce-mi spusese Paige? Nu poți să te 
aştepţi ca oamenii să ştie anumite lucruri, dacă nici 
măcar nu încerci să le spui. Despre asta era vorba aici? 
Trebuia să i-o spun răspicat? 

Ei bine, merita încercat. În definitiv, tactica de până 
acum nu-mi adusese nici un rezultat. 

— Foarte bine, am zis, rămânând pe marginea bordurii, 
în timp ce el se clătina; prin urmare, n-am fost cea mai 
prietenoasă persoană din toate timpurile. Dar restul? 

— Care restul? 

— Te-am ajutat s-o găseşti pe mama ta şi să comunici 
cu ea. De trei ori. 

— Ca să nu te mai cicălesc, mi-a atras atenţia Tim. S-a 
clătinat apoi pe lângă un cuplu ieşit la plimbare şi s-a izbit 
cu umărul de un stâlp de telefon. Nici măcar n-a tresărit. 

— N-a fost singurul motiv. Şi nu i-am spus nimănui la 
şcoală despre toate tâmpeniile pe care le faci. 

— Fiindcă te-ai gândit că le-aş spune şi eu ce faci tu. 

Ei, uite cine mă acuza pe mine că eram o persoană 
dificilă! 

— Şi despre asta, ce zici? am ripostat. Sunt aici, nu? M- 
am dus la tine acasă fiindcă eram îngrijorată pentru 
soarta ta. Şi când am văzut că maşina ta nu era acolo, mi- 
am făcut destule griji cât să plec să te caut. De ce-aş mai 
fi făcut-o, dacă n-aş fi vrut să am nici o legătură cu tine? 

S-a oprit şi s-a rezemat de grilajul exterior al parcării de 
lângă plajă. De cealaltă parte, Oldsmobile-ul ocupa trei 
locuri de parcare. Bănuiesc că doar printr-un noroc 
reuşise să-şi parcheze automobilul, chiar şi-aşa. 

Tim s-a legănat pe picioare, apoi s-a aşezat pe gard, cu 
faţa udă de transpiraţie. Pielea îi părea transparentă, 
dungi roşii şi vinete întrezărindu-se acolo unde vasele de 
sânge se apropiau de suprafaţă. Maxilarele îi erau 
încleştate. Deodată, s-a răsucit de mijloc şi s-a aplecat 
dincolo de colţul terenului pentru parcare. Am refuzat să 
mă uit — am închis strâns ochii. Respirația lui s-a 
accelerat, apoi voma a împroşcat asfaltul. 

Nu mi-am întors privirea spre el până când nu l-am 
auzit că se ridică. S-a lăsat uşor în faţă, sprijinindu-şi 
coatele pe genunchi, însă o vagă urmă de culoare îi 
revenise în obraji. Am rămas acolo, privindu-l stânjenită 
cum stătea cu ochii aţintiţi pe trotuar. Când, în sfârşit, și- 
a înălţat fruntea, privirea părea să i se fi limpezit puţin. 

— Nu ştiu, a zis, cu o voce aspră. Ce cauţi aici? 

— Ţi-am mai zis. Eram îngrijorată. Danielle m-a sunat şi 
mi-a zis că toată lumea se dă de ceasul morţii că ai 
dispărut. M-a rugat să te caut. Ştii ce părere am eu 
despre Danielle... dacă n-aş fi fost eu atât de îngrijorată, 
nici gând să vreau să fac ceva pentru ea. Dar eram. Eram 
foarte îngrijorată. Şi voiam să ştiu sigur că eşti bine. 

Tim şi-a lăsat din nou capul în jos. S-a scărpinat la 
ceafă. 

— Nu, a continuat. Nu te cred. Trebuie să existe vreun 
alt motiv. 

S-a ridicat şi a făcut câţiva paşi nesiguri spre parcare, 
punându-şi la încercare echilibrul. 

— N-are importanţă, a strigat peste umăr, fără să mă 
privească. O să mă sui în maşină şi-o să mă reped cu ea 
într-un copac, sau o să sar de pe un pod, după care o s-o 
văd iar pe mama, şi nu pe toate canaliile de pe-aici, şi-o 
să fie mai bine aşa. 

— Hei! i-am strigat, repezindu-mă să sar gardul. 

O mişcare mult prea repezită. Mi-a alunecat piciorul şi 
m-am lovit la umăr când am încercat să mă prind de un 
stâlp. Icnind de durere, am dat fuga după el. 

— Cum adică, mai bine? l-am luat la rost, ajungându-l 
din urmă. E posibil s-o vezi, e posibil să nu... Nu ştiu, aşa 
că nici tu n-ai cum să ştii. În schimb, pierzi tot restul. 
Crede-mă, am stat de vorbă cu destui. Nici unul nu e 
fericit că e mort. 

A ridicat din umeri. 

— Şi ce-aş avea de pierdut? Am crezut... am fost un 
tâmpit. Dacă n-aş fi fost vicepreşedintele consiliului, dacă 
n-aş fi cunoscut unele persoane, nimeni n-ar fi stat măcar 
de vorbă cu mine. Toţi se gândesc numai la ei înşişi, 
nimeni nu se gândeşte la celălalt. Nu vreau să mai fac 
parte din lumea asta. Mi-e greață de ea. 

Am încercat să mă strecor în faţa lui, dar şi-a făcut loc 
chiar pe lângă mine şi s-a îndreptat ţintă spre automobil. 
Chiar avea de gând s-o facă. Aerul a ţâşnit din mine de 
parcă m-ar fi izbit cineva în piept cu un baros. L-am 
apucat de cot. 

— Ascultă, i-am zis. Vrei dovada că nu toată lumea e 
aşa? Eu nu sunt aşa. N-am venit aici doar pentru că eşti 
cine eşti, sau pentru că ai cunoaşte pe nu ştiu cine. Vrei 
să recunosc că am dat-o şi eu în bară? Aşa e. Am fost la 
fel de mizerabilă ca ei, ceilalţi. Toată lumea se dădea 
peste cap pentru tine, şi am vrut să ştii că eu nu sunt aşa. 


204 


Megan Crewe 


In consecinţă, am fost o nemernică. Dar asta nu 
înseamnă că nu mi-ar... 

Fierbinţeala mi-a cuprins toată faţa, iar ochii mi s-au 
umezit. Cuvintele mi s-au oprit în gât. Mi-am plecat capul 
şi mi-am lăsat părul să-mi acopere chipul. Nu era 
momentul potrivit pentru smiorcăială. Trebuia să mă 
gândesc, nu să bocesc. 

— Ce-i? a făcut Tim, bănuitor. Asta-i tot? 

Se oprise. Mă făcusem de râs, dar măcar se oprise din 
mers. Ei, dar ce, el nu fusese la un pas să plângă de faţă 
cu mine, şi încă de-atâtea ori? Dă-o naibii de treabă! M- 
am oţelit pe dinăuntru şi mi-am ridicat bărbia. Lumea încă 
părea apoasă, văzută prin ochii mei, însă briza îmi 
răcorea obrajii. 

— Cauţi pe cineva care să ţină într-adevăr la tine? i-am 
zis. Eu sunt. E bine? De patru ani, nu mi-a mai plăcut de 
nimeni care să nu fie mort. Aşa că-mi lipseşte 
antrenamentul. M-am purtat ca o nemernică. Dar îţi spun 
toate astea acum. Trebuie să însemne ceva pentru tine. 

M-am oprit puţin, să-mi şterg ochii. 

— În orice caz, n-o să însemne nimic dac-o să te duci să 
te sinucizi. 

Tim n-a pornit din nou spre maşină, dar nici nu a scos 
vreun cuvânt. 

— Ai avut dreptate: am crezut că toţi ceilalţi sunt 
făţarnici şi fandosiţi şi că nu există nimeni de care să 
merite să-mi placă, am continuat, străduindu-mă să 
zâmbesc. Dar, recunosc, m-am înşelat. Poate că tu ierţi. 

Capul lui Tim s-a prăbuşit în piept. 

— Habar n-am, a zis el, cu o voce stinsă. Eu deja mă 
simt mort. 

— Cam asta se-ntâmplă după ce dai pe gât o sticlă 
întreagă de vin. 

— Mai am şi altele, în maşină. 

A făcut un pas înainte, dar eu am fost mai iute. M-am 
repezit spre Oldsmobile şi m-am proptit de portiera din 
dreptul volanului. 

— Nu te las să te urci, i-am zis. 

— Şi dacă nu vreau decât să ajung acasă? m-a 
admonestat, cu o privire cercetătoare, întrebându-se, 
probabil, dacă putea cumva să mă smucească e-acolo. 

— Da, de parcă ai fi destul de treaz, încât să am 
încredere că n-o să te opreşti într-un copac, din greşeală, 
am replicat. Dintr-odată, mi-am dorit să mă fi lăsat 
convinsă de mama să-mi iau permisul de conducere cu 
câteva luni în urmă, când îmi ţinuse discursul acela cu 
„tot o să trebuiască să înveţi, mai devreme sau mai 
târziu”. la un taxi, i-am propus. la autobuzul. Mergi pe jos. 
Eu nu mă mişc de-aici. 

Şi-a zăngănit cheile în buzunar. Când a scos mâna, n- 
avea nimic în palmă. După o clipă de gândire, a întins 
mâna şi mi-a atins părul, ca şi cum ar fi vrut să se asigure 
că eram tot acolo. 

— Dacă eşti sinceră, a zis, n-o să spui nimănui, aşa e? 
Nu vreau... nu vreau ca tu să discuţi despre asta cu 
prietenii ăia de rahat ai mei, cu tata... În orice caz, nu cu 
tata, a precizat, cu glasul tremurat. Trebuie să-mi promiţi. 

— Tim... 

— Promite-mi! 

Am tras aer în piept. N-aveam cum să ştiu dacă el nu 
se va îneca mâine iar într-o sticlă de vin şi nu va pleca la 
volan spre un alt loc în care să nu-l pot găsi. Prietenia 
mea nu era de-ajuns ca să rezolve o problemă atât de 
importantă. Ştiam că trebuia să cer ajutor la altcineva... 
dar puteam să-i fac promisiunea asta. 

— OK, am zis, precaută. Promit că n-o să le spun 
prietenilor tăi, nici tatălui tău. 

Preţ de o clipă, ne-am privit în ochi. Apoi, el mi-a întors 
spatele. 

Am rămas lângă maşină în timp ce el traversa, cu paşi 
târşâiţi, parcarea, ajungând apoi pe stradă. Mi-am ciulit 
urechile, în aşteptarea claxoanelor. Au trecut zece 
minute, dar n-am auzit decât vâjâitul automobilelor care 
goneau într-o parte şi-n cealaltă. Am început să mă mai 
relaxez, dar tot n-am plecat de-acolo. 

Umbra Oldsmobile-ului mi s-a strecurat sub picioare, iar 
a mea a atins roţile unei dube mici care se afla la patru 
locuri distanţă. O camionetă cu îngheţată huruia în 
apropiere, după ultima sa cursă la şcoala primară. 

Aproape că venise vara. Pierdusem noţiunea timpului. 
Ultima săptămână mi se păruse lungă cât un an. 

Cu mişcări precaute, m-am ridicat în picioare. Mă durea 
umărul de când fusesem gata să cad şi simţeam un 
junghi de vinovăţie în stomac, faţă de mama şi de Paige. 
Într-un fel, mă aşteptasem să fie şi un gol acolo, un spaţiu 
rămas liber după ce-mi revărsasem toate sentimentele 
faţă de Tim. Dar, dimpotrivă, mă simţeam normal. Dacă 
n-aş fi fost încă îngrijorată pentru Tim, poate că m-aş fi 
simţit chiar bine. 

Soarele se lăsa peste copacii aflaţi de cealaltă parte a 
lacului. Mi-am recuperat bicicleta şi am pornit spre casă. 

CAPITOLUL 18 


Când am ajuns acasă, era trecut de opt, dar mama, din 
câte se părea, abia începuse să pregătească masa de 
seară. Am privit-o pe geamul de la uşă, cum se apleca 
spre cuptor. Mirosul de busuioc şi de roşii plutea până pe 
verandă. 

Şi-a ridicat privirea când m-a văzut intrând, şi lingura 
din mâna ei a zăngănit în cratiţă. Simţeam cum 
mecanismele mele interioare se pregătesc să treacă în 
modul de funcţionare normală: spune „bună seara”, 
azvârle-ţi tenişii din picioare şi comportă-te de parcă nu s- 
ar fi întâmplat nimic. M-am oprit la timp. Atmosfera era 
încărcată, şi tăcerea, penibilă, fiindcă se întâmplase ceva. 

— Cassie, a zis mama, venind spre uşă. Avea o pată de 
suc de roşii pe obraz şi urme trandafirii în jurul ochilor. 

Ne-am uitat una la cealaltă cam un minut, simțind 
distanţa dintre noi. Pe urmă, am zis în şoaptă: 

— Îmi pare rău. 

Mama a făcut un semn de încuviinţare. 

— Şi mie. 

— N-am gândit tot ce-am spus. Unele lucruri, da, dar 
ştiu că altele nu-s adevărate. Dar eram foarte nervoasă. 

— Ei bine, mi-a zis, te-am aşteptat cu masa. Ce-ar fi să 
mâncăm, şi pe urmă să discutăm despre lucrurile pe care 
le-ai gândit. Bine? 

Am tras aer în piept. Atmosfera mi se părea acum mai 
destinsă. Puteam să trec prin asta, după care puteam să 
fac ce trebuia pentru Tim, şi poate că totul avea să fie OK. 

— Sună bine, i-am răspuns. 

După cină, tata s-a ocupat de vase, iar eu şi mama ne- 
am aşezat în living. 

— Ce-ar fi să începi tu? a propus mama. Mi-a zâmbit, 
un pic cam crispat. N-aveam de ce s-o învinovăţesc că 
era emoţionată, în aşteptarea a ceea ce ar fi putut să-mi 
iasă pe gură. Şi eu eram emoţionată. 

— Eu... 

Am înghiţit în sec. Acum, că nu mai eram furioasă, îmi 
venea mai greu să-i arunc în faţă lucrurile pe care le 
aveam de spus. Îmi ţinusem sentimentele în frâu atât de 
mult timp, încât parcă ar fi crescut în mine, iar acum 
trebuia să le smulg din rădăcini. 

— Am impresia că nu stai cu noi. lar atunci când stai, 
îmi faci o mulţime de reproşuri. Ca şi cum nu ţi-ar plăcea 
cum sunt. Dar eu... aşa sunt, aşa mi-e felul. Poate că dac- 
ai sta mai mult pe-aici, ai vedea că sunt OK. 

Chipul mamei s-a mai destins. 

— Tu ai impresia că vreau să semeni mai mult cu 
Paige, să fii aşa cum era ea, a zis. 

— Mda, aşa mi se pare. 

— Cassie, a oftat ea. Paige nu era perfectă. Erau 
destule lucruri pe care i le reproşam şi ei. 

— Da, dar ea avea o grămadă de prieteni, i-am replicat. 
Şi tu mă cicăleşti mereu să-mi fac prieteni. 

— Ei bine, Paige a pierdut ocazia de a face o mulţime 
de lucruri. Presupun că mă tem ca nu cumva s-o pierzi şi 
tu, din cauză că nu vrei să-ţi acorzi şansa. 

Dacă se exprima aşa, înţelegeam şi eu ce voia să 
spună. 

— Nu e nevoie să fii atât de sociabilă pe cât era Paige, 
a continuat ea. Dar am impresia că-ţi petreci cea mai 
mare parte din timp aici, singură. 

— Mă cicăleşti şi cu alte chestii, i-am atras eu atenţia. 
Mă tot întrebi, de pildă, pe unde am umblat în weekend. 

— N-am cum să nu fiu îngrijorată. Doar sunt mama ta, 
mi-a explicat, mutându-se mai aproape de mine şi 
punându-şi mâna pe a mea. Nu vreau să ai impresia că 
sunt dezamăgită de tine. Nu-mi doresc decât să fii cât 
mai fericită cu putinţă. 

lar eu mi-aş fi dorit să-i pot spune că eram fericită, însă 
în clipa aceea nu mai eram chiar atât de sigură. In 
definitiv, ce înseamnă fericirea? Sentimentul acela de 
bine pe care-l avusesem când îi aruncasem în faţă lui Paul 
propriile-i mizerii? Se topise atât de repede... De unde să 
ştiu dacă eram fericită, când nici măcar nu-mi dădeam 
seama cum ar fi trebuit să mă simt? 

Profitând de tăcerea mea, mama a reluat: 

— Am vorbit cu redactorul-şef de la revistă, acum vreo 
două zile, şi i-am spus că vreau să plec mai rar în 
delegaţie de-acum încolo. Aşa că o să fiu acasă în 
următoarele câteva săptămâni. Dacă-ţi promit să nu te 
mai critic deloc în prima săptămână? Am avea ceva timp 
la dispoziţie ca să ajungem din nou să ne cunoaştem mai 
bine una pe alta. 

— OK, am acceptat. O să-ţi aduc eu aminte, dacă-ţi mai 
scapă cumva. 

— Evident, a zis ea. Ştii, câteodată tot o să mai plec în 
călătorii. Poate în timpul verii ar fi o idee să vii şi tu cu 
mine, să vezi cum e. 

— Poate. 

Fusesem supărată pe mama pentru că era mereu 
departe, însă acum, gândul că avea să stea acasă mă 
cam neliniştea. Mă obişnuisem să nu fiu decât eu şi tata. 
Dar presupun că avea să fie bine, dacă ea chiar începea 
să se comporte ca o mamă, şi nu ca un procuror. Imi 
dădea impresia că încearcă, în orice caz. Tot era ceva. 
Poate... poate reuşeam şi eu să nu mai fiu atât de aspră 
cu ea, la rândul meu. 

După terminarea discuţiei, m-am urcat în camera mea. 
După câteva clipe de ezitare, m-am aşezat pe pat şi mi- 

am pus telefonul în poală. Îmi tremura mâna când am 
ridicat receptorul. 

Îmi repetasem totul în minte de un milion de ori în 
decursul ultimei ore. N-aveam cum să-l urmăresc pe Tim 
pentru tot restul vieţii lui, sărindu-i în cale ori de câte ori 
încerca să facă vreo prostie. Nici pe tatăl lui nu puteam 
să-l implic: doar ce-i promisesem că n-aveam s-o fac. 
Numai că Tim îmi făcuse impresia că ţinea la mătuşa lui, 
iar maică-sa insistase ca el să ţină legătura cu ea. 

Necazul era că nu-i ştiam decât prenumele şi nu mă 
puteam aştepta ca Tim să-mi ofere vreo informaţie. Şi 
totuşi... Imi spusese că ea stătuse cu el cât timp fusese 
bolnavă mama lui. Probabil că prietenii lui o cunoscuseră. 
Poate că exista vreo şansă ca ea să fi lăsat vreun indiciu 
prin care să se poată lua legătura cu ea. Sau, măcar, 
poate că ei ştiau mai multe despre ea, astfel încât să pot 
să deduc singură. 

După ce m-am liniştit, am format numărul pe care nu 
reuşisem niciodată să mi-l şterg din memorie. 

Cineva a răspuns, după cel de-al doilea țârâit. 

— Bună, Cassie. 

Am simţit că mi se taie respiraţia. „îi afişează numărul 
apelantului”, mi-am amintit singură. Şi totuşi, la cât eram 
de emoţionată şi la cât de tăios suna vocea lui Danielle, 
de pe buze mi-a ţâşnit un răspuns arţăgos înainte să mi-l 
pot înghiţi. 

— De la o vreme, prefer să mi se spună Cass. Poate că 
n-ai observat. 

— De-asta m-ai sunat? Ca să-mi spui cum te cheamă? 

— Nu, aş vrea..., m-am silit să trag aer în piept, ...aş 
vrea să vorbesc cu mătuşa lui Tim. O ştii pe Nancy? A stat 
cu el o vreme. M-am gândit că poate... poate vreunul 
dintre voi are numărul ei de telefon, sau îi ştie adresa... 

— Pentru ce? m-a întrerupt Danielle. Ce s-a întâmplat? 
Tim e bine? 

— Mda, i-am răspuns, sperând că acesta era adevărul. 
Doar că... e ceva mai complicat. Nu pot să intru în 
amănunte. 

— De ce nu? Nu poţi să-mi ceri lucruri din astea şi să... 

Mi-am înfipt unghiile în palmă. 

— Danielle, am zis, vreau să vorbesc cu Nancy, mătuşa 
lui Tim. Asta-i tot ce pot să-ţi spun. Vrei să mă ajuţi sau 
nu? 

Pentru un lung moment, între noi s-a instalat vidul. „Am 
lăsat de la mine de prea multe ori până acum, mi-am zis. 
Am jucat după regulile tale. Măcar de data asta, poţi să 
faci şi tu ceva pentru mine.” 

Ea a fost cea care a rupt tăcerea. 

— OK, a spus. Cred... cred că i-a lăsat numărul de mobil 
lui Leon, pentru orice eventualitate. Aşteaptă puţin, până- 
i dau un telefon. Te sun eu imediat. 

— Sigur, i-am răspuns, cu mai multă căldură în glas 
faţă de câtă m-aş fi aşteptat să reuşesc. Mulţumesc. 

A trecut doar un minut până ca telefonul să sune. 

— Eşti gata să notezi? m-a întrebat, după care mi-a 
dictat numărul. Am rămas cu privirea fixată asupra 
cifrelor mâăzgălite pe spatele carneţelului pe care-l 
înşfăcasem în grabă, cu inima bubuindu-mi în piept. 

Tot ea a vorbit, după câteva clipe de tăcere. 

— Ştii ce, Cassie... Cass... îmi pare rău pentru ce s-a 
întâmplat în gimnaziu. N-am vrut să se ajungă până-ntr- 
acolo. M-am înfuriat şi am făcut câteva chestii urâte, şi 
atunci toată lumea s-a luat după mine şi situaţia a luat-o, 
pur şi simplu, razna. După o vreme, nici măcar n-am mai 
fost supărată, dar deja nu mai aveam cum să-i împiedic 
pe ceilalţi să facă tot ceea ce făceau, înţelegi? 

— Da, bine, i-am răspuns. 

Altceva nu mai aveam ce să-i zic. 

Am mai rămas la telefon încă un minut, nu ca doi 
inamici, şi ca două persoane normale, după care mi-am 
zis: „gata şi cu asta”. 

Aproape. 
Mai aveam un telefon de dat. 


A doua zi dimineaţă, m-am trezit atât de devreme, 
încât pe fereastră nu pătrundea în camera mea decât o 
rază foarte palidă de lumină. Inima îmi bătea cu putere, 
cuprinsă deodată de nesiguranţă. Am încercat să mă agăţ 
de amintirea conversaţiei mele telefonice cu mătuşa lui 
Tim, de tonul ei liniştitor, însă chiar şi-aşa m-au potopit 
întrebările. 

Dar dacă Tim nu reuşise să ajungă acasă, cu o seară în 
urmă? 

Dacă se întorsese după maşină înainte de a se trezi de- 
a binelea din beţie? Ar fi trebuit să mai rămân acolo, ar fi 
trebuit să merg cu el, ar fi trebuit să... 

M-am rostogolit în pat şi mi-am îngropat faţa în pernă. 
Nu eram decât un simplu om, care n-ar fi putut să fie în 
mai multe locuri deodată, aşa că nu avusesem altceva 
mai bun de făcut decât s-o sun pe mătuşa lui. Ea îmi 
spusese că avea să vină azi încoace, să-l viziteze. Era de 
ajuns, trebuia să fie. 

Măcar dac-aş fi putut să fiu sigură că va privi şi el 
lucrurile în felul acesta. 

Insistase atât de mult, cu atâta aprindere, că nu voia să 
afle nimeni! Dacă nu făcusem altceva decât să 
înrăutăţesc şi mai mult situaţia? 

Muşcându-mi buza, m-am târât jos din pat. 

Grijile m-au urmărit şi la şcoală, plus că toată ziua 
avusesem un nod în gât şi stomacul făcut ghem. Puteam 
la fel de bine să şi dorm în timpul orelor: tot ce spuseseră 
profesorii trecuse pe lângă mine. Când s-a auzit soneria la 
sfârşitul orelor, tot ce mai puteam să-mi amintesc era 
care dintre dulăpioare îmi aparţinea. Apoi am greşit de 
trei ori combinaţia până să-l pot deschide, în sfârşit. 
Norris şi-a făcut apariţia într-o doară, în timp ce eu mă 
holbam înăuntru. 

— Salut, Cass, mi-a zis, netezindu-şi părul cu mâna. Am 
o veste straşnică. Directorul, nu-i aşa, este... 

Am înghiţit cu greu. 

— Norris, nu cred că am chef pe ziua de azi să aflu 
vreuna dintre mizeriile celorlalţi. 

M-am oprit puţin, şi, deodată, având o revelaţie, m-am 
simţit cuprinsă de uşurare. 

— La drept vorbind, nu cred că mai vreau să aud 
vreodată aşa ceva, despre oricine ar fi. 

Norris a rămas cu gura căscată. 

— Ce? Dar... e misiunea ta. Să le arunci tuturor în faţă 
porcăriile pe care le fac, să-i obligi să-şi asume 
răspunderea pentru ele... ce faci, abandonezi, pur şi 
simplu? 

— Am destule alte lucruri la care să mă gândesc, i-am 
zis. Şi, în orice caz, câţi dintre ei au încetat să fie 
nemernici după intervenţia mea? 

— OK, ai dreptate, nu prea mulţi. Numai că... nenică, s- 
a zis cu viaţa mea palpitantă de apoi. 

— Tu n-ai decât să-i spionezi în continuare, dacă-ţi face 
plăcere. Doar că eu nu mai vreau să aud nimic. Şi o să 
stăm de vorbă mai departe, l-am asigurat, izbutind să-mi 
compun un zâmbet firav. La anul, o să studiez istoria 
modernă. Ai putea să mă ajuţi să-mi fac temele. 

— Corect. Direct de la sursă! 

Văzând că nu mai spun nimic, s-a strecurat pe jumătate 
în dulăpior, astfel încât să mă poată privi în ochi, şi şi-a 
lăsat capul într-o parte. 

— Te simţi bine, Cass? 

— Perfect, i-am răspuns. 

Numai că eram tot atât de aproape de a mă simţi 
perfect pe cât era Antarctica de New York, şi o ştiam 
foarte bine. De ce minţeam? Ca să-l impresionez pc un tip 
mort, cu calmul meu letal? Şi de când devenisem atât de 
fandosită? 

Era o întrebare la care nu eram convinsă că mi-aş fi 
dorit să răspund. 

— Eşti sigură? a insistat Norris. Fiindcă, nu tc supăra pe 
mine, dar nu prea arăţi brici. 

Am scuturat din cap. 

— Nu, ai dreptate. Doar că, uite, ieri, tipul cu care m- 
am cam împrietenit vorbea chiar serios cu privire la... la 
gândurile lui de sinucidere. Aşa că sunt stresată. Rău. 

— Hopa! a exclamat Norris. Şi chiar crezi că ar fi în 
stare s-o facă? 

— A încercat deja. Şi nu ştiu dacă n-o să mai încerce 
iar. l-am spus cuiva, chiar dacă el n-a vrut... cred că acea 
persoană o să aibă grijă să-l ajute... numai că el, probabil, 
mă urăşte acum. 

Norris a ridicat din umeri. 

— Mai bine supărat şi viu, decât mort şi-atât, corect? 

M-am rezemat de dulăpiorul vecin, frecându-mă la ochi. 

— Mada. Normal. Doar că... 

„„„doar că-mi păsa de el. Nu era nimic rău în asta, nu? 

Şi, din moment ce-mi păsa, nu era nimic rău nici în 
faptul de a da o raită pe la el, pe-acasă, ca să văd dacă, 
mă rog, dacă era ceva de văzut. Să verific dacă sosise 
mătuşa lui, să mă asigur că el supravieţuise după ce-l 
văzusem ultima dată, să mă asigur că acum era pe mâini 
bune. 

— Ce-i? m-a iscodit Norris, făcându-mă să-mi dau 
seama că zâmbeam de-a binelea. 

— Nimic, i-am răspuns. Doar că... trebuie s-o iau din 
loc. Pe mâine! 

Inima-mi gonea împreună cu mine în timp ce coboram 
scara, amenințând să-mi ţâşnească din piept. M-am dus 
acasă pe jumătate mergând, pe jumătate alergând, după 
care mi-am luat bicicleta şi am pornit spre casa lui Tim. 
După ce am trecut de colţ, pătrunzând pe strada Nassau, 
mi s-a tăiat respiraţia. Oldsmobile-ul era parcat în faţa 
casei. Întreg. 

Asta însemna că erau toate şansele ca şi Tim să fie 
întreg. 

Am pus frână în faţa casei lui, pe trotuarul de vizavi. 
Poate că el plecase deja. Poate că sosise mătuşa lui şi-l 
luase... 

Atunci, pe fereastra livingului, l-am zărit întors cu 
spatele, cu părul blond-deschis sclipind. Inima mi-a luat-o 
razna. Stătea pe canapea, chiar acolo, înăuntru. Am avut 
un moment de ezitare şi, în aceeaşi clipă, el s-a întors şi 
s-a uitat afară. Privirile ni s-au întâlnit. 

Chipul lui Tim era încordat. S-a ridicat şi a ieşit din 
câmpul meu vizual. Am mai zăbovit, nesigură, încă un 
minut pe trotuar. Tim nu s-a mai întors. Bine măcar că 
ştiam acum: era acasă, nu într-un spital. Puteam să plec. 

In schimb, mi-am lăsat bicicleta jos pe iarbă şi am 
traversat strada, spre casa lui. 

La câteva clipe după ce am apăsat pe butonul soneriei, 
uşa interioară, din lemn, s-a deschis, scârţâind. Incă 
ascuns pe jumătate în spatele ei, Tim mă privea. Nu era 
mânios, dar nici o expresie prietenoasă nu avea. Arăta 
pământiu la faţă, iar degetele îi păreau subţiri ca 
scobitorile. 

— Bună, a fost cel mai bun lucru pe care m-a dus capul 
să-l rostesc. 

Tim nu a zis nimic. A înaintat, făcându-mă să mă retrag 
în timp ce ieşea pe verandă. 

— A ajuns mătuşa ta? 

— E pe drum, mi-a răspuns. O să stau la ea câteva zile. 

— Aha! Bine. 

Era bine aşa, nu? 

— Părea că n-are încredere să conduc eu, a zis Tim. Ai 
sunat-o tu? 

Nu vedeam motivul pentru care să tăgăduiesc. 

— Eram îngrijorată, i-am răspuns. N-am ştiut ce altceva 
să fac. 

— Puteai să laşi lucrurile aşa. Te-am rugat doar... mi-ai 
promis... 

— „că n-o să le spun tatălui tău şi prietenilor. N-am 
pomenit nimic despre ea. 

— Dar ştiai că mă refer la toată lumea, a ripostat, după 
care m-a privit sfidător, cu buzele strânse. 

Nu mă mai simţeam în stare să respir, dar am refuzat 
să-mi las ochii în jos. 

— Mai important mi s-a părut să rămâi tu în viaţă. 

— Ce ciudat, dar nu sunt prea convins că ar fi aşa. 

— Uite ce e, i-am zis. Ştiu că eşti supărat pe prietenii 
tăi şi că ţi se pare că toată lumea e de rahat, şi mai ştiu şi 
cum e să te simţi aşa. Dar nu toată lumea e la fel. O ai pe 
mătuşa ta. Mă zii... In fine, mă ai pe mine, dacă asta are 
vreo importanţă. Sunt milioane de oameni pe lumea asta 
care nu seamănă cu Matti sau cu Paul... ai putea să-ţi faci 
alţi prieteni, mai buni. Şi ţi-ar fi mai uşor pe urmă. 

— Tu chiar crezi ce spui? m-a întrebat. Tu eşti de 
părere că lumea e plină de mizerii. Doar tu mi-ai spus-o. 

— Mda, dar ţi-am mai spus şi că n-am avut dreptate. 

— Numai ca să fac ce voiai tu. 

— Dar şi pentru că ăsta e adevărul. 

A ridicat din sprâncene. 

— Prin urmare, o să începi să ieşi şi să-ţi faci prieteni şi 
tu? Chiar o să stai de vorbă cu ăia de la şcoală, să afli 
despre ei şi altceva decât tâmpeniile pe care le-au făcut? 

— Păi... aşa cred. 

Până acum, nu mă gândisem chiar atât de departe; 
până şi ideea de a încerca să stau la taclale cu vreunul 
dintre colegii mei îmi stârnea un fior de panică. Totuşi, 
am mers mai departe. 

— Acum, nu mă mai interesează să aflu despre 
mizeriile altora. 

— În consecinţă, ceea ce spui este că de-acum o să 
vorbeşti şi mai puţin cu ceilalţi. 

— Şi ce importanţă are? am ripostat. Aici nu e vorba 
despre mine. Aici e vorba despre tine. Nu eu sunt cea 
care umblă pe mijlocul drumului printre maşini, nu-i aşa? 

— Ba sigur că e vorba despre tine, a replicat el, 
răspicat. Tu eşti cea care-mi tot spune că viaţa merită să 
fie trăită, că oamenii nu sunt chiar atât de răi... că să 
rămân în viaţă e mai important decât faptul că lumea mă 
consideră nebun. Cum poţi să-mi spui că trebuie să-ncerc, 
când tu nu vrei s-o faci? 

— Ba încerc şi eu, l-am contrazis. Doar mă vezi: sunt 
aici. Vrei să stau de vorbă mâine cu toţi cei pe care-i 
întâlnesc? Perfect. Aşa o să fac, dacă asta te convinge să 
nu mai vorbeşti aşa şi să încerci şi tu, la rândul tău. 

— Chiar ai fi în stare? m-a provocat el. Sau o să ţi se 
facă frică? 

Mi-am strâns pumnii. 

— Uite ce e, am zis, neştiind precis ce aveam să spun 
până în clipa în care mi-am auzit cuvintele, merg şi la bal, 
dac-aş şti că asta te face să te simţi mai bine. De acord? 

M-a privit întrebător, după care buzele i s-au arcuit într- 
un zâmbet ironic. 

— Ei, acum chiar că nu te cred. 

— Vrei să punem pariu? Haide! O să mă vezi acolo. 

Ne-am susţinut reciproc privirea timp de câteva 
secunde. El a fost primul care a întors capul. Nu puteam 
să-mi dau seama dacă tot ce-i spusesem îl făcuse să-şi 
schimbe, cât de cât, părerea. 

Aşa că m-am agăţat de singurul lucru care-mi mai 
rămăsese. 

— Ştii, i-am zis, poticnindu-mă, mama ta... 

Şi-a smucit capul în sus, şi incertitudinea a început 

să mă gâtuie. 

— Ti-am spus că nu înţeleg cum decurg fenomenele 
astea. Dar ştiu că, atunci când a dispărut, zâmbea. A fost 
când încercam eu să te conving că... să-ţi spun că totul o 
să fie mai bine. Nu-mi vine să cred că te-ar fi lăsat, dacă 

n-ar fi ştiut că poţi să treci prin asta, că ai alături oameni 
care pot să te ajute. 

— Susţii că mama a dispărut fiindcă s-a gândit că o să 
mă ajuţi tu? 

— Nu. Nu ştiu. Probabil c-au fost la mijloc tot felul de 
factori. Şi probabil că ea nu avea control asupra vreunuia 
dintre ei. Dar cred că asta a reprezentat măcar o 
părticică. 

Degetele i s-au strâns pe balustrada verandei, iar 
încheieturile i s-au albit. 

— Dar de ce a... 

— Nu asta are importanţă, l-am întrerupt. Esenţialul nu 
este de ce a dispărut ea. N-avem cum să ştim una ca 
asta. Cu răposaţii — mi-au răsunat în minte cuvintele lui 
Paige, când o întrebasem aproape acelaşi lucru — trebuie 
să iei lucrurile ca atare. Ştiu că-ţi lipseşte, şi poate că ce-o 
să-ţi spun n-o să te facă să te simţi mai bine, dar să ştii că 
ea era fericită în clipa aia şi că... 

— Nu mai pot să vorbesc despre asta, a rostit el brusc, 
întorcându-mi spatele. 

— Ce spui? 

— Nu mai vreau să vorbesc. Nici despre ea, nici despre 
tine, despre nimic din toate astea. Tu nu ştii nimic despre 
ea. Ai înţeles? Aşa că... du-te! 

Şi a intrat în casă. Uşa de plasă s-a închis în urma lui. 
Apoi Tim a traversat antreul fără să mai privească înapoi. 
Am auzit, slab de tot, vocea tatălui său şi am bătut în 
retragere, coborând treptele. „Tim o să fie bine, mi-am 
zis. Mătuşa lui o să vină, iar el este împăcat cu ideea asta. 
O să găsească ea o cale prin care să-l ajute.” Măcar atâta 
lucru putusem şi eu să fac pentru el. 

lar el mă ura pentru asta. 

Am tras aer în piept şi m-am grăbit să-mi recuperez 
bicicleta. Am încălecat-o şi am început să pedalez cât am 
putut de iute, până când vântul a făcut ca ochii să-mi 
lăcrimeze. 

CAPITOLUL 19 


Până la sfârşitul săptămânii, Tim nu şi-a mai făcut 
apariţia la şcoală, însă ştiam că era la mătuşa lui, iar grija 
aceea care mă rodea înainte lăsase locul sâcâielii. In 
după-amiaza zilei de vineri, tot Frazer-ul s-a strâns în sala 
de festivități, pentru tradiționala adunare prilejuită de 
sfârşitul anului şcolar. l-am urmărit pe cei din consiliul de 
elevi jucându-şi rolurile, fără Tim, ceea ce m-a făcut să 
mă-ntreb dac-o să-l mai văd vreodată. Oare avea să se 
întoarcă pentru examene? Sau directorul avea să-i acorde 
vreo dispensă? Teoretic vorbind, el trebuia să absolve. Să 
meargă mai departe. 

Poate că tocmai acea imagine fugară a lui, 
îndepărtându-se, cu spatele la mine, era şi ultima pe care 
aveam s-o văd vreodată. Gândul acesta mi-a căzut ca un 
bolovan în stomac. „Fie şi-aşa, mi-am zis, atâta timp cât 
pentru el e bine. Asta-i tot ce contează.” 

Numai că pentru mine mai conta şi altceva. 

Abia mai târziu, pe seară, în timp ce încercam să învăţ 
pentru examenul de luni, la chimie — ceea ce, în 
momentul acela, însemna să mă tot gândesc cam cum se 
descurca Tim acasă la mătuşa lui şi cam cât de mult timp 
avea să mă mai urască pentru că-mi încălcasem 
promisiunea —, mi-a venit în minte cealaltă promisiune 
pe care i-o făcusem. Scotoceam prin sertarele biroului 
după o ascuţitoare, cu Paige ajutându-mă de deasupra, 
când am deschis sertarul în care aruncasem biletul pentru 
bal. Imediat, braţul mi-a căzut pe lângă corp. M-am holbat 

la bilet, amintindu-mi de provocarea pe care i-o 
azvârlisem în faţă. Haide! O să mă vezi acolo. 

O clipă mai târziu, ochii lui Paige s-au oprit asupra 
cartonaşului. 

— Cassie! a ţipat ea strident. Te duci la bal? Şi mie de 
ce nu mi-ai zis? Formidabil! Când e? 

— Vinerea viitoare, i-am răspuns. Numai că mi se 
uscase gura. Aveam un milion de motive pentru care să 
nu mă duc. Pentru început: 


1. Probabil că pe jumătate dintre cei care aveau să fie 
acolo îi provocasem cel puţin o dată. In consecinţă, 

2. jumătate dintre cei care aveau să fie acolo mă urau 
deja şi 

3. aveam să mă trezesc la aceeaşi masă cu cel puţin 
câţiva dintre ei. Asta da, situaţie jenantă. Ca să nu mai 
vorbesc că 

4. dacă aveam să fiu obligată să dansez, sigur m-aş fi 
împiedicat după primii doi paşi şi mi-aş fi rupt gâtul. Una 
peste alta, toate acestea însemnau că 

5. m-aş fi simţit mult mai bine dacă stăteam acasă şi- 
mi tăiam unghiile de la picioare. 


Totuşi, exista şi un imens argument care atârna mai 
greu în balanţă decât toate acestea la un loc. Îi 
promisesem lui Tim c-o să fiu acolo. li cerusem să vină şi 
el, ca să-i pot dovedi. Şi tare, tare mult mai speram că va 
veni. 

Mi-am trecut degetul peste bilet, în timp ce stomacul 
îmi zvâcnea. Totuşi, esenţialul nu era dacă el ştia sau nu, 
corect? Poate că el avea dreptate. Poate că n-ar fi fost 
cazul să-i spun tocmai eu că trebuie să-i mai ofere vieţii o 
şansă, când eu nu riscam nici măcar să pronunt un 
„bună” faţă de cei de la şcoală. Oare chiar îmi doream să 
fiu cea care-l făcuse cu ou şi cu oţet pe Tim, atunci, prima 

dată când îmi ceruse ajutorul, cea care presupunea din 
start tot ce era mai rău despre toţi ceilalţi? 

Trebuia să mă duc. Pentru că-i promisesem lui Tim. 
Pentru că persoana care mi-aş fi dorit să fiu trebuia să 
aibă destul curaj cât să facă o încercare. 

— Ar părea ciudat dacă m-aş duce singură? am 
întrebat-o pe Paige. Adică, nu e nevoie neapărat să am un 
partener, sau ceva de genul ăsta...? 

— Nu fi proastă, mi-a răspuns ea. O grămadă de 
prieteni de-ai mei s-au dus singuri la bal. Toată lumea 
face asta. 

l-am zâmbit mânzeşte. 

— Eu n-am prieteni cu care să merg. 

Poate era adevărat că jumătate dintre cei care aveau 
să fie acolo mă urau, însă era la fel de adevărat că restul 
nici măcar nu mă cunoşteau. 

— Ei, şi? Te duci, mănânci, dansezi şi te distrezi, doar 
pentru tine. Şi poate c-o să-ţi faci acolo prieteni. Ce-o fi o 
fi. Şi de când îţi pasă ţie de asta, în definitiv? m-a 
întrebat, trăgându-mi un ghiont fantomatic. Amuzamentul 
din ochi i-a dispărut în clipa în care a observat că eu nu 
mai zâmbeam. Ştii ce? a adăugat ea. Nu eşti obligată să 
te duci. 

— Ba nu, am zis. Sunt. Mă duc. Doar că... 

„doar că sentimentele mele erau mult prea încâlcite, 
încât să le pot reda în cuvinte. 

Paige s-a lăsat pe pat, alături de mine. 

— Dar dac-aş veni şi eu cu tine? Atunci, n-ai mai fi 
singură. 

Am privit-o cu ochii mari, încercând să-mi dau seama 
dacă nu glumea iar. Părea serioasă. Nu pentru prima 
oară, mă întrebam dacă-şi mai amintea ceva din tot ceea 
ce ne spuseserăm una alteia miercuri, în legătură cu cine 
pe cine lăsase baltă. Era imposibil: trecuse prea mult 
timp. Dar aproape că mi-aş fi dorit să fi fost posibil. 

— Ai face tu aşa ceva? 

— Mă laaaaaşi? a replicat Paige, dându-şi ochii peste 
cap. M-ai auzit tu pe mine vreodată zicând că nu vreau să 
merg să dansez? Ei, acum hai să mergem s-o anunţăm pe 
mama. 

Am izbucnit în râs. In clipa aceea, totul mi se părea 
simplu. 

După ce a aflat vestea şi a reuşit să-şi revină din şoc, 
mama a şi început să bolborosească ceva despre 
încântătoarele buticuri la care putea să mă ducă să-mi 
caut o rochie. _ 

— Să nu fie ceva ţipător, am prevenit-o. Incearcă doar 
să pui o paietă pe mine, şi-o să mă vezi cum o rup la fugă 
urlând. 

Intrându-şi în rolul de instructor cosmetician, Paige şi-a 
petrecut fiecare clipă liberă din weekend dădăcindu-mă 
cu privire la felul în care trebuia să mă pudrez şi 
contrazicându-mi opţiunile legate de diversele nuanţe de 
ruj, atunci când m-a însoţit la magazin. 

— Acela de-acolo, roşu-rubin, mi-a zis, arătându-mi 
spre suportul cu rujuri. O să arate formidabil pe buzele 
tale. 

„Ba o să mă facă să arăt ca o paraşută”, mi-am zis în 
sinea mea, însă nu puteam să-i dau replica, din moment 
ce vânzătoarea se tot învârtea pe la capătul rândului. Aşa 
că am scuturat din cap şi am ales cea mai apropiată 
nuanţă de cea a pielii. 

Paige a oftat. 

— Of, Cassie, haide! O să fie probabil singura dată din 
tot anul când o să te văd cu ruj pe buze... aşa că vreau 
să-şi dea seama toată lumea că ţi-ai dat. 

După o târguială prelungită, pe jumătate mimată, am 
ajuns la un compromis: un maro-deschis lucios. 

În ziua cu pricina, mama m-a luat pe sus la coafor şi i-a 
zis specialistului de-acolo: 

— Faceţi tot ce ştiţi că trebuie. 

Aşa că omul mi-a strâns toată claia de păr în creştet, a 
glazurat-o cu gel şi a început s-o răsucească. Arătam de 
parcă aş fi avut pe cap o sculptură în noroi, însă mama 
era mulţumită. Bănuiesc că tot arăta mai bine decât 
nămolul moale şi cleios care-mi atârnase până acum 
deasupra feţei. 


Şi lui Paige i-a plăcut. 

— Arăţi superb, a decretat ea după ce m-am machiat, 
cu cincisprezece minute înainte de ora la care era vorba 
s-o iau din loc. După părerea mea, exagera, fie şi numai 
un picuţ. Să ştii, mi-a mai zis, părul tău arată într-adevăr 
foarte bine aşa, ridicat. 

Mi-am pipăit cu precauţie ceafa. Mi-o simţeam atât 
de... dezgolită. Ei bine, doar n-o să se repeadă Tim cu 
toporul la mine, nu? Probabil că nu eram în pericol. 

Paige s-a aşezat lângă mine, sclipitoare. Am simţit 
furnicături pe piele, în locul în care ni se atingeau umerii. 

— Cassie, mi-a zis, trebuie să-ţi spun ceva... mă bucur 
că tu eşti cea cu care pot să vorbesc. Prefer să fii tu, 
decât să fi fost mama. 

M-am întors spre ea, brusc gâtuită de emoție. 

— Paige, nu e nevoie să... 

— Nu, zău că aşa e. Nu ştiu precis de ce, dar m-am 
gândit mult timp la asta. 

Acum strălucea şi mai tare, iar vocea îi devenise mai 
hotărâtă. 

— Dac-ar fi fost mama, n-ar fi ştiut ce să facă. Doar s-ar 
fi necăijit. Cred că ar fi durut-o să mă vadă aşa şi n-ar fi 
putut să se împace cu ideea. In schimb, tu, cum să zic?, ai 
înţeles. Pot să stau de vorbă cu tine şi să ni se pară 
ceva... normal. 

Şi-a azvârlit braţele pe după gâtul meu şi prin el, atât 
de repezit, încât mi s-a tăiat respiraţia. M-am simţit 
cuprinsă de fiori reci, dar într-un mod aproape 
reconfortant. 

— Eşti cea mai bună soră din lume, Cassie. 

— Ba nu, am contrazis-o, zâmbind cu gura până la 
urechi. Tu eşti cea mai bună soră din lume. 

Stăteam aşa de vreo câteva clipe, când s-a auzit o 
bătaie în uşă. Fără cine ştie ce tragere de inimă, m-am 
dus să deschid. 

— Tu cine mai eşti şi ce-ai făcut cu fata mea? m-a luat 
la rost tata, prefăcându-se şocat când m-a văzut că scot 
capul pe uşă. M-am strâmbat la el. 

M-a strâns de umăr. 

— Pe cuvântul meu, arăţi minunat, Cassie. 

— Nu-i aşa? l-a susţinut mama, strecurându-se pe 
lângă el, mai strălucitoare la faţă chiar şi decât Paige. Ba 
chiar mi-a făcut cu ochiul. Uite-o pe fetiţa mea, ce mare 
s-a făcut! 

— Maa, bine, am bombănit. 

Dacă chiar era vorba să fac treaba asta, pe bune, 
venise vremea s-o iau din loc. Pulsul deja mi-o luase 
razna, îmboldindu-mă insistent să fug şi să mă ascund 
sub pat până aveau să se termine toate astea. Mi-am 
întors privirea spre tata, ridicând din sprâncene, 
întrebătoare. 

— Eşti gata? l-am întrebat. Mi-a răspuns printr-un gest 
afirmativ. 

— Acelaşi lucru voiam să te întreb şi eu. 

Mama s-a înghesuit pe lângă el şi m-a strâns cu putere 
la piept. Ce ciudat, niciodată nu observasem cât de mult 
semăna mirosul ei cu al lui Paige: de zahăr ars cu 
mirodenii, numai că la ea era nucşoară, faţă de 
scorţişoara lui Paige. M-am relaxat pentru o clipă la 
pieptul ei, după care m-am desprins. 

— Foarte bine, hai să mergem. 

— La porunca înălţimii Voastre, a replicat tata, făcându- 
mi semn să cobor eu prima. Tivul îmi ajungea suficient de 
sus pe pulpe încât să nu-mi fie teamă că puteam să mă 
împiedic. Rochia o găsisem într-o consignaţie: simplă, din 

poliester, de un purpuriu-închis, ca pruna. Nu era tocmai 
rochia la care sperase mama, însă fusese singura cu care 
putusem eu să mă împac. 

Paige se tot agita pe lângă mine, în timp ce-mi 
strecuram picioarele în sandalele noi. Să fii invizibil avea 
şi avantaje: ea putea să meargă în obişnuita ei bluză 
legată cu un şnuruleţ în jurul gâtului şi cu pantalonii trei- 
sferturi, cu toate că, mai mult ca sigur, ar fi fost dispusă 
să-şi schimbe hainele cu ale mele cât ai clipi, numai să fi 
putut. 

L-am urmat pe tata până la maşină. Mi-a deschis 
portiera din dreapta cu un gest exagerat de politicos. 

— Lasă prostiile, l-am apostrofat, în timp ce mă lăsam 
să cad pe scaun. Şi-aşa mă simt destul de ridicolă. 

— Da? a zis. Eu credeam că datoria mea de tată este 
să te fac să te simţi cât mai incomod posibil. 

— Ei bine, astă-seară ar fi tare frumos din partea ta 
dac-ai sări peste partea asta a îndatoririlor de tată. 

— Consemnat întocmai. 

Ajungând la hotelul în al cărui restaurant se organizase 
balul, tata a avut nevoie de ceva timp până să găsească 
un loc de parcare. Nişte puştani închiriaseră câteva 
limuzine şi zăboveau cu anii până să coboare din ele. 

Paige s-a aplecat spre mine, s-a zgâit pe geam şi a 
scânteiat de entuziasm. Fetele se strânseseră ciorchine, 
în taftalele şi satinurile lor, în timp ce băieţii le înconjurau, 
în smochingurile lor trase la indigo, care-i făceau să 
semene a pinguini, iar părinţii le făceau fotografii după 
fotografii. Ai fi crezut că te afli la festivitatea decernării 
Oscarurilor, şi nu la un bal oarecare de liceeni. 

Nu m-am putut stăpâni să nu cercetez marea de capete 
din jur, căutând acel familiar păr blond. Dar fiind atât de 
mulţi şi de departe, îmbrăcaţi atât de fistichiu, n-am 
reuşit să-mi dau seama dacă mai era pe-acolo cineva 
cunoscut. 

în sfârşit, tata a reuşit să se strecoare până la bordură. 

— Distracţie plăcută, mi-a zis. Mă găseşti aici la miezul 
nopţii, dar dacă vrei să vin mai devreme, să mă suni. 
Chiar şi peste zece minute. 

— Ştiu, i-am răspuns. Mersi. 

Salutându-l cu o rapidă fluturare a mâinii, am pornit 
spre uşile de la intrare. Biletul era înghesuit în minuscula 
poşetă albă pe care mi-o împrumutase mama; am bâjbâit 
după el în timp ce tropăiam cu sandalele pe trepte, 
provocând zgomot suficient cât pentru trei perechi de 
picioare. Câteva fete şi-au îndreptat privirile spre mine, 
însă nu au făcut altceva decât să zâmbească. Nimeni nu 
se aştepta s-o vadă pe Cass McKenna şi nimeni nu mă 
văzuse vreodată astfel. Nici nu ştiau cine sunt, ceea ce, 
probabil, era în interesul meu. Nici eu nu recunoşteam 
cele mai multe dintre feţele care mă înconjurau. 
Strălucirea aurie a luminilor hotelului îi transforma pe toţi 
în nişte străini. 

La etajul al doilea, un tip aşezat pe o bancă la o masă 
mi-a luat biletul şi a verificat diagrama. Paige a scos un 
țipăt ascuţit. 

— Asta-i Bemard, fratele lui Kailey Mickelson, a 
constatat ea. Uau, e mult mai înalt decât mi-l amintesc. Şi 
destul de drăguţ. 

— Masa optsprezece, m-a informat Bemard. E în 
dreapta, cred. 

Am săgetat-o cu privirea pe Paige, iar ea m-a însoţit 
plutind, dar şi zâmbind înnebunită spre el, peste umăr. In 
salonul pentru recepții, douăzeci şi ceva de mese 
fuseseră aranjate cu pânzeturi albe, argintărie şi lumânări 
aprinse. M-am aşezat cu grijă, atârnându-mi poşeta de 
spătarul scaunului. Încă nu ajunseseră prea mulţi. 
Danielle şi Jordana erau în picioare în apropierea unui 
podium din lemn de stejar, la capătul încăperii, mişcându- 
şi mâinile la fel de iute ca şi buzele. Mi se părea amuzant 
gândul că, dacă unele lucruri ar fi decurs altfel, atunci 
poate că aş fi fost şi eu acum alături de ele. Ba chiar şi 

mai amuzant faptul că... gândindu-mă la asta, nu mă mai 
simţeam furioasă. 

— Mă întreb ce premii s-or mai da anul ăsta, a zis 
Paige, în timp ce examina totul cu ochii mari. Am privit-o 
întrebătoare, ridicând dintr-o sprânceană spre ea. 
Consiliul de elevi decernează în fiecare an o sumedenie 
de premii prosteşti, cum ar fi pentru „Cea mai drăguță 
pereche”, sau pentru „Cel mai trăsnit măscărici”. Poţi să- 
ţi dai seama şi singură ce premiu am primit eu şi Larry. 

Privirea mi-a zburat înapoi spre podium, şi inima mi-a 
bubuit în piept. În cazul în care Tim reuşea să vină, acolo 
ar fi fost singurul loc în care să-l pot vedea. 

— O să patrulez un pic pe-aici, m-a anunţat Paige, 
chicotind şi învârtindu-se prin aer. E atât de distractiv! 
Vrei să vii şi tu? 

Am scuturat din cap. Dacă mă ridicam iar în picioare, 
nu cred că mai reuşeam să mă stăpânesc şi-o rupeam la 
fugă de-acolo. 

În timp ce Paige se înălța, strălucind ca o cometă, eu 
am rămas pe loc, privind înjur şi străduindu-mă să nu 
gâfâi de emoție. Am încercat să-mi reperez colegii, 
răspândiţi pe la mese: băiatul de la engleză, care semăna 
cu un puşti de clasa a opta; fata roşcată care mesteca 
mult prea zgomotos gumă la ora de mate; tipul cu bărbia 
despicată, care pleca mai devreme de fiecare dată de la 
geografie, pentru antrenamentele lui de cros. Nu 
nemernici, nu fandosiţi, doar oameni. 

Şi, până în acel moment, nici urmă de Tim. Dar asta nu 
însemna nimic. Poate că avea să adopte stilul la modă al 
vedetelor care se lasă aşteptate. 

Două fete au trecut în mare viteză pe lângă mine, 
lăsând în siaj un iz de parfum de citrice, după care s-au 
aşezat pe scaunele de vizavi de mine. Una s-a aplecat în 
faţă, hlizindu-se, în timp ce cealaltă o ajuta să-şi elibereze 
un cârlionţ de păr de sub breteaua rochiei fără umeri. Le 
cunoşteam, vag. Amândouă erau în anul al doilea, iar fata 

din dreapta făcea parte din echipa de hochei pe iarbă. Mi- 
a aruncat o privire în timp ce prietena ei îşi îndrepta 
spinarea. 

— Eşti la masa noastră? m-a întrebat. Super! Eu sunt 
Meredith. 

— Cass. 

— Super! a zis din nou. 

Cealaltă fată a zâmbit suficient de larg, încât să-şi lase 
la iveală multicolorul aparat dentar. 

— Eu sunt lisa. Ai venit singură? 

— Hm, mda, i-am răspuns. A fost o chestie de ultimul 
moment. 

— Sunt tare emoţionată, a zis Meredith, foindu-se pe 
scaun. N-am mai fost până acum la vreun eveniment 
protocolar. Oare când începe dansul? 


— Habar n-am. 
— Probabil că mâncăm mai întâi, nu? şi-a dat Ilsa cu 
părerea. 


M-am uitat cu un ochi critic în meniu — erau două feluri 
principale, două salate şi două deserturi. Cam puţin 
material de lectură. Şi nu eram sigură că-mi mai 
aminteam cum se face conversaţie. 

M-au salvat partenerii lor. Au tăbărât asupra fetelor, 
aruncându-şi  sacourile pe  spătarele scaunelor şi 
aplecându-se cât mai aproape de ele. Băieți din ultimul 
an... aş fi putut să-mi amintesc şi numele lor, dacă aş fi 
scormonit puţin în memorie. Fetele au devenit ocupate 
să-şi fluture genele spre ei şi au uitat de mine. 

Un alt cuplu ni s-a alăturat la masă, exact în clipa în 
care a sosit şi chelnerul. Tipul a mâzgălit pe un carneţel 
preferinţele tuturor şi apoi a plecat grăbit, iar nou-veniţii 
s-au aşezat. Fata a început imediat să ciripească de zor 
cu Meredith şi cu lisa, însă tipul şi-a dat părul lins după 
urechi şi m-a cercetat cu privirea. Keith, parcă. Era în 
comitetul sportiv, cu Matti şi cu Paul. Of, Doamne! lată că 
începea linşajul. 

— Tu nu eşti..., a Început el. 

— Hei, Keith, l-a întrerupt unul dintre ceilalţi băieţi. Te- 
au lăsat părinţii să iei maşina? 

Privirea i s-a abătut de la mine. 

— Mda, i-am convins, până la urmă. Parc-aş avea trei 
ani, aşa m-au dădăcit. Ca şi cum n-aş conduce deja de un 
an jumate. 

Mi-am lăsat furculita pe masă şi am aruncat o privire 
spre ieşire. Dintr-o clipă în alta, avea să reia întrebarea pe 
care fusese cât pe-aci să mi-o adreseze. 

Paige a plonjat alături de mine, scânteind de încântare 
prin toţi porii. 

— O, Doamne, nu-mi vine să cred câţi profesori am 
recunoscut. Cred că ei nu se schimbă prea mult. Cass, ce- 
ai păţit? Ţi-e bine? 

Am clătinat uşurel din cap. Keith mă luase din nou în 
vizor. 

— Pot să te-ajut cu ceva? a insistat ea. Ce nu e-n 
regulă? Poate... dacă mergem la toaletă, poate-mi spui 
acolo? 

S-a aplecat peste umărul meu şi a cercetat chipurile 
celor de la masă, aşa cum se uită un poliţist la nişte 
suspecți. Mâna i-a lunecat în jos, furnicându-mi umărul. 
Nu mai fusese la o petrecere ca asta de ani de zile, însă 
nu i-a trebuit să vadă decât o umbră de grijă pe faţa mea, 
ca să-şi şi ocupe locul de soră mai mare. Mi-am ridicat 
privirea spre ea, iar junghiul de panică din piept m-a mai 
lăsat. 

Am rămas aşa, pe marginea scaunului, nu tocmai 
pregătită de fugă, dar nici convinsă că nu aveam să fiu 
nevoită să recurg la aşa ceva. Keith şi-a mai trimis de 
vreo două ori fulgerul ochilor în direcţia mea, după care s- 
a lăsat absorbit de conversaţie. După câteva minute, a 
apărut chelnerul aducându-ne salatele, aşa că mi-am 
făcut de lucru cu mâncarea. Paige se învârtea necontenit 
deasupra mea, vigilenţa domolindu-i-se pe măsură ce mă 

vedea că mă relaxez. Trăncănea întruna despre copiii pe 
care-i recunoştea şi despre rochiile care-i plăceau, iar eu 
punctam prin câte o insesizabilă înclinare a capului acolo 
unde consideram că era necesar. După un timp, am reuşit 
chiar să-mi adun curajul şi s-o întreb pe Meredith cum se 
descurca echipa de hochei pe iarbă. A fost copleşită de 
bucurie că arăta cineva interes faţă de acest subiect, aşa 
că m-a potopit cu amănuntele, făcându-mă să-mi pară 
rău că nu-i pusesem mai devreme această întrebare. 

Tocmai învârteam ultima înghiţitură de îngheţată pe 
fundul cupei, când o fată a ţâşnit pe podium. Mi-am mijit 
ochii spre ea, prin lumina orbitoare. Era Dawn, preşedinta 
consiliului de elevi. Inima mi s-a oprit în loc. Fata şi-a 
azvârlit părul întunecat peste umăr şi a zâmbit spre 
microfon. 

— Salutare, Frazer! 

— Salut! au urlat mai mulţi copii. 

— După cum ştiţi, a început ea, lungindu-şi vorbele, 
asta e seara în care îi răsplătim pe cei super şi pe cei mai 
trăsniţi dintre noi. Avem aici toate premiile fantastice... 

S-a repezit către o măsuţă pliantă, încărcată de 
diplome şi de cadouri. 

— Şi-acum, haideţi să-i vedem aici, sus, pe membrii 
consiliului nostru cel super şi trăsnit! 

Leon şi Jordana s-au unduit printre mese în direcţia 
podiumului, unde li s-au alăturat trezorierul şi vreo doi 
reprezentanţi ai claselor mari. Am aşteptat, abia 
îndrăznind să respir. Nimeni altcineva nu s-a mai ridicat. 
Dawn şi-a dres glasul, iar membrii consiliului şi-au ocupat 
locurile, pregătindu-se să anunţe premiile. M-am prăbuşit 
în scaunul meu. Prin urmare, el nu venise. Mda, probabil 
că încă era supărat pe toată lumea. Probabil îşi închipuise 
că glumesc, sau era prea furios pe mine ca să mai vrea să 
afle dacă mă tineam de promisiune. Am tras un mic şut în 
piciorul mesei. Acum, nu mi se mai părea că merita să 
rămân. Venisem, încercasem, demonstrasem că putusem 

s-o fac. Probabil că oricum nu m-ar fi crezut niciodată, 
dacă i-aş fi spus. Mă rog, Paige voia să mai rămână, să 
prindă măcar prima parte a dansului. Aşa că, dacă 
reuşeam să supraviețuiesc până atunci, puteam să mai 
rezist o jumătate de oră. 

După ce s-a înmânat şi cel din urmă premiu şi chelnerii 
s-au grăbit să adune cupele de desert, toată lumea s-a 
ridicat şi s-a revărsat pe uşi. In hol, m-am desprins de 
mulţime şi m-am îndreptat spre scară, rezemându-mă cu 
coatele de balustradă şi aplecându-mă să privesc lumea 
rătăcind încoace şi-ncolo. Paige s-a aplecat şi ea lângă 
mine, chiar dacă nu ştia ce anume căutam. Cei de la 
studioul fotografic montaseră un ecran pe palier, şi pereţii 
sclipeau de fulgerele flash-urilor. 

În salonul pentru recepții, un DJ stinsese majoritatea 
luminilor şi pornise muzica. Luminile stroboscopice 
pâlpâiau, roşii şi albastre. M-am frecat la ochi şi m-am 
uitat în jur. Cu toţii se întorceau în salon, unii deja ţopăind 
în ritmul muzicii. 

Paige a făcut un salt spre uşile salonului. 

— Hai, Cass! Asta-i partea cea mai tare! 

Am rămas pe loc, lăsând să se unduiască pe lângă 
mine rochiile strălucitoare şi smochingurile lucioase. 
Simţeam că mi se strânge stomacul. Nu era mediul meu. 

Puteai să-mi vopseşti faţa de la frunte şi până la bărbie 
şi să mă înfăşori toată în mătase, şi tot n-ar fi fost acolo 
locul meu. 

„Un singur cântec, mi-am zis. Rămân la un singur 
cântec, o las pe Paige să se distreze, iar dacă Tim tot nu 
apare până atunci, îl sun pe tata să vină să mă ia.” 

M-am întors în salon. Pe margini erau o mulţime de 
copii, nu tocmai gata de petrecere. Ringul de dans era un 
vârtej de fuste înfoiate şi de piruete, împestriţate de un 
curcubeu luminos. Paige s-a aruncat în mijlocul lui, 
legănându-se în ritmul melodiei. Toate mesele fuseseră 
împinse într-o parte. M-am furişat pe lângă ele, înaintând 

încet. Luminile stroboscopice au fulgerat din nou şi am 
avut impresia că zăresc scânteierea metalică a părului lui 
Danielle. Chipurile din jur erau când albastre, când roz, 
când verzi, după care reveneau la culoarea normală. 

Până ca prima piesă muzicală să se stingă treptat, 
contopindu-se cu următoarea, nu mai rămăsese decât un 
cerc mic de fraieri ca mine pe marginea ringului de dans. 
Am pornit din loc, scrutând întunericul în căutarea 
scaunului pe care-mi lăsasem poşeta. Poate că era pe 
partea cealaltă. Ocolind repede câteva mese, am 
descoperit-o. Am aşezat-o pe umăr, m-am întors spre uşă 
şi am dat cu ochii de Tim. 

Stătea în prag, pe fundalul luminilor din hol, ţinându-se 
cu o mână de tocul uşii. Cu greu puteam să-i disting 
trăsăturile. lar el n-avea cum să mă vadă. Am mai clipit 
de câteva ori şi l-am văzut retrăgându-se. Pe chip avea o 
grimasă, iar ochii îi scânteiau de teamă. In clipa imediat 
următoare, a dispărut din câmpul meu vizual. 

Am încremenit. Inima-mi bătea mai iute decât ritmul 
muzicii. Oare doar mi-l imaginasem? 

Până să-i las timp minţii mele să ia în calcul această 
întrebare, picioarele deja mă duceau spre uşă. In hol, 
orbită de lumina puternică, mi-am încordat privirea. Se 
auzea scârţâit de pantofi pe marmura treptelor de 
dedesubt. 

— Tim? am strigat, cu o voce nesigură. Câteva cupluri 
zăboveau încă pe palier, lăsându-se fotografiate. 
Perechile de ochi m-au urmărit în timp ce mă împleticeam 
în jos pe trepte, cât de repede îmi permiteau sandalele. 
Tocurile ţăcăneau pe marmură, mai asurzitor chiar decât 
pulsul care-mi bubuia în urechi. În schimb, nu mai 
auzeam scârţâitul pantofilor lui. 

Pe la jumătatea ultimului şir de trepte, am aruncat o 
privire peste balustradă şi l-am văzut călcând cu paşi 
mari pe covorul care ducea spre ieşirea din hotel. 

— Tim! l-am strigat. 

Paşii i-au şovăit. S-a întors încet, ca şi cum n-ar fi fost 
sigur că voia să vadă cine era. Avea umerii lăsaţi, mâinile 
înfundate adânc în buzunare, cămaşa elegantă şi 
pantalonii largi părând prea mari pentru statura lui zveltă. 
Şi-a pregătit figura de întâmpinare: buzele strânse, ochii 
sfidători. Numai că apoi m-a zărit şi masca i s-a 
destrămat. Sprâncenele i s-au împreunat a surpriză. 
Pentru o clipă, nu m-a recunoscut. Dar numai pentru o 
clipă. 

Şi-a relaxat umerii, iar chipul i-a devenit blând. 
Profitând de surprinderea lui, m-am repezit să cobor 
ultimele trepte. Funcţionarul aflat în spatele tejghelei de 
la recepţie ne-a privit cu înţelegere, după care s-a lăsat 
din nou pe spătarul scaunului şi a continuat să murmure 
ceva la telefon. 

— Cassie! a urlat Paige, de undeva de deasupra. A sărit 
tocmeli până la parter, oprindu-se cu o smucitură la un 
metru de podea. Pleci deja? Trebuia să-mi fi spus. Am 
încercat să te găsesc, dar nu erai acolo... 

Eu continuam să-l privesc pe Tim, iar el continua să mă 
privească pe mine. Paige şi-a plimbat privirea de la mine 
la el şi înapoi. 

— A! a exclamat ea încet. Aşa. Hm, cred că-i mai bine 
să vă aştept afară. 

Şi s-a prelins pe lângă perete, după care a ieşit din 
hotel. 

— Ai venit, a zis Tim. Vocea-i era aspră. Mi-aş fi dorit să 
nu-mi mai vorbească aşa de rece ca ultima dată când ne 
întâlniserăm, dar nu era decât o dorinţă de-a mea. 

— Mda, am făcut eu, simţindu-mă incomod în rochia aia 
tâmpită şi cu sandalele alea tâmpite şi coafura mea 
tâmpită... dar, în acelaşi timp, eram atât de fericită că-l 
vedeam, încât inima era pe cale să-mi iasă cu adevărat 
din piept. Nu sunt convinsă că a fost o idee prea bună, 
am adăugat. Dar ţi-am zis c-o să vin... şi doar nu era să te 
las să ai tu dreptate. 

Ultima mea afirmaţie l-a făcut să schiţeze un zâmbet. 
Suficient de clar, încât să mă încurajeze să adaug: 

— N-am ştiut dac-o să ajungi şi tu. După... 

Şi-a lăsat ochii în jos. 

— Mda, mă rog... Mi-am zis: „Păi stai aşa, dacă merge 
Cass McKenna la bal, eu nu prea am cum să rămân acasă, 
nu?” Presupun că te-ai descurcat mai bine decât mine. Eu 
nici măcar n-am reuşit să ajung în salon. 

— N-ai pierdut mare lucru. 

A ridicat din umeri şi a continuat să cerceteze podeaua. 
Intre noi s-a aşternut tăcerea, încordată. Am întins mâna 
în spate, să mă prind de balustrada scării. 

— Dacă voiai să pleci... adică, nu vreau să te deranjez... 

— Cass, m-a întrerupt el, păşind pe covor. M-am tot 
gândit şi am tot vorbit cu mătuşa mea şi înţeleg de ce ai 
făcut-o. Erai foarte îngrijorată. 

— Normal că eram îngrijorată, m-am repezit eu. Cum ai 
putut... 

M-am oprit la timp, strângându-mi degetele în palma 
celeilalte mâini. 

— Şi acum sunt îngrijorată. Am de ce? 

— Nu cred, mi-a răspuns. N-am băut. Mătuşa mea mă 
ajută să-mi găsesc un psihoterapeut... ea crede că mi-ar 
folosi. M-am simţit mult mai bine, în cea mai mare parte a 
timpului. E... greu. Dar nu atât de greu cât îmi era de 
obicei. 

După aceea, şi-a ridicat privirea spre mine — ochii săi 
albaştri străluceau în lumina candelabrelor de cristal, 
purtând încă în ei atâta suferinţă, încât mi s-a pus un nod 
în gât. 

— Îţi mulţumesc, mi-a zis. 

Nu-mi venea să cred că auzisem bine. 

— Pentru ce? l-am întrebat, precaută. 

— E nevoie să-ţi explic? 

M-am gândit la cum îşi făcuse loc pe lângă mine în 
parcarea plajei, la scepticismul de pe faţa lui din clipa în 

care pe chipul meu şiroiau lacrimi... la cum rămăsesem 
singură pe verandă, în timp ce el intra în casă, 
depărtându-se de mine, la acel du-te al lui, care îmi tot 
suna în urechi... şi am înghiţit în sec. 

— Mda, i-am răspuns. Cred că e nevoie. 

— Ştii ceva? Nu ai devenit deloc o interlocutoare mai 
comodă, a replicat el, pe un ton iritat şi amuzat, în acelaşi 
timp. Iti mulţumesc pentru că ai încercat să mă ajuţi, 
chiar dacă eu îţi cerusem să n-o faci. 

Incordarea fusese ca un balon uriaş, sufocându-mă în 
interiorul lui. Cuvintele acestea ale lui Tim au făcut ca 
balonul să pocnească. Ştiu că zâmbeam ca o năucă, dar 
nu prea puteam să mă opresc, aşa că m-am hotărât să 
nu-mi pese. 

— Cu plăcere, i-am zis. lţi promit că pe viitor o să încerc 
de fiecare dată să fac asta, cu atât mai mult atunci când 
îmi ceri tu să n-o fac. 

Un zâmbet a apărut atunci şi pe chipul lui Tim. Nu 
zâmbetul acela stingher, îndurerat, nici cel cumplit de 
disperat pe care-l văzusem de-atâtea ori la el, ci un 
zâmbet veritabil, cald. 

— Ne-am înţeles, a replicat, după care mi-a întins mâna 
să i-o strâng. 

— Te duci înăuntru? l-am întrebat. A aruncat o privire 
dincolo de mine, spre scară, şi încordarea i-a reapărut pe 
chip. 

— Încă nu am chef să-i văd. 

— Nici eu nu am chef să-i văd mai mult de-atât, am zis, 
făcându-i un semn spre ieşire. Am văzut o cafenea în 
apropiere, pe strada asta. Ce-ai zice de un espresso? Şi, 
văzându-l că ezită să-mi răspundă, am adăugat repede: 
Dar, dacă vrei să pleci... 

— Nu, a răspuns. Cred că aş vrea o cafea. 

Am ieşit împreună, în lumina care se revărsa pe 
treptele din faţa hotelului. Paige ne aştepta, cocoţată pe 
gardul viu de la marginea trotuarului. A zâmbit în clipa în 

care m-a văzut şi mi-a făcut un semn de aprobare, cu 
degetele mari ridicate. Zgomotul balului se pierdea în 
urma noastră, iar Tim şi-a îndreptat umerii. Am inspirat 
adânc, lăsând aerul cald să-mi umple plămânii. Era o 
seară în care se puteau întâmpla tot felul de lucruri 
bizare. O seară în care puteam să împart o masă atât cu 
vicepreşedintele consiliului de elevi, cât şi cu fantoma 
surorii mele, nu ca să închei un târg, nu ca să demonstrez 
ceva, ci pur şi simplu pentru că asta-mi doream. 


---- Sfârşit ---- 

